
VALERIU BĂLTEANU 


DICŢIONÂR DE MAGIE 
POPULARĂ ROMÂNEASCĂ 


PAIDEIA 


Abordarea etnolingvistică 
a magiei populare româneşti 


Magia populară a fost supusă la numeroase analize cu caracter 
etnologic, dintre contribuţiile în acest domeniu putând fi remarcate 
cele ale lui S.Fl. Marian, T. Pamfile, T. Papahagi, I.A. Candrea, 
Ştefania Cristescu-Golopenţia, A. Gorovei, Gh. Pavelescu, P. Caraman, 
A. Oişteanu etc. Abordarea etnologică a domeniului a permis acu- 
mularea unui mare număr de termeni din sfera magiei populare, 
precizarea sensurilor acestor termeni; nu lipsesc nici referirile la 
unele forme gramaticale ale termenilor şi chiar, mai rare, este 
adevărat, sugestii etimologice. Se constată însă imediat că cercetarea 
etnologică nu-şi propune abordarea sistemică a materialului 
lingvistic înregistrat, nu coroborează faptele de limbă cu cele de 
ordin spiritual, se referă doar la anumite secvenţe de ordin termino- 
logic, fără pretenţia de a studia ansamblul elementelor ce intră în 
cadrul terminologiei magice populare româneşti. 

Vom încerca în continuare să ne ocupăm de câteva lucrări care 
au pus accentul pe cercetarea de ordin lingvistic. Ov. Densusianu 
a publicat, între 1930 şi 1934, un studiu, intitulat Limba descântecelor, 
care cuprinde trei părţi: Expresivitatea în descântece, Forme şi înțelesuri 
vechi, Creațiuni proprii descântecelor (v. Ov. Densusianu, Opere, 1). 
Studiul menţionat se remarcă prin rigurozitatea demersului ştiinţific 
şi prin informaţia extrem de bogată. Lingvistul bucureştean anali- 
zează o serie întreagă de termeni ce denumesc actanţi, acţiuni sau 
practici magice: a bosurca, desfăcătură, desmir, desmirat, fapt, făcătură, 
mirătură, pusătură, a strigoia, trimisătură etc. Mulţi dintre aceşti termeni 

sunt, pentru prima oară, supuşi unei analize din perspectivă 
lingvistică. Densusianu analizează pe larg, utilizarea unor sufixe şi 
prefixe în descântece, atrăgând atenţia şi asupra unor fenomene de 
interferenţă româno-slavă, la nivelul magiei populare. Indicarea 
etimologiilor (multe soluţii îi aparţin), a derivatelor unor termeni, 
permite o mai clară înţelegere a legăturilor termenilor analizaţi cu 
restul vocabularului românesc. Precizarea sensurilor l-a preocupat 
permanent, astfel încât fiecare termen să fie cât mai clar definit. 
Este adevărat că Densusianu a acordat mai puţină atenţie localizării 
regionale a termenilor, stabilirii exacte a ariei de circulaţie; a înregis- 
trat mai rar forme de plural sau din paradigma verbală. De un 
deosebit interes sunt încercările lui Ov. Densusianu de a stabili 
sensurile pe teren medical ale unor cuvinte ce denumesc practici 
magice: aruncat, aruncătură, facere, faptă, făcut, făcătură, țipătură etc. 
Prin aceasta se poate observa că Densusianu intuise o serie de 
fenomene de transfer terminologic, chiar dacă nu se ocupă în mod 
special de ele. Densusianu este conştient că studiul său deschide o 
nouă cale de abordare a magiei populare şi va căuta să pună în 
valoare numeroase cuvinte, expresii neînregistrate în dicţionare, 
tocmai pentru a stimula interesul pentru cercetarea din perspectivă 
lingvistică a fenomenelor legate de magia populară, chiar dacă 
obiectul studiului său l-au constituit doar descântecele. 

Pe urmele lui Ov. Densusianu va păşi Al. Rosetti, care caută să 
extindă aria de cercetare a fenomenelor lingvistice direct legate de 
universul descântecelor româneşti. Rosetti acordă o atenţie deose- 
bită termenilor ce denumesc acţiuni şi practici cu caracter magic: 
aruncătură, dat, facere, fapt, mânătură, năprătitură, pusătură, râmnitură etc. 
În general, termenii sunt prezentaţi sub aspect semantic, făcându-se 
menţiuni şi asupra etimologiei, posibilelor variante sau a răspândirii 
în teren. Nu se fac, decât sporadic, menţiuni cu privire la anumite 
particularităţi, forme gramaticale. Rosetti nu comentează posibilele 
relaţii între terminologia magică şi lexicul etnomedical, etnobotanic 
sau cel al fiinţelor mitofolclorice. Ca şi Densusianu, el se opreşte 
asupra descântecelor (v. Al. Rosetti, Limba descântecelor româneşti, 
Ed. Minerva, Bucureşti, 1975), lăsând netratate aspecte ale magiei 
populare româneşti, cum ar fi divinaţia, astrologia şi meteorologia 
populară. 

Mai puţin cunoscut la noi, studiul lui lon Popinceanu, Religion, 
Glaube und Aberglaube în der rumiânischen Sprache, a oferit interesante 
sugestii şi cercetării noastre, prin modalitatea de abordare a mate- 
rialului lingvistic (etimologie, derivate, sensuri, variante); este ade- 
vărat că autorul se opreşte doar asupra unora dintre termenii magici 
aparţinând câtorva categorii terminologice: actanţi: solomonar, vâlvă, 
zodier; acţiuni: a deochea, a descânta, a dezlega etc.; practici: deochi, 
dezlegare, farmec, vrajă etc.; elemente cu valoare magică: mană, meresân; 
instrumentar magic: zodie, zodiac etc. 

Studiul lui Popinceanu, apărut în 1964, prezintă interes nu numai 
pentru cercetarea unor elemente de terminologie magică, ci şi pentru 
cunoaşterea spiritualităţii populare româneşti în general, prin anali- 
zarea a numeroşi termeni religioşi vechi (diac, utrenie, uspenie, 
vâznesenie etc.) şi a unei întregi serii de termeni din lexicul mitofol- 
cloric românesc (vârcolac, împroor, vergel, zână etc.). 

S-a impus atenţiei şi studiul lui Ion Taloş, referitor la unul dintre 
cei mai cercetaţi actanţi magici, solomonarul. Articolul, apărut în 
ALIL, XXV /1976, se intitulează Solomonarul în credințele şi legendele 
populare româneşti şi se află la graniţa dintre cercetarea etnologică şi 
cea lingvistică. Pe baza datelor ALR, a cercetărilor proprii de teren, 
I. Taloş aduce în discuţie aproape toţi termenii purtători ai sensului 
„solomonar“. Remarcăm dorinţa autorului de a localiza cât mai pre- 
cis termenii discutaţi, de a indica, eventual, variantele lor, formele 
de plural; nu lipsesc nici încercările de a preciza etimologia terme- 
nilor. Cu toate acestea, nici I. Taloş nu şi-a propus o cercetare a 
terminologiei magice, dar, prin modul de utilizare a materialului 
lingvistic, a oferit unele sugestii şi pentru cercetarea noastră. 

Etnologul ieşean Petru Caraman a introdus în circuitul ştiinţific 
microsistemul lexical al descolindatului, fenomen folcloric ce nu a 
mai fost studiat la noi. În Descolindatul în orientul şi sud-estul Europei, 
P. Caraman porneşte de la ideea că descolindatul este „o contra- 
vrajă“ la colindat. Integrând colindatul şi descolindatul în seria 
fenomenelor magice, Caraman va demonstra existenţa unei termi- 
nologii specifice: „În concluzie, terminologia obiceiului vindicativ 
din cadrul colindatului e alcătuită la români din următorii termeni: 
a descolinda şi apelativele derivate: descolindare, descolindat, descolindație. 
La aceştia vom mai adăuga pe un al cincilea, şi anume pe descolindă, 

care designează chiar colinda de sens invers, adică formula 
negativă“ (P. Caraman, Descolindatul, p. 331). 

Din cele prezentate se poate constata că o cercetare a lexicului 
magic în întregul său, într-o viziune sistemică, nu s-a realizat. Cu 
excepţia descântecelor, numeroase alte manifestări magico-divinatorii 
au fost puţin cercetate. Am căutat să utilizăm sugestiile metodo- 
logice oferite de cercetările anterioare, chiar şi de cele cu caracter 
etnologic, astfel încât să obţinem o imagine cât mai clară a temenilor 
discutaţi. 

Lucrarea noastră se înscrie pe linia unor preocupări constante 
de cercetare a lexicului magic (cf. V. Bălteanu, Terminologia magică 
populară românească, Editura Paideia, Bucureşti, 2000; Magie şi limbă 
populară, Editura Fundaţiei Universitare „Dunărea de Jos“, Galaţi, 
2001) şi este o primă prezentare a lexicului vrăjitoriei, în întregul 
său (cu posibila excepţie a unor regionalisme). În total, peste 400 
de termeni vor intra în discuţie, ceea ce depăşeşte cu mult, cantitativ, 
orice altă lucrare lexicografică referitoare la lexicul magic; facem 
menţiunea că lexicul divinator românesc va fi prezent în acest 
dicţionar doar prin câteva elemente, deoarece el a făcut obiectul 
unei alte cercetări (v. şi V. Bălteanu, Dicţionar de divinație populară 
românească, Ed. Paideia, Bucureşti, 2001). 

O prezentare a lexicului practicilor magice este cu atât mai 
necesară, cu cât, în zilele noastre, are loc o pierdere masivă şi rapidă 
a acestui adevărat tezaur lingvistic şi spiritual pe care îl reprezintă 
terminologia magică tradiţională. Studiul nostru are în vedere toate 
categoriile lexicului magic: 

— actanţi: babă, descântătoare, deochetor, solomonar etc.; 

— acţiuni: a bobi, a căuta, a descânta, a face etc.; 

— practici: boboană, descântec, farmec, vrajă etc.; 

— tipul de activitate magică: descântare, fermecare, legare, vrăjire etc.; 

— elemente cu valoare magică: arunc, bozgoană, turnătură etc.; 

- caracteristici magice: deocheat, descântat, fermecat, vrăjit etc.; 

- domenii ale magicului: descântătorie, fermecătorie, vrăjitorie etc.; 

— instrumentar magic: păscălie, solomonie, zodie etc. 

Prezentarea termenilor se va face pe baza unei grile de tip etno- 
lingvistic, în care vor fi avute în vedere următoarele elemente: 
extensia spaţială, variantele, sensurile, derivatele, particularităţile 

lexico-gramaticale, prima atestare, capacitatea de a intra în structuri 
idiomatice, etimologia; permanent vor fi avute în vedere credinţele, 
superstiţiile care pot ajuta la buna înţelegere a evoluţiilor fiecărui 
termen în parte. În acest fel, orice element terminologic va benefi- 
cia de o tratare complexă, care va încerca să-l „lumineze“ din cât 
mai multe unghiuri. 

Dicţionarul aduce şi o serie de elemente de noutate în lexico- 
grafia românească; poate că prima noutate este tocmai prezentarea 
în faţa cititorului a lexicului practicilor vrăjitoreşti în totalitatea sa. 
În dicţionarul nostru apar o serie de cuvinte şi sensuri, expresii 
neînregistrate în dicționarele limbii române; multe dintre acestea 
au fost depistate de noi pe baza anchetelor proprii de teren, efectuate 
în mai multe judeţe ale ţării. Tot ca element de noutate poate fi 
considerat şi apelul consistent la termenii magici înregistraţi la 
românii de dincolo de graniţă (Serbia, Ucraina, Ungaria, Bulgaria); 
este un fond lexical foarte important, prea puţin valorificat de 
cercetarea ştiinţifică. 

Lucrarea conţine şi unele contribuţii de ordin etimologic, 
soluţiile propuse de noi putând explica mai bine anumite evoluţii; 
în unele cazuri se oferă, de fapt, o primă soluţie etimologică pentru 
anumiţi termeni (solomon, trimis etc.). 

Credem că deosebit de utile pentru specialişti pot fi contribuţiile 
teoretice, „strecurate“ de noi în cuprinsul articolelor de dicţionar 
şi care vizează probleme cu caracter general (transferul terminolo- 
gic, modele lingvistice, tipuri de evoluţii semantice, relaţii între 
mentalitatea populară şi limbaj etc.). 

Pe baza materialelor conţinute în dicţionar se oferă specialiştilor 
o serie de posibilităţi de studiere în profunzime a problematicii 
generale a lexicului magic: reconstituirea principalelor straturi 
terminologice, urmărirea evoluţiei terminologiei magice în spaţiu 
şi timp, studierea proceselor derivative şi semantice specifice dome- 
niului, acceptarea magiei populare ca sursă importantă a frazeologiei 
româneşti. Nu în ultimul rând, dicţionarul de faţă atrage atenţia 
asupra deosebitei valori gnoseologice a elementelor lexicului magic 
şi sugerează posibilitatea realizării unui studiu de profunzime asupra 
spiritualităţii populare româneşti, care să ia în discuţie numeroasele 

interferenţe, conexiuni între elementele de terminologie magică 
şi cele aparţinând altor sfere lexicale (terminologia fiinţelor mito- 
folclorice, lexicul etnomedical, lexicul etnobotanic etc.) care, în esenţă, 
au la bază mentalitatea tradiţională de tip mitico-magic. 

Prin însumarea materialelor cuprinse în Dicţionarul de divinaţie 
populară românească şi în lucrarea de faţă (care cuprinde, repetăm, în 
principal, lexicul practicilor vrăjitoreşti), cititorul va avea imaginea 
completă a lexicului magic românesc; Terminologia magică populară 
românească (apărută în 2000, tot la Editura Paideia) oferă, în plus, 
numeroase concluzii obţinute pe baza materialelor din lucrările 
amintite. 

Autorul 


A 


Abgar s.n. v. Advar 


Adăpavb. Deşi pare o prezenţă ciudată în cadrul terminologiei 
magice, verbul a adăpa aduce o serie de elemente suplimentare pentru mai 
buna înţelegere a specificului acţiunilor cu caracter magic. Contextele 
cercetate ne sugerează o sensibilă apropiere de verbul a 4a; dacă avem în 
vedere şi valoarea „a otrăvi“, ne putem convinge mai uşor de apropierea 
dintre cele două verbe. Explicaţia ar putea fi următoarea: ca şi verbul 
a da, a adăpa indică utilizarea unor substanţe lichide „prelucrate“ malefic 
şi administrate altor persoane. Verbul a adăpa are sensul „a face farmece“ 
(Lexic regional, II, p. 20) şi este atestat în zona Galaţi; din informaţiile 
noastre, acest verb are semnificaţie magică şi în zona Alba, jud. Tulcea 
(informaţie de teren); el provine din (lat.) adaquare (DA, tom I, partea 1, 
p. 34; SCRIBAN, p. 68) şi este atestat pentru prima oară în 1688 (v. TDRG). 
Sensul „a otrăvi“ este înregistrat de Tiktin (TDRG, fasc. 2, p. 113). Scriban 
nu menţionează sensul magic, în schimb, notează variantele (vest) adap şi 
(est) adăp (SCRIBAN, p. 68). Cuvântul analizat apare şi în ALR SN, VII, 
h. 1854, h. 2035, dar fără a denumi o acţiune cu caracter magic. Contextele 
în care apare verbul menţionat sugerează o anumită pricepere a actanţilor 
respectivi în realizarea acţiunii de a adăpa: „Găgiuleasa ştie să adape“ 
(Lexic regional, Il, p. 20). Verbul a adăpa a avut ecouri în sfera terminologiei 
populare medicale; în acest sens, se poate urmări termenul adăpătură, 
„orice soi de boală prin vreun farmec, dată cuiva prin adăpare, prin 
băutură“ (N. Păsculescu, Literatură populară română, Ed. Academiei, 
Bucureşti, 1910, p. 319). Asupra implicaţiilor pe terenul medicinei popu- 
lare insistă şi T. Pamfile, oferind interesante materiale din zona Ţepu 

(jud. Galaţi): „Când eşti adăpat, simţi dureri grele la inimă“; „Când cineva 
îţi poartă ciudă şi mânie [...]; te adapă, îţi dă ori te otrăveşte prin mâncare 
sau băutură, fără ştiinţă şi bănuială din parte-ţi“ (T. Pamifile, Boli, p. 9). 
Prin specificul acţiunii sale, termenul 4 adăpa se înscrie în seria verbelor 
ce implică acţiuni magice cu caracter malefic. 


Adăpat,ă adj. Sensul pe teren magic al acestui termen este „vrăjit, 
fermecat“ şi a fost înregistrat în zona Covurlui (v. Adăpa); el provine de la 
verbul a adăpa, mai precis de la forma participială a acestuia, şi a fost 
atestat pentru prima oară în 1642 (v. DA, tom [, partea I, p. 34), dar fără 
sens magic. D. Udrescu glosează cuvântul discutat cu sensul (despre 
băuturi, lapte etc.) „amestecat cu apă, falsificat“ (D. Udrescu, Glosar dia- 
lectal. Argeş, Ed. Academiei, Bucureşti, 1967, p. 1). O serie de lucrări lexico- 
grafice nu menţionează valoarea înregistrată de noi pe teren magic: „faptul 
dea (se) adăpa“ (DLRM, p. 8; DEX, p. 11), după cum nu rețin nici valenţele 
magice ale verbului de la care provine, a adăpa. Pe teren tradiţional, omul 
poate fi adăpat printr-o operaţiune cu caracter magic, în care se 
întrebuinţează de obicei argintul-viu: „Cel care s-a îmbolnăvit (i s-a dat) 
se mai zice că a fost adăpat cu argint-viu“ (|. Muşlea, Ov. Bârlea, Tipologia 
folclorului, Ed. Minerva, Bucureşti, 1970, p. 494). T. Pamfile atrage atenţia 
şi asupra unor simptome ale acţiunii de adăpare: „când eşti adăpat, simţi 
dureri grele la inimă“ (T. Pamfile, Boli, p. 9). Prin transfer terminologic, 
adjectivul menţionat de noi a pătruns şi în terminologia medicală, cu 
sensul „intoxicație“ (DA, tom I, partea, p. 34), fiind sinonim cu adăpătură, 
„orice soi de boală prin vreun farmec, dată cuiva prin adăpare, prin 
băutură“ (N. Păsculescu, op. cit., p. 319). Interesant este şi faptul că această 
afecţiune se putea trata tot cu argint-viu (pe baza unui cunoscut principiu 
al medicinei magice): „contra adăpatului, ori de unde să fi provenit, babele 
de la ţară întrebuinţează, mai cu seamă, argint-viu“ (B.P. Hasdeu, 
Etymologicum,, p. 282). Termenul analizat de noi are un corespondent pe 
terenul obiceiurilor matrimoniale în Oltenia: adăpat, „obicei la nuntă; 
mireasa merge însoţită de băieţi şi fete la fântână, unde varsă trei pahare 
cu apă“ (Glosar regional. Oltenia, p. 1). Acest din urmă substantiv, omonim 
cu termenul analizat de noi, provine din forma de supin, fără prepoziţie, 
a verbului a adăpa, care în Oltenia are şi sensul „a duce mireasa la fântână 
pentru a îndeplini un anumit ritual“ (dem) şi, în concluzie, nu are sens 
magic. 

Aducătură s.f. Termenul indicat este înregistrat la forma de plural 
(aducături), cu sensul „farmece, aruncături“ (AAF, III, p. 146); după cum se 
observă, el denumeşte o practică magică de tip malefic şi este format de la 
verbul 4 aduce, cu sufixul -tură. De remarcat este şi faptul că în termi- 
nologia medicală populară românească există substantivul adusătură, 
care, după L.A. Candrea, reprezintă „orice boală adusă în casă prin 
farmecele sau vrăjile unui duşman“ (L.A. Candrea, Folclorul, p. 176); 
şi autorii DA definesc boala respectivă într-un mod asemănător: „orice 
boală presupusă a fi adusă în casă prin farmece sau vrăji“ (DA, tom |, 
partea I, p. 53). Forma de plural a acestui substantiv care denumeşte o 
boală provocată pe cale magică este adusături (v. DA), care diferă din punct 
de vedere formal de termenul analizat de noi, doar prin faptul că provine 
dela o altă formă a verbului a aduce (adus). Credem că termenul medical 
reprezintă de fapt „o proiecţie“ a termenului magic în cadrul lexicului 
etnoiatric. Densusianu, de altfel, menţionează printre termenii medicali 
populari şi pe adus şi adusătură (Ov. Densusianu, Opere, |, Ed. Ştiinţifică, 
Bucureşti, 1968, p. 222), care ne sugerează că pe teren medical au fost 
preferate substantivele formate de la baza derivativă adus, nu aduc, poate 
pentru că indică o atitudine oarecum pasivă a celui căruia i se „aduce“ 
boala respectivă. După cum observă Antoaneta Olteanu, „când este vorba 
de adusătură, înregistrăm nuanţa de act împlinit, realizat; destinatarul are 
în general un rol pasiv, el priveşte oarecum neputincios invazia 
maleficului“ (Antoaneta Olteanu, Ipostaze ale maleficului în medicina magică, 
Ed. Paideia, Bucureşti, 1998, p. 81). Acest substantiv este atestat pentru 
prima oară, ca şi aducătură, în secolul al XIX-lea (v. S.Fl. Marian, Vrăji, 
p. 105). 


Advar s.n. Pentru autorii DA, advarul reprezintă „un fel de 
fruntare sau brățări pe care sunt scrise părţi din legea evreiască, ce şi le 
pun evreii când spun rugăciunea“ (DA, tom [, partea I, p. 53); pe lângă 
acest sens este menţionată şi extensia semantică produsă în cazul 
termenului discutat, şi anume trecerea la sensul mai general „talisman“. 
N. Cartojan semnalează şi el trecerea cuvântului zugar de la un sens par- 
ticular la unul general: „cuvântul, cu variantele avgare, prin corupţie advare 
sau argare, care însemnează azi orice amulet, în genere salv-conduct mistic 
căruia superstiţia populară îi atribuie o virtute profilactică“. După cum 
se poate observa, termenul zugar (advar) denumeşte un element cu valoare 

magică, în speţă un tip de amuletă, de talisman. Pe terenul culturii 
medievale româneşti au fost reţinute câteva menţiuni interesante 
referitoare la cuvâtul discutat; astfel, într-un text din secolul al XVII-lea, 
sunt aspru judecaţi cei care „poartă la sine augare sau ierbi ca să nu se 
apropie nemica de dânşii“. Într-un text de la 1645, 1. Muşlea depistează 
un puternic atac al episcopului Sava Brancovici împotriva practicilor de 
esenţă păgână: „or avea grijă preoţii şi or porunci poporenilor să se ferească 
de tot felul de nelegiuiri [...], de baiere sau augare de farmece, sânvăsii 
(I. Muşlea, Cercetări, I, p. 12). De altfel, tot pe baza cercetării textelor vechi 
româneşti, V. Bogrea stabilise funcţia acestui element magic: „Abgarul [...] 
era menit să servească de talisman“ (V. Bogrea, Pagini, p. 3). În ceea ce 
priveşte răspândirea termenului advar, ne putem baza pe observaţiile lui 
N. Cartojan şi V. Bogrea: „În unele ţinuturi — în părţile Sighişoarei şi în 
Banat — se poartă şi azi talismane numite zugare“ (N. Cartojan, Cărțile 
populare în cultura românească, Ed. Enciclopedică Română, Bucureşti, 1974, 
II, p. 172); „acest obicei superstiţios al Sfâtului Argariu dăinuieşte în părţile 
Sighişoarei şi Banatului“ (V. Bogrea, Pagini, p. 6). Pe baza acestor informaţii, 
se poate constata pătrunderea termenului magic şi în nomenclatura 
sărbătorilor religioase din zonele amintite. Cu privire la etimologia 
substantivului discutat s-au emis câteva opinii: Tiktin îl derivă din 
cuvântul turcesc edvar, „inel“ (v. TDRG), în timp ce Hasdeu crede că 
termenul provine de la cuvântul ebraic hadevarium, „precept“ (B.P. Hasdeu, 
Etymologicum,, p. 450). Autorii DA nu acceptă nici una dintre ipoteze, 
considerând substantivul a4var cu „etimologie necunoscută“ (DA, tom, 
partea I, p. 53). Cel care a oferit explicaţia etimologică corectă a fost 
V. Bogrea, care arată că abgarul este de fapt, „epistola către Hristos a lui 
Abgar al V-lea Ukkoha“ (V. Bogrea, Pagini, p. 6); opinia acestuia este reluată 
de N. Cartojan şi comentată din perspectiva evoluţiei lingvistice pe sol 
românesc: „Astfel, numele regelui Edesei, care a introdus creştinismul în 
Siria, a ajuns în lexicul românesc un nume comun, cu sensul de amulet — 
o curioasă evoluţie semantică în viaţa cuvintelor“ (N. Cartojan, op. cit., 
II, p. 173). Considerată ca element păgân, „poslania lui Avgaru“ 
(N. Cartojan, op. cit., |, p. 335) este trecută sub interdicţie de către Staicu 
Grămăticul, într-o primă listă de interdicții, pe la 1667-1669. Acest fapt ne 
determină să credem că în perioada medievală zugarele au fost răspândite 
şi în alte zone, în afara celor reţinute de Bogrea şi Cartojan. După cum 

s-a putut observa, termenul a fost înregistrat prima oară în secolul al XVII-lea 
şi prezintă o serie de variante: abgar, avgar, argar. 


Aforisi vb. v. Afurisi 


Afurima vb. Termenul menţionat nu este înregistrat în lucrările 
lexicografice consacrate (nici în DA!), ci apare doar într-o culegere de 
material dialectal din zona Argeş, cu sensul „a blestema“: „Când te-oi 
afurima eu, praful s-alege!“ (D. Udrescu, Glosar regional. Argeş, 
Ed. Academiei, Bucureşti, 1961, p.2). Autorul lucrării menţionate indică 
şi localităţile în care este înregistrat termenul: Săpata de Sus, Săpata de 
Jos, Moşova, Vaţa, Costeşti, toate din Argeş. De la verbul discutat provine 
şi un alt termen magic, afurimat (v. Afurimat), cu sensul „blestemat“. 
Cu privire la originea verbului 4 afurima nu există nici un fel de opinie; 
Udrescu nu are în vedere acest aspect, iar alţi cercetători nu s-au ocupat 
de termenul discutat. Noi credem că acest verb provine din contami- 
narea verbului 4 afurisi cu a blestema, dat fiind faptul că, pe teren popular, 
cele două verbe se apropie ca sens. 


Afurimat,-ă adj.  D. Udrescu înregistrează acest cuvânt cu sensul 
„blestemat, afurisit“ (D. Udrescu, op. cit., p. 2) în aceleaşi localităţi din 
Argeş în care se foloseşte şi verbul a afurima, din a cărui formă participială 
provine termenul discutat. Ar fi de observat că, în general, cuvintele 
purtătoare ale sensului „blestemat“ provin de la formele participiale ale 
unor verbe ce au semnificaţia „a afurisi“, „a blestema“. După cum observă 
D. Udrescu, acest cuvânt este folosit mai mult ironic, el pierzându-şi 
amprenta magică: „Afurimat copil, iar a şters-o!“ Afurimat poate fi utilizat 
şi sub formă substantivală, tot cu referire la copii: „Afurimatule, intri tu-n 
mâinile mele“ (D. Udrescu, idem, p. 2). Astăzi acest cuvânt şi-a pierdut 
practic semnificaţia magică şi mai este utilizat încă în câteva localităţi 
din Argeş (Cepari, Broşteni, Poiana Lacului), unde 4 afurima a ieşit din uz. 


Afurisanie s.f. În dicționarele noastre, afurisenie şi afurisanie apar în 
posturi uşor diferite. Autorii DA consideră pe afurisanie ca termen-bază, 
format după model slav (zaklinanie), unde recunoaştem sufixul -anie, ceea 
ce permite interpretarea lui afurisenie ca variantă ulterioară: „din afurisanie, 
prin schimbul obicinuit între -anie şi -enie“ (DA, tom I, partea I, p. 64). 

Autorii DEX, ţinând probabil cont de răspândirea mai mare a lui afurisenie, 
îl vor trata pe afurisamie ca variantă (DEX, p. 19). Noi am optat pentru 
soluţia oferită de DA, care, cel puţin, se bazează pe o anume evoluţie 
istorică şi lingvistică probată cu documente. Termenul discutat avea în 
trecut un sens pur religios, „excomunicare“ (v. DA), dar, cu timpul, 
„s-a generalizat, însemnând numai «blestem» de orice natură“: ,, În multe 
părţi este datina de a se ceti [...] încă şi rugăciunile iertăciunii de tot 
blestemul şi afurisenia“ (S.Fl. Marian, Înmormântarea, p.310). Lazăr Şăineanu 
nu menţionează pentru afurisanie şi sensul pe teren magic („blestem“), 
ci doar pe cel religios: „pedeapsă canonică; anatemă; excomunicare“ 
(DULR, p. 11). DLRM, ca şi DEX, face trimitere la varianta afurisenie, 
indicând atât sensul religios, cât şi pe cel magic: „blestem“; „anatemă'“ 
(DLRM, p.13). I.M. Stoian ia în discuţie tot varianta afurisenie, insistând 
asupra valenţelor pe teren religios: „pedeapsă canonică prin care o 
persoană este îndepărtată din obştea credincioşilor şi oprită pentru un 
timp de a frecventa biserica“; „anatemă“ (I.M. Stoian, Dicţionar religios, 
Ed. Garamond, Bucureşti, 1993, p. 18). Observând totuşi evoluţia semantică 
produsă, I.M. Stoian adaugă la sfârşit şi sensul „blestem“; de fapt, pe 
terenul culturii populare termenul discutat apare (şi aşa destul de rar) 
cu acest din urmă sens, doar persoanele direct implicate în desfăşurarea 
serviciului religios utilizând şi sensul prim. Termenul discutat de noi 
provine din verbul a afurisi, cu sufixul -anie, are forma de plural afurisenii 
(„S-au lucrat straşnice legături cu grozave afurisenii...“; v. DA) şi este atestat 
pentru prima oară într-un text din secolul al XVII-lea: „De o va găsi că 
curveşte cu om din clirosul bisericii, poate să-i ucigă pre amândoi şi să nu 
să teamă de afurisenie“ (DA, tom I, partea I, p. 64). În legătură cu termenul 
menţionat, mai putem indica prezenţa sa în expresia nici măcar de afurisenie, 
circulând pe teren popular cu sensul „câtuşi de puţin, de fel“ (DEX, p. 19). 


Afurisât,-ă adj v. Afurisit-ă 

Afurisenie s.f. v. Afurisanie 

Afurisi vb. Ultima ediţie a DEX menţionează doar o parte dintre 
semnificaţiile pe teren magic ale verbului a afurisi: „a arunca anatema 


asupra cuiva, a anatemiza“; „a se jura“ (DEX, p. 19). Mult mai nuanţată 
este prezentarea sensurilor în DA: pe lângă sensul pe teren religios 

(„a alunga pe cineva pentru câtva timp din comunitatea bisericească, 
luându-i dreptul de a se închina după legea creştinescă“), se observă cu 
justificare că „astăzi sensul s-a generalizat asupra oricărui blestem, aşa 
încât, dacă voim să exprimăm excomunicarea, trebuie să adăugăm 
<în numele bisericii» (DA, tom I, partea I, p. 65). Consfinţind o realitate 
lingvistică, autorii DA adaugă — „încolo sensul e «a blestema». Tot pe 
teren popular este înregistrată şi o altă valoare semantică (reţinută şi de 
DEX): „ce se jură sub pedeapsa blestemului“ (Idem). Verbul analizat este 
înregistrat prima oară în secolul al XVII-lea în Cazania lui Varlaam şi 
prezintă importanţă pentru cercetarea lexicului magic şi prin termenii 
pe care i-a generat: afurisenie, afurisanie, afurisit. Interesant este şi substan- 
tivul afurisache, înregistrat de Udrescu în Argeş: „calificativ peiorativ 
adresat mai ales copiilor neascultători sau bărbaţilor uşuratici“; „afurisit“ 
(D. Udrescu, op. cit., p. 2). Acest substantiv este folosit doar în limbajul 
cotidian, neavând nici un fel de implicaţii magice: „Afurisache, pun eu 
gheara pe tine!“; „Unde mi-ai fost, afurisache?“ (Idem). În descântece, 
a afurisi este folosit în mod evident cu sensul „a blestema“: „te leg şi te 
pecetluiesc şi te afurisesc, că, precum nu merge mortul, aşa să nu poţi 
merge tu“ (Elena Sevastos, Literatură, p. 162). De altfel, această secvenţă 
de descântec este structurată pe modelul blestemului. Tot pe teren popu- 
lar am înregistrat o evoluţie semantică interesantă, trecerea verbului 
analizat spre sensul „a strica“: „Prin judeţul Tutova se zice chiar că cel ce 
mănâncă struguri înainte de această zi (6 august — n.n.) îşi afuriseşte 
maţele“ (T. Pamfile, Sărbătorile, p. 145). Cât priveşte originea acestui termen, 
s-au emis două ipoteze; autorii DA îl consideră de origine greacă, „probabil 
prin mijlocire paleo-slavă“ (DA, tom, partea I, p. 65), în timp ce majoritatea 
lucrărilor lexicografice mai noi merg pe ideea împrumutului din slavona 
bisericească: din sl. aforisati (DEX, p. 19). Verbul discutat prezintă şi o 
variantă ieşită din uz, a aforisi (DA, tom I, partea , p. 65). 


Afurisit,-ă, adj. I.M. Stoian indică pentru acest termen următoarele 
sensuri: „om pedepsit cu afurisenia“, „om ticălos, blestemat, îndrăcit, 
păcătos, rău la suflet“ (I.M. Stoian, Dicţionar religios, p. 18). Şi alte lucrări 
lexicografice menţionează sensurile de mai sus, atrăgând atenţia şi asupra 
unui sens care a pierdut implicaţiile religioase sau magice: „(copil) 
ştrengar, poznaş (DEX, p. 19); „ştrengar, poznaş“ (DLRM, p. 14). Pe teren 
popular, afurisit are sensul „blestemat“: „Blestema [...] pe afurisita de 

ghicitoare ,, (P. Ispirescu, Legende, p. 55). „Cei mai mulţi însă cred că cel ce 
se chinuieşte mult cu moartea sa a trebuit să facă multe păcate grele, ori a 
fost de cineva afurisit” (S.FI. Marian, Înmormântarea, p. 33). Termenul este 
de asemenea folosit în formulele de jurământ: „Să fiu afurisit...“, sau în cele 
de blestem „Fire-ar afurisit...“ (v. DA, tom I, partea I, p. 65). Interesant este şi 
faptul că afurisit, care provine din forma participială a verbului a afurisi, 
este înregistrat pentru prima oară într-un text din 1606, deci cu câteva 
decenii înainte de prima atestare a verbului de la care provine; prezintă şi 
varianta moldovenească afurisât. 


Amulets.n. v. Amuletă 


Amuletă s.f. „Obiect (purtat de om cu sine), căruia i se atribuie în 
mod superstiţios o putere de a feri de rele, de a apăra de boale“ (DA, tom, 
partea 1, p. 156); „Mic obiect căruia vechi superstiții îi atribuie puterea 
magică de a aduce noroc“; „talisman“ (DEX, p. 36). Deşi termenul este 
împrumutat din franceză, trebuie să remarcăm că substantivul francez 
provine, la rândul său, din lat. amuletum, „obiect mic ce fereşte de rele“ 
(DMDMR, p. 25), ceea ce ne sugerează că substantivul discutat ne atrage 
atenţia asupra uneia dintre coordonatele cele mai interesante ale mate- 
rialului arhaic indo-european. La români, în calitate de amulete au 
funcţionat o serie de texte necanonice, precum Călătoria Maicii Domnului 
în Iad, Epistola Domnului nostru Iisus Hristos, Sfântul Sisinie, Visul Maicii 
Domnului. „Un anumit gen de amuletă, ce nu ţine de tradiţia creştină, 
ci vine din vremuri preistorice, poate fi considerat şi mărţişorul românesc“ 
(bid., p. 26). Pe teren popular, termenul analizat poate să apară în forma 
amuletă sau în varianta amulet: „La gât o amuletă pentru deochiu“ 
(v. DA, tom I, partea I, p. 156); „Cărticica [...] femeile o poartă apoi ca 
amulet la sine“ (S.Fl. Marian, Naşterea,, p. 28). Existenţa celor două variante 
este dată de faptul că în Transilvania a pătruns şi termenul de origine 
germană amullet, în timp ce în Moldova şi Muntenia a cunoscut o mai 
mare răspândire cuvântul provenit din fr. amulette. Mihai Nistor consideră 
că şi crucea ar putea reprezenta un tip de amuletă: „credinţe în însuşirile 
miraculoase ale amuletei au apărut în comuna primitivă şi se păstrează 
până astăzi, în purtarea crucii în creştinism“ (M. Nistor, Dicţionar de 
religiologie, laşi, 1982, p. 12). Trebuie să remarcăm că pe teren popular 
termenul amuletă este în general mai puţin folosit, apelându-se, de obicei, 

la substantive ca baier, carte, noroc, numeruş, răvaş. Acest din urmă termen 

atrage atenţia asupra utilizării cuvântului scris pe teren magic, toate 

tipurile de amulete având, în ultimă instanţă, semnificaţia de „elemente 
Pa ZA 


cu valoare magică“. Termenul amuletă este înregistrat prima oară în 
secolul al XIX-lea (v. DA) şi nu prezintă derivate. 


Amuţi vb. Verbul menţionat denumeşte o acţiune de „legare“ pe 
cale magică; această valoare se manifestă şi în expresia 4 amuţi de gură, 
„a face pe cineva prin vrajă să-şi piardă graiul“ (DA, tom. I, partea I, p. 157). 
Sensul amintit este înregistrat în Bucovina (Elena Sevastos, Nunta la români, 
Ed. Academiei Române, Bucureşti, 1889, p. 12): „De mână m-au luat, 
De gură m-au amuţit“, cât şi în zona Rediu, jud. Neamţ (anchetă proprie). 
În multe descântece, acţiunea menţionată este realizată de actanţi 
imaginari, ceea ce face ca ea să nu intre, în astfel de situaţii, sub incidenţa 
cercetării noastre; reamintim faptul că ne ocupăm doar de acţiunile 
realizate de actanţi magici umani. Acţiunea denumită de verbul a amuţia 
fost înregistrat, de noi şi în cazul unor actanţi umani. Subiectul anchetat 
în satul Rediu (Neamţ) ne confirmă posibilitatea realizării acţiunii 
menţionate de către actanţi umani: „ţâgăncile di la Dochia (localitate 
învecinată — n.n.) poate sî amuţasci cu farmici“. Posibilitatea amintită, de 
amuţire a cuiva prin farmece, este sugerată şi de un cunoscut text din 
opera lui I. L. Caragiale; Marghioala, eroina din nuvela La hanul lui Mânjoală, 
era bănuită „că umblă cu farmece“ şi că, pe cale magică, a amuţit pe unul 
dintre cei ce prădaseră hanul: „frate-său (al unuia dintre hoţi — n.n.) 
a dat să vorbească, dar n-a putut — amuţise“ (I.L. Caragiale, Kir Ianulea, 
Nuvele şi povestiri, Ed. Tineretului, Bucureşti, 1969, p. 105). Autorii DA 
amintesc şi o structură lingvistică derivată din expresia menţionată 
la început: amuţit de gură „lipsit (prin vrăji) de facultatea de a vorbi“ 
(DA, tom I, partea I, p. 158). În contextul magiei populare româneşti, verbul 
a amuţți poate fi analizat în strânsă legătură cu verbul a dezmuţi (a dismuţi), 
care indică o acţiune reparatorie, după cum sugerează Rosetti: „a vindeca 
de muţenie“ (Al. Rosetti, Limba descântecelor româneşti, p. 103). Elementele 
amintite par a sugera o acţiune de control magic al vorbirii, mai ales dacă 
introducem în discuţie şi materialele oferite de verbul a lega (v. Lega). 
Verbul a amuți provine din lat. ammutire (DA, tom I, partea I, p. 157) 
şi este înregistrat pentru prima oară în secolul al XVI-lea (v. TDRG, 
fasc. 2, p. 175); în ALR [I/I, h. 42, el este consemnat fără sens magic. 

Apăs.f. Substantivul menţionat are numeroase implicaţii pe 
terenul magiei populare. Este suficient să amintim expresii ca a închega 
apa (apele), a face apa etc. Pe lângă expresii de acest fel există numeroase 
sintagme care probează valenţele magice ale apei: apă nencepută 
(DA, tom I, partea I, p. 184); apă vie (dem); apă moartă (dem); apă mută 
(DLR, tom VI, fasc. 12-13, p. 1058); apă iordănită (A. Raţiu, Românii de la 
est de Bug, Ed. Fundaţiei Culturale Române, Bucureşti, 1993, p. 115); apă 
sfințită (dem); apă închegătoare (DA, tom II, partea I, p. 576); apă întâlnită 
(Antoaneta Olteanu, Ipostaze ale maleficului în medicina magică, Ed. Paideia, 
Bucureşti, 1998, p. 218); apă de la întâlnitură (dem), apă descântată (T. Pamfile, 
Dragostea, p. 29; informaţie de teren: Măcişeni, jud. Galaţi); apă fermecată 
(dem); apă de leac (Calendarul Maramureşului, p. 83); apă cotată (Gh. Pavelescu, 
Cercetări, p. 140); apă desfăcută (Elena Sevastos, Literatură, p.161); apă nigrăită 
(DLR, tom VII, partea I, p. 238); apă vrăjită (T. Pamfile, Dragostea, p.189; 
informaţie de teren: Umbrăreşti, jud. Galaţi); apă înviitoare (DA, tom II, 
partea 1, p. 576). Într-o serie din sintagmele menţionate putem recunoaşte 
diverse tipuri de apă utilizate în descântece şi practici magice (apa 
nencepută, apa mută, apă întâlnită etc.), în timp ce în alte sintagme sunt 
menţionate diverse tipuri de apă supusă unor acţiuni magice (apă 
descântată, apă fermecată, apă iordănită, apă vrăjită etc.). Dacă apa din prima 
categorie se aducea cu numeroase precauţii şi era supusă la numeroase 
interdicții, apa din cea de-a doua categorie era vărsată, după întrebuințare, 
în locuri ferite şi după ce actantul îşi lua o serie întreagă de precauţii: 
„După descântare, apa nu mai poate să fie întrebuințată la nimic, ci trebuie 
aruncată într-un loc neumblat, ca să nu calce nimeni pe dânsa. Boala 
pentru care s-a descântat s-a comunicat apei, şi dacă cineva ar călca pe 
dânsa, s-ar prinde boala de el.“ (A. Gorovei, Literatură populară, Il, Editura 
Minerva, Bucureşti, 1985, p. 88). Substantivul apă serveşte şi la denumirea 
a numeroase boli: apă „dropică“, apa-trândului — „dizenterie“, apă albă — 
„cataractă“, apă neagră — „glaucom“ (v. DA, tom I, partea I, p. 185). 


Arbalţs.n. v. Orbalţ 


Argars.n. v. Advar 


21] Argint-viu 


Argint s.n. Pe teren medical, acest cuvânt are sensul „sifilis“ 
(V. Butură, Enciclopedie etnobotanică românească, Ed. Ştiinţifică şi Enciclo- 
pedică, Bucureşti, 1979, p. 256). Pentru cercetarea noastră prezintă interes 
faptul că argint este şi denumirea unei plante folosite în medicina populară 
pentru boala numită argint. Această plantă se mai numeşte popular 
argințică (Al. Borza, Dicţionar etnobotanic, Editura Academiei, Bucureşti, 
1961, p. 100) şi „se folosea ca leac împotriva diferitelor erupții cutanate, 
mai ales la copii“ (V. Butură, op. cit., p. 30). Autorii DA nu fac nici o men- 
ţiune cu privire la planta respectivă. 


Argint-viu s.n. Substantivul argint, cu atâtea implicaţii pe teren 
magico-medical, este atestat pentru prima oară în secolul al XVI-lea şi 
provine din lat. argentum (DA, tom Î, partea I, p. 242). Deşi este un cuvânt 
mult întrebuințat pe teren popular, el nu prezintă derivate cu semnificaţie 
pe teren magic; doar argințică prezintă interes, prin unele implicaţii pe 
terenul medicinei populare. 

Interesante sunt implicaţiile argintului-viu pe terenul culturii populare 
şi, în special, pe cel al medicinei tradiţionale. Şăineanu defineşte 
argintul-viu ca „substanţă metalică argintie şi de o mare vioiciune; serveşte 
la facerea barometrelor şi termometrelor şi joacă un mare rol în superstiţiile 
populare (DULR, p. 34). Pentru această din urmă situaţie Lazăr Şăineanu 
aminteşte „darea de argint-viu“ (dem) ca pe una dintre cele mai cunoscute 
proceduri magice cu caracter malefic. Şi noi am înregistrat pe teren, 
în diverse locuri, expresii populare care trimit spre utilizarea magico- 
medicală a mercurului: a da argintu (Padina, jud. Buzău), a da argint giu 
(Măcişeni, jud. Galaţi). Cu referire la argintul-viu, şi Iordan Datcu face 
o observaţie care confirmă cele de mai sus: „folosit în trecut pentru 
tratamentul sifilisului, cât şi în farmecele pentru a provoca un rău 
duşmanilor“ (Gr. Tocilescu, Chr. N. Ţapu, Materialuri folcloristice, III, 
Ed. Minerva, Bucureşti, 1981, p. 251). Observaţia de mai sus este impor- 
tantă şi prin indicarea argintului-viu ca leac contra sifilisului. În astfel de 
situaţii avem de a face cu acelaşi principiu al „asemănării numelor“, căci 
sifilisul este cunoscut în popor şi sub denumirea de argint, iar argintul-viu 
este de multe ori numit pur şi simplu argint (v. a da argintu). Nu lipsit 
de interes este şi faptul că, uneori, argintul-viu se dădea de către vrăjitoare 
bolnavului pentru a elimina argintul-viu trimis (dat) acestuia de către 
un duşman, evident cu scop malefic: „Tu, argintule... (argint-viu — n.n.) / 

Să umbli de la 3 până la 9 / Prin toate vinele, / Prin toate încheieturile, 
Să scoţi argintu (argintul-viu dat de duşman - n.n.) / Faptu şi datu.“ 
(Antoaneta Olteanu, op. cit., p. 224). 


Arici s.m. Acest substantiv este înregistrat cu sensul „plantă de 
leac“ pentru boala numită popular arici, conform unui principiu cunoscut 
al medicinei magice, valabil şi în cazul altor plante cu numele identic cu 
cel al bolii pe care o tratează: gălbenare, gălbează, holeră, şopârlaiță etc.: 
„inflamație la membre“ (V. Butură, op. cit., p. 256); „boală de piele la om şi 
boală de picioare la cai şi la vite (prin analogie cu trupul ţepos al ariciului)“ 
(DULR, p.35); „boală de plante numită şi tăciune“ (Idem); „o boală a viței- 
de-vie“ (DA, tom, partea I, p.251); „nişte bube la cununa unghiei vitelor“ 
(dem). Din punctul de vedere al terminologiei magice interesează însă nu 
aceste sensuri, ci acela de „plantă de leac“ utilizată pentru tratarea unora 
din afecțiunile menţionate; este vorba de planta Echinops sphaerocephalus, 
numită popular arici (A. Borza, op. cit., p. 203). Autorii DSB înregistrează 
în Banat cuvântul arici atât cu sensul pe teren medical, cât şi cu cel pe 
teren magic: „neg la mâini“; „plantă“. DA consemnează planta cu numele 
popular arici, rostogol (în Banat), fără însă a menţiona şi bolile pentru care 
este folosită (DA, tom I, partea I, p. 251). Un fapt interesant menţionează 
I.A. Candrea: „Când vitele au arici la picior (un fel de umflătură ce se face 
deasupra copitei la cai şi la boi), se taie un arici de viu şi se pune fierbinte 
la umflătură“ (L.A. Candrea, Folclorul, p. 324). Exemplul menţionat este 
extrem de sugestiv cu privire la mecanismul care a stat la baza utilizării 
terapeutice a plantei numite popular arici (caz analizat de noi); este vorba 
de un leac simbolic, bazat pe simpla asemănare de nume. „Dacă numele 
pe care îl dă poporul bolii seamănă întocmai sau i se pare că prezintă 
oarecare asemănare cu numele unei plante, unui animal [...], acestea sunt 
recomandate cu toată seriozitatea ca leacuri ale numitelor boli, şi poporul 
nu se îndoieşte o clipă de eficacitatea lor“ (Idemn). Termenul discutat provine 
din lat. ericium, este atestat pentru prima oară la 1640 (DA) şi prezintă şi 
alte interesante implicaţii pe terenul culturii populare; astfel, în expresiile 
parcă i-a spus ariciul la ureche şi l-a îndemnat ariciul, substantivul arici are 
sensul „diavol“, fiind folosit cu valoare eufemistică. Arici mai este şi 
denumirea unui dans popular, înregistrat în Băileşti, Dolj (DA, tom I, 
partea I, p. 251). Şi derivatele termenului discutat au implicaţii la nivel 
tradiţional: aricitură, „boală“, ariceală, „boală a cailor“, a se arici, „a fi atins 
de una dintre boalele numite arici“ (DA, tom , partea I, p. 250-251). 

Armurar s.n. Plantă utilizată „pentru a vindeca armurariul“ 
(DA, tom I, partea I, p. 264); „se mai numeşte şi armurare“ (ldem), ca şi 
boala omonimă. Denumită ştiinţific Silybum marianum, era folosită în 
diverse afecţiuni şi „a fost un leac obişnuit pentru armurare, de aceea se 
cultiva în grădinile ţărăneşti din multe zone“ (V. Butură, op. cit., p. 32). 
Deşi autorii DA observă că „se întrebuinţează de săteni contra unei boale 
de vite numită armurariu“ (DA, tom I, partea 1, p. 264) în zona Broşteni, 
Suceava, credem, pe baza materialelor cercetate, că utilizarea ei magico- 
medicală era mult mai răspândită, poate chiar la nivelul întregii ţări. 
La utilizarea acestei plante contra bolii omonime se referă şi Al. Borza 
(op. cit., p. 204), cât şi Maria Sitaru (SMPTRE, p. 68). Termenul discutat 
prezintă câteva variante: armurariu, armurare, armurarie, harmurar 
(v. Al. Borza, op. cit., p. 204; v. DA). DA oferă explicaţia etimologică pentru 
termenul discutat: „prin haplologie, în loc de armurărar, planta între- 
buinţată împotriva „armurarei“, derivat din armurare cu sufixul nume de 
agent -ar. (DA, tom , partea I, p. 264). Prima atestare a termenului datează 
din secolul al XIX-lea; am reţinut un singur derivat semnificativ, armurăriţă. 


Armurare s.n. v. Armurar 
Armurarie s.n. v. Armurar 
Armurariu s.n. v. Armurar 
Aruncs.n. Substantivul este utilizat, la plural, cu sensul „vrăji, 


farmece“ (DSB, I, p. 128). Autorii DSB semnalează şi o altă valoare a 
termenului, utilizat tot la forma de plural (aruncuri), „unsori vrăjite şi 
aruncate la casa bolnavului“ (Idem). Din cele menţionate se poate observa 
că substantivul arunc (pl. aruncuri) denumeşte nu numai practica magică, 
ci şi un element cu valoare magică, deci el are o dublă semnificaţie pentru 
magia populară. Acest termen, înregistrat doar în Banat, a pătruns şi în 
unele imprecaţii: Aruncu să te mănânce! (ldem). Etimologia termenului este 
clară, după părerea noastră provine de la verbul a arunca, prin derivare 
regresivă. Sinonim cu acest termen este termenul aruncătură, mult mai 
extins ca arie de utilizare decât arunc. 

Arunca vb. Este un alt verb de origine latină, cu implicaţii atât 
pe terenul divinaţiei populare, cât şi pe acela al vrăjitoriei. .A. Candrea 
atrage atenţia asupra verbului amintit şi a unor disponibilităţi ale sale pe 
terenul magiei populare: a arunca (farmece), „a căuta să-i facă un rău“ 
(CADE, p. 85). Lingyvistul bucureştean a sesizat corect faptul că verbul 
analizat cere o complinire care să denumească un element cu valoare 
magică, după cum confirmă şi alte materiale: „Babele care descântă spre 
a arunca faptul [...] vor intra în iad“ (Şez., XVIII, p. 240). De asemenea, 
verbul a arunca se poate combina cu substantive ce denumesc unele 
afecţiuni: cel mai des este utilizat cuvântul abubă: „...femeea care lucră 
păţeşte ceva: o cuprinde vr'o boală, îi coace vreun deget, i se aruncă abubă... 
(DA, tom I, partea I, p. 225). După Şăineanu, abubă are semnificaţia „bubă 
neagră veninată (mai ales la gură)“ (DULR, p. 3). Pornind, probabil, de la 
acest model de utilizare a verbului a arunca, s-a ajuns la locuţiunea a î se 
arunca (cuiva — n.n.), cu sensul „a se îmbolnăvi, a se molipsi, a i se face 
vreo bubă sau umflătură“ (N. Măruşca, Graiul din comuna Borod, p. 59). 
Asistăm din nou la o manifestare a strânsei legături dintre terminologia 
magică şi cea medicală populară. Expresia a arunca bobii, înregistrată de 
noi în zona Viile, jud. Galaţi (v. şi S.F. Marian, Sărbătorile, |, p. 60), la fel ca 
a trage bobii, a pune bobii, a căuta în bobi, are sensul „a ghici“ şi atrage 
atenţia asupra uneia dintre procedurile cele mai utilizate de divinaţia 
populară românească, ghicitul în bobi. Tiktin menţionează expresia a 
arunca farmece în calea cuiva (TDGR, fasc. 2, p. 880). În acest caz, cuvântul 
farmece are sensul „element cu valoare magică“. Pentru cercetarea noastră 
sunt importante şi derivatele pe teren magic şi cuvintele provenite, prin 
conversiune, de la rădăcina verbului discutat: aruncat, „farmec“ 
(CADE, p. 85), aruncătură, „farmec aruncat în calea cuiva“ (dem), 
aruncuri, „Vrăji, farmece“; „unsori vrăjite şi aruncate în calea bolnavului“ 
(DSB, L, p. 126). După cum remarcam, elementele menţionate denumesc 
atât practici magice, cât şi o serie de elemente cu valori magice („unsori 
vrăjite...”). Încă o posibilă legătură a verbului a arunca cu medicina 
populară se poate sesiza dacă avem în vedere termenul aruncături, cu 
sensul „boli de piele“ (V. Butură, op. cit., p. 256). Verbul a arunca provine 
din (lat.) averruncare (DA, tom , partea I, p. 278; SCRIBAN, p. 126) şi este 
atestat pentru prima oară într-un text de la 1795 (v. TDRG, fasc. 2, p. 880), 
fără a avea însă valoare pe teren magic. În zona Borod (jud. Bihor), verbul 
a arunca, nu numai derivate ale sale, a fost preluat şi de terminologia 

medicală populară: a î se arunca (ceva), „a se îmbolnăvi, a se molipsi, 
a i se face vreo bubă sau umflătură“ (N. Măruşca, op. cit., p. 59). Credem 
că este încă sesizabilă legătura cu sensul magic al verbului a arunca. 


Aruncare s.f. Practică magică ce constă în „faptul de a arunca un 
farmec“ (DA, tom I, partea I, p. 278): „Să mă limpezesc / De toată ura / De 
toată făcarea / De toată aruncarea“ (S.Fl. Marian, Înmormântarea, p.15). 
Termenul este sinonim cu arunc, aruncătură şi provine de la verbul a arunca, 
ce prezintă, după cum am văzut, serioase disponibilităţi pentru terenul 
magiei populare. Termenul aruncare apare frecvent în descântece de întoar- 
cerea ureisau ursitei (S.F. Marian, Înmormântarea, p. 16), descântece adresate 
fetelor sau femeilor cărora li s-a făcut pe ursită; în astfel de descântece, 
aruncare poate să apară împreună cu sinonimele aruncătură şi aruncat 
(Ibid., p. 17), datorită credinţei actantului că trebuie să numească, în text, 
toate tipurile de vrăji aruncate de duşmani, pentru a obţine vindecarea. 


Aruncat s.n. Termen ce provine din forma de supina verbului a arunca, 
verb cu numeroase implicaţii pe terenul magiei populare; substantivul 
aruncat are şi sensul „farmec“ (CADE, p. 85). Densusianu menţionează şi 
un al doilea sens al termenului în discuţie, „boală“, tratându-l alături de 
substantivul aruncătură (Ov. Densusianu, op. cit., p. 261); şi autorii DA 
notează sensul pe teren medical, „boală pricinuită de aruncarea unui 
farmec, unor vrăji (asupra cuiva)“ (DA, tom, partea I, p. 278). S.Fl. Marian 
înregistrează acest termen în Moldova, dar credem că el a putut fi mai 
răspândit, fără însă a acoperi aria geografică a lui aruncătură, cunoscut pe 
aproape întreg teritoriul românesc: „Să mă limpezesc [...] de tot datul / De 
totfaptul / De tot aruncatul“ (S.Fl. Marian, Înmormântarea, p. 15). Aruncatul 
şi aruncătura sunt practici magice cu caracter malefic, după cum indică şi 
textul cules de S.Fl. Marian, în care apar alţi doi termeni ce denumesc 
practici magice cu caracter malefic: dat, fapt. Nu am înregistrat forma 
de plural a acestui termen, nici eventuale derivate pe teren magic. Cea 
mai veche atestare a substantivului menţionat datează din 1561 
(TDRG, fasc. 3, p. 221); cu toate că este un termen vechi în limbă, el nu 
apare în lucrările lexicografice consacrate (cu excepţia DA) cu sensul pe 
teren magic (v. SCRIBAN, p. 126; TDRG, fasc. 2, p. 221). 

Aruncătură s.f. Lucrările lexicografice înregistrează pentru termenul 
în discuţie următoarele sensuri: „vrajă, descântec trimis prin aruncare“ 
(Al. Rosetti, op. cif., p. 9%); „lucru vrăjit aruncat în calea cuiva ca să-l 
îmbolnăvească“ (CCS, VII/1, p. 16); „(la pl.) bube date prin descântece 
şi aruncături“ (V. Butură, op. cit., p. 68); „melancolie, ipocondrie“ 
(DULR, p. 38). După cum se poate observa, acest termen aparţine atât 
lexiculul magic, cât şi lexicului medicinei populare; el poate denumi o 
practică magică („vrajă“), dar şi un element cu valoare magică („lucru 
vrăjit“), prin intermediul căruia se puteau provoca diverse afecţiuni, boli, 
după cum atestă şi unele credinţe populare: „Dacă cineva a călcat într-o 
urmă rea, prin nişte aruncături sau nişte făcături vrăjite, şi din cauza aceasta 
au început să-l doară picioarele aşa de tare, că abia se poate urni 
dintr-un loc în altul [...], cu nimic nu se poate aşa de iute şi de uşor vindeca“ 
(S.Fl. Marian, Vrăji,, p. 55); „De aceea omul trebuie să se păzească de a 
călca în aruncături şi mai ales să se ferească de a ridica anumite lucruri pe 
care le vede pe drum“ (L.A. Candrea, Folclorul, p. 177). Termenul aruncătură 
provine de la rădăcina verbului a arunca, cu sufixul —ătură (care a servit şi 
la apariţia unor termeni ca făcătură, trimisătură etc.), şi este răspândit pe 
aproape întregul teritoriu românesc, cu excepţia zonelor unde în locul 
său este folosit țipătură (v. Ţipătură), cu sensul „vrajă“. Este unul dintre 
termenii cu mare vechime în limbă, fiind atestat pentru prima oară în 
1561 (TDRG, fasc. 3, p. 221). 


Avgars.n. v. Advar 


B 


Babareasă s.f. v. Băbăreasă 


Babă s.f. Pentru lexicul magic este un termen fundamental, ce 
denumeşte, de fapt, cel mai cunoscut actant pe teren tradiţional. Prezintă 
o semnificativă importanţă şi faptul că acest substantiv intră în 
componenţa unor sintagme cu mare răspândire pe terenul magiei 
populare: babă fermecătoare (|. Muşlea, Ov. Bârlea, op. cit., p. 177); babă 
descântătoare (AAF,VI, p. 373); babă meşterită (DLR, tom VI, p. 436); babă 
meşteră (Şt. Paşca, Glosar dialectal, Ed. Academiei Române, Bucureşti, 
1928, p. 40); babă doftoroaie (V. Bologa, Despre vrăji, doftoroaie şi leacuri 
băbeşti, ediţia a IV-a, Ed. Ştiinţifică, Bucureşti, 1953, p. 8); babă lecuitoare 
(DA, tom II, partea a II-a, fasc. 2, p. 130); babă vrăjitoare (1. Muşlea, 
Ov. Bârlea, op. cit., p.469); babă ştiutoare (DA, tom II, partea I, p. 12). Se pare 
că aceste sintagme au servit ca bază pentru apariţia unor termeni ca 
fermecătoare, vrăjitoare, ştiutoare etc., care iniţial aveau valoare de determi- 
nant pe lângă elementul regent, babă. Ca o recunoaştere a statutului aparte 
al actantului analizat stă mărturie sintagma baba satului: „Când copiii 
plâng în somn şi continuă a plânge chiar deşteptându-se, zice-se că 
a venit la ei Muma-Pădurii, de aceea femeile totdeauna cheamă pe baba 
satului, ca să descânte copiilor descântecul de mai sus“ (Gr. Tocilescu, 
Chr. N. Ţapu, op. cit., p. 246). Asupra capacităţilor deosebite, pe teren 
magic, ale actantului prezentat ne pot atrage atenţia şi unele elemente din 
paremiologia populară: „Unde baba face, dracul nu desface“ (Proverbe 
româneşti, Ed. Minerva, Bucureşti, 1986, p. 283). Temenul babă provine din 
v.sl. baba şi este răspândit pe întregul teritoriul românesc; el a servit şi la 
apariţia altor cuvinte, ce constituie la rândul lor elemente ale lexicului 

magic: putem menţiona în această situaţie cuvinte ca băbărie, „meşteşuguri 
băbeşti, fermecătorii, vrăjitorii“ (CADE, p. 108), băbăreasă, „femeie (de obicei 
bătrână) care ştie să lecuiască, să descânte, să dea cu bobii, femeie 
ştiutoare“ (DA, tom I, partea I, p. 403). Tot de la substantivul babă provin şi 
cuvintele băbârță, „neagă rea“ (dem), şi băbesc, „de babe, după felul, 
obiceiul, portul, apucăturile babelor“ (bid., p. 404). Primul termen se 
integrează unei întregi serii de cuvinte ce denumesc „piaza rea“ (cobe, 
oacă, neagă etc.), în timp ce adjectivul băbesc cunoaşte o mare răspândire pe 
teren popular, mai ales în sintagme consacrate: farmece băbeşti (DA, tom, 
partea I, p. 403), boscoade băbeşti (G. Grigoriu-Rigo, Medicina populară, |, 
Bucureşti, 1907, p. 46), leacuri băbeşti (Şez, IV, p. 124). 


Baborniţă s.f. v. Bahorniţă 

Baer s.n. v. Baier 

Baeră s.f. v. Baier 

Bahorniţă s.f. Un termen care este răspândit în Muntenia şi Mol- 


dova, are sensul „vrăjitoare, şişcă“ (DA, tom, partea I, p. 427) şi pluralul 
bahorniţe (TDRG, fasc. 3, p. 246). Scriban înregistrează şi variantele acestui 
termen, baborniţă şi băborniță (SCRIBAN, p. 145): „Baborniţa dracului ce ie 
mana vitelor“ (S.F. Marian, Satire poporane române, Bucureşti, 1893, p. 72). 
Credem că variantele baborniţă şi băborniță au apărut în urma contaminării 
cu termenul babă. Autorii DA, vor menţiona la stabilirea sensului acestui 
cuvânt, şi faptul că este „întrebuințat mai ales ca termen de injurie către 
femei“ (DA, tom I, partea I, p. 427); pierderea semnificaţiilor pe terenul 
magiei populare a dus la următoarea evoluţie semantică: „vrăjitoare“ — 
„femeie rea“; „femeie urâtă“: „Când e'ndârjit Rumânu pe fămeia lui, 
îi zice ce-i ghine'n gură, adică: ...calu-dracului... scorpie... bahorniţă.“ 
(G. Jipescu, Opincarul, cum iaste şi cum trebuie să hiie săteanu, Bucureşti, 
1881,p.56). În Argeş, termenul bahorniţă, a fost înregistrat cu sensul „femeie 
urâtă“ (CV, 1/1952, p. 34), dar, surprinzător, în Glosarul regional. Argeş 
al lui D. Udrescu termenul nu este totuşi menţionat. Substantivul bahorniță 
provine din (sb.) bahornica „vrăjitoare“ (DA, tom I, partea I, p. 427) şi nu 
are derivate pe teren românesc. 

Baier s.n. Cuvântul menţionat denumeşte un element cu valoare 
magică: „amuletă sau talisman, purtat la gât, mai ales ca prezervativ 
contra deochiului sau a altor boale“ (DA, tom I, partea I, p. 432). Diverse 
lucrări lexicografice definesc baierul ca amuletă (DLRM, p. 63; DGLR, 
p. 88; CADE, p. 112), ceea ce este important, dar nu suficient, date fiind 
unele caracteristici ale baierului. I.A. Candrea încearcă să facă o distincţie 
între amuletă şi talisman, implicând şi baierul în discuţie: ,, În general se 
foloseşte termenul amulet, căruia poporul îi zice baier (dialectal bair), când 
e vorba de un obiect mic, atârnat la gât, prins de haină sau în buzunar, pe 
când talisman e numit un obiect mai mare, care nu se poate purta la sine. 
Dar această deosebire nu e riguroasă şi cei mai mulţi folclorişti de seamă 
întrebuinţează când unul, când celălalt termen, fără a face nici o distincţie 
între ele“ (L.A. Candrea, Folclorul, p. 259). Şi V. Bogrea plasează baierul 
în categoria amuletelor: „baierul e un amulet care se atârnă la gât“ 
(V. Bogrea, Pagini, p. 9). Şăineanu este mai aproape de specificul iniţial al 
elementului magic denumit baier: „împletituri descântate ce se pun la 
grumazul copiilor bolnavi“ (DULR, p. 49). Definiţia lui Şăineanu ne oferă 
şi o sugestie cu privire la modul de confecţionare a baierelor, la structura 
lor: „Vrăjitoarele descântă o aţă făcută din mai multe fire de lână care 
are a o purta cel bolnav la grumaz şi care se numeşte baier“ (DA, tom |, 
partea I, p. 432). O informaţie din Banat, culeasă pe baza chestionarelor 
lui Hasdeu, ne oferă o imagine asemănătoare: „Baere se mai numesc şi 
nişte împletituri mai subţiri de lână descântate de vreo muiere ştiutoare, 
care se pun la grumazul copiilor bolnavi spre a-şi dobândi sănătatea“ 
(B.P. Hasdeu, Etymologicum,, p. 235). Baierul ca element cu valoare magică 
era utilizat mai ales contra deochiului: „Am fost la baba Eva să-mi facă 
un baier la copil că e biceag (beteag - n.n.) de giochiu (deochi — n.n.) 
(dem). El putea conţine şi un text cu valoare apotropaică, după cum rezultă 
din diverse surse folclorice: „Acest copil avea un baier atârnat la gât. 
Şi dacă îl luă, văzu că într-însul era o scrisoare“ (Petre Ispirescu, Legende, 
p. 146). În acest fel, baierul se apropie de semnificaţiile magice ale unor 
termeni ca răvaş, carte etc., ce apelează la valoarea apotropaică a cuvântului 
scris. Pe baza cercetării literaturii medievale româneşti, se poate conchide 
că, în acea perioadă, purtarea baierelor era considerată un act contrar 
prescripţiilor religioase, iar purtătorii de astfel de elemente cu valoare 
magică erau pedepsiţi: „Aşijderea ceia ce poartă baiere sau nărocul (tot un 
fel de amuletă — n.n.) [...] aceia să se canonisească“ (GCR, 1, p.162). În fapt, 

purtătorii de baiere erau consideraţi la fel de primejdioşi ca vrăjitorii şi 
fermecătorii (v. Slei). Termenul în discuţie este atestat pentru prima oară 
în 1652 (v. DA) şi prezintă o serie întreagă de derivate, în general fără 
valoare magică: a îmbăiera, a dezbăiera, băierel, băieruță (v. DA), a băieri 
(I. Russu, Etnogeneza românilor, Ed. Ştiinţifică şi Enciclopedică, Bucureşti, 
1981, p. 255), dar care probează forţa de iradiere a acestui substantiv pe 
teren lingvistic românesc. Şi unele expresii idiomatice conţin termenul 
discutat: a face baiere (B.P. Hasdeu, Etymologicum,, II, p. 236), în baer, 
„ca amuletă“ (Dosoftei, Vieţile sfinților, p. 215). Fiind un termen vechi în 
limbă, baier prezintă şi numeroase variante: baer, baeră (v. DA), bairă 
(CADE, p. 112), baieră (DLRLC, I, p. 187), bair (v. DA), baior (I.I. Russu, 
op. cit., p. 254) şi a fost, se pare, împrumutat şi de câteva limbi ale popoa- 
relor vecine: (bg.) baeră, (ucr.) baior, (pol.) bajorek (Ibid., p. 255). În ceea ce 
priveşte originea acestui cuvânt, s-a emis o serie de ipoteze, majoritatea 
înclinând spre un etimon latin: DGLR, p. 88; DLRM, p. 63; CADE, p. 127. 
Şăineanu, mai prudent, consideră că termenul discutat este de origine 
necunoscută (DULR, p. 49), în timp ce autorii DA evită o opinie mai fermă. 
Pornind de la semantismul arhaic „legătură, panglică, aţă, obiect pentru 
legat, înfăşurat“ şi având în vedere că aspecte cum sunt „puterile 
miraculoase“ sunt ulterioare, |. |. Russu consideră că termenul baier este 
cuvânt autohton, provenind de la radicalul indo-european *ueg, „legătură, 
gir, aţă, obiect pentru legat“ (I.I. Russu, op. cit., p. 256), opinie pe care o 
acceptăm şi noi. În concluzie, baier nu provine din lat. baiulus, ci este 
înrudit la nivel indo-european cu elementul lexical latin. 


Baieră s.f. v. Baier 
Baior s.n. v. Baier 
Bair s.n. v. Baier 
Bairă s.n. v. Baier 
Barbura s.f. Ca şi borboase, mânecătoare, acest termen a pătruns în 


lexicul magic în urma unui transfer terminologic dinspre lexicul sărbăto- 
rilor populare. Substantivul menţionat are, pe teren magic, sensul „farmece, 
vrăji, descântece, făcături, fermecătorii“ (DA, tom , partea I, p. 617), ca şi 

termenul borboase, cu care este sinonim: „Borboasele sau barbura se face 
aşa“ (Ibid., p. 496). Originea acestui substantiv ce denumeşte o practică 
magică trebuie căutată în lexicul sărbătorilor populare, unde există 
Barbura, „ziua Sfintei Barbura sau Varvara“ (DULR, p. 55), zi în care se 
practica o serie întreagă de proceduri apotropaice la adresa copiilor, dintre 
care pe primul loc se găsea acţiunea de îmbărburare (v. Îmbărbura). 
După cum indică T. Pamfile, „această sărbătoare închinată Sfintei 
mucenice Barbara se numeşte în popor Vârvara, Varvara, Barbura, Bar- 
bara, şi numai pe la oraşe Sf. Barbara sau Săn. Vărvara, cum îi zic românii 
din Munţii Apuseni“ (T. Pamfile, Sărbătorile, p. 235). Autorii DA nu indică 
etimologia termenului discutat, în schimb Tiktin remarcă legătura dintre 
acest substantiv şi numele Barbura, o altă denumire, după cum am văzut, 
a sărbătorii populare din 4 decembrie (v. TDRG, fasc. 4, p. 361). 


Batagonie s.f. v. Bazaconie 
Batjocoră s.f. v. Batjocură 
Batjocură s.f. După Şăineanu, acest substantiv are sensurile: „luare 


în râs, bătaie de joc, crudă şi ofensatoare“; „vorbă sau faptă înjurioasă şi 
plină de dispreţ.“ (DULR, p. 59). Autorii DEX definesc termenul într-un 
mod asemănător şi atrag atenţia atât asupra variantei batjocoră 
(DEX, p. 88), cât şi asupra prezenţei substantivului menţionat în expresii 
ca A fi (a ajunge, a se face) de batjocură (dem). P. Caraman adaugă la sensurile 
amintite şi unul pe teren magic: „descolindă“ (P. Caraman, Descolindatul, 
p. 328), înregistrat în Gurbăneşti, jud. Ilfov. Utilizarea acestui cuvânt 
pentru a denumi practica tradiţională a descolindatului nu trebuie să ne 
surprindă, dat fiind specificul acţiunii de descolindare, în care actanţii, 
colindătorii, se remarcă mai ales prin acţiuni defăimătoare, unele chiar 
cu caracter injurios la adresa gospodarilor care nu i-au primit cu 
colindatul. Termenul este atestat pentru prima oară în Codicele Voronețean 
(secolul al XVI-lea) şi are un derivat care nu prezintă implicaţii pe teren 
magic, a batjocori. În ceea ce priveşte originea acestui termen, au fost 
exprimate câteva opinii: autorii DA fac menţiunea, oarecum neaştep- 
tată, „etimologie întunecoasă“ (DA, tom I, partea I, p. 256), în timp ce 
Lazăr Şăineanu crede că batjocoră reprezintă „un singular abstras din 
pl. batjocuri“ (DULR, p. 59). O opinie asemănătoare exprimă şi autorii 

DEX (p. 88) „refăcut din batjocuri (pl. din batjoc, „bătaie de joc“ = bate + joc). 
Să remarcăm în final faptul că, atunci când se întrebuinţează cu sens 
magic („descolindă“), substantivul discutat se foloseşte numai la plural. 


Bazaconie s.f. Autorii DEX definesc substantivul discutat astfel: 
„lucru bizar, de mirare, de necrezut“; „poznă, ştrengărie“ (DEX, p. 77): 
Şăineanu merge cu definirea termenului mai aproape de sensul etimologic: 
„nelegiuire“; „necuviinţă“; „vorbă sau faptă extravagantă“ (DULR, p. 59). 
Pe teren magic, substantivul bazaconie este înregistrat la forma de plural, 
cu sensul „fermecătorii, vrăjitorii“, doar în Banat (DSB, 1, p. 17); dezvoltarea 
acestui sens a fost probabil posibilă în urma unor evoluţii petrecute la 
nivelul mentalităţii populare, prin care practicile magice au fost 
desacralizate, au pierdut statutul iniţial şi au fost privite ca manifestări 
bizare, de mirare etc. Termenul discutat provine din bezzakonje (v. DEX; 
v. DA, tom, partea I, p. 531), este atestat prima oară într-un text coresian 
(secolul al XVI-lea) şi prezintă variantele bezakonie, bazăkonie, batagonie 
(v. DA, tom , partea I, p. 531). 


Bazăconie s.f. v. Bazaconie 


Băbăreasă s.f. Termenul este considerat de A. Gorovei printre cei mai 
răspândiţi pentru noţiunea „descântătoare“. Persoana care descântă se 
numeşte îndeobşte babă, băbăreasă, doftoroaie... (A. Gorovei, op. cit., p. 74). 
Materialele studiate ne-au oferit contexte edificatoare atât pentru forma 
de singular, cât şi pentru cea de plural: „Băbăreasa ciocănind cu toporul în 
mestecătură răspunde: Nu ciocănesc, nu bocănesc, inima cutăruia 
plămădesc“ (Şez., IV, p. 24). Pentru forma de singular putem menţiona 
varianta babareasă, înregistrată în Moldova (DA, tom I, partea 1, p. 405); 
există, de asemenea, şi o altă variantă, mai rar întâlnită, bărbăreasă: „Acum 
bărbăreasa linge pe bolnav în frunte şi zice de 3 ori...“ (Şez., IV, p. 192). 
Varianta bărbăreasă, înregistrată în zona Ştefeşti (Vâlcea) se poate explica 
pe baza unei contaminări: „din băbăreasă, prin propagarea lui r în silaba 
precedentă, sub influenţa verbului borborosi“ (DA, tom I, partea I, p. 492). 
În ceea ce priveşte pluralul, materialele cercetate ne indică forma băbărese: 
„Să amintim şi de leacurile ce le recomandă băbăresele la diferite boli“ 
(Şez., IV, p. 24). Forma de plural prezintă implicaţii şi pe terenul divinaţiei 
populare; în Oltenia, Prahova, este înregistrată forma băbărese cu sensul 

„cărturărese“ (ALR SN, V, H, h. 1570). Termenul este înregistrat destul de 
târziu, în 1894 (Şez., III, p. 101), apare în TDRG (fasc. 3, p. 289), lipseşte 
însă în SCRIBAN. În ceea ce priveşte sensul acestui termen, trebuie să 
constatăm că, în multe privinţe, se suprapune peste sensul termenului 
babă: „femeie (de obicei bătrână, babă) care ştie să lecuiască, să descânte, 
să dea în bobi, femeie ştiutoare“ (DA, tom I, p. 403), fapt sugerat şi de 
CADE (p. 108): „babă descântătoare“. Pentru stabilirea etimologiei 
termenului analizat, a se consulta opinia exprimată în DA, în articolul 
dedicat cuvântului băbăreasă (p. 403). 


Băbărie s.f. Termenul băbărie a fost înregistrat pentru prima oară 
la 1703 (v. TDRG, fasc. 3, p. 289). Acest substantiv este utilizat la plural, 
cu sensul „vrăji, farmece, făcătură, boscoană, solomonie“ (DA, tom , 
partea I, p. 403); forma de plural, în legătură cu care făceam menţiunea de 
mai sus, este băbării (O. Jipescu, op. cit., p.76): „Cui i-s dragi tare sărbătorile, 
cine ascultă dă iresuri, dă băbării rămâne şi desculţ şi dator...“. Trebuie 
menţionat că autorii DA indică şi alte sensuri ale acestui termen: „leacuri“; 
„credinţe sau superstiții băbeşti“ (DA, tom I, partea I, p. 403). Credem că 
sensul „leacuri“ ne arată preluarea cuvântului în discuţie şi de către 
terminologia medicală populară; se poate astfel observa, încă o dată, 
legătura dintre sferele terminologice implicate (magică, medicală). Băbărie 
provine de la babă, cu sufixul -ărie. Credem că substantivul menţionat, 
utilizat, după cum notează autorii DA, „mai ales la plural“, denumea 
practicile magice în general, nu numai pe cele făcute de babe (conform 
sensului etimologic), fapt dovedit atât de unele contexte, cât şi de modul 
în care este definit termenul: „vrăji, farmece, făcături, boscoană, solomonie“ 
(v. DA), prin indicarea unor sinonime ce denumesc practici magice de 
diverse tipuri. 


Băbormniţă s.f. v. Bahorniţă 


Bălmăji vb. Sensul iniţial al acestui verb este „a face ca un balmoş, 
a face ceva talmeş-balmeş“ (DA, tom I, partea I, p. 459); de aici s-a ajuns 
apoi la „a amesteca (mai multe lucruri unele cu altele), a încurca lucrurile“; 
cu referire la vorbirea cuiva, verbul menţionat are sensul „a vorbi 
încurcat, a vorbi în neştire, fără rost“ (dem). Autorii DA consideră că, 
prin extensie, acest verb a ajuns să însemne „a zăpăci pe cineva prin vrăji 

sau farmece“ (Idem). Mai mult, pe teren popular, a bolmoji (variantă a lui 
a bălmăji) a avut şi sensul „a fermeca, a vrăji“ (zona Viile, jud. Galaţi; 
anchetă proprie). Verbul discutat prezintă mai multe variante: a bălmăşi, 
a bălmuji, a bălmoşi, a bolmoşi, a bolmoji (v. DA) şi este derivat de la substan- 
tivul balmoş (dem). Scriban menţionează şi câteva variante ale formei de 
pers. I, sg., ind., prez.: belmejez, bălmujesc, belmeşesc (SCRIBAN, p. 158), 
ceea ce ne sugerează că numărul variantelor verbului a bălmăji ar putea fi 
mai mare decât cel indicat de autorii DA. De la acest verb s-au format 
câteva derivate fără semnificaţie pe teren magic: bălmăjeală (DLRM, p. 72), 
bălmujit (DULR, p. 51). Alături de acestea există însă şi un derivat 
regresiv, care păstrează semnificaţie magică, bolmoajă, „farmec, vrajă“ 
(DLRM, p. 87). Prima atestare a termenului datează din 1700 (v. TDRG, 
fasc. 3, p. 298). În zona Argeş, D. Udrescu înregistrează verbul a bălmăji cu 
sensurile „a pălăvrăgi, a trăncăni“ şi „a vorbi încet, a dondăni, a bombăni, 
a boscorodi“ (D. Udrescu, op. cit, p. 10). Credem că acest din urmă sens 
a apărut ca urmare a degradării sensului magic, ca şi în cazul verbului 
a boscorodi (v. Boscorodi). 


Bălmăşi vb. v. Bălmăji 

Bălmoajă s.f. v. Bolmoajă 

Bălmuji vb. v. Bălmoji 

Bărbăreasă s.f. v. Băbăreasă 

Bărbura vb. În DA, termenul amintit este definit astfel: „a face 


(mai ales la copii) semnul crucii pe frunte, barbă şi obraji cu sucul roşu 
ce-l conţin barburile (călinele), în ziua de Sf. Barbură ca să nu se 
îmbolnăvească de vărsat“ (DA, tom I, partea I, p. 496). Se poate adăuga 
faptul că verbul a bărbura este (rar) folosit în Transilvania şi Dobrogea 
(v. A. Fochi, Datini şi eresuri de la sfârşitul secolului al XLX-lea, Ed. Minerva, 
Bucureşti, 1976, p. 153), lexicul magic românesc preferând termenul 
prefixat a îmbărbura, cunoscut pe întreg teritoriul ţării. Perechea termi- 
nologică a bărbura — a îmbărbura se înscrie pe linia modelului oferit de 
verbele a fermeca — a înfermeca, a deochea — a îndeochea, a soroci — a însoroci, 
în care termenul prefixat nu aduce, de fapt, nimic în plus din punct de 

vedere semantic (v. FC, III). Verbul analizat este format de la numele 
sărbătorii Barbura (Sf. Varvara). Acţiunea de a bărbura copiii se practică 
însă şi în ziua de Sf. Sava, ceea ce înseamnă că ea căpătase o semnificţie 
mai generală: „În ziua de Sf. Sava se barburesc copiii ungându-se cu miere 
pe faţă, frunte şi barbă, ca să nu zacă de vărsat“ (A. Fochi, op. cit., p. 153). 
Termenul este atestat pentru prima oară în secolul al XIX-lea şi prezintă 
un derivat important pentru cercetarea lexicului magic, a înbărbura. 


Băşâcă s.f. v. Băşică 


Băşică s.f. Maria Sitaru menţionează acest substantiv nu numai 
cu sensul de pe teren medical, ci şi cu sensul „plantă de leac“ pentru 
boala numită popular băşâcă (SMPTRE, p. 63). Al. Borza aminteşte, ca 
denumire populară, planta băşică de ali din vânt (AL. Borza, op. cit., p. 206), 
termen compus ce sugerează că această plantă se folosea contra unor 
afecţiuni provocate, conform credințelor populare, de ele (ali din vânt). 
Acelaşi cercetător atrage atenţia şi asupra unor diminutive ale termenului 
discutat, aflate şi ele în nomenclatura etnobotanică: băşicuță, băşicuța 
porcului, băşicuţă de roşaţă. Dicţionarele româneşti nu înregistrează sensul 
„plantă de leac“ pentru boala cu acelaşi nume, prin care termenul discutat 
Substantivul analizat provine din lat. bassica (vessica) (v. DEX, p.91), este 
atestat pentru prima oară într-un text al lui Dosoftei, deci în secolul 
al XVII-lea (v. DA, tom I, partea I, p. 509), are varianta moldovenească 
beşâcă (ldem) şi prezintă mai multe variante ale formei de plural: beşici, 
băşici, beşicuri (dem). Să mai amintim că în terminologia etnobotanică 
(având implicaţii medicale) există şi termenul compus băşica (cea) rea, 
„dalac“ (Idem), care denumeşte una dintre cele mai de temut boli. Derivatele 
termenului analizat (beşicos, beşicuță, a se beşica) nu prezintă semnificaţii 
magice. 


Bârfală s.f. v. Bârfeală 


Bârfeală s.f. Substantiv format de la verbul a bârfi cu sufixul -eală şi 
care are sensurile „flecărie, scornitură, vorbă de clacă“; „faptul de a 
bârfi“, „vorbe calomnioase, defăimătoare“ (v. DA, tom I, partea I, p. 499; 
DULR, p. 83); a fost atestat pentru prima oară în 1633 (v. DA). Petru Caraman 

atrage atenţia asupra unei valori deosebite a acestui substantiv: 
„descolindă“ (P. Caraman, Descolindatul, p. 328). După cum menţionează 
etnologul ieşean, „în alte părţi oamenii mai bătrâni le zic (versurilor 
injurioase ale colindătorilor — n.n.) bârfeli sau, de asemenea, hule“ (1dem). 
Caraman fixează şi zona de răspândire a cuvântului bârfeală cu sensul 
„descolindă“, şi anume Bricşani, fostul judeţ Vlaşca. Faptul nu trebuie să 
ne surprindă, căci în cadrul terminologiei descolindatului, apar şi alte 
substantive aparent improprii: hula, pozne, cobituri etc. Termenul discutat 
prezintă şi varianta bârfală, înregistrată în Banat şi care are implicaţii şi 
pe terenul onomastic: „un om care se laudă, dar când cercetezi e o fală 
goală, traistă uşoară“ (DA, tom [, partea 1, p. 499). 


Benchis.n. Să ne amintim o secvenţă din opera lui lon Creangă: 
„Oleacă ce nu-i venea mamei la socoteală căutătura mea, îndată pregătea, 
cu degetul îmbăbit, puţină tină din colbul adunat pe opsasul încălţării, 
de la gura sobei, zicând: «Cum nu se dioache călcâiul sau gura sobei, 
aşa să nu mi se dioache copilaşul!» şi-mi făcea apoi câte-un benchiu boghet 
în frunte, ca să nu-şi prăpădească odorul!“ (I. Creangă, Poveşti, amintiri, 
povestiri, Ed. Tineretului, Bucureşti, 1964, p. 217). Autorii DA definesc 
astfel acest termen ce denumeşte un element cu valoare magică: „Mic 
semn negru (natural sau artificial) pe trup, mai ales pe obraz“ (DA, tom, 
partea I, p. 541); prin extensie semantică, benchi a ajuns să indice „un 
semn făcut pe fruntea copiilor (cu noroi de pe călcâiul încălţărilor, ameste- 
cat cu scuipat, cu cerneală, cu funingine, cu cafea, cu cenuşă), ca să nu 
fie deochiaţi“ (dem). Şăineanu consideră că benchiul este „o bucăţică 
de tafta neagră ce femeile îşi puneau pe faţă ca s-arate mai albe“ 
(DULR, p.61). Autorii DLRM sunt mai aproape de definiţia din DA: „mic 
semn negru (natural sau artificial) pe obraz sau pe trup“ (DLRM, p. 76). 
Al. Resmeriţă oferă la rândul său o definiţie, mai mult din perspectivă 
estetică: „mică pată pentru frumuseţe“ (DESLR, p. 59). Se pare că autorii 
DEX au găsit formula cea mai bună de definire a sensurilor acestui cuvânt 
şi de evidenţiere a evoluţiei semantice produse: „mic semn negru (natural 
sau artificial) pe obraz sau pe trup“; „semn făcut pe fruntea cuiva ca să fie 
ferit de deochi“ (DEX, p. 94). Termenul analizat provine din tc. benek, 
„pata“ (DULR, p. 61); o opinie aparte, singulară însă, în privinţa originii 
substantivului benchi exprimă Artur Gorovei: „Benghiul este în legătură 
cu o fiinţă mitologică, cunoscută tuturor românilor şi care se cheamă 

Benga, adică necuratul. Pe mulţi îi auzi zicând: du-te la Benga, luate-ar 
Benga, parcă a intrat Benga în el“ (A. Gorovei, op. cit.,l, p.258). Benchi are 
o serie de variante ale formei de singular: sbenchi (DULR, p. 61), zbenghi 
(DEX, p. 94), benghi (dem) şi prezintă mai multe variante şi pentru plural: 
zbenghi, zbenchiuri, zbenghiuri (v. DA, tom I, partea I, p. 241); el intră în 
componenţa unor expresii şi sintagme pe teren popular: a face benchi 
(v. DA), în zbenghiuri (dem) şi are un derivat cu implicaţii pe teren magic, 
bobenchi. Substantivul benchi este atestat pentru prima oară în secolul 
al XIX-lea (v. DA). 


Benghi s.n. v. Benchi 
Beşică s.f. v. Băşică 
Bezaconie s.f. v. Bazaconie 
Blastem s.n. v. Blestem 
Blastema vb. v. Blestema 
Blăstăm s.n. v. Blestem 
Blăstăma vb. v. Blestema 


Blăstămat,-ă adj. v. Blestemat 


Blestem s.n. După opinia lui Victor Kernbach, blestemul este un 
„act de magie lexicală, prin care se invocă mânia sau urgia unei divinităţi 
asupra unei fiinţe, unui obiect, unei acţiuni, adesea în scop de răzbunare 
sau dintr-un motiv justiţiar subiectiv“ (Victor Kernbach, Dicţionar de 
mitologie generală, Ed. Ştiinţifică şi Enciclopedică, Bucureşti, 1989, p. 81). 
Şi lucrările lexicografice cunoscute definesc blestemul în termeni 
asemănători: „evocarea unei nenorociri sau a mâniei lui Dumnezeu asupra 
cuiva“ (DA, tom I, partea I, p. 579); „chemarea urgiei divine pe capul 
cuiva şi vorba prin care se urează rău şi nefericire“ (DULR, p. 67). Acelaşi 
Victor Kernbach făcea o interesantă observaţie referitoare la caracterul 
malefic al blestemului, privit ca practică magică de tip verbal: „În sens 

curent, blestemul este mai puţin descântec (aşa cum îl descriu folcloriştii 
clasici) şi mai mult o făcătură cu intenţie de cele mai multe ori personală“ 
(Victor Kernbach, op. cit. p. 81). Este edificator termenul utilizat de autorul 
amintit („făcătură“), prin care se sublinează esenţa malefică a blestemului. 
Blestem este un termen cu răspândire generală pe teritoriul românesc şi 
provine, prin derivare regresivă, de la verbul a blestema; ca urmare a 
evoluţiilor produse la nivelul mentalităților tradiţionale „în limbajul popu- 
lar curent din epoca modernă a multor popoare blestemul s-a degradat în 
simplă ocară, pierzându-și funcţia magică“ (Idem). Termenul discutat 
prezintă câteva variante atât pentru forma de singular, cât şi pentru cea 
de plural: blestăm, blastemn, blăstăm, respectiv blesteme, blestemuri şi blăstămi 
(DA, tom I, partea I, p. 579); este atestat prima oară în secolul al XVI-lea 
(TDRG, fasc. 3, p. 344) şi intră în structura unor expresii populare: „Blăs- 
tămul de mumă e rău ca ghiara de ciumă“; „Blestemul nu cade niciodată 
pe pietre“ (Proverbe româneşti, Ed. Minerva, Bucureşti, 1983, p. 54). 


Blestema vb. Face parte dintre termenii atestaţi încă din secolul al 
XVI-lea (v. TDRG, fasc. 3, p. 344) şi cunoaşte o răspândire generală pe 
teritoriul românesc (v. ALR SN, VII, h. 1881, h. 1882, h. 2046); el denumeşte 
o acţiune cu caracter magic, ştiut fiind că blestemul „este totdeauna, măcar 
parţial, expresia clară a magiei cuvântului“ (P. Caraman, Descolindatul, 
p. 394). După DA, a blestema are, printre altele, şi sensurile „a se ruga ca să 
ajungă pe cineva vreo nenorocire“ (DA, tom Î, partea I, p. 580) şi „a invoca 
mânia lui Dumnezeu asupra cuiva“ (dem), sensuri care ne sugerează 
existenţa unui substrat magic pentru realizarea acţiunii definite de verbul 
analizat. A blestema prezintă şi variantele a blestăma, a blăstăma, a blăstema 
(v. DA), dintre care a blăstăma este intens utilizată în Moldova (v. TDRG). 
Al. Graur consideră că acest termen este de origine latină, atrăgând însă 
atenţia asupra unui fenomen lingvistic produs pe teren latin, dar cu urmări 
şi pe teren românesc: „suntem obligaţi să pornim de la un original latin 
e în rădăcină, acesta putând explica toate variantele româneşti“ (Al. Graur, 
Etimologii româneşti, Ed. Academiei, Bucureşti, 1961, p. 60); după Graur, 
„soluţia ar fi să admitem şi influenţa analogică a lui aestimo; după ce, prin 
disimilare, blasphemare a devenit blastamare, a putut interveni analogia 
care l-a transformat în blestemare“ (ldem). Verbul discutat prezintă nume- 
roase derivate pe terenul magiei populare, dintre care menţionăm: 
blestemăţesc, blestemățeşte, blestemat (provenit din forma de participiu), 

blestem (obţinut prin derivarea regresivă) etc. Pe terenul religios, verbul 
a blestema prezintă sensul „a cârti, a bârfi, înjurând de cele sfinte, a săvârşi 
o blasfemie“ (v. DA), care, ulterior, a evoluat, prin extensie, spre un sens 
mai general şi lipsit de semnificaţie religioasă: „a înjura, a ocărî cu vorbe 
urâte“ (Idem). 


Blestemat,-ă adj.  Dicţionarele atrag atenţia asupra valorii magice a acestui 
cuvânt: „pe care l-a blestemat cineva; pe care l-a ajuns blestemul cuiva“ 
(DA, tom I, partea 1, p.588); „ajuns de blestem“ (DULR, p. 68); „care este 
obiecul unui blestem“ (DLRM, p. 84). De obicei, lucrările lexicografice 
sugerează şi degradarea semantică produsă prin trecerea la sensuri 
„nemarcate“ magic: „rău, ticălos“ (DA, tom, partea I, p. 588); „netrebnic, 
foarte rău“ (DULR, p. 68); „stricat“ (DLRM, p. 84). Termenul discutat este 
foarte frecvent pe teren popular şi în literatura medievală românească, 
fiind, de altfel, atestat pentru prima oară într-un text din secolul al XVII-lea 
(v. DA). Derivatele sale (blestermăţesc, a blestemăți) nu sunt înregistrate totuşi 
pe teren popular, ele fiind extrem de rare şi în literatura cultă, în ciuda 
frecvenţei crescute de utilizare a adjectivului blestemat. Termenul în discuţie 
provine din forma de participiu a verbului a blestema şi prezintă varianta, 
cunoscută mai ales în Moldova, blăstămat (Credinți, p. 21, 66). În cadrul 
terminologiei magice, blestemat denumeşte o caracteristică magică şi este 
încă viabil pe teren popular: „fată blăstamati di parînţ“ (informaţie de teren: 
Dobrina-Huşi, jud. Vaslui). 


Boală s.f. Cu sensul magic „plantă de leac“ substantivul 
amintit este înregistrat doar în câteva surse: SMPTRE, p. 63; Al. Borza, 
op. cit., p. 207 (Cuscuta trifolii). Dicţionarele limbii române atrag de obicei 
atenţia asupra sensului pe teren medical: „orice stricăciune sau turburare 
a sănătăţii“ (DA, tom I, partea I, p. 584). Acest sens a fost generalizat şi 
asupra elementelor vegetale: „stricăciune la plante (DULR, p. 68). Sub- 
stantivul boală este înregistrat pentru prima oară într-un text din secolul 
al XVI-lea (v. DA) şi intră în componenţa a numeroase compuse din expresii 
idiomatice: boala-copiilor, boală-seacă, boală-mare, boală-sfântă, o boală 
(v. DULR); a scoate rufele din boală, a-i face cuiva boala, a băga pe cineva în 
boale, boală lungă, moarte sigură (v. D. Udrescu, op. cit., p. 17). Substantivul 
boală are o serie de implicaţii, să le zicem de ordin afectiv, cu privire la 
oameni sau la animale; autorii DA semnalează utilizarea lui ca „epitet 

pentru vitele slabe“ (v. DA); pe terenul afectivității umane boală poate să 
aibă sensurile „pasiune“; „ciudă“; „invidie“ (DLRM, p. 85): „Am boală 
peel“;,„Are mare boală pe cărţi“ (informaţii de teren, Stelnica, jud. lalomiţa). 
Cuvântul boală provine din sl. boli (v. DA, tom I, partea I, p. 584-585) 
şi prezintă o serie de derivate care nu au implicaţii pe teren magic: a boli, 
bolnav etc.; în legătură cu ultimul cuvânt s-ar putea face totuşi observaţia 
că pe teren popular există compusul bolnav de ochi („deocheat“), înre- 
gistrat de Maria Sitaru în Terminologia medicală populară românească (teza 
de doctorat). Ca element de terminologie magică, după cum am văzut, 
boală denumeşte un remediu de tip vegetal întrebuințat în cazul mai 
multor afecţiuni care sunt cunoscute, pe teren popular, sub numele generic 
de boală. 


Boboană s.f. Termen ce provine din cuvântul de origine maghiară 
babona şi are sensul „farmec, descântec, vrajă“ (DA, tom I, partea I, p. 589). 
Deşi TDRG indică mai multe surse pentru termenul românesc (fasc. 4, p. 349), 
credem că autorii DA şi Scriban (SCRIBAN, p. 181) oferă soluţia corectă. 
L. Şăineanu menţionează aria de întrebuințare a acestui termen 
(Transilvania şi Moldova), opinie împărtăşită şi de Scriban (dem), ceea ce 
ne arată că substantivul amintit a depăşit zona de circulaţie obişnuită 
pentru cuvintele de origine maghiară din domeniul terminologiei magice 
(DULR, p. 69). Forma de plural a acestui termen este boboane (AAF, 
VI, p. 172; TDRG, fasc. 4, p. 349). I. Boceanu menţionează, în zona 
Mehedinţi, existenţa unui plural bomboane, cu sensul „vrăjitorii, farmece“: 
„Muiere bătrână şi umblă cu bomboane“ (I. Boceanu, op. cit., p. 8); autorii 
DA înregistrează această variantă în sintagma bomboane fermecătoreşti 
(DA, tom I, partea 1, p. 613) şi explică termenul bomboană ca „rezultat din 
fuziunea lui boboană cu bombăni“ (dem). Substantivul boboană a dat naştere 
verbului 4 boboni şi intră în componenţa expresiei a face boboane, „a vrăji“ 
(DULR, p. 69). 

Termenul discutat nu indică doar o practică magică, ci şi un element cu 
valoare magică. În acest sens este interesantă menţiunea lui Gh. Pavelescu, 
pe baza cercetărilor întreprinse în jud. Bihor: „Sunt muieri de bagă nişte 
boboane într-o oală şi le fierbe la foc“ (Gh. Pavelescu, Cercetări folclorice, 
p. 107). Osugestie în această direcţie oferă şi DA: boboană, „materialul ce se 
foloseşte (întrebuinţează) la vraciurile felurite“ (DA, tom I, partea I, p.589). 
Credem că şi în cazul substantivului boboană se poate vorbi de o dublă 

valoare pe terenul magiei populare, şi anume cea de practică magică, 
dar şi de element cu valoare magică; în plus, boboane, „boli venerice“ 
(Gh.F. Ciauşanu, Glosar de cuvinte din județul Vâlcea, Ed. Academiei, 
Bucureşti, 1931, p. 14), ne sugerează şi un transfer în cadrul terminologiei 
medicale. Cea mai veche atestare a termenului datează din anul 1621 
(DOR, apud TDRG, fasc. 4, p. 349). 


Bobona vb. v. Boboni 


Boboni vb. Este un termen cu caracter regional, înregistrat în Banat 
(DLRLV, p. 78), precum şi în Transilvania (DA, tom I, partea I, p. 590) 
şi Maramureş (TDRG, fasc. 4, p. 350), cu sensul „a fermeca, a vrăji“ (dem). 
Am înregistrat şi două variante ale acestui verb: a bobona (FC, III, p. 91) 
şi a bomboni, acesta din urmă derivat de la termenul bomboană, „boboană“ 
(DA, tom , partea I, p. 613). Etimologia termenului este destul de clară: el 
derivă de la un termen ce denumeşte o practică magică, boboană, „farmec, 
descântec, vrajă“ (DLRLV, p. 77). L. Şăineanu menţionează şi o expresie ce 
intră în relaţie de sinonimie cu verbul a boboni: a face boboane (DULR, p. 69). 
Expresia menţionată ne arată o altă modalitate a terminologiei magice de 
a indica acţiunile cu caracter magic, şi anume utilizarea unor structuri 
compuse din verbul a face şi denumirea unei practici magice (vrajă, farmec, 
boboană etc.); de obicei, acest din urmă termen (ce denumeşte vraja) se 
găseşte la plural. Verbul a boboni prezintă câteva derivate ce interesează şi 
alte compartimente ale terminologiei magice: bobonitor, „descântător, 
vrăjitor“ (DLRLV, p. 78); bobonitoare, „descântătoare, vrăjitoare“ (ldem); 
cuvântul bobonoşag, „vrajă, farmec“ (Idem), nu este format de la verbul 
a boboni, ci este împrumutat din limba maghiară (v. Bobonoşag). Termenul 
discutat este atestat pentru prima oară în 1670, în Anon. Car. (v. TDRG, 
fasc. 4, p. 350). 


Bobonit,-ă adj. Şi acest termen poate fi inclus în categoria celor mai rar 
utilizaţi pe teren popular, ca şi brohodit, bobenchi, bosconit etc.; el denumeşte 
o caracteristică magică şi are sensul „vrăjit, fermecat“ (LR 3/1959, p. 70); 
a fost înregistrat în zona Oradea. După cum se poate uşor observa, acest 
termen este format de la verbul a boboni, provenind de la forma sa participială. 
El este diferit de cuvântul bobonat (DA, tom, partea I, p. 590), înregistrat cu 
sensul „umflat, băşicat“. 

Bobonitoare s.f. Este vorba de un substantiv cu caracter regional, el 
fiind înregistrat doar în Transilvania (DLRLV, p. 78); termenul este definit 
cu sensul „descântătoare, vrăjitoare“: „Mulţi oamini-şi învaţă featele 
fărmăcătoare, bobonitoare, curve şi descântătoare“ (ldem); textul este din 
anul 1692 şi prezintă importanţă tocmai prin faptul că reţine o primă 
înregistrare a termenului, care se dovedeşte a fi unul dintre termenii magici 
din stratul elementelor vechi. Acest text mai prezintă importanţă şi prin 
faptul că înregistrează şi forma de plural a termenului, bobonitoare. 
Definiţia termenului în DLRLV nu este prea precisă; ne indică totuşi faptul 
că acest tip de actant respectă şi el tendinţa de trecere, în plan semantic, 
dela particular la general; bobonitoarea era iniţial „cea care făcea boboane“, 
pentru ca, ulterior, să capete sensul „vrăjitoare“. Substantivul analizat 
este format de la verbul a boboni, cu sufixul -toare, şi nu are derivate. 


Bobonitors.m. Este unul dintre termenii cu caracter regional, cunoscut 
doar în Ardeal. Bobonitor are sensul „vrăjitor, descântător“ (DLRLV, p. 78); 
„om care face farmece, vrăjitor“ (AAF, I, p. 231). În fapt, definițiile date 
conturează un portret destul de neclar, din care putem desprinde faptul 
că acest actant a cunoscut evoluţia semantică, de acum consacrată în 
cadrul terminologiei actanţilor magici, de la particular la general. Fiind 
format de la verbul a boboni, acest termen îl desemna iniţial pe cel care 
„făcea boboane“, pentru ca ulterior el să evolueze spre sensul „vrăjitor”, 
sens consacrat, pentru a defini actantul magic la modul cel mai general. 
Pentru acest termen am înregistrat şi o variantă, bombonitor (AAF, I, p. 201), 
în Oaş, formată prin contaminarea termenului discutat cu verbul a bombăni. 
De altfel, Gh. Pavelescu a înregistrat în Munţii Apuseni termenul bomboană, 
cu sensul „vrajă“, termen care îşi datorează fizionomia lingvistică conta- 
minării cuvântului boboană cu rădăcina verbului a bombăni (Gh. Pavelescu, 
Cercetări, p. 81). Şăineanu explică, în legătură cu termenul şişcă, faptul că, 
în timpul actului magic, vrăjitoarele şoptesc, şoşotesc, bombănesc (sublinie- 
rea ne aparţine — n.n.), pentru a face neinteligibil textul magic pentru cei 
neiniţiaţi (v. DULR; şişcă), ceea ce ar putea contribui la lămurirea variantei 
bombonitor. Forma de plural a termenului este bobonitori: „Să tâlni cu nouă 
bobonitori, cu nouă descântători“ (AAF, I,p.201). 


Bobonitură s.f. Termenul este înregistrat de noi în Gropeni, jud. Brăila 
(anchetă proprie), cu sensul „vrajă“. Forma de plural a acestui substantiv 

este bobonituri (Lexic regional, I, p. 68; în zona aşi). Acest termen provine 
de la verbul a boboni, „a face farmece, vrăji“ (Idem), verb care este răspândit 
în Ardeal şi în Moldova. Cuvântul bobonitură este întrebuințat mai mult la 
forma de plural; de altfel, şi autorii lucrării Lexic regional indică acest 
substantiv doar la forma de plural; considerăm că acest fapt reflectă o 
realitate existentă pe teren magic, şi anume tendinţa de a utiliza denumirile 
de practici magice la forma de plural, dată fiind complexitatea acestor 
practici magice, la efectuarea cărora conlucrează o întreagă serie de factori 
verbali şi nonverbali (gestică, mimică, diverse activităţi manuale etc.). 


Bobonoşag s.n.  Esteuntermenieşitdin uz, înregistrat doar în sud-vestul 
Transilvaniei; are sensul „vrajă, farmec“ şi provine din cuvântul maghiar 
babonosag (DLRLV, p. 78). Forma de plural a acestui termen este bobono- 
şaguri: „De bobonoşaguri ce nu iaste scris la tipic să nu ţie“ (dem). Pentru 
prima dată acest termen este înregistrat, la plural, într-un text de la 1675: 
bobonoşaguri (Ştefan Meteş, Istoria bisericii şi a vieții religioase a românilor 
din Ardeal, 1, f.a., p. 233). Substantivele boboană şi bobonoşag sunt înrudite 
genetic; această înrudire se datorează legăturii existente pe terenul limbii 
maghiare între cuvintele babona şi babonoşag, care au rădăcină comună. 


Bobots.n. Autorii DEX menţionează pentru acest cuvânt urmă- 
toarele sensuri: „întâmplare“; „acces de furie, de mânie“ (p. 104). Deşi 
indică şi o serie de alte sensuri, nici DA, DULR sau CADE nu înregistrează 
valoarea pe teren magic a acestui substantiv, pe care o semnalează doar 
autorii DSB; ei indică pentru cuvântul în discuţie sensul „farmece, 
vrăjitorii“, răspândit doar în Banat (DSB, IV, p. 55). Termenul analizat este 
atestat pentru prima oară în secolul al XIX-lea, fără semnificaţie pe teren 
magic, are forma de plural bobote (v. DA, tom I, partea I, p. 591) şi apare 
într-o serie de expresii: a vorbi în bobote, a umbla în bobote, în bobot etc. 
Substantivul bobot provine, după cum indică autorii DEX, din sb. bobot 
(DEX, p. 104). Existenţa variantei bobotă (DLRM, p. 69) poate pune în 
discuţie soluţia etimologică de mai sus şi acceptată de noi, dat fiind faptul 
că există în limba sârbă cuvântul bobota (Idem), care explică foarte bine 
varianta indicată. În concluzie, bobot denumeşte o practică magică şi are 
un caracter regional. Ar mai fi de remarcat şi faptul că, tot în Banat, acest 
substantiv mai are şi sensul „vorbă multă“ (v. DSB), care se pare că s-a 
dezvoltat de la cel de pe teren magic. 

Bobotă s.f. v. Bobot 
Bolejniţă s.f. v. Boleşniţă 
Boleşniţă s.f. Ca şi în cazul altor substantive ce denumesc boli, 


boleşniță are şi sensul „plantă de leac“ pentru boala cu acelaşi nume, ceea 
ce înseamnă că acest cuvânt intră în categoria termenilor ce denumesc 
elemente cu valoare magică. Autorii DA sugerează, e drept, cam ezitant, 
valoarea magică pentru termenul în discuţie: „numele unei ierbi (nede- 
finite mai de aproape) întrebuințate probabil împotriva vreunei boleşniţe“ 
(DA, tom I, partea I, p. 608). De fapt, chiar termenul medical este, în 
general, neprecizat în dicţionare: „epidemie, boală“ (DESLR, p. 68); 
„boală“ (DLRLC, I, p. 259) etc. Al. Borza înregistrează pe teren popular 
termenii etnobotanici boleşniţă şi bolejniță (aceasta din urmă variantă 
a primului), care corespund termenilor ştiinţifici Mentha aquatica şi 
Mentha longifolia (Al. Borza, op. cit., p. 207). Din păcate, menţiunile cu 
privire la utilizarea lor nu clarifică sensul pe teren magic: „Se foloseşte 
(Mentha aquatica — n.n.) în medicina populară ca stimulent în convales- 
cenţă şi contra palpitaţiilor“ (bid., p. 110). Maria Sitaru evidenţiază 
doar valoarea de „plantă de leac“, fără a aduce vreo precizare (v. SMPTRE, 
p. 63). După cum indică DA, termenul analizat prezintă variantele 
bolişniță, bolejniță, provine din bg. bolestnița (DEX, p. 105) şi este atestat 
prima oară în secolul al XIX-lea, cu semnificaţie pe teren medical (v. DA). 


Bolindeaţă s.f. v. Colindeţ 


Bolindeţs.n. v. Colindeţ 
Bolişniţă v. Boleşniţă 
Bolmoajă s.f. Termenul este înregistrat în DA, cu sensul „farmec, 


vrajă“, şi este sinonim cu boboană, boscoană, aruncătură, fapt, solomonie etc. 
(v. DA, tom ÎI, partea I, p. 609). Forma de plural este bolmoaje (a umbla cu 
bolmoaje; zona Viile, jud. Galaţi, anchetă proprie). În Argeş, este menţio- 
nată varianta bălmajă, „om care bălmăjeşte întruna, palavragiu“ (D. Udrescu, 
op. cit., p. 10), care dovedeşte şi fenomenul de desacralizare produs în 
cazul acestui termen, ca şi în cazul multor altora. Substantivul bolmoajă 

provine de la verbul a bălmăji, cu variantele a balmoşi, a bălmuji, a bălmoşi, 
a bolmoşi, a bolmoji (v. DA, tom , partea 1, p. 609), verb ce are şi sensurile 
„a Zăpăci pe cineva prin vrăji sau farmece“ (v. DA); „a pălăvrăgi, a trăn- 
căni“ (D. Udrescu, op. cit, p. 10), dar care avea, credem, şi sensul întâlnit 
de noi în zona Viile (anchetă proprie): „a vrăji, a fermeca“, obţinut prin 
extensia sensului iniţial indicat în DA. 


Bolmoji vb. v. Bălmăji 

Bolmoşi vb. v. Bălmăji 

Bomboană s.f. v. Boboană 

Bomboni vb. v. Boboni 

Borboane s.pl. Este un substantiv ce denumeşte o practică magică şi 


are sensul „farmece“ (Şez., X, p. 18). După părerea noastră, provine 
dintr-un fenomen de contaminare între substantivele borboase şi boscoane 
(pluralul de la boscoană). Este un termen cu caracter regional, fiind 
înregistrat doar în Moldova, în zona Vaslui. Şi acest cuvânt confirmă o 
tendinţă specifică lexicului magic, şi anume de a folosi pentru denumire, 
practicilor magice, mai ales forma de plural, astfel încât în diverse expresii 
se utilizează obligatoriu pluralul: a face vrăji, a face farmece, a turna boz- 
goane etc. În alte cazuri, o serie de substantive ce denumesc practici magice 
sunt înregistrate numai la plural: borboase, bosoarce, vraciuri (v. ALR SN, 
V, H, h. 1569) etc. 


Borboases.pl. Termenul este înregistrat cu sensul „farmece, vrăji, 
descântece, făcături, fermecătorii...“ (DA, tom I, partea I, p. 617): „Vrăjile 
se mai numesc şi borboase“ (1. Muşlea, Ov. Bârlea, op. cit., p. 469). Autorii 
DA menţionează şi sensul „element cu valoare magică“ pentru termenul 
în discuţie, indicând o serie de materiale utilizate cu scop malefic: 
petici înnodate, găteje încrucişate, şumuioage de buruiene (DA, tom I, par- 
tea I, p. 617). Pătrunderea acestui termen şi în sfera terminologiei medicale 
este sugerată de sensul „bube mari care ies pe tot trupul omului“ (1derm). 
Ca mărturie a degradării sensului magic poate fi luată în calcul menţiunea 
„certurile dintre oameni“ (dem). Asupra etimologiei termenului autorii 

DA nu oferă nici o sugestie. Tiktin pune acest termen în legătură cu 
numele Barbura, o altă denumire a sărbătorii populare borboase (v. TDRG, 
fasc. 4, p. 361). Credem că termenul discutat a apărut pe terenul termi- 
nologiei magice populare româneşti în urma unui transfer terminologic; 
iniţial, acest substantiv denumea o sărbătoare populară: borboase „numele 
celor trei zile de sărbătoare (4-6 decembrie) hramul Sf. Varvara, Sf. Sava 
şi Sf. Nicolae” (DULR, p. 73). În acea perioadă se practicau diverse 
acţiuni cu caracter apotropaic, pe primul loc aflându-se cea dea îmbărbura, 
„a unge la Sf. Barbura (Varvara - n.n.) pe copii (în frunte, în cei doi obraji 
şi la buric) cu căline (numite şi barbure) amestecate cu miere ca să fie feriţi 
de vărsat“ (DULR, p. 305). La fel ca substantivul mânecătoare, cuvântul 
borboase probează translarea unor termeni ce denumesc sărbători populare 
în sfera terminologiei magice, tocmai datorită faptului că aceste sărbători 
băbeşti erau puternic marcate magic. În ceea ce priveşte etimologia 
termenului borboase ca sărbătoare populară, Şăineanu indica „origine 
necunoscută“ (Ibid., p. 73); şi, după părerea noastră, acest termen nu per- 
mite, până în acest moment, o explicaţie etimologică plauzibilă. Termenul 
analizat este atestat pentru prima oară la 1884 (v. TDRG, fasc. 4, p. 361). 


Boscoană s.f. Termen cunoscut în Moldova, Transilvania şi Banat 
şi utilizat mai ales la plural; are sensul „farmec, făcătură, vrajă, aruncătură, 
boboană“ (DA, tom , partea I, p. 624). Pe lângă faptul că boscoană denu- 
meşte o practică magică, se mai poate constata şi prezenţa sensului „ele- 
ment cu valoare magică“, ce rezultă din înţelegerea substantivului boscoană 
ca „mijloacele, obiectele (unsorile) cu care se farmecă sau se descântă“ 
(dem): „„Găure cornul vacii şi bagă nişte boscoane cu grâu, tămâie şi chiper“ 
(Gh. Pavelescu, Cercetări de etnoiatrie, p. 150). În zona Blaj substantivul 
analizat apare şi cu sensul „vrajă“, în expresiile: I-a desfăcut de boscoane, 
„l-a desfăcut de vrăji“, şi i-a desfăcut de boscoane, „i-a descântat de vrăji“ 
(V. Frăţilă, Lexicologie şi toponimie românească, Ed. Facla, Timişoara, 
1987, p. 43). De altfel, şi unele dicţionare reflectă ştergerea diferenţelor 
dintre diverse tipuri de practici magice, definind termenul boscoană 
cu sensul „farmec, vrajă, descântec“ (DLRM, p. 89), deşi este ştiut că, 
iniţial, aceste practici magice erau de tip diferit, notele de diferenţiere 
dintre farmec şi descântec menţinându-se şi astăzi. Varianta de plural, 
bozgoane, are şi sensul „lucruri şi fapte drăceşti cu farmece şi descântece“ 
(Şez., 6/1922, p. 167). Substantivul boscoană prezintă numeroase variante 

(mai ales la forma de plural): bozgoane (Dobrina-Huşi, jud. Vaslui; anchetă 
proprie); bojgoane, „borboase, felurite descântece băbeşti spre a face rău“ 
(DA, tom I, partea I, p. 624); bozocoane, „farmece, făcături, vrăjituri“ (Idem); 
boscoade „farmece, leacuri cu putere de vindecare“ (dem). Aceste variante au 
fost obţinute, după părerea autorilor DA, prin contaminare cu diverse sub- 
stantive (bazaconie, iscoade). Termenul boscoană provine din cuvântul 
grecesc bascanias (G. Giuglea, Fapte de limbă. Mărturii din trecutul românesc, 
Ed. Ştiinţifică şi Enciclopedică, Bucureşti, 1988, p. 70) şi a dat un derivat 
ce interesează terenul magiei populare: a bosconi (a bozgoni). De asemenea, 
el intră în structura unor expresii cu semnificaţie magică: a face boscoane, 
a turna bozgoane. Prima atestare a termenului este destul de târzie, datând 
din 1805 (TDRG, fasc. 4, p. 364), deşi termenul este cu mult mai vechi 
în limbă. 


Boscodi vb. v. Boscorodi 


Boscomelniţă s.f. Termenul boscomelniță a fost înregistrat în Munţii 
Apuseni, cu sensul „vrăjitoare, fermecătoare“ (T. Frâncu, Gh. Candrea, 
Rotacismul la moți şi istrieni, Bucureşti, 1886, p. 49). În zona Sibiu, substan- 
tivul boscomelniță (pl. boscomelniţe) are sensul „femeie urâtă care te înspăi- 
mântă“ (Lexic regional, II, p.57); acest al doilea sens evidenţiază degradarea 
semnificaţiilor magice, degradare produsă şi în cazul altor termeni ce 
denumesc actanţi magici de sex feminin (bahorniţă, vrăjitoare etc.). Acest 
tip de degradare semantică indică un anumit model de evoluţie a sensului 
termenilor magici. Autorii DA reiau sursa amintită (T. Frâncu, Gh. Candrea, 
op. cit., p. 49) şi sugerează elementele care au contribuit la crearea 
cuvântului boscomelniţă: „bosconiţă + melniță, pentru că vrăjitoarelor le 
merge gura ca meliţa“ (DA, tom I, partea I, p. 624). 


Bosconi vb. Termenul este înregistrat în Banat, Transilvania şi 
Moldova (G. Giuglea, op. cit., p. 111), dar Şăineanu menţionează existenţa 
acestui verb şi în Muntenia (DULR, p. 74). Sensul lui este „a face boscoane, 
a vrăji“ (DA, tom I, partea I, p. 624); „a descânta“ (DULR, p. 74) şi s-a 
format, după părerea noastră, de la substantivul boscoană, „farmec, vrajă, 
descântec“ (v. şi DLRM, p. 89), în timp ce Giuglea crede, dimpotrivă, că 
boscoană este „post-verbal de la a a bosconi“ (bid., p. 111). Pentru termenul 
boscoană autorii DA menţionează şi un sens mai puţin cunoscut: 

„mijloacele, obiectele, (unsorile) cu care se farmecă, se descântă“ 
(DA, tom I, partea I, p. 624). Am înregistrat două forme verbale: bosconesc 
(pers. I, sg., indicativ, prezent) şi bosconit-au (formă inversă a perfectului 
compus): „şi au venit babele şi au cercat cu câte de toate: descântat-au, 
vrăjit-au, bosconit-au“ (|. Pop Reteganul, Poveşti ardeleneşti, Braşov, 
1888, p. 49). Şăineanu menţionează o evoluţie semantică normală pentru 
ilustrarea desacralizării sensului iniţial: în Muntenia, el înregistrează 
sensul „a bolborosi, a vorbi îngăimat (ca femeile ce descântă)“ (DULR, 
p. 74); şi Al. Resmeriţă atrage atenţia asupra deprecierii semnificației 
magice a verbului, înregistrându-l cu sensul „a face scamatorii, boscării“ 
(DESLR, p.71). Verbul analizat prezintă o serie de derivate pe terenul magiei 
populare: bosconiță, „vrăjitoare, fermecătoare“ (DA, tom I, partea 1, p. 624); 
bosconitor, „vrăjitor, fermecător“ (dem); bosconitură (v. Bosconitură). 
Trebuie să menţionăm şi un alt termen magic legat genetic de verbul 
a bosconi, boscomelniță (v. Boscomelniţă), ce denumeşte un actant magic cu 
caracter regional (în Munţii Apuseni). Ca şi în cazul altor verbe formate 
de la substantive ce denumesc practici magice, şi în cazul lui a bosconi se 
poate întrebuința expresia constituită cu verbul a face, a face boscoane, 
cu acelaşi sens ca al verbului analizat. Termenul discutat este înregistrat 
pentru prima oară în 1822 (v. TDRG, fasc. 4, p. 364), deşi acest verb este 
destul de răspândit pe teritoriul românesc şi este format de la un substantiv 
(boscoană) ce face parte din stratul elementelor greceşti vechi. 


Bosconitor s.m. Un termen care are caracter regional şi este cunoscut, 
ca şi bobonitor, tot în Ardeal; aria de răspândire a acestui substantiv ar 
trebui să fie mai extinsă, dat fiind faptul că a bosconi este cunoscut pe o 
arie mult mai mare (v. Bosconi), dar nici materialele bibliografice, nici cele 
culese de noi pe teren nu oferă argumente în sprijinul ipotezei amintite. 
Termenul este foarte rar prezent în materialele cercetate. Este format de la 
verbul a bosconi, „a vrăji“. N. Vătămanu încearcă să dea o definiţie a 
termenilor ce denumesc actanţi, termeni formaţi de la verbul a bosconi: 
„Cine face boscoane se cheamă că boscăneşte şi i se zice bosconitor sau 
bosconiţă, adică vrăjitoare“ („Viaţa medicală“, XV, 9/1968, p.624). Dedu- 
cem din informaţia respectivă că şi termenul bosconitor a putut însemna 
„vrăjitor“, semnalând o evoluţie semantică de acum verificată: trecerea 
de la particular la general; bosconitor era, iniţial, „cel care făcea boscoane”, 
pentru ca, mai târziu, termenul să capete sensul mai general de „vrăjitor“. 

Bosconitură s.f. Termen înregistrat în DA, fără nici o altă menţiune 
în afară de indicarea faptului că avem de a face cu un substantiv feminin. 
Credem că este vorba de un cuvânt cu sensul „farmec, boscoană“, for- 
mat de la verbul a bosconi, aşa cum sugerează şi autorii DA (DA, tom |, 
partea I, p. 624). În zona Gropeni, jud. Brăila (anchetă proprie), am 
înregistrat termenul boscoană, dar numai cu sens medical „iritare a pielii, 
bătături“ în schimb, nu am putut nota şi prezenţa sinonimului bosconitură. 
Spre deosebire de termenul boscoană, care este răspândit pe o arie extinsă 
a teritoriului românesc şi are numeroase variante, mai ales pentru forma 
de plural (v. Boscoană), bosconitură este un termen regional şi apare extrem 
de rar în culegerile de material folcloric sau în glosarele regionale. 


Bosconiţă s.f. Pe lângă termenul bosconitor, pe teren popular apare 
şi substantivul bosconiţă, format de la verbul a bosconi, cu sufixul -iță, şi 
atestat pentru prima oară abia în secolul al XIX-lea (v. DA): „A ieşit coco- 
niţa / Bosconiţa /Boi mândri a înjugat /Şi la arat a plecat.“ (S.FI. Marian, 
Naşterea, p. 294) N. Vătămanu atrage atenţia asupra celor doi actanţi 
(bosconitor, bosconiță) într-un comentariu referitor la implicaţiile medicale 
ale acţiunii denumite de verbul a bosconi: „Cine face boscoane se cheamă 
că boscăneşte şi i se zice bosconitor sau bosconiță, adică vrăjitoare“ („Viaţa 
medicală“, XV,9/1968, p. 624). Ca şi bosconitor, bosconiță este mai răspândit 
în Ardeal, deşi boscoană şi a bosconi au, în general, o răspândire mai mare. 


Boscorodeală s.f. Termenul este înregistrat în Banat, cu sensurile 
„bombăneală“ şi „vrăji, farmece“ (DSB, IV, p. 97). Lucrarea lexicografică 
amintită menţionează pe primul loc sensul „bombăneală“, ceea ce ne 
indică faptul că s-a produs pierderea semnificaţiilor magice, ca şi în cazul 
cuvintelor înrudite, a boscorodi, boscoroditură. De altfel, alte lucrări lexico- 
grafice nici nu mai înregistrează sensul pe teren magic, mulţumindu-se 
doar cu indicarea sensului „bolboroseală, bombăneală“ (DLRM, p. 89). 
Credem că, în această situaţie, se trece prea uşor cu vederea peste faptul 
că, iniţial, verbul a boscorodi a avut o clară semnificaţie magică (v. Bosco- 
rodi). Termenul în discuţie este format de la verbul a boscorodi, cu sufixul 
-eală (dem), şi este sinonim cu un alt termen, format tot de la verbul a boscorodi, 
boscoroditură, care este însă mai rar folosit; forma de plural a substantivului 
analizat este boscorodeli (dem). 

Boscorodi vb. Este un verb cu răspândire pe întreg teritoriul româ- 
nesc, atestat pentru prima oară în 1551 (v. TDRG, fasc. 4, p. 364-365) şi 
având sensul „a descânta, a vrăji“: „ţiganca întinse cărţile, apoi începu să 
boscorodească“ (v. DA, tom I, partea I, p. 624). Au fost propuse mai multe 
soluţii etimologice pentru acest termen; autorii DLRM consideră verbul 
discutat de origine onomatopeică, soluţie acceptată şi de V. Breban, care 
crede că a boscorodi este „probabil formaţiune onomatopeică“ (DGLR, p. 114). 
N. Drăganu deriva acest verb de la termenul de origine maghiară boszorka 
(DR, IV, p. 332). L. Şăineanu înregistrează acest termen în Moldova şi 
consideră că avem de a face cu „un compromis din bosconi şi blogodori, 
printr-o formă intermediară blogorodi“ (DULR, p. 74). Al. Resmeriţă 
socoteşte că verbul amintit provine din (lat.) vox şi corrago „rog încet“, de 
unde, crede el, s-ar putea explica sensul „a murmura, a vorbi prea încet şi 
neînțeles“ (DESLR, p. 71). Autorii DA sugerează că verbul a boscorodi ar 
avea origine onomatopeică, „poate prin fusiunea lui bolborosi + boscoade 
sau cu ung, boszorka, „vrăjitoare“ (DA, tom I, partea I, p. 624). După cum se 
observă, soluţiile oferite mai sus oscilează între originea onomatopeică şi 
cea maghiară a termenului, de multe ori printr-o soluţie de compromis, 
neobservându-se că în limba ucraineană există verbul bozkoroditi, care a 
constituit sursa pentru termenul românesc (v. TDRG, fasc. 4, p. 364-365); 
soluţia oferită de Gh. Brătescu, care are în vedere împrumutul termenului 
din limba română în ucraineană, nu ni se pare acceptabilă (Gh. Brătescu, 
Vrăjitoria, p. 54). Din materialele cercetate s-au putut desprinde şi varian- 
tele acestui verb: a boscodi, „a pregăti pe ascuns, a plănui“, înregistrat 
în Ialomiţa (CV, 8/1949, p. 34),a boşcodi, „a boscorodi“ (P. Coman, Glosar 
dialectal, Editura Academiei, Bucureşti, 1939, p. 13), a boscorosi (FC, III, 
p. 65), cu sensul „a boscorodi“. Credem că primele două variante repre- 
zintă forme contrase din a boscorodi. Ca şi în cazul altor verbe, şi în cazul 
lui a boscorodi se poate observa deprecierea semnificaţiilor magice, el fiind 
astăzi utilizat cu sensul „a spune ceva, a bolborosi, bodogănind, bombă- 
nind, torăind, flecărind“ (v. DA, tom I, partea I, p. 624); „a vorbi singur, 
a bodogăni“ (Şez., 1-3/1924, p. 14); „a spune ceva bolborosind“ (DSB, 
IV, p. 97). O serie de derivate ale acestui verb constituie, la rândul lor, 
elemente de terminologie magică (boscorodeală, boscoroditură), chiar dacă 
şi ele au suferit acelaşi proces de desacralizare. 


Boscoroditură s.f. Termenul apare doar în Banat şi are sensul, obişnuit 
pentru practica magică, „vrajă, farmece“ (DSB, IV, p.97); este format de la 

verbul a boscorodi, care a denumit iniţial o acţiune de tip magic. Substantivul 
menţionat este sinonim cu boscorodeală, care, pe lângă sensul magic, îl mai 
are şi pe acela de „bombăneală“ (1dem), dovedind degradarea semnifica- 
ţiilor magice în timp. De altfel, chiar verbul a boscorodi, în zona Banat, 
nu mai este astăzi înregistrat cu vreo valoare pe teren magic: „a spune 
ceva bolborosind”“ (dem). Trebuie remarcat faptul că boscoroditură, în Banat, 
şi-a păstrat valoarea pe teren magic, în timp ce boscorodeală a evoluat spre 
sensul „bombăneală“ (DSB, IV, p. 97); probabil, sub influenţa acestui termen 
înrudit şi a verbului a boscorodi („a spune ceva bolborosind“), şi boscoroditură 
va pierde semnificaţia magică, integrându-se unei tendinţe generale, 
manifestate la nivelul terminologiei magice populare. 


Boscorosi vb. v. Boscorodi 


Bosoarce s.pl. Termenul este înregistrat în Moldova, cu sensul „vrăji, 
farmece“ (Lucia Cireş, Lucia Berdan, Descântece din Moldova, Caietele 
Arhivei de Folclor, IL, laşi, 1988, p. 404). Fără îndoială, substantivul discutat 
trebuie pus în legătură cu cuvântul bosorcaie, ce denumeşte un actant 
magic, termen ce este răspândit în Transilvania, fiind împrumutat din 
limba maghiară. Substantivul bosoarce probează existenţa unor reflexe ale 
termenului bosorcaie şi în Moldova. Nu ne este însă clar modul în care 
s-a format substantivul bosoarce de la cuvântul bosorcaie; putem totuşi 
sugera că acest termen ar putea proveni nu direct de la cuvântul bosorcaie, 
ci de la o variantă a acestuia, bosorcă. 


Bosorcaie s.f. „Vrăjitoare, strigoaică despre care poporul crede 
că se transformă în iepure, câine sau alt animal şi ia laptele de la vaci“ 
(DA, tom I, partea I, p. 625). La originea termenului românesc se află 
mitonimul maghiar boszorkany, ce denumeşte un personaj mitic complex: 
„Reprezentată ca o babă slută, capabilă să zboare prin aer şi totodată o 
abilă mutantă (prefăcându-se, după nevoie, în căţea, pisică, iapă, capră, 
scroafă), boszorkany e în stare să stârnească seceta sau, prin diferite acte 
magice, să aducă molime şi nenorociri catastrofale printre oameni şi 
animale“ (Victor Kernbach, op. cit., p. 84). În tradiţiile maghiare, acest tip 
de actant acţionează „mai ales la 24 iunie, 13 decembrie şi în ziua Sfântului 
Gheorghe (24 aprilie), sfânt creştin socotit ocrotitorul vitelor“ (dem). După 
cum se poate observa, actantul magic românesc a preluat doar o parte 

dintre caracteristicile elementului spiritual maghiar, în tradiţiile şi 
credinţele româneşti punându-se accentul mai ales pe acţiunea de luare a 
manei laptelui prin diverse mijloace magice. Termenul bosorcaie are o serie 
de variante atât pentru forma de singular, cât şi pentru cea de plural: 
bosorcă (DA, tom Î, partea I, p. 625), bosorcoaie (A. Oişteanu, Motive şi 
semnificații mito-simbolice în cultura tradițională românească, Ed. Minerva, 
Bucureşti, 1989, p. 217), boşarcă (Lexic regional, II, Ed. Ştiinţifică, 
Bucureşti, 1967, p. 81), respectiv bosorcoi, borsocoi, bosorcane, bosărcăi, 
bosârcaie (AAF, I, p. 142, p. 143, p. 225), bursucile („Izvoraşul“, VIII, p. 19), 
boşorcăi, boşorcăe (S.Fl. Marian, Legende, p. 335). Pentru lexicul magic, 
bosorcaie prezintă importanţă şi prin capacitatea sa derivativă deosebită, 
el generând o serie întreagă de noi elemente terminologice: bosoarce, 
bosorcău, bosorcoi, a bosurca, borsocos, acest din urmă derivat denumind pe 
cei cu predispoziţii native spre realizarea de acte magice (AAF, VI, p. 162). 
Termenul discutat este atestat abia la 1812 (TDRG, fasc. 4, p. 365) şi este 
răspândit în principal în Transilvania; înregistrarea substantivului bosoarce 
în Moldova (v. Bosoarce) ne atrage atenţia asupra posibilei pătrunderi 
a cuvântului în discuţie şi într-o parte a provinciei amintite. 


Bosorcan s.m. v. Bosorcău 
Bosorcă s.f. v. Bosorcaie 
Bosorcău s.m. Termenul, cu sensul „vrăjitor“ (Al. Rosetti, op. cit., p. 110), 


este răspândit în Transilvania şi este format de la un alt termen ce denu- 
meşte un actant magic, şi anume bosorcă (variantă a lui bosorcaie), 
„vrăjitoare“. După cum se ştie, există şi un alt derivat de la bosorcă, şi 
anume bosorcoi, ce denumeşte, de asemenea, un actant magic de sex mas- 
culin. Se pare că în cadrul terminologiei magice a funcţionat o tendinţă de 
a crea perechi de termeni, pe baza opoziţiei masculin-feminin. În acest fel 
se poate explica şi apariţia unor termeni ca solomonăriţă, zodiriță şi, 
bineînţeles, bosorcău (bosorco:). S-ar putea ca modelul să fi fost oferit de 
perechile de tipul descântător — descântătoare, vrăjitor — vrăjitoare. De altfel, 
autorii DA consideră termenul bosorcău „masculinul termenului bosorcă“ 
(DA, tom I, partea I, p. 625). Forma de plural este bosorcăi (dem). Termenul 
nu apare în CADE, DULR, SCRIBAN; Tiktin nu înregistrează acest 
termen (v. TDRG, fasc. 4, p. 365), ci pe bosorcaie, (pl. bosorcăi), termen 

provenit din magh. boszorkany şi menţionat pentru prima oară în 1812 
(v. Bosorcaie). 


Bosorcoaie s.f. v. Bosorcaie 


Bosorcoi s.m. Autorii DA tratează acest termen la articolul despre 
bosorcaie, considerându-l „masculinul” acestui din urmă substantiv împru- 
mutat din limba maghiară (DA, tom I, partea I, p. 625). Forma de plural 
a termenului este bosorcoi: „Să se apere de nouă moroi, de nouă bosorcoi“ 
(T. Papahagi, Graiul şi folclorul Maramureşului, Ed. Academiei, Bucureşti, 
1925, p. 144). Substantivul analizat este extins pe o arie largă în Transil- 
vania, are un echivalent format de la aceeaşi bază derivativă, dar cu alt 
sufix (-ău), bosorcău (v. Bosorcău), şi nu prezintă derivate pe terenul magiei 
populare. În Maramureş, I. Bârlea înregistrează varianta bosorcan, cu sensul 
„vrăjitor“, „strigoi“ (|. Bârlea, Cântece poporane din Maramureş. Descântece 
şi desfaceri, Ed. Casa Şcoalelor, Bucureşti, 1924, II, p. 479), ceea ce ne 
indică preluarea termenului şi de către terminologia fiinţelor mitofolclo- 
rice. De remarcat că şi bosorcaie va urma un traseu semantic asemănător 
(v. Bosorcaie). Materialele consultate ne-au permis depistarea şi a altei 
variante a termenului discutat, borsocoi: „O fost on om borsocoi...“ 
(AAF, VI, p. 156). Varianta menţionată a fost obţinută prin metateză. 


Bosurca vb. Este format de la termenul bosorcaie, ce denumeşte un 
actant magic specific Transilvaniei; amintim că bosorcaie are sensul 
„vrăjitoare“ (DA, tom , partea I, p. 625). Verbul analizat de noi este înre- 
gistrat cu sensul „a vrăji“ (CADE, p. 165): „Viţelul l-o bosurcat“ (1. Bârlea, 
op. cit., Il, p. 377). În zona Bihor, M. Pompiliu a înregistrat şi o variantă, 
a busurca (M. Pompiliu, Balade populare române, p. 100, în „Convorbiri 
literare“, 12, martie 1887). Ov. Desusianu înregistrează acest termen cu 
sensul „a fermeca, a vrăji“ (Ov. Densusianu, op. cit., p. 286), punându-l în 
legătură cu substantivul deja menţionat bosorcaie. Verbul în discuţie lipseşte 
din TDRG, care menţionează însă substantivul bosorcaie ce a stat la baza 
formării acestui verb (v. TDRG, fasc. 4, p. 365); nici Scriban nu reţine pe 
a bosurca, ba, mai mult, nu înregistrează nici substantivul bosorcaie, fapt 
ce confirmă caracterul regional al termenului discutat (deşi Scriban 
excelează în înregistrarea regionalismelor). 

Boşarcă s.f. v. Bosorcaie 
Boşcodi vb. v. Boscorodi 


Boşmoandă, s.f. Substantivul este înregistrat în zona Argeş, cu sensul 
„femeie care umblă cu farmece şi vrăji; descântătoare“ (D. Udrescu, 
op. cit., p.21); acest termen are forma de plural boşmoande (ldem) şi prezintă 
un derivat ce interesează terminologia acţiunilor cu caracter magic, şi 
anume 4 boşmondi, „a ameţi pe cineva cu vorbe amăgitoare sau cu farmece, 
descântece“ (dem). Nu putem oferi, pe baza materialelor cercetate, vreo 
soluţie etimologică pentru acest termen ce denumeşte un actant de sex 
feminin; putem doar menţiona că acest substantiv denumeşte un actant 
cu caracter general, ca şi substantivele babă, meşteră, meştereasă, meşteritoare, 
meşteriță, moşmoandă etc. 


Boşmoandă, s.f. Substantiv înregistrat la plural, cu sensul „descân- 
tece, farmece, vrăji, moşmoane“ (D. Udrescu, op. cit., p. 21) şi cunoscut în 
zona Argeş; asupra deprecierii sensului magic ne atrage atenţia expresia 
a umbla cu boşmoande, „a umbla cu minciuni, a băga intrigi“ (dem). 
Substantivul boşmoandă este format de la verbul a boşmondi, prin derivare 
regresivă, şi are forma de plural boşmoande. Sinonim cu el este termenul 
boşmondeală, utilizat, de asemenea, numai în Argeş. Ar mai fi de observat 
omonimia cu termenul boşmoandă, ce denumeşte un actant magic; originea 
celor două omonime este însă diferită: denumirea practicii magice provine 
de la verbul a boşmondi. 


Boşmondeală s.f. Termenul menţionat este format de la verbul  boşmondi, 
„a ameţi pe cineva cu vorbe amăgitoare sau cu farmece şi descântece“, 
cu sufixul -eală, şi este cunoscut în zona Argeş (D. Udrescu, op. cit., p.21); 
forma de plural a acestui termen este boşmondeli: „Umblă cu şoşeli şi 
boşmondeli doar de l-o mai întoarce“ (dem). De remarcat ar fi şi faptul că 
acest termen este azi utilizat, cu sens magic, la forma de plural, având 
înţelesul „descântece, vrăji“ (Idem). La forma de singular substantivul 
analizat are sensul „mişcare domoală, moşmoleală“ şi nu mai păstrează 
nici o legătură cu terenul magiei populare. Utilizarea la forma de plural 
pentru a denumi practica magică se înscrie într-o tendinţă mai generală 
a substantivelor din sfera terminologică avută în vedere. 

Boşmondi vb. Nu apare în lucrările lexicografice consacrate 
(DA, CADE, TDRG, DULR, SCRIBAN), ceea ce confirmă, după părerea 
noastră, caracterul regional al verbului în discuţie. Termenul amintit este 
înregistrat în zona Argeş, cu sensul „a ameţi pe cineva cu vorbe amăgitoare 
sau cu farmece sau descântece“ (D. Udrescu, op. cit., p. 21), şi este format 
de la substantivul boşmoandă, cunoscut în Argeş cu sensul „femeie care 
umblă cu farmece şi vrăji, descântătoare“ (dem). D. Udrescu înregistrează 
la acest verb caracterul tranzitiv şi unele forme gramaticale (pers. |, 
indicativ, prezent, boşmondesc şi gerunziul boşmondind). Sensul actual al 
verbului ne indică o anumită depreciere a actului magic denumit de 
a boşmondi, iniţial acest verb însemnând, credem, „a fermeca, a vrăji“. 


Boşmondit,-ă adj. Udrescu înregistrează termenul de mai sus în Argeş, 
în localităţile Poiana Lacului, Miroşi, Săpata de Sus, Pădureţi, cu sensul 
„fermecat cu vrăji“ (D. Udrescu, op. cit., p. 21). Autorul amintit indică şi 
alte sensuri ale acestui cuvânt, care nu mai au semnificaţie magică: „care 
se mişcă încet, anevoie“; „care e îmbrăcat gros“; „care e cu hainele în 
dezordine“ (Idem). În schimb, sensul „îmbrobodit“, ,, ameţit cu vorbe 
viclene“ s-a dezvoltat, după părerea noastră, ca urmare a degradării sensu- 
lui magic, ca o consecinţă a scăderii încrederii comunităţii în practicile 
magice. Cuvântul boşmondit provine din forma participială a verbului 
a boşmondi şi poate fi utilizat cu valoare determinativă, caz în care denu- 
meşte o caracteristică magică, dar şi cu valoare substantivală: „Boşmonditu 
ăla a ajuns să-l ducă muierea de nas“ (dem). 


Bozgoană s.f. v. Boscoană 


Bozgoneală s.n.  C. Buraga, pe baza materialelor din jud. Vaslui, semna- 
lează relaţia de sinonimie dintre boscoană (în varianta bozgoană) şi bozgoneală) 
(Dăinuiri dăneştene, p. 164). După cum se ştie bozgoană are, pe teren popu- 
lar, un derivat, a bozgoni. În zona Deda, acest verb are sensurile: „a face 
vrăji sau bozgoane“; „a vorbi îmbugnat, a mormăi“ (MD, 1, p. 160). Se poate 
observa cu uşurinţă degradarea semantică produsă (v. sensul 20). Această 
informaţie ne poate ajuta să înţelegem şi evoluţia semantică produsă în 
cazul lui bozgoneală. Acest substantiv este format de la verbul de mai sus, 
cu sufixul -eală şi, după câte ne indică C. Buraga a parcurs un traseu 
semantic asemănător (spre pierderea semnificaţiilor magice); după cum 

ne sugerează sensul înregistrat în zona Dăneşti („vorbirea înceată şi 
neînţeleasă“), avem de a face tocmai cu un fenomen de desacralizare 
a termenului. Se ştie că actanţii magici, din raţiuni de ordin ezoteric, caută 
să obscurizeze textul magic faţă de profani. În acest fel, bozgoneală se 
înscrie pe linia de evoluţie semantică valabilă pentru termeni ca boscoro- 
deală, boscoroditură, a bălmăji etc. Acelaşi autor mai semnalează un sens al 
cuvântului bozgoneală, ce încă mai păstrează legătura cu universul 
practicilor magice: „ceva descântat cu porniri duşmănoase, anume să 
pricinuiască un rău cinecăruia om, cinecăreia vite şi pus cu fereală în 
treacătul celuia, celeia ce va să tragă urgia menită prin vorbe descântătoare“ 
(Dăinuiri dăneştene, p. 164). Se poate remarca uşor faptul că, în acest din 
urmă caz, bozgoneală denumeşte un element cu valoare magică, şi anume 
unul de tip malefic. 


Bozgoni vb. v. Bosconi 


Brâncă s.f. Este un alt termen ce a primit valoare magică în urma 
faptului că reprezintă, după credinţele populare, remediul împotriva bolii 
numite popular brâncă. Unele surse menţionează direct aceasta, altele 
o sugerează: „Candrea înregistrează pentru cuvântul discutat atât sensul 
medical („boală la om“), cât şi pe cel magic („planta pentru brâncă“; 
v. CADE, p. 172); şi V. Butură atrage atenţia asupra utilizării medicale a 
acestei plante: „Frunzele crude se puneau pe tăieturi şi bube. Decoctul 
plantei se folosea ca leac pentru brâncă, la om şi animale, în primul rând 
la porci“ (V. Butură, op. cit., p.46). Al. Resmeriţă menţionează sensurile 
„boală“ şi „plantă de leac“ pentru brâncă, fără a face vreo legătură între 
ele, semnalând doar existenţa a două denumiri compuse cu cuvântul 
brâncă, brânca porcului, brânca ursului (DESLR, p. 73). Şi Borza indică, de 
altfel, existenţa mai multor plante ce poartă denumirea populară brâncă: 
Dentaria bulbifera, Glechoma hedaraceum, Hibiscum trionum, Lebaria 
pulmonaria, Galicornia europaea, Scrophularia nodosa, Stereum hirsutum 
(Al. Borza, op. cit., p. 209). Spre deosebire de cazul acestor termeni 
etnobotanici, de această dată autorii DA oferă un tablou mult mai clar: 
„boală de vite, şi de porci“; „plantă ierboasă, fără frunze, cu flori verzui 
sau alburii, care formează spice cărnoase“ şi care „se întrebuinţează ca medi- 
cament contra umflăturii de gât, la porci“ (DA, tom [, partea I, p. 639); 
G. Dem Teodorescu semnalează că brânca este o boală care îl afectează şi 

pe om: „Brânca e umflătura capului sau obrazului, numită în medicină 
erizipel. Descântatul sau blestemul se scrie de preoţi, de la dreapta spre 
stânga şi, ungându-se hârtia cu miere, se lipeşte pe partea bolnavă. Babele 
descântă cu o cârpă aprinsă sau cu câlţi recitând de trei ori cuvintele de 
mai sus“ (este notat un descântec — n.n.) (v. G. Dem Teodorescu, Poezii 
populare, II, p. 38). Pe baza celor amintite, s-a putut constata existenţa şi 
a altor procedee de tratament magic în cazul bolii numite popular brâncă. 
Unele expresii populare semnifică posibilităţile de iradiere idiomatică a 
acestui termen: a-l mânca brânca, a da brânca (complementul este un ani- 
mal -n.n.); v. DA. Termenul este atestat în secolul al XIX-lea (v. DA), prezintă 
derivatele: brâncoi, brâncoaică, brâncălău, brâncariță, brâncea şi provine din 
termenul medical de origine sârbă brnka (DA, tom I, partea, p. 639). Am 
mai putea semnala şi faptul că brâncă denumeşte, conform superstiţiilor, 
şi o fiinţă mitofolclorică, ce reprezintă demonul bolii respective: „demonul 
brâncii se cheamă Brâncă (|.A. Candrea, Folclorul, p. 146); omonimul brâncă 
„mână“ este de origine latină (branca; v. DEX, p. 111) şi nu prezintă impli- 
caţii magice. 


Bubare s.f. Acest termen apare cu valoare magică, în raport cu 
boala denumită popular bubare, care este tratată cu planta purtând acelaşi 
nume (v. SMPTRE, p. 68). Substantivul bubare nu este înregistrat în 
dicționarele consacrate, iar, atunci când apare, este menţionat ca având 
sens medical: „boală“; valoarea de remediu magic nu este, de regulă, 
amintită, deşi unele sugestii pot să ajute la înţelegerea corectă a problemei: 
„folosită în medicina populară pentru «sgâlci» (scrofuloză); de asemenea, 
contra «guşterului» (crup difteric) la porci“ (Al. Borza, op. cit., p. 158). 
Şi alte denumiri populare ale plantei sugerează o serie de boli, afecţiuni 
asupra cărora acţionează: buruiană de buba cea rea, buruiană de bubă, buruiană 
de bubă rea, buruiană de bube etc. Termenul bubare provine de altfel de la 
cuvântul bubă cu sufixul -are, specific denumirilor de boli (armurare, fap- 
tare etc.), ceea ce este în concordanţă şi cu utilizarea sa pentru a denumi 
diferite tipuri de bube. 


Bun,-ă adj. Apare cu valoare de element magic, în expresia a lua 
bunul, care, pe teren popular are sensul „a lua mana (sporul, laptele etc.) 
vacilor“ prin vrăji şi descântece (v. D. Udrescu, op. cit., p. 25). Termenul 
amintit este înregistrat în Argeş, în localităţile Săpata de Sus şi Cepari 

(dem). Expresia menţionată mai are două sensuri, însă ambele nemarcate 
magic: „a lua partea bună“; „a deflora“. Cuvântul bun (< lat. bonus) este, 
în această situaţie, sinonim cu substantivele mană, spor, rod şi semnifică 
„esenţa“ unui lucru, fenomen; de unde şi extraordinara varietate a practi- 
cilor magice de apărare sau de luare a acestei esențe (v. Gh. Pavelescu, 
Mana). 

Oarecum surprinzătoare este semnificaţia substantivului bun în unele 
credinţe din zona Covurlui: „Când mugesc vitele prin bătătură, au bun 
(bunul e ceva bun de leac, dar nu se ştie unde-l ţin vitele)“ (Credințe, p. 255), 
în această situaţie, cuvântul bun este preluat de terminologia etnoiatrică, 
având valoarea unui remediu miraculos, posedat de animale, inaccesibil 
omului. Termenul analizat este atestat prima oară încă din secolul al 
XVI-lea, fără semnificaţie magică (v. DA). 


Busurca vb. v. Bosurca 


Căftvb. v. Căuta 

Călbează s.f. v. Gălbează 

Călta vb. v. Căuta 

Căpta vb. v. Căuta 

Cărbune s.m. Acest substantiv de origine latină (carbo,-onis; v. DEX, 


p. 152) a devenit element de terminologie magică datorită intensei utilizări 
a cărbunilor în practicile vrăjitoreşti. O primă dovadă o constituie expresia 
a stinge cărbuni, „a arunca în apă cărbuni aprinşi, rostind anumite cuvinte 
care se consideră că alungă deochiul“ (DLR, tom X, partea a V-a, p. 1599). 
Stinsul cărbunilor este răspândit pe întreg teritoriul românesc, iar expresia 
amintită are, în multe locuri, printre care şi în zona Covurlui, sensul „a des- 
cânta de deochi“ (C. Pintilie, Monografia comunei Matca, p. 9). Cărbunii 
stinşi au la rândul lor diverse utilizări în plan magic: numiţi în Banat 
cărbuni stâmpărați (E. Hodoş, Literatură populară, p. 32), sunt foarte folosiţi 
contra deochiului, iar în descântecele de plânsori (numele unei boli) 
se apelează de asemenea a astfel de cărbuni: „cu cărbuni stinşi se descântă 
de plânsori. Stingând cărbunii, se spune descântecul special intitulat stingerea 
cărbunilor“ (A. Gorovei, op. cit., II, p. 91). Interesant este şi faptul că nu 
numai cărbunii stinşi în apă au valoare terapeutică, ci chiar apa în care ei 
au fost introduşi: „Apa în care s-au stins cărbuni este bună pentru a vindeca 
orice boală grabnică“ (v. DA). Pe terenul culturii populare mai putem 
menţiona şi valoarea predicativă acordată „ţiuitului“ cărbunilor. Să ne 

amintim cum acţiona Smaranda Creangă în momentele când, în vatră, 
cărbunii începeau să ţiuie (v. Ghidănăci). Pentru acţiunea magică realizată 
în astfel de situaţii, în Argeş se folosea un termen special, a ghidănăci. 

În medicina populară cărbune denumeşte o boală gravă, „dalacul“ (v. Butură, 
op. cit., p. 256), pe care Al. Resmeriţă o defineşte sugestiv astfel: „tumoare 
care se înnegeşte şi se transformă în cărbune“ (v. DESLR; cărbune); cărbunele 
mai este, după acelaşi autor, şi „o boală la grâu şi la plante“, care poate 
compromite recolta. Termenul discutat este atestat, fără valoare magică, 
la 1670 (Anon. Car.) şi are numeroase derivate, nelegate însă de universul 
magiei populare: a cărbuna, cărbunaş, cărbunel, cărbunicios, cărbunos, 
cărbunici, cărbuneasă, cărbunar, cărbunărie, încărbuna, a încărbuni etc. 
(DA, tom I, partea a II-a, p. 132). 


Căta vb. v. Căuta 


Căuta vb. Este unul dintre cele mai importante elemente ale 
lexicului magic românesc, prezentând interesante implicaţii atât la nivelul 
vrăjitoriei, cât şi la cel al divinaţiei populare. Mărturie a conexiunilor 
termenului menţionat pe teren magic stau numeroase expresii populare 
cu răspândire generală pe teritoriul românesc: a căuta în (la) stele (P. Ispirescu, 
Legende, p. 11); a căuta în bobi (Şez., III, p. 126); a căuta în cărți (S.Fl. Marian, 
Sărbătorile, |, p. 60); a căuta cu ghiocul (Şez., III, p. 181); a căuta în păscălie 
(. U. Jarnik, A. Bârseanu, Doine şi strigături din Ardeal, Bucureşti, 1874); 
a căuta în palmă (IDRG, fasc. 5, p. 484); a căuta cu sita (|. U. Jarnik, A. Bârseanu, 
op. cit., p. 446); a căuta în pravilă (A. Gorovei, op. cit., II, Ed. Minerva, 
Bucureşti, 1985, p. 85). Toate aceste expresii au sensul general „a ghici“, 
diversele compliniri pe care ele le conţin denumind elemente ale instru- 
mentarului magico-divinator (bobi, cărți, sită, păscălie etc.). În Ardeal, verbul 
a căuta (în varianta a căta) are sensul „a descânta“, după cum atestă mate- 
rialele cercetate: „În Sălagiu, mama miresei cheamă pe bătrânele cele mai 
iscusite şi acestea coată (adică descântă) miresei de deochi“ (S.Fl. Marian, 
Nunta, p. 162). Ar fi de remarcat că o serie de termeni magici româneşti 
provin de la varianta menţionată a verbului a căuta: cotătură, „descântec“ 
(Gh. Pavelescu, Cercetări, p. 183); cotare, „descântec“ (S.Fl. Marian, 
Naşterea, p.7); cotat, „descântat“ (Gh. Pavelescu, Cercetări, p. 185). Verbul 
a căuta are mai multe variante: a căta (în Moldova), a cota (în zona Apuse- 
nilor), a călta (la istro-români), după cum indică autorii DA (DA, tom |, 

partea a II-a, p. 228), a căpta (în zona Banatului), a căft (la aromâni), după 
TDRG, fasc. 4, p. 484-485); el provine din lat. cavitare (DA; SCRIBAN, 
p. 241). Din verbul menţionat provine şi termenul căutător, -oare, „cel (sau 
cea) care spune din cărţi viitorul, ghicitor, -oare, vrăjitor, -oare“ (S. Mândrescu, 
Literatură şi obiceiuri poporane din comuna Râpa de Jos, comitatul Mureş-Turda, 
Bucureşti, 1892, p. 150). 


Căutatsn. Acest termen provine de la verbul a căuta, mai precis, 
prin conversiune, de la forma sa de supin, fără prepoziţie. După cum se 
ştie, de la acelaşi verb provine şi alt termen, ce denumeşte o practică magică 
(cotare), dar în acest al doilea caz avem de-a face cu conversiunea formei 
de infinitiv lung, La cele menţionate ar mai trebui adăugat că substantivul 
cotat (variantă a lui căutat) prezintă un omonim ce denumeşte o caracte- 
ristică de tip magic (cotat, -ă). Sensurile termenului discutat sunt următoa- 
rele: „ghicit, ghicire“; „descântat“. Primul dintre aceste sensuri apare în 
diverse sintagme specifice divinaţiei populare româneşti: căutat în cărți, 
căutat în bobi (informaţie de teren: Cuca, jud. Galaţi), căutat în pravilă 
(Şez., IX, p. 85). Aceste sintagme atrag atenţia şi asupra instrumentarului 
utilizat (bobi, cărți, pravilă etc.), acest din urmă cuvânt necesitând unele 
lămuriri. Prin pravilă se înţelege, în contextul divinaţiei populare, un text 
religios, cel mai adesea Evanghelia; după cum ne indică sursele cercetate, 
preoţii obişnuiau să efectueze acte predictive mai ales cu privire la starea 
sănătăţii, evoluţia unei boli, prin utilizarea textului creştin: „Obişnuit, 
căutatul în pravilă se face după slujba sfântului maslu“ (Idem). Pe teren 
tradiţional românesc apar însă mult mai des căutatul în cărţi, căutatul în 
bobi, ca forme ale cartomanţiei şi aritmomanţiei. Cel de-al doilea sens 
(„descântat“) este mult mai rar, chiar şi pe teren popular, fiind întâlnit 
doar în zonele în care este utilizat verbul a cota, în loc de a descânta (v. Căuta). 
În general, termenul căutat (cu primul sens) prezintă unele particularităţi: 
nu are formă de plural şi nu se foloseşte, de obicei, decât în sintagme care 
indică şi elementul de instrumentar divinator utilizat (bobi, cărţi, păscălie, 
oglindă etc.); extrem de rar, atunci când actantul (informatorul) vrea să 
diferenţieze foarte precis tipurile de activitate magică pe care le practică, 
acest substantiv poate fi folosit şi independent: astfel, o descântătoare din 
Banat semnala faptul că se pricepe „la căutat“, „la descântat“ (1.1. Popa, 
Contribuţii la studiul practicii magice în Banat, în Folclor literar, |, Timişoara, 
1967, p. 7), tocmai pentru a diferenţia clar activităţile divinatorii de cele 

vrăjitoreşti Prima atestare a acestui substantiv, ce denumeşte o practică 
magică, având, după cum am văzut şi implicaţii divinatorii, datează din 
secolul al XVI-lea (TDRG, fasc. 6, p.485). 


Căutătoare s.f. „Cea care spune din cărţi viitorul, ghicitoare, vrăji- 
toare“ (v. Căutător). Se poate observa faptul că acest cuvânt parcurge un 
traseu semantic de acum cunoscut pentru termenii magici, denumind 
iniţial un actant specializat în domeniul cartomanţiei, pentru ca, ulterior 
să ajungă să aibă sensul mai general „vrăjitoare“. Variantele termenului 
studiat sunt cătătoare şi cotătoare, care sunt mai frecvent folosite pe teren 
popular decât forma din limba literară, ce apare aproape numai în 
lucrările referitoare la practicile vrăjitoreşti sau divinatorii: „Mai întâi 
căutătoarea le mestecă (cărţile — n.n.) bine“ (Elena Niculiţă-Voronca, 
Datinile, 1, p. 1360). Varianta cotătoare, „cărturărească“, a fost înregistrată 
pe teren în Ardeal, unde de altfel este răspândită şi varianta a cota, pentru 
a căuta, în zona Bihor având chiar o paletă semantică mai bogată, „persoană 
care se ocupă de prezicerea viitorului, ghicitoare“ (Lexic regional, II, p. 80). 
Cealaltă variantă, cătătoare, provine de la a căta (variantă a lui a căuta), este 
înregistrată atât ca termen simplu, cu pluralul cătători, cât şi ca element 
compus (cătătoare de noroc), având tot sensul „cărturăreasă“ (ALR SN, V, 
H, h. 1570). Spre deosebire de alţi termeni ai divinaţiei populare, căutător 
şi căutătoare atrag atenţia asupra caracterului activ al acţiunii actantului 
magic, în timp ce termenii din seria ghicitor, ghicitoare etc. par a sugera mai 
mult o atitudine de interpretare, de ghicire a unor semnificaţii ale elemen- 
telor cu valoare predictivă. 


Căutătors.m. „Cel care spune din cărţi viitorul, ghicitor, vrăjitor“ 
(DA, tom, partea a II-a, p. 229). În literatura medievală, termenul analizat 
este înregistrat şi cu un alt sens, tot pe terenul divinaţiei populare, „astro- 
log“: „acel Laslău să fi fost vâlhovnic care di pe limba sloveniască să 
înţelege vrăjitoriu, căutătoriu în stele“ (D. Cantemir, Hronicul vechimei a 
romano-moldo-vlahilor, apud V. Bogrea, Pagini, p. 92). Pe baza contextului, se 
poate observa şi care era varianta acestui termen în perioada veche (căută- 
toriu); materialele cercetate ne-au permis să depistăm şi o altă variantă, 
atestată şi astăzi pe teren popular, cătător (DA, tom I, partea a II-a, p. 229). 
Căutătorul nu este numai un actant divinator, ci, în anumite zone, el 
poate denumi şi pe „cel care e trimis de se informează despre un tânăr de 

însurat şi despre averea lui“ (Idem); amprenta magică a activităţii lui se 
păstrează însă şi în această situaţie: „Mamă, [...] Aleargă la cătător, / Să-mi 
vrăjească cărţile, / Să-mi lungească zilele“ (S. Mândrescu, op. cit., p. 150). 
Termenul discutat provine de la verbul a căuta, cu sufixul -tor, şi a fost 
înregistrat pentru prima oară la mijlocul secolului al XVII-lea (TDRG, 
fasc. 5, p. 484-485). 


Cânta vb. Acest verb este unul dintre termenii controversaţi ai 
magiei populare, mulţi cercetători neacceptând valoarea sa magică; totuşi, 
unele texte folclorice româneşti permit depistarea implicaţiilor sale pe 
teren magic: „Întru astă apă sântă, care ni se cântă şi ni se descântă...“ 
(G. Dem Teodorescu, Poezii populare româneşti, Tipografia modernă, 
Bucureşti, 1885, p. 383). P. Caraman susţine că, încă pe teren latin, canto, 
-are avea sensul „a vrăji prin cântec, a descânta“ (P. Caraman, Descolindatul, 
p. 346); ca argumente în sprijinul ideii sale, profesorul ieşean menţionează 
faptul că, în aromână, a cânta are şi astăzi sensul „a vrăji“ („a vrăji în 
viitor“ —n.n.), iar adjectivul participial cântat are sensul „fermecat“ (demn). 
La românii de dincolo de Nistru, verbul a cânta apare în strânsă legătură 
cu a descânta: „Una (din fete — n.n.) -mi cântă, / Alta-mi descântă, / Daa 
treia de dedeochi / Îmi suflă“ (A. Raţiu, op. cit., p. 117); şi unele proverbe 
româneşti înregistrează valoarea magică: Ea îşi cântă, ea îşi descântă (Proverbe 
româneşti, Ed. Minerva, editor G. Muntean, Bucureşti, 1984, p. 129). 
Tr. Herseni este de acord cu includerea verbului analizat în seria verbelor 
cu caracter magic (Ti. Herseni, Literatură şi civilizație, Ed. Univers, Bucureşti, 
1976, p. 126): „tot cu semnificaţie magică avem în limba noastră cuvintele 
a cânta şi a descânta“. [...] „A cânta, cu sens de incantaţie, se pare că nu s-a 
păstrat plenitudinar, dar prezenţa lui este atestată de verbul a descânta“ 
(Idem). Ca şi în cazul altor termeni magici, s-a produs şi la nivelul acestui 
verb un fenomen de degradare semantică; autorii DA menţionează, ca 
sens derivat „a spune cuiva (lucruri presupuse plăcute, ca un cântec), a-i 
toca, a-i îndruga mereu (fără folos) aceleaşi lucruri (ca şi când i-ai recita 
ceva)“ (DA, tom I, partea a II-a, p. 84): „Tu ce-i cânți şi el ce-ţi descântă“ 
(A. Pann, Povestea vorbei, apud DA); sensul amintit este urmarea desacra- 
lizării sensului („a vrăji, a fermeca“). Evoluţia semantică menţionată ne 
aminteşte de situaţiile similare petrecute la nivelul unor verbe ca a boscorodi, 
a descânta, a vrăji etc. Termenul discutat provine din (lat.) canto-are (v. DA) 
şi este atestat pentru prima oară într-un text din secolul al XVI-lea 
(v. CILRV, p. 140). 

Cântec s.n. P. Caraman consideră că acest cuvânt a avut valoare 
magică pe teren românesc şi atrage atenţia asupra faptului că descântare şi 
descântec „se opun, în plan magic, lui cântare - cântec“ (P. Caraman, 
Descolindatul, p. 345). În limba latină, carmen „nu însemna numai «cântec», 
ca de obicei, ci foarte adesea însemna şi «formulă de vrajă», remarca 
etnologul ieşean (Ibid., p. 346). Ir. Herseni, la rândul său, considera că 
prezenţa termenului descântec este o dovadă a existenţei substantivului 
cântec cu sensul „farmec, vrajă“; în plus, Herseni înregistrează, în zona 
Măguri, din Munţii Apuseni, expresia nu e cântec fără descântec (Ii. Herseni, 
op. cit., p. 126), în care cei doi termeni denumesc practici magice de tip 
diferit; şi A. Scriban crede în existenţa sensului „farmec, vrajă“ al cuvân- 
tului cântec (SCRIBAN, p. 409). Considerăm că o dovadă clară în sprijinul 
ipotezei prezenţei valorii magice a substantivului cântec o constituie 
existenţa verbului a cânteca, înregistrat de Herseni în zona menţionată 
(v. Cânteca). Acest verb este obţinut pe baza unui model derivativ specific 
terminologiei magice: formarea de verbe ce denumesc acţiuni cu caracter 
magic de la cuvinte denumind practici magice (a boboni, a bosconi, a descânta 
etc). Pe teren folcloric, substantivul cântec oferă încă o serie de informaţii 
interesante, legate de riturile de trecere: cântec (de jale), „bocet“ (DA, tom, 
partea a II-a, p. 87), cântecul cel mare, „numele unui bocet care se cântă la 
înmormântarea feciorilor şi a fetelor, precum şi a bărbaţilor şi nevestelor 
tinere“ (Idem), cântecul zorilor, „numele unui bocet cântat în zori de zi în 
Banat“ (ldem). Termenul discutat provine din latinescul canticum (v. DA) 
şi are o serie de variante: cântic, cântecă (ldem); cântec este atestat pentru 
prima oară într-un text din secolul al XVI-lea (v. CIRLV, p. 140). 


Cânteca vb. Termenul a fost înregistrat de Tr. Herseni în zona 
Măguri, din Munţii Apuseni, în expresia cântecă şi descântecă (Tr. Herseni, 
op. cit., p. 126), cele două verbe denumind acţiuni magice cu caracter opus, 
de facere şi desfacere. A cânteca provine de la substantivul cântec, cu sensul 
„vrajă, farmec“. Tr. Herseni reţine, pentru zona deja amintită, şi expresia 
„nu e cântec fără descântec“, expresie care sugerează că descântecul, practica 
magică reparatorie, presupune cântecul, ca practică magică de perturbare 
a echilibrului; asupra valorii magice a cuvântului cântec se vor opri Scriban, 
autorii DLRM (v. Descântec), precum şi Herseni, care crede că acest fapt, 
sensul magic pentru cântec, „ne arată o legătură originară a fenomenului 
magic nu numai cu limba, dar şi cu poezia şi muzica, pentru că la noi 

cântecul înseamnă, mai înainte de orice, poezie cântată“ (Tr. Herseni, 
op. cit., p. 126). Termenul discutat nu este înregistrat în dicţionare şi nici 
nu mai apare în alte zone decât cea menţionată, spre deosebire de a descân- 
teca. Este interesant faptul că a cânteca şi a descânteca alcătuiesc o pereche 
de verbe formate pe teren românesc, care dublează perechea verbală 
a cânta, a descânta, în care ambele verbe sunt de origine latină. 


Cântecă s.f. v. Cântec 
Cântics.n. v. Cântec 
Cârtiţă s.f. Maria Sitaru menţionează şi acest substantiv printre 


cele care au semnificaţie magică (SMPTRE, p. 63). Cuvântul respectiv are 
sensurile „boală“ şi „plantă de leac“; evident, se are în vedere o plantă 
care este folosită ca remediu contra bolii numite cârtiță. Şi autorii DA fac 
referire la cele două sensuri: „buboi care se face mai ales la picioare“; 
„numele unei plante nedefinite“ (DA, tom I, partea A II-a, p.165). După 
cum observăm, DA nu precizează faptul că planta respectivă avea o 
utilizare care să intereseze terminologia magică, nefăcând nici o legătură 
între boală şi elementul vegetal cu acelaşi nume. Se ştie că, de fapt, 
substantivul cârtiță (< bg. kurtica) denumeşte „un mamifer insectivor, care 
trăieşte sub pământ, unde scobeşte galerii aruncând afară grămezi de 
pământ numite muşuroaie“ (DULR, p. 108), dar că, pe teren medical popu- 
lar, el a ajuns să denumească, probabil datorită unor asemănări între 
forma animalului respectiv şi cea a pielii atinse de o anumită boală, şi 
această boală: „buboi lungăreţ“ (ldem). Şi Borza menţionează utilizarea 
medicală a plantei numite popular cârtiță: „Se foloseşte în medicina 
populară contra eczemelor“ (Al. Borza, op. cit., p. 222); or, după cum se 
ştie, cârtiţele (termen medical) sunt chiar nişte eczeme, abcese. Termenul 
analizat prezintă câteva derivate, care nu au semnificaţie magică: cârtițoi, 
cârticios, cârtițar (v. DA). 


Cel-perits.comp.  v.Cel-pierit 
Cel-pierits.comp.  Dicţionarele indică, în primul rând, pentru acest termen 


sensurile pe teren medical: „sifilis“; „un fel de şancăr la gât şi la nas“; 
„un fel de scrofule“ (DA, tom I, partea a II-a, p. 271). Această denumire 

pentru o serie de maladii, afecţiuni considerate extrem de periculoase, 
este de natură eufemistică, poporul evitând a pronunţa direct numele 
bolii respective. Pentru noi este important însă faptul că lucrările lexico- 
grafice au reţinut şi un alt sens al termenului în discuţie, şi anume „plantă 
de leac“ folosită pentru tratarea afecţiunilor amintite (SMPTRE, p. 68), 
ceea ce conferă termenului în discuţie valoarea de element magic în raport 
cu boala (bolile) cu denumire identică. O mărturie în acest sens ne oferă 
etnologul Valer Butură: „Numele local de «cel-perit» se leagă, desigur, 
de întrebuinţarea plantei contra acestei boli“ (V. Butură, op. cit., p. 84). 
Al. Borza menţionează faptul că pe teren popular mai multe plante se 
numesc cel-pierit: Fumaria schleicheri, Holosteum umbellatum, Senecio vernalis, 
Senecio vulgaris (Al. Borza, op. cit., p. 218). Remarcăm, în final că în literatura 
de specialitate, termenul discutat apare şi în varianta cel-perit (v. V. Butură). 


Ceti vb. v. Citi 
Cibs.n. v. Ciob 
Cinie s.f. DA indică pentru acest termen şi sensul pe teren 


magic: „făcătură, fapt, farmec, vrajă“ (DA, tom I, partea a II-a, p. 423): 
„Neprelestitul acesta [... gonind ciniia dracului nevătămat“ (text de la 
1776, apud DA). Autorii DLRLV fac precizarea că sensul magic era cunoscut 
în Muntenia, în timp ce în Moldova acest substantiv era folosit cu sensul 
„unealtă“ (v. DLRLV, p. 106). Prima atestare a termenului datează din 
1480 (v. DERS); Bogrea menţionează prezenţa acestui substantiv şi într-un 
text de la 1650, dar fără valoare magică (V. Bogrea, Pagini, p. 70); forma de 
plural este cinii (1dem). În ceea ce priveşte etimologia termenului, credem 
că soluţia indicată în DLRLV este cea corectă, menţionându-se cuvântul 
de origine sârbă cini (DLRLV, p. 106). Ar fi de adăugat că acest termen 
provine, pe teren slav, de la verbul ciniti, „a rândui, a alcătui, a face“ 
(dem), care a evoluat în limba sârbă spre sensul „a face vrăji“, ca şi verbul 
românesc 4 face şi verbele corespunzătoare din limbile romanice (v. Face), 
ceea ce ne determină să credem că această evoluţie ţine de substratul 
indoeuropean, comun popoarelor slave şi celor de origine romanică. 


Ciobs.n. Termen pus în evidenţă de expresia a pune (cuiva) 
ciobul, una dintre numeroasele expresii ce denumesc acţiuni magice cu 

caracter malefic. Verbul a pune apare, după cum se poate constata, în 
componenţa câtorva expresii idiomatice: a pune cuiva ulcica, a pune cuiva 
cuțitul, a pune frigarea. Alături de acestea este cunoscută şi expresia 
menţionată de noi, a pune ciobul, explicată de autorii DA ca denumind o 
acţiune magică: „adică l-a vrăjit cineva, mai cu seamă pentru însurătoare 
sau măritiş“ (DA, tom I, partea a II-a, p. 434-435). În expresia dată, cuvântul 
ciob are sensul „vas învechit şi stricat în parte“ (DULR, p. 130). Se poate 
considera că avem de a face cu un vas casnic ce era utilizat anume în 
practicile vrăjitoreşti; se ştie că în astfel de acţiuni se foloseau fie vase noi, 
neîntrebuinţate până atunci, fie, din contră, vase casnice scoase din uz, 
deteriorate, care tocmai prin astfel de caracteristici răspundeau unor 
cerinţe ale gândirii arhaice. Termenul ciob este atestat în secolul al XIX-lea 
(v. DA, tom I, partea a II-a, p. 435), provine din cuvântul de origine turcă 
ob (v. DULR, p.130), soluţie etimologică faţă de care autorii DA exprimă 
unele rezerve: „Marea răspândire geografică a cuvântului pe teren 
românesc şi prezenţa lui în unele din idiomele balcanice face puţin 
probabilă această etimologie“ (v. DA). Totuşi, mai aproape de noi în timp, 
autorii DEX reiau soluţia etimologică a lui Şăineanu (DEX, p.176). Terme- 
nul discutat prezintă o serie de variante, cib, ciorb, precum şi derivatele 
ciobuleţ, a ciobi, a ciorbui, a cioba, care nu intră în sfera lexicului magic. 


Ciorb s.n. v. Ciob 


Citi vb. În general, verbul amintit este recunoscut ca denumind 
o acţiune cu implicaţii pe terenul divinaţiei populare, având, în astfel de 
situaţii, sensul „a ghici“ (DA, tom , partea a II-a, p. 485) şi utilizându-se 
cu anumite compliniri (palmă, stele), care indică elemente supuse unei 
lecturi din perspectivă divinatorie. De altfel, Al. Resmeriţă dă acestui verb 
o definiţie corespunzând tipului de activitate magico-divinatorie efectuată 
de actant: „a ghici observând“ (DESLR, p. 132). Pe teren popular verbul 
amintit este astăzi mai puţin utilizat; se pare, că în perioada medievală, 
mai ales în mediul cărturăresc, el a fost o prezenţă mai semnificativă, după 
cum atestă unele texte: ,... şi să ştiţi că pre aceia cheamă vrăjitori, carii 
cheamă dracii [...] sau carii citesc stelele...“ (text de la 1652, apud A. Gorovei, 
op. cit., p.56). Se poate observa că, în această situaţie, a citi se utilizează cu 
un complement direct (stelele), în timp ce compusul cititor de stele (în stele) 
denumeşte actantul care efectuează operaţiunea cu caracter astrologic; 

în alte situaţii, regimul verbal poate fi diferit, în loc de a citi stelele, putând 
apăreau expresia a citi în stele, ceea ce ne sugerează posibilitatea ca, 
la origine, acestea să fie formule lingvistice calchiate pe teren românesc, 
cărţile populare făcând deseori trimitere la actanţi numiţi cititori de stele, 
numărători de stele, socotitori de stele. Tot de domeniul divinaţiei ţine şi 
existenţa expresiei a ceti în palmă (DLRM, p. 149), în care apare şi o variantă 
a verbului menţionat şi care are sensul „a prezice cuiva viitorul, 
examinând liniile din palmă“ (dem). A. Oişteanu observa că verbula citi 
nu prezintă numai implicaţii pe teren divinator, ci şi pe acela al vrăjitoriei, 
făcând trimitere la cartea solomonarului (numită şi Solomonia), din care 
actantul magic, denumit solomonar, „citeşte“ pentru a ţine sub control 
fenomenele meteo: „Două par a fi principalele mijloace ale solomonarului 
în înfruntarea sa cu balaurul şi ambele sunt exclusiv magice: descântarea, 
citirea (sublinierea ne aparţine-— n.n.) din carte, şi legarea (punerea frâului) 
(v. A. Oişteanu, op. cit., p. 202). Sensul care se poate deduce („a descânta, 
a vrăji pe baza unui text magic“) nu este înregistrat în dicţionare şi ne 
atrage, în plus, atenţia cu privire la valenţele magice ale cuvântului scris. 
A citi provine din v. sl. cisti şi apare în textele româneşti încă din secolul 
al XVI-lea (DA, tom I, partea a II-a, p. 485; CIRLV, p. 139). 


Cliric s.m. Substantiv de origine slavă (DA, tom I, partea a II-a, 
p. 549), care are forma de plural clirici (ALIL, XXV /1976, p. 48) şi a fost 
înregistrat cu valoare magică în zona Sălaj (A. Oişteanu, op. cit., p. 224). 
Acest termen a pătruns în limba română în perioada veche, din vsl. Kliriki, 
provenit, la rândul său, din gr. Klerikos; de altfel, Scriban propune 
pentru termenul românesc etimonul grecesc, fără intermediar slavon 
(SCRIBAN, p. 303). Credem, că totuşi, acest substantiv a intrat în limba 
română prin intermediar slavon, aşa cum s-a întâmplat cu numeroşi 
termeni religioşi de origine greacă în perioada medievală. Autorii DA 
menţionează că „de la începutul secolului al XIX-lea încoace, cuvântul 
cliric este neologism, provenind din latinescul clericus,-um“ (DA, tom, 
partea a II-a, p. 549). Deoarece cuvântul este atestat încă din 1652 („De se 
va întâmpla cuiva a se îndrăci acela să nu fie cliric, nici să se amestece 
să se roage cu credincioşii“; v. Îndreptarea legii, apud. A. Gorovei, op. cit., 
II, p. 43), considerăm că el este de origine slavă, neologismul latin 
consolidându-l, eventual, pe terenul limbii române. Sensul magic al 
substantivului cliric este legat de practicarea magiei de către unii preoţi 
din mediul rural. 

Cobitură s.f. Verbul a cobi, de la care provine termenul discutat, 
poate avea şi sensul „a descolinda“: „Aşa de exemplu, în Muntenia, din 
multe locuri ni s-a comunicat despre colindători că, atunci când cântă 
sau recită versuri cu blesteme ori ocări, se zice de către popor că ei cobesc“ 
(P. Caraman, Descolindatul, p. 328). Asistăm la un fenomen de transfer 
dinspre terminologia divinaţiei populare spre cea a vrăjitoriei, caz mai 
rar întâlnit, de unde şi valoarea mai mare, din perspectivă etnolingvistică, 
a verbului a cobi. Caraman, cel care a studiat primul în etnologia româ- 
nească fenomenul descolindatului, înregistrează în Dobrogea cuvântul 
cobitură, care denumeşte de fapt descolindele în acea zonă: „formulele lor 
blasfemante (din cadrul descolindatului — n.n.) sau injurioase se numesc 
cobituri“ (dem). În cadrul terminologiei descolidatului, cobitură semnalează, 
poate mai mult decât alţi termeni, strânsa legătură dintre manifestările 
vrăjitoreşti propriu-zise şi cele divinatorii, baza lor comună. 


C6leră s.f. v. Holeră 

Colră s.f. v. Holeră 

Colind s.n. v. Colindă 

Colinda vb. Includerea acestui verb în cadrul termiologiei magice 


de către profesorul Caraman nu poate să ne surprindă, dacă avem în 
vedere caracterul eminamente magic al acţiunii denumite de verbul amintit: 
„a merge din casă în casă cântând colinde“; „a umbla cu colindatul“ 
(DA, tom I, partea a II-a, p. 657). Credem că acţiunea realizată de actanţii 
colindători este una de transmitere a mesajului magic fiecărei gospodării 
în parte, mesaj care, conform credințelor, trebuia să aducă prosperitate; 
atitudinea ostilă faţă de actanţi era sancţionată de către aceştia printr-o 
altă acţiune cu caracter magic, denumită prin verbul a descolinda. În acest 
fel, a colinda şi a descolinda constituie două laturi ale aceluiaşi fenomen 
cu caracter magic. Verbul analizat este atestat pentru prima oară la 1718 
(v. TDRG, fasc. 6, p. 607), provine de la substantivul colindă (bid., p. 606) 
şi este înregistrat şi în ALR [I/[, h. 211. Autorii DA indică existenţa mai 
multor variante: a colinda, a colindra, ultima în jud. Sibiu (v. DA), precum şi 
a unor termeni formaţi de la rădăcina verbului a colinda: colindător, colindat, 
colindare. Ca şi în cazul altor termeni, se poate constata fenomenul 

de pierdere a valorii magice, a colinda însemnând şi „a umbla de colo 
până colo, dintr-un loc în altul „(DLRM, p. 167); „a hoinări“ (v. DA). 


Colindare s.f. Este un termen mai puţin folosit pe teren popular decât 
sinonimul său, colindat; provine de la forma de infinitiv a verbului a colinda, 
prin conversiune. Coşbuc foloseşte acest termen în studiile sale de folclor 
cu sensul „colindat“: „Această legendă (despre Maica Precista — n.n.) e mai 
mult etnică, şi, prin sas, se arată popoarele creştine neortodoxe, care n-au 
frumosul obicei al colindării...“ (G. Coşbuc, op. cit., p. 300). Profesorul Caraman 
atrăgea atenţia că acest substantiv nu este un termen de metalimbaj, 
ci este atestat pe teren popular (v. P. Caraman, Descolindatul, p. 327), împreună 
cu a descolinda, descolindație, descolindă, dar, din păcate, nu este înregistrat 
în nici un dicţionar al limbii române. 


Colindats.n. Denumeşte, după părerea lui P. Caraman, o practică 
magică de bun augur şi constă în activitatea de transmitere a mesajului 
magic de către colindători fiecărei gospodării în parte (a umbla cu colindatul, 
în zona Rediu, jud. Galaţi, anchetă proprie). Această practică magică se 
realizează într-o perioadă bine determinată a anului: „Timpul pentru umbla- 
rea cu colindatul este ajunul Crăciunului“ (S.Fl. Marian, Sărbătorile, |, p.9). 
Termenul discutat este sinonim cu substantivul colindare, care este însă 
mai puţin folosit pe teren popular şi provine, prin conversiune, din forma 
de supin a verbului a colinda. Colindatul este opus pe teren magic descolin- 
datului, fenomen descoperit şi cercetat de P. Caraman (v. Descolindat). 


Colindă s.f. DA înregistrează acest termen cu următoarele sensuri: 
„cântare cu cuprins religios, preamărind mai ales Naşterea Domnului, 
cântată de mai mulţi inşi (mai ales copii şi flăcăi), umblând în mici cete de 
la casă la casă în ajunul Crăciunului şi în seara Anului nou“; „covrigul 
ce se dă colindătorilor drept răsplată pentru colindat“; „băț de colindător, 
din creangă de alun, despoiat de coji şi învelit apoi cu coajă de tei, în 
formă spirală“ (DA, tom I, partea a II-a, p. 658). Din cele menţionate se 
poate observa fenomenul de extindere semantică, pe care îl probează şi 
un alt sens, neînregistrat de DA: „panglicile din lemn de salcie înfăşurate 
în jurul pălăriilor“ (colindătorilor — n.n.). Acest sens este înregistrat în 
Munţii Apuseni de către Ov. Bârlea. Degradarea semnificaţiilor magice 
este probată de existenţa unui alt sens, menţionat în DA: „umblat repetat 

sau îndelungat (prin sat, câmp, pădure), cutreierare a unui loc, colindare“ 
(DA, tom I, partea a II-a, p. 658). Asupra originii termenului s-au purtat 
unele discuţii; autorii DA consideră că acest substantiv este de origine 
slavă: „colind(ă) vine la noi din paleoslavul koleda“ (Ibid., p. 659). Monica 
Brătulescu, după ce menţionează proveniența românescului colindă din 
(lat.) calendae, adaugă următoarele observaţii: „Slavul coleda, derivat şi el 
din Calendae şi pătruns la noi prin adoptarea ierarhiei bisericeşti slavo- 
bizantine, a influenţat forma moştenită de români direct din latină. 
Termenul astfel obţinut, colindă, a restrâns aria de circulaţie a formei mai 
arhaice, căreia în bună parte i s-a substituit“ (Monica Brătulescu, Colinda 
românescă, Ed. Minerva, Bucureşti, 1981, p. 15). Noi am optat pentru origi- 
nea latină a termenului discutat, cu observaţia că, de fapt, slavul kaleda 
nu este derivat din calendae, ci este, pur şi simplu, cuvântul latin menţionat, 
împrumutat de slavi şi adaptat structurilor lexico-gramaticale de tip slav. 
Substantivul colindă denumeşte, după opinia lui P. Caraman, o practică 
magică de tip pozitiv, opusă descolindei (v. Descolindă): „formulele de 
descolindare nu sunt altceva decât o desfacere a colindelor” (P Caraman, 
Descolindatul, p. 358). Caracterul magic al acestei practici este confirmat şi 
de unele credinţe populare care consemnează interdicţia de a modifica 
textul colindei; astfel, intervenţia în text era cotată „drept păcat“ (A. Fochi, 
op. cit., p.85), iar cel în cauză suporta consecinţe neplăcute („te pedepseşte 
ziua pe care o colinzi“; ldem). Colindă prezintă o serie de variante: colind, 
în Muntenia (v. DA), corindă, în nordul Transilvaniei, în Maramureş, în 
Bihor şi Banat (v. DA; v. studiul introductiv al lui Ov. Bârlea la lucrarea 
lui P. Caraman despre colindat, p. X), colindră, în Sălişte (v. DA), colindeț, 
în Ţara Loviştei (Monica Brătulescu, op. cit., p. 15). Forma de plural 
prezintă, la rândul ei, variante: colinde, colinzi (v. DA), corinde (Ov. Bârlea, 
în studiul introductiv menţionat, p. IX). Două derivate ale acestui termen 
interesează cercetarea noastră: a colinda şi descolindă, ambele cu rezonanţă 
pe teren magic. Prima atestare a termenului datează din 1643 (v. TDRG, 
fasc. 6, p. 606). 


Colindător s.m. Acest substantiv are sensul „copil, june care colindă, 
umblă cu colindatul“ (DA, tom, partea a II-a, p. 658); provine de la verbul 
a colinda, cu sufixul -tor, şi este utilizat mai ales la plural: „Sculaţi, sculaţi 
boieri mari, / Că vă vin colindători“ (Poezia obiceiurilor de iarnă, Ed. Minerva, 
Bucureşti, 1985, p. 145; v. ALR, II/I, MN, 2824 bis, 111). Purtătoare ale 

sensului „colindător“ sunt şi substantivele colindaş, colindău (utilizat în 
vestul Transilvaniei), colindar (utilizat în sudul Munteniei şi pentru care 
autorii DA sugerează o posibilă influenţă a cuvântului bulgăresc 
koledari), colindeț (utilizat în sudul Moldovei; v. I. Pamfile, Jocuri de copii, 
adunate din satul Ţepu, în Analele Academiei Române, tom XXVIII, Bucureşti, 
1905-1906, I, p. 357). Autorii DA înregistrează şi cuvântul colindroi, 
„hoinar“, provenit de la varianta colindră, „colindă“ (zona Sălişte; v. DA). 
Acest din urmă termen sugerează degradarea sensului magic, observată 
la multe alte elemente ale terminologiei magice. Includerea termenului 
colindător în cadrul terminologiei magice ne-a fost sugerată de studiul 
profesorului P. Caraman referitor la descolindat: în concepţia sa, colindătorii 
„sunt depozitarii magici ai norocului“ (P. Caraman, Descolindatul, p. 7), 
„un fel de vrăjitori de bun augur“ sau „de rău augur“ (bid., p. 18). După 
opinia etnologului ieşean, colindătorii realizează „acţiuni de incantaţie“ 


(bid., p. 17). 
Colindeaţă s.f. v. Colindeţ 
Colindete s.n. v. Colindeţ 


Colindeţs.n. Este un termen înregistrat cu sensurile „colindă“ 
(DA, tom , partea a II-a, p. 659), dar şi „colac“ (DESLR, p.145), „colăcel“ 
(DULR, p. 148), ceea ce ne indică faptul că acest substantiv denumeşte o 
practică magică specifică perioadei de iarnă, dar şi un element cu caracter 
ritual. Pe teren mitofolcloric au fost înregistrate expresiile a umbla cu 
colindeţele sau a umbla cu colindeți, ambele cu sensul „a umbla cu colin- 
datul“, în care, după cum uşor se observă, s-a păstrat semnificaţia rituală 
a acestui termen. Oprindu-se asupra expresiei a umbla cu colindețele, autorii 
DEX semnalează doar unul dintre sensuri: „colăcel sau pâinişoară care 
se dă în dar colindătorilor“ (DEX, p. 197). Se cuvine să remarcăm genera- 
lizarea semantică produsă în timp, din moment ce un sens secundar, derivat 
din celiniţial, ajunge să însemne „orice dar care se dă colindătorilor“ (dem). 
Şi autorii DA se opresc asupra expresiei amintite şi semnalează desacrali- 
zarea produsă prin trecerea de la sensul „a umbla cu uratul“ la sensul 
„umblarea de colo până colo, de la unul la altul, colindare, colindat, 
preumblare, vagabondare, vizitare“ (DA, tom ÎI, partea a II-a, p. 659). 
Termenul colindeț, format de la colind cu sufixul -eţ, este atestat prima oară 

în secolul al XIX-lea (v. DA) şi prezintă o serie de variante, unele apărute 
prin contaminare sau ca urmare a unor jocuri lingvistice: colindeaţă, 
colindete, colindreț (în Răşinari, Sibiu), bolindeţ, bolindeaţă. Ca răspândire, 
colindeț acoperă o arie mai largă, ce include diverse zone: Sibiu (V. Păcală, 
Monografia comunei Răşinari, Sibiu, 1915, p.987), Buzău (DA, tom , partea 
a l-a, p. 659), Covurlui (Idem), Argeş (D. Udrescu, op. cit., p. 55) etc. 


Colindeţars.m. Înregistrat în Argeş, în localităţile Săpata de Sus, 
Ungheni, Moşoaia, acest substantiv are sensul „colindător”: „Auzi, vin 
colindețarii“ (D. Udrescu, op. cit., p.55). Termenul este format de la substan- 
tivul colindeț cu sufixul -ar (ca şi bobar, păscălar, solomonar etc.), şi indică un 
actant magic, purtător al mesajului mitico-magic al comunităţii către 
fiecare familie în parte. Udrescu ne indică şi degradarea semantică 
produsă la nivelul acestui termen, prin trecerea de la sensul ritual la cel 
de „om care umblă după învârteli, trăieşte din căpătat, din cerşit“; „poma- 
nagiu“ (Idem). Pe baza acestei evoluţii semantice se poate constata şi 
schimbarea atitudinii comunităţii din zona respectivă faţă de o manifestare 
rituală fundamentală. 


Colindra vb. v. Colinda 
Colindră s.f. v. Colindă 


Colindreţs.n. v. Colindeţ 


Corinda vb. v. Colinda 

Corindă s.f. v. Colindă 

Cota vb. v. Căuta 

Cotare s.f. Acest termen are caracter regional, fiind înregistrat în 


Munţii Apuseni de Gh. Pavelescu (v. Căuta); şi S.Fl. Marian atrage atenţia 
asupra acestui termen, indicând şi o altă zonă în care el este utilizat: 
„Prin unele părţi de prin munţi, precum şi în comitatul Satmar, românii 
zic cotare în loc de descântec, unde vrăjitoarea este chemată ca să coate 
bolnavul“. (S.Fl. Marian, Naşterea, p. 7). S.F. Marian simte nevoia unei 


Cotat 74 


precizări a termenului şi într-o altă lucrare: „Această cotare — descântare 
se face aşa...“ (S.F. Marian, Înmormântarea, p. 11), deoarece observă 
caracterul regional al termenului în discuţie. Din informaţiile prezentate 
se poate desprinde atât sensul acestui termen, şi anume „descântec“, cât 
şi sugestia că în zonele menţionate se utilizează verbul a cota, în loc de 
a descânta. Termenul analizat provine din infinitivul lung al verbului a cota. 


Cotats.n. v. Căutat 


Cotat,-ă adj. Despre acest termen deţinem puţine informaţii, poate 
şi datorită frecvenţei sale scăzute ca utilizare chiar pe teren popular. Ela 
fost înregistrat în Munţii Apuseni, cu sensul „descântat(ă)“ (S.Fl. Marian, 
Vrăji, p. 140) în sintagma apă cotată (ldem). Această sintagmă denumeşte 
acea apă care a fost supusă unei proceduri magice şi care, de regulă, era 
aruncată, cu unele precauţii, în locuri ferite, pentru că era considerată 
primejdioasă pentru om. Termenul prezentat denumeşte o caracteristică 
de tip magicşi provine, prin conversiune, din forma participială a verbului 
a cota; mai cunoscut decât acest termen este omonimul său, cotat, care 
denumeşte o practică magică. 


Cotătoare s.f. v. Căutătoare 
Cotătors.m. v. Căutător 
Cotătură s.f. Acest substantiv este înregistrat în Munţii Apuseni, 


cu sensul „descântec“ (Gh. Pavelescu, Cercetări, p. 183); forma de plural 
a substantivului menţionat este cotături: „lulia, o muiere bătrână ştia 
multe cotături“ (dem). Ov. Bârlea crede că termeni cum sunt făcătură, 
cotătură se referă „a totalitatea practicilor efectuate în vederea unui scop 
magic sau medical“ (Ov. Bârlea, Folclor românesc, Il, Ed. Minerva, Bucureşti, 
1983, p. 7), ceea ce înseamnă că, de fapt, aceşti termeni ar avea şi înţelesul 
„vrajă“. Cuvântul cotătură este format de la verbul a cota, care, după cum 
se ştie, în zona Munţilor Apuseni este utilizat cu sensul „a descânta“; 
de remarcat că, în zona menţionată, 4 descânta nu se foloseşte, fiind una 
dintre puţinele regiuni din ţară unde acest verb nu este întrebuințat 
(v. Descânta). Substantivul cotătură mai este folosit, în zona menţionată, 
şi cu sensul „descântat“, alături de cotare (Gh. Pavelescu, Cercetări, p. 191), 

ceea ce înseamnă că el denumeşte şi un tip de activitate magică. Elena 
Niculiţă-Voronca utilizează termenul căutătură cu sensul „ghicit în bobi”: 
„Căutăturile în Bucovina sunt influențate de străini“ (Elena Niculiţă-Voronca, 
op. cit., p. 41); credem că acest cuvânt este o creaţie cultă, neavând decât 
legătură etimologică cu termenul discutat de noi (cotătură). 


Curat,-ă adj. Autorii DEX atrag atenţia cu privire la sensul magic 
al acestui adjectiv: „Asupra căruia nu apasă un blestem sau o vrajă, care 
nu este sub influenţa diavolului“ (DEX, p. 251). Pe aceeaşi linie semantică 
se înscrie prezenţa cuvântului curat în expresia nu-i lucru curat, „este ceva 
la mijloc, a intervenit ceva anormal, nefiresc“ (Idem), care atrage atenţia 
asupra posibilei intervenţii a factorilor malefici, atunci când faptele 
nu evoluează în mod firesc. Pe terenul mentalităţii populare opoziţia 
curat-necurat este fundamentală pentru înțelegerea lumii. Locurile, obiec- 
tele etc. pot purta pecetea unuia sau altuia dintre membrii acestei opoziții: 
„Comorile-s de două feluri: curate, adecă care-s juruite omului şi necurate, 
al căror stăpân e necuratul“ (Şez., I, p. 284). Pe baza opoziţiei menţionate 
s-a ajuns ca termenul necurat (articulat) să desemneze, conform mentalități 
tradiţionale, diavolul; mai mult, după cum semnalează autorii DA, 
adjectivul curat (articulat) a putut primi şi accepţia „sfânt“ (DA, tom 1, 
partea a II-a, p. 1009), ceea ce nu trebuie să ne mire, date fiind conotaţiile 
pe care le-au primit, în timp, cei doi membri ai opoziţiei menţionate. 
Termenul discutat provine de la verbul a cura (< lat. curare „a îngriji, a curăța“; 
v. DEX, p.251), dar este posibil ca sensul pe teren magic, care nu pare a fi 
pe deplin explicabil pornind de la verbul a cura, să fie datorat unei influenţe 
slavone. Se ştie că în limbile slave există compusul necist,j duh, „necuratul“, 
care, credem că a influenţat şi valorile semantice ale românescului necurat 
(necistyj duh însemnând „duh necurat“). Ulterior, pe teren lingvistic 
românesc, s-a dezvoltat (la cuvântul curat) un sens care să intre în opoziţie 
cu sensul magic al termenului necurat. Cuvântul analizat face parte din 
stratul elementelor vechi în limbă, prima sa atestare datând din secolul 
al XVI-lea (v.DA). 


Cuţâts.n. v. Cuţit 


Cuţits.n. Pe teren mitofolcloric românesc, cuțitul are numeroase 
implicaţii, pe care, în parte, le vom aminti şi noi; ne interesează însă, în 

primul rând, utilizarea magică a acestui obiect care face parte din 
instrumentarul magic. În acest sens, vom aminti expresiile a pune cuțitul 
(v. Pune), a lua cuțitul (v. Lua), cuțit cununat etc. Pe lângă aceste elemente, 
ar fi de amintit şi semnificaţiile acestui cuvânt pe terenul medicinei 
magice; după cum se ştie, substantivul cuțit denumeşte şi o boală, „junghi“ 
(V. Butură, op. cit., p. 257): „Omul zace sau boleşte de cuţit“ (DA, tom 1, 
partea a II-a, p. 1051). Această boală se transmite, conform credințelor, pe 
cale magică: „Duşmanii care vreau să omoare pe altul prin cuțit ursesc un 
cuțit ca să fie la cutare om în coaste, în piept sau în alt loc. Atunci, se zice 
că i-a pus cuțitul“ (v. DA). De obicei, pentru înlăturarea acestei vrăji cu 
caracter malefic se acţionează prin descântece: „leşi de la cutare din rânză,/ 
Din osânză, / Cu toate înjunghiurile / Cu toate cuțitele“ (Şez., IV, p. 26) 
Această contraacţiune magică este denumită pe teren popular prin 
expresia a lua cuiva cuțitul. Pentru realizarea ei se utilizează un anume tip 
de cuţit: „celuia căruia i s-a pus cuțitul i se descântă de cuțit, de vrăjitoare, 
cu un cuțit cununat (DA, tom I, partea a II-a, p. 1051). Cuţitul cununat este 
„cuțitul pe care l-a ţinut mirele la brâu sau mireasa la sân, când s-au 
cununat“ (L.A. Candrea, Folclorul, p. 374). Pentru realizarea acţiunilor 
magice se întrebuinţează însă şi alte tipuri de cuţit, şi anume cuțitul furat 
sau găsit: „de ursit se face cu coasă de furat, cu secere de furat, cu cuţit de 
furat, cu ace de furat, că atunci e tare de leac“ (Elena Niculiţă- Voronca, 
Datinile,, p. 531); „ca să scape de friguri, bolnavul se duce duminică 
dimineaţa la fântână cu o oală nouă şi cu un cuţit de găsit, nu vorbeşte 
nici la dus, nici la întors şi nici în urmă nu se uită, umple o oală cu apă, 
pune cuțitul în cruciş pe oală, face trei cruci şi zice în gând: „Când 
păgubaşul o mai pune mâna pe cuțitul ăsta, atunci să mă prindă pe mine 
frigurile“ (Folclor şi folcloristică, p. 32). Tot pe teren magic, cu valoare 
apotropaică, cuțitul este folosit contra strigoilor: „În groapă, când sunt 
gata să toarne pământ peste mort, pun la picioare un fus, iar la cap un 
cuțit sau dimpotrivă şi zic: de-o veni strigoiul de la răsărit, să se-nfige în 
cuţit...“ (L.A. Candrea, Folclorul, p. 150); de asemenea, cuțitul se mai folo- 
seşte cu rol apotropaic şi contra farmecelor: „Cuţit dacă pui noaptea sub 
cap, cu vârful afară, nu se pot apropia farmecele, vin până la tine şi fug“ 
(Elena Niculiţă- Voronca, Datinile,, p. 578). Pentru protejarea nou-născutului 
se apelează la acelaşi instrument magic: „Copilul mic nu-i bine a-l lăsa 
singur în casă, că intră necuratul în el, ci trebuie să pună (mama — n.n.) 
lângă albie (leagănul) lui o mătură ori un cuţit“ (Credinţi, p. 60). Putem 

aminti şi unele utilizări ale cuţitului în magia meteorologică; se ştie cum 
acţiona Smaranda Creangă pentru a abate grindina, credinţele populare 
fiind şi mai explicite în acest sens: „Cu un cuțit înfipt în pământ sau 
în grinda casei se poate opri grindina sau vârtejul de furtună“ (DMDMR, 
p. 107). Termenul discutat este atestat încă din secolul al XVI-lea (v. DA), 
prezintă varianta cuţât (în Moldova), precum şi numeroase derivate: cuțitaş, 
cuțitoi, cuțituț, cuțitar, cuțitorie, a cuțiti (v. DA, tom I, partea a II-a, p. 1051). 
Dintre derivatele acestui cuvânt unele, cum sunt 4 cuțita (cu forma 
participială cuțitat), a încuțita, apar doar în textele magice. Substantivul 
cuțit intră în structura a numeroase expresii idiomatice, dintre care însă 
au semnificaţie magică doar a pune cuțitul, a lua cuțitul, e mort de cuțit (se 
spune despre o persoană căreia i s-a pus cuțitul şi care a decedat în urma 
acestei acţiuni magice). 


D 


Da vb. Acest verb intră în componenţa unor expresii care 
atrag atenţia asupra implicaţiilor pe teren divinator: a da în bobi (cu bobii) 
(DA, tom I, partea I, p. 583); a da cu bobii pe fundul sitei (DA, tom II, 
partea I, p. 3213); a da în cărți (informaţie de teren: Măcişeni, jud. Galaţi); 
a da cu ghiocul (DA, tom II, partea I, p. 260); a-i da cuiva în zodii (DLRLC, 
IV, p.76); a da cu sita (DLR, tom X, partea a 3-a, p. 999). Astfel de expresii 
atrag atenţia şi asupra instrumentului utilizat în actul divinator (bobi, 
cărţi, ghioc, zodie, zodiac etc.), fiind echivalente cu expresii construite 
cu verbele a ghici (a ghici în bobi, a ghici în cărți etc.) şi a căuta (a căuta în bobi, 
a căuta în cărți, a căuta cu ghiocul etc.). Pe terenul practicilor vrăjitoreşti, 
se pot remarca expresiile a da de fălcariță şi a da de baghiță (DA, tom II, 
partea I, p. 37), ambele având sensul „a descânta“ în vederea vindecării 
de făcariță şi baghiţă: fălcarița „o boală (de copii), un fel de tetanus care se 
manifestă prin încleştarea fălcilor“ (ldem); baghiță „un fel de morb pe care-l 
capătă mai cu seamă copii cărora le-au crescut toţi dinţii“ (S.FI. Marian, 
Naşterea,, p. 398). Cel mai mare interes pentru cercetarea terminologiei 
magice îl prezintă însă utilizarea acestui verb, cu valoare absolută, caz 
în care indică o acţiune de tip malefic, având sensul „a vrăji, a fermeca“: 
„I-o dat ca sî scapi di iel“ (informaţie de teren: Dobrina-Huşi, jud. Vaslui). 
Utilizarea fără compliniri pentru a indica o acţiune de tip malefic apropie 
acest verb de alte câteva asemănătoare din punctul de vedere al regimului 
sintactic : a pune, a turna, a face, care pot apărea în contexte similare cu cel 
menţionat de noi. Verbul amintit a generat câţiva termeni importanţi 
ai lexicului magic: dătătoare, „vrăjitoare“ (Lucia Cireş, Lucia Berdan, 
op. cit., p.407); dat, „vrajă“; „o boală dată cuiva de duşmani ca să se îmbolnă- 


= 


vească“ (N. Păsculescu, op. cit., p. 335); dătătură, „farmec, vrajă“ (Lucia Cireş, 

Lucia Berdan, op. cit. p. 407); dare, „farmec, fapt“ (DA, tom I, partea 1, 
fasc. D-de). 


Dalac s.n. Substantivul dalac, mai cunoscut ca denumind o boală, 
a ajuns peteren popular să reprezinte şi denumirea unui remediu vegetal 
al bolii cu acelaşi nume. Dalacul este definit de Şăineanu ca „inflamaţiunea 
splinei la cai şi la vite“; „bubă rea numită şi cărbune“ (DULR, p. 190). 
Lingyvistul bucureştean face însă referire şi la sensul pe teren magic: „plantă 
veninoasă ale cărei frunze le întrebuinţează poporul pentru a vindeca 
dalacul“ (dem). Autorii DEX evidenţiază atât un sens, cât şi celălalt: 
„antrax“; „Plantă erbacee otrăvitoare, din familia liliaceelor cu tulpină 
dreaptă, terminată cu o unică floare verzuie şi cu fructul de mărimea unui 
bob de mazăre; frunzele acestei plante sunt întrebuințate în popor pentru 
vindecarea dalacului“; Paris quadrifolia (DEX, p. 258). Maria Sitaru face 
de asemenea trimitere la dublul sens al cuvântului: „boală“; „plantă de 
leac“ pentru acea boală (SMPTRE, p. 68). Termenul discutat provine de la 
tc. dalak, „splină“ (DEX, p. 258) şi nu prezintă derivate pe teren magic. 
Ar mai fi de semnalat faptul că, în cadrul terminologiei etnobotanice, dalac 
(„plantă de leac“) a generat doi termeni compuşi: foaie de dalac, buruiană 
de dalac (Al. Borza, op. cit., p. 124). 


Dare s.f. Substantivul menţionat este format de la verbul a da 
(din infinitivul lung al acestuia) şi are sensul „farmec, fapt“ (DA, tom 1, 
partea I, fasc. D-de): „Să mă limpezească, / De toată ura, / De toată darea, / 
De toată făcarea“ (text cules de S.Fl. Marian; apud DA, tom ÎI, partea I, 
fasc. D-de). În TDRG este înregistrat şi substantivul darie, ca denumire 
populară a unei plante, indicându-se faptul că acest substantiv este cu 
etimologie necunoscută (TDRG, fasc. 7, p. 8). V. loniţă atrage atenţia asupra 
unui fitonim, darie, care, după părerea sa, ar fi „infinitivul lung dare“ 
(V. Ioniţă, Metafore ale graiurilor din Banat, Ed. Facla, Timişoara, 1985, p. 145), 
fără însă a demonstra că există vreo legătură directă între denumirea 
plantei şi cea a practicii magice. Presupunem că o astfel de legătură ar 
putea exista mai ales dacă s-ar putea proba existenţa unui termen omonim 
care să denumească o boală, provocată prin practica magică de care 
discutăm; în acest caz, fitonimul darie ar putea numi remediul pentru 
boala respectivă, conform regulilor medicinei magice, pe terenul căreia 
planta este numită cu acelaşi termen ca şi boala pe care o tratează. A se 

vedea în acest sens termenii fapt, holeră, măselariță etc., utilizaţi pentru 
denumirea unor plante (v. D. Bejan, Nume româneşti de plante, Ed. Dacia, 
Cluj-Napoca, 1991, p. 127). Prima atestare a termenului datează din secolul 
al XVI-lea (v. TDRG, fasc.7,p. 8). 


Darie s.f. v. Dare 


Dats.n. Provine din supinul verbului a da, un alt verb cu certe 
disponibilităţi pentru terenul magiei populare. Sub forma articulată, acest 
substantiv se foloseşte în sintagma datul în bobi (cărți): „La datu în boghi nu 
sî pricepi oricini“ (material din zona Măcişeni, jud. Galaţi; anchetă proprie). 
Utilizarea termenului respectiv pe terenul divinaţiei populare este pusă 
în umbră de cea din domeniul practicilor vrăjitoreşti; în acest caz, dat are 
sensul „farmec, fapt“ (DA, tom , partea I, fasc. D-de, p. 19). Termenul dat 
apare şi cu un sens pe teren medical: „boală despre care se crede că este 
datorată vrăjitoarelor“ (Lucia Cireş, Lucia Berdan, op. cit., p.407); „boală 
dată cuiva de duşmani prin vreun farmec“ (N. Păsculescu, op. cit., p. 335); 
„boală atribuită vrăjilor, farmecelor“ (DLRM, p. 215); dincolo de definirea 
acestei boli pe bază magică, putem găsi şi definiri ale ei în termenii medi- 
cinei populare: „slăbiciune în tot corpul însoţită de tuse“ (DULR, p. 192). 
V. Butură înregistrează mai mulţi termeni formaţi de la cuvântul în discuţie: 
de dat, daturi, care, alături de substantivul dat, au sensul „eczemă“ (V. Butură, 
op. cit., p. 257). Şi Densusianu menţionează substantivul dat cu sensul 
„boală“ (Ov. Densusianu, op. cit., p. 223). Putem adăuga la cele scrise 
existenţa unei variante a acestui termen: dată (Şez., XXII, p. 128, p. 132); 
forma de plural a substantivului dat este daturi (V. Butură, op. cit., p. 257), 
valabilă numai în situaţia când denumeşte vraja (mai rar) şi mai ales 
boala; când are sensul „ghicit, căutat“ (în bobi, în cărţi etc.), acest substantiv 
se utilizează pe teren popular, după constatările noastre, doar la forma de 
singular; termenul analizat este cunoscut pe întreg teritoriul românesc, 
fiind unul dintre termenii magici cu cea mai mare vechime în limbă (1503; 
v. TDRG, fasc. 7, p. 18). 


Dădăochea vb. v. Dedeochea 


Dădăochi s.n. v. Dedeochi 

Dăochea vb. 


Dăocheat,-ă adj. 
Dăochetoare s.f. 
Dăochetor s.m. 
Dăochetură s.f. 
Dăochi s.f. 
Dăscânta vb. 
Dăscântat s.n. 
Dăscântat,-ă adj. 
Dăscântătoare s.f. 
Dăscântător s.m. 
Dăscântec s.n. 
Dăscolinda vb. 
Dăscolindare s.f. 
Dăscolindat s.n. 
Dăscolindaţie s.f. 
Dăscolindă s.f. 
Dăsface vb. 


Dăsfăcătură s.f. 


Dăsfăcătură 


v. Deochea 

v. Deocheat 

v. Deochetoare 
v. Deochetor 

v. Deochetură 

v. Deochi 

v. Descânta 

v. Descântat, 

v. Descântat, 

v. Descântâtoare 
v. Descântător 
v. Descântec 

v. Descolinda 

v. Descolindare 
v. Descolindat 
v. Descolindaţie 
v. Descolindă 

v. Desface 


v. Desfăcătură 


Dăsfărmeca 82 


Dăsfărmeca vb.  v. Desfermeca 
Dătătoaie s.f. v. Dătătoare 


Dătătoare s.f. Acest substantiv denumeşte un actant magic de sex 
feminin, din categoria celor care se ocupă cu practicile de tip malefic, 
după cum ne sugerează materialele obţinute de noi pe teren: dătătoare, 
„vrăjitoare“ (Stelnica, jud. Ialomiţa). Cercetătoarele ieşene Lucia Cireş şi 
Lucia Berdan înregistrează în Moldova acest termen (în varianta dătătoaie), 
cu sensul „femeie care face vrăji“ (Lucia Cireş, Lucia Berdan, op. cit., 
p.407). Termenul analizat provine de la verbul a da, care, pe terenul magiei 
populare, prezintă numeroase implicaţii, ce ţin atât de domeniul divinaţiei 
populare (a da în bobi, a da în cărți etc.), cât şi de acela al vrăjitoriei propriu- 
zise, după cum ne indică sensul „a descânta“ (a da de fălcariță, a da de 
baghiţă), cât şi sensul „a face farmece“ („Lui Vasili i-o dat dis-o-mbolnăvit“; 
Dobrina-Huşi, jud. Vaslui — anchetă proprie). Termenul dătătoare valorifică 
acest din urmă sens, desemnând un actant magic malefic; iniţial, dătătoarea 
era cea „care dă cuiva“ farmece, sub forma unor substanţe, lichide, obiecte 
prelucrate magic; ulterior, termenul a căpătat valoarea, mai generală, de 
„vrăjitoare“, după cum atestă înregistrările din unele zone. Substantivul 
dătătoare (pl. dătătoare) este înregistrat pentru prima oară în secolul al 
XVII-lea, fără a avea semnificaţie pe teren magic. Putem remarca faptul că 
termenii proveniţi de la verbul a da au o vechime deosebită în limbă, fiind 
atestaţi încă din secolul al XVI-lea (v. TDRG): a da (1521), dare (provenit 
prin conversiune din forma de infinitiv lung, apare în Psaltirea Scheiană), 
dat (provenit din forma participială; 1503), dătătură (1563). 


Dătătură s.f. Termenul menţionat are sensul „farmec, vrajă“ (Lucia 
Cireş, Lucia Berdan, op. cit., p. 407): „Aşa să speli [...], / Toată dătătura, / 
Toată aruncătura“ (Gr. Tocilescu, Chr. N. Ţapu, op. cit., III, p. 224). Forma 
de plural a termenului discutat este dătături: „De-o fi din cale, / De-o fi din 
dătături...“ Ubid., p. 111). Din exemplele menţionate se poate observa 
plasarea acestui termen alături de substantive ca făcătură, aruncătură, ce 
denumesc practici magice cu caracter malefic, ceea ce sugerează că şi 
substantivul dătătură este de acelaşi tip; de altfel L.A. Candrea consideră 
termenul discutat sinonim cu dat şi fapt (L.A. Candrea, Folclorul, p. 177), 
termeni ce denumesc practici magice de tip malefic. Pentru zona Huşi 

(Moldova), N. Păsculescu înregistrează şi un alt sens, important pentru 
cercetarea noastră: „ceea ce se dă vreunui duşman ca să se îmbolnăvească“ 
(N. Păsculescu, op. cit., p. 335). Sensul semnalat de Păsculescu ne arată că 
termenul dătătură se folosea şi cu valoarea „element magic“, ceea ce 
înseamnă că dătătura era un obiect, o substanţă, prelucrate magic şi 
aruncate în calea cuiva pentru a-i provoca răul (boala). În zona Potoci, 
jud. Neamţ termenul dătătură are sensul „farmec“, înţelegându-se însă 
prin farmec nu practica magică, ci un lichid prelucrat magic, pentru a fi 
aruncat în scop malefic. Credem că, în general, dătătura, ca element cu 
valoare magică era înţeleasă în sensul reţinut în zona Potoci, căci 
principala materie utilizată în acest scop era argintul-viu (dătături cu 
argint-viu; v. DLR, tom X, partea a IV-a, p. 1211). Ov. Densusianu atrage 
atenţia şi asupra unui al treilea sens al termenului în discuţie, şi anume 
„boală“, considerând pe dătătură sinonim cu dat (dată) (Ov. Densusianu, 
op. cit., p. 223). Analizând cele menţionate până acum, ne dăm seama că 
termenul dătătură poate denumi atât o practică magică, dar şi un element 
cu valoare magică; în plus, ca urmare a unui fenomen de transfer 
terminologic, acest cuvânt a pătruns şi în terminologia medicală populară, 
cu sensul „boală“. Termenul analizat a fost înregistrat în materialele 
cercetate de noi în Moldova (Lucia Cireş, Lucia Berdan, op. cit., p. 407) şi 
în Muntenia (Gropeni, jud. Brăila; anchetă proprie; în Vâlcea, Oltenia — 
Gr. Tocilescu, Chr. N. Ţapu, op. cit., p. 111; p. 118; p. 224). Prima atestare a 
termenului datează din 1563 (v. TDRG, fasc. 7, p. 13). Nu putem încheia 
fără a menţiona şi sugestia lui A. Scriban, care defineşte dătătura ca fiind 
„acţiunea şi modul de a da“ (SCRIBAN, p. 392), ceea ce ne sugerează că 
termenul analizat ar putea denumi şi un tip de activitate magică; în schimb, 
exemplul oferit de Scriban pentru acest sens (dătătură în cărți) considerăm 
că ne conduce spre sensul „practică magică“ (pentru termenul dătătură), 
pentru noi dătătură în cărți fiind sinonimă cu dat în cărți, ambele cu sensul 
„ghicit în cărţi“. 


Dăzdăochea vb.  v. Dezdeochea 
Dăzlega vb. v. Dezlega 


De-călcătură s. comp. Ovid Densusianu menţionează, alături de o serie 
de denumiri populare de boli ca întâlnitură, izbitură, apucătură, lovitură, 

şi pe acelea de călcat şi călcătură, „provocate de înrâuriri ale duhurilor 
rele“ (Ov. Densusianu, op. cit., p. 223). Alături de aceste denumiri, pe teren 
tradiţional mai funcţionează şi termenul medical de călcătură, care este 
sinonim cu călcătură şi călcat. Ar fi de remarcat că DEX, DULR şi alte 
lucrări lexicografice nu indică pentru călcătură sensul pe teren medical, ci 
au în vedere doar sensul iniţial, derivat din acţiunea verbului bază: „fel 
de a merge“, „pas, mers, umblet“ (DEX, p. 149); „urmă de picior, pas“ 
(DULR, p. 92) etc. Câteva lucrări lexicografice menţionează însă atât sensul 
„boală“, cât şi pe acela de „remediu vegetal contra bolii cu acelaşi nume“ 
(Al. Borza, op. cit., p. 228; SMPTRE, p. 68). În acest fel, putem considera că 
termenul discutat intră, prin sensul din urmă, în cadrul terminologiei 
magice, denumind un element cu valoare magică. 


De-dânsele s.comp. După cum se ştie, cuvântul Jânsele este cunoscut 
în mediul tradiţional ca eufemism pentru îele (DULR, p. 191): „Li se mai 
spune Dânsele, Drăgaicele, Vâlve, lezme, Irodiţe, Rusalii, Nagode, Vântoase“ 
(DMDMP, p. 180). Dânsele (elele) sunt considerate cauze ale unor boli, 
după cum indică o serie de elemente de terminologie medicală populară: 
dânsele, de-dânsele, „reumatism, spondiloză“ (V. Butură, op. cit., p. 257), 
lovitură din iele, „congestie cerebrală“; „epilepsie“, pocitură (poceală) din 
iele, „congestie cerebrală“; „paralizie facială“; „epilepsie“ (dem). Pentru 
boala numită popular de-dânsele sau dânsele se utilizează, ca remediu ve- 
getal, planta numită de-dânsele (Al. Borza, op. cit., p. 228; SMPTRE, p.68). 
În acest fel, de-dânsele are, pe lângă sensul „boală“, şi pe acela de „plantă 
de leac“; prin acest din urmă sens termenul compus de-dânsele intră în 
cadrul lexicului magic, ca denumire a unui element cu valoare magică. 


Dedeochea vb. Verbul este înregistrat în Maramureş, cu sensul „a se 
deochea'”: „Coţ'de diochi în miere de albină, în sare şi apoi stropeşti pă 
omu care să dedeoache şi zici...“ (P. Bilţiu, Poezii şi poveşti populare din Ţara 
Lăpuşului, Editura Minerva, Bucureşti, 1990, p. 287); în textul respectiv 
există şi forma didiocheşti („Di ce te didiocheşti?“), care ne sugerează 
prezenţa unei variante a acestui verb, a se didiochea. Termenul este format 
dela cuvântul dedeochi, „deochi“. Interesant este faptul că termenul dedeochi 
apare în mai multe zone din ţară, printre care şi Dobrogea, sudul Moldovei, 
dar cercetările noastre nu au putut evidenția şi verbul derivat (a se dedeo- 
chia), înregistrat numai în Maramureş. În celelalte zone, unde este menţionat 

substantivul dedeochi, pentru a indica acţiunea de tip magic realizată 
prin intermediul privirii a fost preferat verbul format de la termenul deochi, 
a deochea. 


Dedeochi s.n. Termen compus, cu sensul „deochi“ şi care a apărut 
pe baza utilizării intense a cuvântului deochi cu prepoziţia de, încât s-a 
ajuns la sudarea celor două elemente. Am înregistrat şi unele variante 
ale acestui termen: dădăochi (D. Udrescu, op. cit., p. 69, în Argeş), gigiochi 
(CCS VII/1, p. 21, în Banat), didioti (Calendarul Maramureşului, p. 125, în 
Maramureş), didiochi (GN, I, p. 296, în zona Câmpeni, Putna). Utilizarea 
termenului respectiv cu sensul „deochi“ se poate observa din contextul 
următor: „L-a pocit prin dedeochi“ (T. Pamfile, Boli, p. 78). Ca şi în cazul 
deochiului, s-a ajuns şi la constituirea unor formule apotropaice: Ptiu, 
dedeochi, să nu-i hie nica! (Gh. Pavelescu, Cercetări de etnoiatrie, p. 151). 
De la substantivul dedeochi s-a constituit un verb a (se) dedeochea, cu sensul 
„a (se) deochea“, după modelul deja existent în limbă de formare a unor 
verbe ce indică acţiuni cu caracter magic de la substantive ce denumesc 
practica magică. Substantivul dedeochi are şi sensul „boală“ (provocată 
de practica magică numită dedeochi): „Aşa sî crapi didiochiu di la (cutare)... 
(AAF, II, p. 171); „Să crapi călcâili şi să crapi didiokiu şi pocitura“ (ALRT, 
II, p. 229). Pe baza procedeului personificării, şi termenul în discuţie, 
cu sensul „boală“, ajunge să denumească o fiinţă imaginară malefică: 
„Suflai peste cap, / Dedeochi s-a dus în sat, / Suflai peste frunte, / Dedeochi 
s-a dus la munte“ (CCS VII/1, p. 22). În astfel de situaţii se poate vorbi 
de un dublu transfer terminologic (v. Deochi). Termenul dedeochi nu este 
cunoscut pe întreg teritoriul românesc: el apare în Maramureş (A. Gorovei, 
op. cit., p. 231), în Caraş-Severin (ALRT, II, p. 22), în Banat (CCS VII/1, 
p.21-22), în zona Putna (GN, I, p. 296), în zona Galaţi (T. Pamfile, Boli, p. 78), 
în Dobrogea (ALRT II, p. 229), în Argeş (D. Udrescu, op. cif., p. 69); mai este 
cunoscut şi în afara graniţelor, la românii din zona Jdrela (Serbia) (ALRT, 
II, p.6). Substantivul discutat lipseşte din numeroasele lucrări lexicografice 
sau este tratat, fără a fi explicat, la un loc cu termenul deochi (v. TDRG) şi 
apare scris, în unele dicţionare, cu elementele componente nesudate, 
de- deochi. 


De-germe s.comp. Maria Sitaru menţionează şi pentru acest termen 
existenţa a două sensuri, iniţial legate între ele: „boală“; „plantă de leac“ 

contra bolii cu acelaşi nume (SMPTRE, p. 68). Prin acest al doilea sens, 
termenul compus de-germe, care prezintă şi varianta de-jerme (Al. Borza, 
op. cit., p. 228; SMPTRE, p. 68) devine element de terminologie magică. 
Forma iniţială a acestui termen a fost *de vierme (în variante dialectale, de 
germe, de jerme), în care vierme (dialectal germe, jerme) este numele popular 
al unor boli considerate foarte periculoase pentru om şi pentru animale 
(L.A. Candrea, Folclorul, p. 241, 357). Candrea indică şi un alt remediu 
pentru boala respectivă: „în judeţul Baia, buba-neagră se vindecă punând 
peste ea pielea unui pui cu pene cu tot; pentru viermi se procedează tot 
astfel, dar puiul trebuie să fie negru“ (Ibid., p. 61). 


De-jerme s.comp. v. De-germe 
Demuţi vb. v. Dezmuţi 


Deochea vb. „A fermeca cu privirea“ (DULR, p. 198); „A îmbolnăvi 
prin uitare cu ochii îndelung şi cu mirare asupra cuiva“ (DESLR, p. 200). 
După cum se observă din definițiile de mai sus, verbul aflat în discuţie 
indică o activitate magică de tip malefic, realizată prin intermediul privirii, 
fapt evidenţiat şi de etimologia termenului (de la substantivul deochs), dar 
şi de existenţa unei construcţii cu sensul „a deochea“, având în structura 
ei chiar cuvântul ochi (a fi rău de deochi, „a deochea“). De obicei, în defi- 
nirea acţiunii verbului amintit este adus în discuţie şi verbul a (se) mira, 
care, după cum se ştie, are printre altele şi sensul a (se) deochea: chiar 
definiţia dată de Al. Resmeriţă atrage atenţia asupra legăturii dintre 
acţiunile celor două verbe („a îmbolnăvi prin uitare cu ochii îndelung şi 
cu mirare asupra cuiva“); şi A. Scriban sugerează existenţa unei relaţii 
între elementele amintite: „farmec, îmbolnăvesc, fac să decadă aruncând 
o privire rea, invidioasă, de mirare“ (SCRIBAN, p. 403-404). Verbul a deochea 
prezintă următoarele variante: a dăochea (C. Rădulescu-Codin, Litera- 
tură, p. 543), a diochea (Şez. XVI, p. 37); a deochia (TDRG, fasc. 7, p. 29), 
a dioche (SCRIBAN, p. 404); pe terenul magiei populare există o serie 
întreagă de termeni care provin de la rădăcina sa: deocheat, deochetoare, 
deochetor, deochetură, a dezdeochea, a îndeochea. De remarcat faptul că deocheat 
(ca substantiv) denumeşte o practică magică, având sensul „deochi“, în 
timp ce deocheat-ă (adjectiv) denumeşte starea, caracteristica celui supus 
acţiunii magice denumite cu verbul a deochea. Pierderea semnificaţiilor 

magice ale termenului discutat este probată de existenţa sensului „a se 
strica“, cu referire mai ales la condiţiile atmosferice (DESLR, p. 200), ceea 
ce ne indică şi un interesant fenomen de transfer terminologic dinspre 
lexicul magic spre acela al meteorologiei populare. A deochea denumeşte 
una dintre cele mai periculoase acţiuni magice, mai ales pentru copii; de 
aici, şi o serie întreagă de remedii, de încercări de prevenire, vindecare a 
deochiului. „Dohtoria dăochiatului alta nu este decât, după obiceiul vechi, 
cel dă dăoache vreun copil să scuipe asupra copilului de trei ori sau să 
dea semn de la el însuşi şi cu acel semn să-l afume pe copil. Cel ce nu 
voieşte să să dăoache, scuipă de trei ori în sânul său. Ca să nu să dăocheze 
copiii, obişnuiesc doicile de atârnă la capul copiilor usturoi sau un semn 
de postav roşu, sau vreun ban mare de argint, de aur sau scule frumoase, 
care se zic semne de dăocheat, ca, uitându-se cel ce dăoache la copil, 
să vază mai întâi acele semne“ (I. Golescu, Condica limbii româneşti, 
apud L.A. Candrea, Folclorul, p. 206). Prima atestare a termenului discutat 
datează de la 1861 (TDRG). 


Deocheat s.n. Acest termen, utilizat cu sensul „deochi“, este rar 
folosit şi a apărut ca urmare a conversiunii formei de supin a verbului 
a deochea: „boala provine din deocheat“ (CCS, VII /1, p.21). Am înregistrat 
variantele: giocheat, în Banat (dem), diocheat, în Moldova (DLRM, p. 227), 
dăocheat, în Maltezi, jud. Ialomiţa (anchetă proprie). Termenul analizat 
prezintă implicaţii şi pe terenul medicinei populare, după cum ne 
sugerează un exemplu din materialele culese de E. Petrovici pentru ALR, 
„leac pentru deocheat“ (ALRT II, p.71). În descântece, acest substantiv 
apare mult mai rar, fiind preferat sinonimul său, răspândit pe întreg 
teritoriul, deochi. Cu valoare adjectivală („supus acţiunii deochiului“), 
acest termen este atestat încă în documentele slavone româneşti (anul 
1463; v. DERS). 


Deocheat,-ă adj. Autorii DEX menţionează pentru termenul de mai sus 
următoarele sensuri: „bolnav din cauza deochiului“; „indecent, necu- 
viincios“; „cu reputaţie proastă“; „exagerat“ (DEX, p. 278). Acest termen 
trebuie deosebit de omonimul său, deocheat, care are sensul „deochi“şi, în 
consecinţă, denumeşte o practică magică. Deocheat, cu sensurile indicate 
mai sus de autorii DEX, denumeşte o caracteristică magică, provine de la 
forma participială a verbului a deochea, este atestat prima oară la 1643 

(DERS) şi prezintă variantele: dăocheat (în Muntenia), diochiat (în Moldova) 
şi giocheat (CCS, VII, p. 28), în Banat. Credinţele populare menţionează ca 
principal remediu pentru cel deocheat stingerea cărbunilor; operaţie care 
este precedată uneori de o alta, cu caracter de prognoză: „Dacă omul 
e deocheat, toţi cărbunii aruncaţi în apă se aşează pe fundul vasului, 
dacă nu, cărbunii stinşi plutesc pe deasupra apei“ (L.A. Candrea, 
Folclorul, p. 196-197). Un alt remediu pentru cei deocheaţi ne indică 
S.Fl. Marian: „Româncele din unele părţi ale Transilvaniei, când văd că 
copiii sunt deocheaţi, îi ling de trei ori pe frunte şi zic...“ (S.Fl. Marian, 
Naşterea, p. 226); cel mai adesea, pentru cei deocheaţi se utilizează o 
binecunoscută formulă verbală, răspândită pe întreg teritoriul românesc: 
„Să nu fie de deochi!“ (v. Deochea). G. Coşbuc menţionează o proce- 
dură magică pentru cei deocheaţi, care implică atât utilizarea cărbunilor, 
cât şi un tip de acţiune cu semnificaţie magică: „Pe copilul deocheat îl 
dezbraci şi-i torni în cap cărbuni cu apa în care au fost stinşi, întorci pe 
urmă ulcica cu gura în jos. Dacă n-o întorci, totul e degeaba“ (G. Coşbuc, 
Elementele, p. 115). Întoarcerea ulcelei semnifică, de fapt, imposibilitatea 
bolii de a se mai „întoarce“ (v. Întorsură). 


Deocheoaică s.f. Acest cuvânt este înregistrat în Moldova, cu sensul 
„femeie despre care se crede că deoache“ (Lucia Cireş, Lucia Berdan, 
op. cit., p. 407); credem că acest cuvânt denumeşte realmente un actant 
magic, căci în fiecare comunitate deochetorii erau îndeobşte cunoscuţi 
şi numiţi astfel, chiar dacă despre ei doar se credea că pot să deoache: 
„Se cunosc deochetorii în fiecare sat“ (|. Muşlea, Ov. Bârlea, op. cit., p. 485-486). 
Termenul este format de la cuvântul deochi, cu sufixul -oaică, şi se inte- 
grează într-o serie de cuvinte ce denumesc actantul care acţionează pe 
cale magică prin privire („deoache“): deochetor, deochetoare, râmnitor, 
râmnitoare etc. 


Deochetoares.f. Acest termen provine de la verbul a deochea, cu 
sufixul -foare, şi este înregistrat pe întreg teritoriul românesc; menţionăm 
câteva zone: Vâlcea (A. Gorovei, op. cit., p. 284), Maramureş (V. Stețko, Poezii 
populare din Ţara Maramureşului, Ed. Minerva, 1990, Bucureşti, p.76); 
P. Bilţiu, op. cit., p.279), Muntenia (C. Rădulescu-Codin, Literatură, p. 539), 
Oltenia (PPR, II, p. 320), Moldova (în zonele Vaslui, Galaţi — anchetă proprie), 
Prahova (ALR, 1/II, h. 242). Sensul termenului este „fiinţă care are calitatea 

dea deochea“: „Leul cu leoaica, / Deochetorul cu deochetoarea“ (Gr. Tocilescu, 
Chr. N. Ţapu, op. cit., p. 106). Gh. Pavelescu consemnează utilizarea acestui 
termen cu sensul „vrăjitoare de mană“ în zona Năsăud (Gh. Pavelescu, 
Mana, p. 81). Termenul discutat prezintă şi două variante, diochitoare şi 
dăochitoare; prima variantă este înregistrată în Maramureş (P. Bilţiu, 
op. cit., p.279) şi Moldova (zona Cuca, jud. Galaţi — anchetă proprie), cea 
de a doua variantă este cunoscută în Muntenia şi Oltenia (PPR, II, p. 320; 
C. Rădulescu-Codin, Literatură, p. 539). Forma de plural a termenului este 
deochetoare: „Ochii deochetorilor, / [...], Ochii deochetoarelor” (V. Stețko, 
op. cit., p.78). Vom menţiona un fapt interesant, după părerea noastră, 
în legătură cu acest termen: în zona Oţeleni, jud. Iaşi (anchetă proprie), el 
este utilizat mai ales în combinaţie cu substantivele femeie (muiere), babă, 
fără însă, credem, să fie vorba de modelul bimembru de folosire a termenilor 
ce denumesc actanţi magici; în acest caz, considerăm că este la mijloc mai 
mult o tendinţă a vorbitorilor de a utiliza un suport substantival pentru 
un termen care denumea actantul magic la un mod prea general. 


Deochetor s.m. Este unul dintre termenii cu o mare răspândire pe teri- 
toriulromânesc: Vâlcea (A. Gorovei, op. cit., p. 284), Mehedinţi (Gh. Tocilescu, 
Chr. N. Ţapu, op. cit., p. 182), Gorj (Ibid., p. 173), Ilfov (bid., p. 106), 
Maramureş (P. Bilţiu, op. cit., p. 282), Covurlui (anchetă proprie), Dobrina- 
Huşi, jud. Vaslui (anchetă proprie) etc. Deşi este un termen fundamental 
al magiei populare, deochetor nu apare în TDRG, iar atlasele lingvistice 
(v. ALR, 1/II, h. 242; ALR, [1/1], h. 123) nu ne indică cu claritate deosebita 
răspândire a acestui termen, mai utile dovedindu-se, în această direcţie, 
materialele folclorice. Al. Rosetti defineşte acest actant astfel: „fiinţă care 
are calitatea de a deochea“ (Al. Rosetti, op. cit., p. 112). Conform credin- 
ţelor populare, „deochetorul e rău la sânge“, „deochetorul se uită drept în 
ochi” (I. Muşlea, Ov. Bârlea, op. cit., p.485-486). Forma de plural a termenului 
este deochetori: „Se cunosc deochetorii în fiecare sat“ (Idem); „Oamenii cu 
sprâncene împreunate sunt deochitori“ (Calendarul Maramureşului, p. 128). 
În acest din urmă exemplu am putut înregistra şi o variantă a formei de 
plural, deochitori. În ceea ce priveşte variantele formei de singular, putem 
menţiona că, în Muntenia, este cunoscută forma dăochetor (PPR, II, p. 320), 
formă întâlnită de noi şi în zona Maltezi, jud. Ialomiţa (anchetă proprie); 
în Moldova, este utilizată forma diochitor. P. Bilţiu glosează termenul 
diochitor, în Maramureş, cu sensul „fiinţă mitologică, duh rău care 

deoache“ (P. Bilţiu, op. cit., p. 521), ceea ce ne sugerează că avem de a face 
cu un transfer terminologic: terminologia fiinţelor mitofolclorice a apelat 
la un termen ce denumeşte un actant magic. Termenul deochetor este for- 
mat de la verbul a deochea, cu sufixul -tor, şi prezintă pe terenul magiei 
populare o serie de derivate (deochetoriță, deochetoroi, deochetoreasă), termeni 
care însă au mai mult un caracter regional, spre deosebire de termenul 
bază, cunoscut pe întregul teritoriu românesc. 


Deochetoreasă s.f. Termen înregistrat în Moldova, cu sensul „deoche- 
toare“: „Cu deochetorul, / Cu deochetoreasa, / Cu râmnitorul, / Cu râmni- 
toreasa.“ (Şez., XII, p. 183). Acest substantiv provine de la cuvântul deochetor, 
ce denumeşte un actant magic de sex masculin, cu sufixul -easă; se poate 
remarca faptul că pentru denumirea actantului de sex feminin („o femeie 
care deoache“) există nu mai puţin de patru termeni: deochetoare, deocheto- 
reasă, deochetoriță, deocheturonică. Acest din urmă termen este înregistrat de 
Al. Rosetti, în Limba descântecelor, p. 86. Revenind la substantivul discutat 
iniţial, se poate face încă o remarcă interesantă: în textul pe care l-am 
amintit la începutul articolului se poate observa prezenţa unui sinonim 
al cuvântului deochetoreasă format de la un alt verb purtător al sensului 
„a deochea“ (a râuni, în varianta a râmni). Se poate totuşi remarca o dife- 
renţiere semantică între sinonimele Jeochetoreasă şi râmnitoareasă, dată de 
intensitatea crescută a acţiunii exprimate prin verbul a râoni (v. Râvni). 


Deochetoriţă s.f. Lucia Cireş şi Lucia Berdan glosează acest cuvânt cu 
sensul „femeie despre care se crede că deoache“ (Lucia Cireş, Lucia Berdan, 
op. cit., p. 407), în timp ce Ovid Densusianu plasează acest cuvânt printre 
termenii ce denumesc actanţi, glosându-l cu sensul „deochetoare“ 
(Ov. Densusianu, op. cit., p. 319); termenul este înregistrat în Maramureş 
(|. Bârlea, Cântece poporane din Maramureş, descântece, vrăji, farmece şi 
desfaceri, Ed. Casa Şcoalelor, Bucureşti, 1924, p. 331) şi în Moldova (Lucia 
Cireş, Lucia Berdan, op. cit., p. 407). Semne de întrebare ridică substan- 
tivul ghiotoriță (Şez., III, p. 136), care este, după părerea noastră, o variantă 
a termenului deochetoriță. Forma de plural a cuvântului analizat este 
deochetoriţe: „Cu nouă deochetori, / Cu nouă deochetoriţe“ (1. Bârlea, 
op. cit., p. 331). Termenul este format de la substantivul Jeochetor, cu sufixul 
-iță, şi nu prezintă derivate pe terenul magiei populare; el nu este 
înregistrat în lucrările lexicografice consacrate. 

Deochetorois.m. Este înregistrat de Ovid Densusianu, cu sensul 
„deochetor“ (Ov. Densusianu, op. cit., p. 325). Două cercetătoare ieşene 
menţionează o variantă a termenului, deocheturoi (Lucia Cireş, Lucia 
Berdan, op. cit., p.407) şi atrag atenţia asupra sensului termenului discutat: 
„bărbat despre care se crede că deoache“ (Idem). În esenţă, cei despre care 
„se crede că deoache“ sunt, conform mentalităţii populare, deochetori, încât 
am acceptat sensul menţionat de Densusianu. Forma de plural a terme- 
nului este deochetoroi (Şez., IV, p. 155). Etimologia termenului este uşor 
de stabilit: substantivul deochetoroi este format de la termenul deochetor, 
cu sufixul -oi, care, în cazul acestui cuvânt, nu are valoare augmentativă, 
ci serveşte la formarea unui nume de agent. Din materialele consultate 
rezultă că acest substantiv este cunoscut în Moldova (Lucia Cireş, 
Lucia Berdan, op. cit.) şi Muntenia. 


Deochetură s.f. Este un termen general răspândit pe teritoriul 
românesc, după cum atestă materialele cercetate, cu sensul „deochi“ 
(CADE, p. 394): „i se trage din deochetură“ (Gropeni, jud. Brăila; anchetă 
proprie). Forma de plural a acestui substantiv este deocheturi (C. Tudose, 
Derivarea cu sufix în româna populară, Ed. Ştiinţifică, Bucureşti, 1978, 
p. 321; DLRM, p. 227; TDRG, fasc. 7, p. 30): „Friguri cu întâlnituri şi 
deochituri (Gr. Tocilescu, Chr. N. Ţapu, op. cit., p. 194). Termenul menţionat 
prezintă şi câteva variante: diochitură (A. Gorovei, op. cit., IL, p. 294), în 
Moldova; dăochetură (Maltezi, jud. Ialomiţa; anchetă proprie); ghiocitură 
(CCS, II, p. 313), în Vâlcea (DR, IV, p. 171). Sensul „deochi“ nu este singurul 
înregistrat, în Blăgeşti, jud. Bacău, deochetură având şi sensul „boală“, 
provocată de acţiunea celui care deoache. De altfel, şi A. Gorovei menţiona 
un descântec din Uscaţi, jud. Neamţ, în care cuvântul deochetură are sensul 
„boală“: „Cum se stâng cărbunii iştei, / Aşa să se stângă potca şi diochitura“ 
(A. Gorovei, op. cit., p. 294). Se poate observa în acest fel cum terminologia 
medicală populară a apelat din nou la un termen din domeniul magiei 
pentru a denumi o boală provocată, conform credințelor populare, pe cale 
magică. C. Tudose înregistrează în legătură cu acest termen încă un fapt 
interesant: deochitură poate avea şi sensul „personaj imaginar care deoache“ 
(C. Tudose, op. cit., p. 321). Asistăm în acest fel la un transfer terminologic 
între terminologia magică şi cea a fiinţelor mitofolclorice. Termenul deochetură 
este format de la verbul a deochea, cu sufixul -(e)tură. Prima atestare 
a substantivului deochetură datează din 1805 (v. TDRG, fasc. 7, p. 30). 

Mai trebuie menţionat faptul că termenul deochetură poate fi folosit (în 
Muntenia) şi cu un determinant, deochetură mare (C. Rădulescu-Codin, 
Literatură, p. 538); în acest caz el nu mai denumeşte o practică magică, 
ci o boală, o suferinţă provocată prin deochiere, determinantul menţionat 
având rolul de a atrage atenţia asupra intensității deosebite a suferinţei 
provocate de actul magic amintit. 


Deocheturois.m. v. Deochetoroi 


Deochi s.n. Substantivul amintit este atestat pentru prima oară 
în 1875 (TDRG, fasc. 7, p. 30) şi prezintă următoarele variante: dăochi 
(ALRT II, p. 246), diochi (A. Gorovei, op. cit., p. 289), giochi (B.P. Hasdeu, 
Etymologicum,, IL, p. 233); a servit şi la formarea a doi importanţi termeni 
ai magiei populare: a deochea, dedeochi; precum şi la apariţia unor formule 
verbale cu caracter apotropaic: „N-ar fi de deochi!“, „Nu fie de deochi!“ 
(SCRIBAN, p. 403), „Să nu fie de deochi!“ (DULR, p. 198), care au 
echivalenţe şi în alte limbi europene: (germ.) „Gott sei Dank!“; (sb.) „Ne 
bud uraka“; (it.) „Che Dio la benedica!“; (fr.) Touchons du bois!“; (engl.) 
„May no evil befall us!“ (|.A. Candrea, Folclorul, p. 186). Termenul în 
discuţie nu denumeşte doar o practică magică de „vrăjire cu ochiul“, 
după reuşita expresie a lui Şăineanu (DULR, p. 198), ci şi afecțiunea 
provocată de această practică (DLRM, p. 227). Acest fapt ne indică un 
nou şi interesant fenomen de transfer terminologic între lexicul magic şi 
cel al medicinei populare româneşti. În plus, se poate semnala trecerea 
substantivului deochi şi în sfera lexicală a fiinţelor mitofolclorice; în 
descântece, Deochiul (ca personificare a spiritului ce provoacă boala cu 
acelaşi nume) apare destul de des, alături de alte personaje infernale de 
tip asemănător, Potca, Datul (v. L.A. Candrea, Folclorul, p. 94-105). 
Substantivul deochi provine de la cuvântul ochi: „compus din de + ochi: 
formaţiune analoagă cu de-dânsele, de-vânt, indicând originea, cauza 
boalelor corespunzătoare“ (DULR, p. 198). Pe teren popular, cu timpul, 
substantivul deochi nu a mai fost simţit ca reprezentând un compus, astfel 
încât a fost posibilă o nouă „compunere“, cu prepoziţia de, şi, ca urmare, 
a apărut un alt termen magic, cu răspândire destul de mare pe teritoriul 
românesc, dedeochi (v. Dedeochi). 


Derege vb. v. Drege 

Descânt s.n. Acest cuvânt este format de la verbul a descânta, prin 
derivare regresivă, şi are sensul „descântec“. El apare în unele descântece 
în locul termenului descântec şi se pare că s-a apelat la acest nou element 
lingvistic nu pentru că el ar aduce ceva nou în plan semantic, ci, credem 
noi, din raţiuni de ordin poetic, de metrică. Am înregistrat substantivul 
amintit într-un descântec din Maramureş: „Fugiţi gânduri, / Şi descânturi, 
/ Pe alte pământuri, / Vă risipiţi în vânturi“ (Calendarul Maramureşului, 
p.122). După cum se observă, pluralul acestui substantiv este Jescânturi, 
care se integrează prozodic unui context în care la rimă găsim numai 
cuvinte cu pluralul în -uri (gânduri, pământuri, vânturi), ceea ce confirmă, 
credem, ipoteza noastră; în acest caz, este posibil ca iniţial să fi apărut în 
descântece forma de plural (în -uri) şi, ulterior, să fi fost reconstituită în 
forma de singular, ceea ce poate pune sub semnul întrebării ipoteza 
formării termenului descânt prin derivare regresivă, deşi sub aspect for- 
mal acea soluţie pare corectă. 


Descânta vb. De obicei, definițiile date acestui termen vizează, în 
principal, două aspecte, magic şi medical, după cum se poate observa şi 
din exemplul următor: „A desface o vrajă; a spune anume vorbe de vrajă, 
cum ştiu babele, spre a vindeca de o boală (ce se crede provenită 
dintr-o vrajă)“ (DESLR, p. 203). Descântatul reprezintă principalul tip 
de activitate magică având implicaţii medicale, de aici şi faptul că multe 
lucrări lexicografice definesc verbul a descânta mai ales din perspectiva 
medicinei populare: „a rosti descântece sau vrăji (pentru vindecarea unor 
boale)“ (DULR, p. 200); „a rosti descântece însoţite de anumite gesturi 
magice, pentru a obţine îndepărtarea unui farmec, vindecarea de o boală“ 
(DLRM, p. 231). Trebuie însă ţinut cont de faptul că descântatul este, 
în primul rând, o practică magică de desfacere a unei vrăji, a unui farmec, 
în genere, a unei alte practici cu caracter malefic. O asemenea înţelegere 
a descântatului ne permite să definim verbul a descânta în primul rând din 
perspectivă magică, şi nu medicală. Implicaţiile pe teren medical sunt 
ulterioare, dar astăzi ele par a fi privite ca definitorii pentru acţiunea 
verbului analizat. A descânta (lat. *discantare; TDRG, fasc. 7, p. 37) prezintă 
variantele a dăscânta (C. Rădulescu-Codin, Literatură, p. 504) şi a discânta 
(Gr. Tocilescu, Chr. N. Ţapu, op. cit., p. 279), este atestat încă din 1851 
(TDRG, fasc. 7, p. 37) şi a generat o serie de termeni dintre cei mai cunoscuţi 
ai magiei populare româneşti: descântătură (DLRM, p. 231), descântat (ldemn), 

descântător (dem), descântătoare (ldem). La aceştia putem adăuga verbul 
a dodescânta (neînregistrat în dicționarele limbii române!), având sensul 
„a descânta îndeplinind tot ritualul“ (FC, II, p. 100). În general, lucrările 
lexicografice atrag atenţia şi asupra pierderii semnificaţiilor magice ale 
acestui termen: „a chiui, la nuntă sau la joc“ (Lexic regional, II, p. 80); 
„a număra rostind anumite formule ritmice“ (Glosar dialectal. Oltenia, 
Ed. Academiei, Bucureşti, 1967, p. 32); „a convinge prin multe vorbe“; 
„a vorbi singur cu sine“ (DESLR, p. 203). După cum se observă, fenomenul 
de desacralizare are ca urmare trecerea acestui verb din sfera magicului 
în cea a actelor de vorbire (mai ales), fenomen asemănător celui petrecut 
în cazul verbului a vrăji. Este, de fapt, una dintre evoluţiile semantice cele 
mai interesante în cadrul lexicului magic, care ne indică, în esenţă, 
urmările în plan lingvistic ale unor mutații produse în viziunea populară 
asupra actului magic. Materialele cercetate ne-au permis depistarea unor 
echivalenţe între verbele a descânta şi a face în structuri de tipul: a face de 
deochi (informaţie de teren: Ciurea, jud. Neamţ), a descânta de deochi, a face 
de plânsori (informaţie de teren: Alba, jud. Tulcea), a descânta de plânsori etc. 
Astfel de expresii atrag atenţia asupra unor posibile deosebiri, în stadiul 
arhaic, între structurile menţionate, deosebiri care s-au şters ulterior. Ceea 
ce s-ar mai putea sesiza astăzi e faptul că structurile cu verbul a face, prin 
caracterul prea general al verbului pivot, pot avea, conform cercetătorilor 
(v. Face), o vechime mai mare; cele cu a descânta ţinând de un stadiu ulte- 
rior, când utilizarea terapeutică a actului magic era circumscrisă unor 
parametri ceva mai precişi. 


Descântare s.f. În general, dicționarele nu înregistrează acest substantiv 
provenit de la forma infinitivală a verbului a descânta şi care prezintă 
varianta discântare (informaţie de teren: Ciurea, jud. Neamţ). Termenul 
menţionat poate avea sensurile: „tip de activitate magică“; „practică 
magică“ („descântec“); exemple pentru cele două sensuri: „Românca care 
voieşte a vindeca bubele dulci prin descântare toarnă vinars curat într-un 
pahar...“ (S.Fl. Marian, Naşterea,, p. 248); „Descântare, nicicând să nu se 
facă, când se măreşte luna“ (dem); „În timpul descântării copilul morbos 
se atinge pe cap, în cruciş cu cociorva udată cu apă“ (Ibidem., p. 236). 
Mai puţin clar, din perspectiva sensului cuvântului analizat, este 
contextul următor: „sfârşind descântătoarea de rostit cuvintele acestea, 
cari se repetă de trei-nouă ori, stupeşte, după fiecare descântare asupra 

bolnavei, ca să se depărteze tot răul de dânsa (Ibi4., p. 37). Deşi la prima 
vedere am fi tentaţi să atribuim substantivului descâtare sensul 
„descântec“, credem că este posibilă interpretarea substantivului dat şi 
cu sensul „tip de activitate magică“, dat fiind faptul că în lexicul magic 
există o tendinţă continuă de trecere a substantivelor ce denumesc tipul 
de activitate magică (provenite, de obicei, din forma infinitivală a verbului) 
spre clasa substantivelor ce denumesc practici magice. Doar când se 
urmăreşte special indicarea tipului de acţiune magică (descântare, nu 
fermecare sau ghicire etc.), atunci substantivele provenite din infinitive îşi 
păstrează sensul „tip de activitate magică“. 


Descântat s.n. Termen provenit, prin conversiune, din forma de supin 
a verbului a descânta şi care denumeşte o practică magică foarte răspân- 
dită: „Aproape fiecare femeie practică într-o măsură oarecare descântatul'“ 
(AAF III, p. 36). Este sinonim cu descântec, dar pare a sugera un conţinut 
semantic mai bogat (text plus elemente de regie magică); şi informaţiile de 
teren par a confirma această ipoteză: „Mă pricep şi la discântat“ (Măcişeni, 
jud. Galaţi; anchetă proprie). Informatorii evită să spună, în astfel de 
situaţii, că „se pricep la descântece“. Termenul este folosit pe aproape întreg, 
teritoriul românesc, cu excepţia unor zone (Satu-Mare, Munţii Apuseni) 
unde nu este utilizat verbul a descânta, ci a cota. Ca şi substantivele căutat, 
dat, şi termenul în discuţie este utilizat mai mult la forma articulată şi nu 
a fost înregistrat de noi, pe teren, la plural. 


Descântat,-ă adj. În general, dicționarele înregistrează mai frecvent 
omonimul acestui adjectiv provenit din forma participială a verbului 
a descânta, şi anume descântat, cu sensul „practică magică“ (v. DEX, p. 283). 
Termenul pe care îl avem acum în discuţie denumeşte o caracteristică 
magică şi are sensul „supus acţiunii magice, utilizat în actul descântării“: 
„După ce descântătoarea a stins cărbuni, dă să bea celui bolnav puţină 
apă descântată (S.F. Marian, Descântece, p. 250). Apa descântată este cea 
utilizată în procesul de descântare, să zicem, pentru o anumită boală şi 
care, implicit, a căpătat, conform gândirii populare, valenţe magice; este 
şi acea apă special supusă unei vrăji, pentru a putea servi în anumite 
acţiuni terapeutice. De obicei, apa descântată din prima categorie se 
aruncă după efectuarea operaţiei magice: „după descântare, apa nu mai 
poate fi întrebuințată la nimic, ci trebuieşte aruncată într-un loc neumblat, 
ca să nu calce nimeni pe dânsa“ (Al. Gorovei, op. cit., Il, p. 88). Explicaţia 

acestui gest trebuie căutată în faptul că boala pentru care s-a descântat a 
fost „transmisă“ apei şi „dacă cineva ar călca pe dânsa (pe apă - n.n.) 
s-ar prinde boala de el“ (dem). Apa descântată din a doua categorie nu se 
aruncă, ci este utilizată în diverse practici terapeutice: „Cu apa descântată 


se spală bolnavul deasupra groapei...“ (1bid., p. 90). 


Descântătoare s.f. Un termen esenţial pentru studierea terminologiei 
magice româneşti, ce este cunoscut pe întreg teritoriul românesc; notăm 
câteva zone: Maramureş (P. Bilţiu, op. cît., p. 305), Vâlcea (A. Gorovei, 
op. cit., p. 210), Teleorman (Ibi4., p. 270), Moldova (Ibid., p. 306). Muntenia 
(PPR, II, p. 320), Banat (CCS, VII/1, p. 30), Dobrogea (ALR 1/[, h. 243). 
Termenul este frecvent şi la românii din zona Bugului (A. Raţiu, 
op. cit., p. 148). Sensul termenului este „femeie care ştie să descânte“ 
(DULR, p. 200): „Maica Precista îl trimetea la Maria descântătoarea“ 
(Gr. Tocilescu, Chr. N. Ţapu, op. cit., p. 101). Am înregistrat două variante 
ale acestui substantiv: dăscântătoare şi discântătoare; prima variantă este 
înregistrată în Muntenia (C. Rădulescu-Codin, Literatură, p. 555) şi în 
Banat (CCS, VII/1, p. 30), în timp ce varianta a doua este atestată în 
Moldova (în judeţele Vaslui, Galaţi; anchetă proprie), precum şi în 
Basarabia (P.V. Ştefănucă, Folclor şi tradiții populare, Ed. Ştiinţifică, |, 
Chişinău, 1991, p. 315). Deşi termenul a fost definit cu sensul „femeie care 
ştie să descânte“, nu putem să nu constatăm că, în plan semantic, s-au 
produs unele evoluţii legate de faptul că acest actant magic a realizat 
operaţiuni ce ţin de magia meteorologică sau de luatul manei; astfel, 
termenul descântătoare, în unele situaţii, capătă sensul „vrăjitoare“: 
„Descântătoarea [...] ameninţă ploaia cu toporul, apoi împlântă în pământ 
toporul“ (Gr. Tocilescu, Chr. N. Ţapu, op. cit., p. 325). În alte situaţii, 
termenul analizat are sensul „vrăjitoare de mană“: ,... se spune 
că vacii i s-a luat laptele de vreo descântătoare (V. Steţko, op. cit., p. 83). 
Şi Gh. Pavelescu, de altfel, va atrage atenţia asupra acestui aspect, în 
lucrarea sa capitală, Mana în folclorul românesc (p. 81). Pe terenul 
credințelor populare, descântătoarea este opusă fermecătoarei, aceasta 
din urmă fiind considerată un actant magic malefic, aflat în legătură cu 
forțele demonice: „Descântătoarele îs lăsate de la Dumnezeu, iar 
fermecătoarele îs cele care dau tot feliul de bube, îs de la Necuratul“ 
(Al. Vasiliu, Literatură populară din Moldova, Ed. Minerva, Bucureşti, 
1984, p. 636). Descântătoarele se bucurau în mediul tradiţional de o 

deosebită consideraţie; a fost absolut surprinzător pentru noi să 
constatăm că, în conştiinta comunităţii săteşti, termenul descântătoare 
denumea şi o anumită profesie. Astfel, într-o lucrare aflată în manuscris 
la Muzeul de Istorie din Galaţi, am găsit menţionată, pe lângă alte profesii, 
şi pe cea de descântătoare, autorul monografiei indicând şi numele a 
două persoane ce erau cotate cu statutul de descântătoare (cf. C. Pintilie, 
Monografia comunei Matca, p. 69). Termenul analizat poate fi utilizat şi 
independent, şi în combinaţie cu alţi termeni ce denumesc actanţi magici; 
cel mai adesea el apare alături de cuvântul babă (babă descântătoare — în 
zona Matca, jud. Galaţi). Există zone unde termenul nu este folosit, deşi 
este înţeles; astfel, Gh. Pavelescu menţionează, pentru zona Oaş, utilizarea 
în locul acestui termen a unei perifraze formate cu verbul a cota, „a descân- 
ta“, femeie care ştie cotă (v. Descântător). Putem, de asemenea, reţine că în 
zona Alba, jud. Tulcea (informaţie de teren), acest termen (descântătoare), 
deşi este cunoscut, nu este folosit, localnicii utilizând o perifrază: babă 
care ştie de desfăcut. Termenul este format de la verbul a descânta, cu sufixul 
-toare (TDRG, fasc. 7, p. 37), şi este înregistrat pentru prima oară într-un 
text de la 1640 (1dem). 


Descântător s.m. Termenul denumeşte o „persoană care descântă, care 
face vrăji“ (DLRM, p. 231): „Descântătorul zice cuvintele de mai sus...“ 
(Gr. Tocilescu, Chr. N. Ţapu, op. cit., p. 110); „Descântătorul se încinge cu un 


brâu câtă vreme descântă“ (G. Coşbuc, Elementele, p. 195). Gh. Pavelescu 
a înregistrat în zona Oaş acest termen, cu sensul „vrăjitor de mană“ 
(Gh. Pavelescu, Mana, p. 81). Putem menţiona şi variantele termenului 
analizat: discântător (în Moldova): „Ş-acuma f'era ruţâni di altî lumi 
cî-m făcusî acuma di vesti cî io-s discântător“ (Lucia Cireş, Lucia Berdan, 
op. cit., p. 120) şi dăscântător, înregistrat de noi în zona Maltezi, informa- 
torul arătându-ne că ştia, din copilărie, şi forma literară descântător, ce era 
folosită în zonă. Substantivul analizat este, după cum rezultă din mate- 
rialele cercetate, utilizat pe întreg teritoriul românesc, cu excepţia unei 
zone din Munţii Apuseni. Trebuie să menţionăm că acest termen, ce 
denumeşte un actant de sex masculin, este totuşi mai puţin utilizat decât 
termenul corespunzător de gen feminin (descântătoare). În textele vechi 
româneşti, termenul analizat apare pentru prima oară în secolul al XVI-lea 
(v. TDRG); oferim şi un text de la 1761, în care termenul discutat se găseşte 
în opoziţie cu un element de terminologie medicală populară: „El alta 
n-au răspuns, ci a zâs că el nici esti descântător, nici doftor...“ (apud A. Gorovei, 

op. cit., LI, p. 56). Pentru a avea o imagine cât mai clară asupra descântă- 
torului, putem menţiona o serie din răspunsurile la chestionarele lui 
Nicolae Densusianu. Conform mentalităţii populare, descântătorul este 
actant magic, dar şi „medic popular“; ei (descântătorii — n.n.) „sunt admişi 
ca trebuitori“ de către comunitate, ba mai mult, „sunt oamenii lui 
Dumnezeu“ (A. Fochi, op. cit., p. 3-4). Cercetătorul amintit va arăta, de 
asemenea, existenţa pe terenul culturii populare a unei confuzii termi- 
nologice: „uneori sunt totuşi confundați cu fermecătorii sau chiar cu 
vrăjitorii“ (dem). Termenul analizat este format de la verbul a descânta, cu 
sufixul -for, şi prezintă pe terenul magiei populare un derivat care 
denumeşte de asemenea un actant magic: descântătoreasă. 


Descântătoreasă s.f. Este un termen mai rar utilizat decât sinonimul 
său, descântătoare: „Fata nu se simţea prea bine, ba c-o fi deochi, ba c-o fi 
săgetătură şi toate descântătoresele şi vracii nu-i putură da de leac“ 
(P. Ispirescu, Legende, p. 353). Forma de singular am înregistrat-o în zona 
Olteniei, în sintagma meşteră descântătoreasă: „Lina Niculae [...], meşteră 
descântătoreasă“ („Arhivele Olteniei“, 39-40/1928, p.518). Forma de plu- 
ral este descântătorese: „Şi se puse şi ea dară a cere sfaturi de la vraci şi 
vrăjitori, de la moaşe şi descântătorese“ (P. Ispirescu, Basme, p. 84). Substan- 
tivul discutat nu are derivate pe terenul magiei populare. În ceea ce priveşte 
prezenţa acestui termen în sintagma amintită, credem că avem de a face 
cu concretizarea unui anumit model lingvistic de utilizare a unor termeni 
ce denumesc actanţii magici, modelul bimembru. 


Descântătorie s.f. Substantiv care apare extrem de rar în materia- 
lele consultate şi care denumeşte, totalitatea practicilor legate de actul 
descântatului; este un termen generic pentru unul dintre sectoarele 
fundamentale ale magiei populare. Alături de acest substantiv, în termi- 
nologia magică mai există şi alţii care denumesc sectoare ale magicului: 
fermecătorie (v. Fermecătorie), vrăjitorie (v. Vrăjitorie), ghicitorie (v. Ghici- 
torie). După cum se observă, aceşti termeni generici sunt formaţi de la 
substantive ce denumesc actanţi specifici domeniului (descântător, 
fermecător, vrăjitor, ghicitor), cu sufixul -ie; credem că şi substantivele 
solomonărie (< solomonar) şi şişcărie (< şişcă) ar trebui incluse în aceeaşi 
categorie. Descântătorie este atestat pentru prima oară într-un text de la 
1645 (v. Fermecătorie) şi aproape că nu mai este întrebuințat astăzi pe 

teren popular; de altfel, el apare mai frecvent doar în literatura medievală 
şi, uneori, şi în texte din secolul al XIX-lea. 


Descântătură s.f. "Termenul este format de la verbul a descânta, cu sufixul 
-(ă)tură, şi are sensul „descântec“ (DLRM, p. 231): „numai descântătura 
de la fată şi de la femeie curată e de leac“ (CADE, p. 400). Forma de plural 
a acestui substantiv este descântături (DLRM, p. 231); în zona Măcişeni, 
forma de plural menţionată are sensul „vrăji“: „Baba făcuse multe 
descântături'“; la întrebarea noastră cu privire la acest termen, informatoarea 
Prodan [Ilinca ne-a precizat că este vorba de vrăji, nu de descântece. 
Termenul descântătură este înregistrat şi într-un text de la 1811: ,... că toţi 
câţi cred la păscălii, la descântături, la vrăjituri, toţi îşi pierd sufletul şi în 
lumea aceasta încă-i pedepseşte Dumnezeu” (Gh. Brătescu, Grija, p. 309). 
În acest text, descântătură apare alături de alţi doi termeni ai magiei populare, 
păscălie şi vrăjitură; primul termen denumeşte un element cu valoare magică, 
al doilea o practică magică. Comparativ cu termenul sinonim, descântec, 
substantivul descântătură este mai puţin utilizat; spre deosebire de descântec, 
care este atestat încă din secolul al XVI-lea (v. Descântec), jescântătură 
este înregistrat pentru prima oară în 1698 (v. TDRG, fasc. 7, p. 37). 


Descântec s.n. Sinonim cu descântătură, descânt, descântare, substan- 
tivul descântec este mult mai răspândit, fiind cunoscut pe întregul teritoriu 
românesc. O primă încercare de definire a descântecului o întreprinde 
D. Cantemir: „Descântecul este un alt fel de farmec cu care ei (ţăranii 
moldoveni — n.n.) zic că se pot însănătoşi de toate bolile care nu aduc cu 
ele moartea“ (D. Cantemir, Descriptio Moldaviae, Ed. Academiei, Bucureşti, 
1973, p. 345). După cum se poate observa, principele modovean include 
descântecul între practicile magice şi atrage atenţia asupra implicaţiilor 
sale medicale. În fond, şi definițiile date ulterior descântecului vor evidenția, 
în principal, aceste aspecte: „descântecele sunt nişte formule (stereotipe) 
cărora li se atribuia, din partea poporului, o putere magică de a îndepărta 
răul şi a aduce binele“ (G. Coşbuc, Elementele, p. 189); „descântecul este 
deci totalitatea cuvintelor pe care le rosteşte vrăjitorul sau fermecătorul 
care face leacul, vraja sau farmecul, de la care aşteaptă un rezultat de mai 
înainte determinat“ (A. Gorovei, op. cit., p. 75); „cântec de leac, formulă 
magică în contra duhurilor rele, cari ar fi pricina boalelor“ (DULR, p. 201); 
„cuvinte aşezate în poezie sau în proză, pe care femeile din popor, 

însoţindu-le uneori şi de nişte practici superstiţioase (ca stinsul cărbu- 
nilor), le pronunţă la capul bolnavului ca să-l vindece“ (SCRIBAN, p. 409). 
Definiţiile amintite mai sus aduc în plus, faţă de cea menţionată de 
Cantemir, o precizare a tipului de practică magică pe care-l reprezintă 
descântecul, şi anume o practică de tip verbal. Termenul discutat provine 
din lat. *discanticum (v. CDDE) şi are variantele discântec (A. Gorovei, 
op. cit., II, p. 179), dăscântec (C. Rădulescu-Codin, Literatură, p. 558) şi 
descântecă (A. Gorovei, op. cit., p.76). Ca şi alţi termeni magici, descântec 
a suferit un proces de degradare semantică: „horele se zic descântece“ 
(În Bihor n.n.) (Şez., VII, p. 162); „ţăranii noştri numesc descântec orice 
versuri recitate, nu cântate“ (Al. Viciu, Colinde, p. 192). O ultimă observa- 
ţie asupra acestui termen vizează prezenţa sa în nomenclatura referitoare 
la descântece: „Nomenclatura descântecelor ridică o serie de probleme: 
modelul lingvistic este structurat pe baza termenului Jescântec şi a pre- 
poziţiei de: descântec de deochi, descântec de samcă etc. Acest model este însă 
mult mai rar utilizat în vorbire, unde s-a consolidat o variantă simplificată, 
prin renunţarea la termenul descântec: de-deochi, de-figuri, de-izdat etc.; 
în unele situaţii fenomenul de simplificare a modelului lingvistic a mers 
şi mai departe, renunţându-se şi la utilizarea prepoziţiei, astfel încât 
descântecul ajunge să fie numit cu acelaşi termen care denumeşte boala 
pentru care este folosit. Spre exemplu: descântecul de lamoste ajunge să fie 
numit, pur şi simplu, lamoste (v. DA; lamoste) (V. Bălteanu, Terminologia 
magică populară românească, Ed. Paideia, Bucureşti, 2000, p. 154). 


Descânteca vb. După părerea noastră, verbele a descânta şi a descânteca 
denumesc de fapt aceeaşi acţiune magică, cel de-al doilea termen fiind 
folosit pe o arie mai limitată (în primul rând, în Munţii Apuseni); se pare 
că verbul amintit este cunoscut şi în Vâlcea, după cum atestă următorul 
text: „De pildă, dacă descânteci de rânză se trage partea bolnavă, adică 
rânza cu undelemn, zicându-se descântecul de trei ori” (A. Gorovei, 
op. cit., p.76). Tr. Herseni menţiona existenţa acestui termen în satul Măguri 
din Munţii Apuseni (Tr. Herseni, op. cit., p. 126). Echivalenţa dintre termenii 
a descânta şi a descânteca nu trebuie să ne mire, dacă avem în vedere că al 
doilea termen provine de la denumirea unei practici magice (descântec), 
conform modelului studiat. 


Descântecă s.f. v. Descântec 

Descolinda vb. După cum observa P. Caraman, acest verb nu este 
înregistrat în nici un dicţionar sau glosar dialectal, deşi el este prezent în 
graiul popular, în numeroase localităţi din Muntenia şi Dobrogea 
(bid., p. 327): „Descolindă-l race, / cu curu-n dărace, / c-o găină neagră / 
praful să s-aleagă“ (Ibid., p. 328). Etnologul ieşean considera că acest verb 
denumeşte acţiunea magică de „a întoarce în rău urările de bun augur ale 
colindei sau ale colindelor cântate anterior“ (Ibid., p. 327) şi trebuie neapă- 
rat, raportat la verbul a colinda, care denumeşte acţiunea benefică realizată 
de actanţii colindători. Verbul introdus în circuitul ştiinţific de P Caraman, 
a descolinda, prezintă şi varianta a dăscolinda, specifică zonei sudice a ţării 
(Ibid., p. 329), şi a dat naştere câtorva cuvinte ce intră şi ele în cadrul 
terminologiei descolindatului: descolindare, descolindat, descolindație; credem 
că nu este exclus ca şi descolindă să fie un derivat (regresiv, de data aceasta) 
de la verbul amintit, deşi opţiunea etimologică a profesorului Caraman 
(derivat de la colindă, cu prefixul des-) pare greu de atacat (v. Descolindă). 


Descolindare s.f. Termenul indică o practică magică opusă colindării. 
Profesorul Caraman afirmă că acest termen este atestat pe teren popular 
împreună cu alţi termeni proveniţi de la verbul a descolinda: „Ei nu 
figurează în nici unul din dicționarele limbii române sau măcar în vreun 
glosar dialectal, deşi ne sunt atestaţi în graiul poporului de la ţară, 
alcătuind aici o întreagă terminologie în legătură cu datina colindatului“ 
(P. Caraman, Descolindatul, p. 327). Substantivul analizat provine din 
infinitivul lung al verbului a descolinda, prin conversiune, şi are forma de 
plural descolindări, înregistrată de Caraman în varianta dăscolindări, în 
Hagieşti, jud. Ilfov: „Versurile cobitoare ale colindătorilor le zicem, la noi 
în sat, dăscolindări şi dăscolindaţii“ (bid., p. 329). Cea mai veche înregis- 
trare a unei formule de descolindare o găsim în opera lui Creangă, după 
cum menţionează şi P. Caraman: „Drele pe podele şi bureţi pe păreţi; câte 
pene pe cucoşi atâţia copii burduhoşi“ (I. Creangă, op. cit., p. 222). La 
acest text Creangă adaugă un scurt comentariu, extrem de sugestiv, cu 
privire la semnificaţia urării respective: ,... cum obişnuiesc a zice plugarii 
pe la casele ce nu-i primesc.“ (Idem). În felul acesta putem înţelege mai 
uşor caracterul magic al colindatului şi descolindatului, pe care, după 
cum am văzut, P. Caraman le consideră practici magice la fel ca vrăjile, 
farmecele etc. 

Descolindaţie s.n. După cum am menţionat, această practică magică 
a fost cercetată minuţios de către profesorul Caraman, care, pe baza unui 
extrem de bogat material de teren şi bibliografic, a stabilit coordonatele 
fundamentale ale descolindatului, relaţia cu colindatul, formulele de 
descolindare, caracterul magic al acestor formule, riturile de descolindare, 
terminologia folclorică a descolindatului, simbolistica unor practici rituale 
din cadrul descolindatului, raportul dintre blestem şi formulele de desco- 
lindat etc. Pe teren popular, P. Caraman a înregistrat o serie de termeni ce 
denumesc versurile injurioase ale colindătorilor, adresate celor ce nu-i 
primesc cu colindatul: pozne (etimologie necunoscută), în Socoale, 
jud. lalomiţa, şoalde (etimologie necunoscută), în Bârcăneşti, jud. Ialomiţa, 
cobituri (< a cobi), în Darabani (Dobrogea), ferțite (etimologie necunoscută), 
în Popina, fostul jud. Durostor, blesteme (< a blestema), în Băneasa, 
jud. Ilfov, pocitănii (< a poci), în Crevedia, fostul jud. Vlaşca, semne rele 
(termen compus), în Găeşti, jud. Dâmboviţa, batjocuri (< v. rom. bat-joc; 
apud DULR, p. 58), în Gurbăneşti, jud. Ilfov, bârfeli (< a bârfi), în Bucşani, 
fostul jud. Vlaşca, hule (< ucr. hula), în Brădet, jud. Argeş, descolindări, 
descolindaţii (< a descolinda), în Hagieşti, jud. Ilfov. Aceste substantive ce 
fac parte din terminologia descolindatului permit o serie de observaţii cu 
caracter lingvistic şi etnologic. Astfel, se poate remarca de la început că 
majoritatea acestor termeni sunt formaţi pe teren românesc, ceea ce poate 
dovedi vitalitatea practicii respective pe teritoriul ţării noastre; unii dintre 
termeni atrag atenţia asupra legăturii dintre fenomenele magice şi 
descolindat (blesteme, pocitănii, cobituri). O serie de termeni (pozne, batjocuri, 
bârfeli, hule) constituie adevărate dovezi ale pierderii semnificaţiilor magice 
şi ale trecerii pe primul plan, în cadrul descolindatului, a celor satirice şi 
parodice. În fine, termenii descolindare şi descolindaţie ne indică un alt strat 
alterminologiei descolindatului, cel direct legat de verbul a descolinda (verb 
neînregistrat în dicţionare). Nu este lipsit de semnificaţie nici compusul 
semne-rele, care ne aminteşte o serie de credinţe populare conform cărora 
colindatul unei gospodării era un semn de bun augur, nerealizarea acestei 
operaţii magice fiind un semn rău pentru acea gospodărie. Termenul desco- 
lindat este obţinut prin conversiunea formei de supin a verbului a descolinda. 


Descolindaţie s.f. Este încă un termen introdus în circuitul ştiinţific 
de P Caraman, având sensul „descolindare, descolindat“; el este înregistrat 
de Caraman în varianta dăscolindație, provenită, la rândul ei, de la varianta 

muntenească (a dăscolinda) a verbului a descolinda (P. Caraman, Descolin- 
datul, p. 329). Termenul a fost înregistrat în sudul Munteniei, în Hagieşti 
(jud. Ilfov), la forma de plural: „Versurile cobitoare ale colindătorilor 
le zicem la noi în sat dăscolindării şi dăscolindații“ (dem). După cum putem 
remarca, acest substantiv, înregistrat doar într-o singură localitate, face 
parte din terminologia descolindatului, alături de a descolinda, descolindare, 
descolindă etc. Reamintim faptul că P. Caraman consideră descolindatul 
drept o contra-vrajă, o vrajă de „desfacere“, ceea ce ne arată clar că 
etnologul ieşean privea atât colindatul, cât şi descolindatul ca practici 
magice realizate de actanţi specifici, colindătorii. Credem că termenul 
menţionat este format de la descolindat, cu sufixul -1e. 


Descolindă s.f. Termenul este introdus în circuitul ştiinţific tot de 
P. Caraman, care, ocupându-se de terminologia descolindatului, observă 
că, alături de a descolinda, descolindare, descolindaţie, descolindat, trebuie 
adăugat şi substantivul feminin descolindă, „care designează colinda de 
sens invers, adică formula negativă — arma de răzbunare a colindătorilor“ 
(P. Caraman, Descolindatul, p. 331). După cum menţionează etnologul 
ieşean, termenul amintit este „căzut astăzi complet în desuetudine“ (Idem) 
şi a fost înregistrat doar în Feteşti, jud. Ialomiţa; este posibil ca descolindă 
să fie cunoscut şi în alte zone, dată fiind raportarea sa la colindă, termen 
mult mai frecvent. După opinia lui P. Caraman substantivul descolindă 
provine de la colindă „ca derivat al său prin prefixul des-“ (Idem); deşi am 
acceptat soluţia etimologică propusă de profesorul Caraman, credem că 
nu este exclus ca acest termen să fie obţinut prin derivare regresivă de la 
a descolinda. 


Desface vb. Verbul a face denumeşte o acţiune de rupere a echili- 
brului natural, pe cale magică, în timp ce a desface reprezintă acţiunea 
reparatorie: „Desfacerile se apropie de descântece prin scopul pe care-l 
au: de a îndepărta de la sine aruncăturile altora, desfacerea făcutului“ 
(G. Coşbuc, Elementele, p. 194). S.Fl. Marian va face următoarea precizare: 
„scopul desfacerilor e întotdeauna bun“ (S.Fl. Marian, Vrăji, p. 6). Dacă 
avem în vedere că şi descântecele au un caracter benefic, putem considera 
cele două acţiuni cu caracter magic (4 descânta, a desface) foarte apropiate 
în conştiinţa populară, dacă nu chiar echivalente, cu toate că, iniţial, 
a desface avea în vedere contracararea a ceea ce fusese făcut (de la a face, 

„a fermeca, a vrăji“). Tiktin menţionează, de exemplu, expresia a desface 
făcutul (TDRG, fasc. 7, p. 70). De altfel, în general, verbul a desface este 
definit cu sensul „a nimici vraja sau farmecul care apasă asupra cuiva“ 
(DLRM, p. 233). De cele mai multe ori, în contextele studiate, verbul 
a desface este menţionat în strânsă legătură cu a face: „Că nu umblu a face, / 
Ci umblu a desface“ (AAF I, p. 200); „Cel ce i-o făcut cu patru (mâini —n.n.), / 
eu îi desfac cu cinci“ (ldem). Legătura dintre cele două verbe este uneori 
cuprinsă în chiar definirea verbului a desface: „a nimici, distruge, o vrăji- 
torie făcută“ (DESLR, p. 206). Alteori, această legătură este sugerată prin 
intermediul derivatelor verbului a face. Din materialele consultate a rezultat 
că verbul a desface se utilizează foarte des în combinaţie cu cuvintele 
făcătură, făcut, fapt, precum şi cu termenul farmec, care denumeşte tot o 
practică magică având caracter malefic, dar care este format de la altă 
rădăcină verbală: a desface un fapt (A. Gorovei, op. cit., p. 75); a desface 
făcătura (G. Coşbuc, Elementele, p. 194); a desface făcutul (ldem). Chiar şi 
paremiologia populară a reţinut legătura profundă dintre acţiunile 
exprimate de cele două verbe: Unde baba face, dracul nu desface (|. Zanne, 
Proverbele românilor, Socec, Bucureşti, 1895-1903, II, p. 3). Acţiunea verbului 
analizat este considerată de maximă importanţă, în cazul în care unei 
persoane i s-a făcut: „Am auzit că vrăjitorile ieu urma omului. Apoi mulţi 
se întâmplă că mor, că nu le desface înapoi“ (AAF, VI, p. 140). Verbul analizat 
este atestat pentru prima oară în 1561 (v. TDRG, fasc. 7, p. 70), provine de 
la (lat.) disfacere şi este cunoscut pe întreg teritoriul românesc (dem); 
menţionăm câteva zone: Banat (A. Gorovei, op. cit., p. 214), Dobrina-Huşi, 
jud. Vaslui (anchetă proprie), Măcişeni, Cuca şi Viile, jud. Galaţi (anchetă 
proprie), Muntenia (A. Gorovei, op. cit., p. 280), Bucovina (Elena Sevastos, 
Literatură, p. 160) etc. În zona Maltez, jud. Ialomiţa, am înregistrat varianta 
a dăsface, în timp ce în Moldova de Sud am notat varianta a disface (Cuca, 
jud. Galaţi; anchetă proprie). În general însă, în majoritatea materialelor 
cercetate este consemnată forma literară, a desface. Coşbuc atrage atenţia 
asupra apropierii dintre desfacere şi descântec: „Desfacerile se apropie 
de descântece prin scopul ce-l au“ (G. Coşbuc, Elementele, p. 194). A. Gorovei 
ţine să sublinieze, de altfel, că un termen care să denumescă un actant 
specific pentru acţiunea verbului analizat nu este cunoscut: „Dacă este 
adevărat că există deosebire între descântec, vrajă, farmece şi desfacere şi 
între cei care le practică, ar trebui să se cunoască şi cuvântul desfăcător, 
ca o profesiune pentru acei care practică desfacerile. Acest cuvânt nu 

există.“ (A. Gorovei, op. cit., p. 74), şi, dată fiind apropierea dintre desfa- 
cere şi descântec, actantul care desface se numeşte, în principal, descântător. 
Nu putem încheia discuţia referitoare la verbul a desface fără a semnala 
reflexele lui în sfera terminologiei etnobotanice româneşti; este vorba 
despre două plante utilizate în practicile magice de desfăcut, de unde şi 
denumirile lor populare: desfăcătoare (Salvia aethiopis) şi desfăcătoarea cea 
mare (Nicandra physaloides), ambele înregistrate în Dicţionarul etnobotanic 
al lui Al. Borza (p. 202, 229). Merită atenţie observaţia lui V. Ioniţă, care 
remarcă o interesantă influenţă a terminologiei magice asupra celei 
etnobotanice: „Dacă există buruieni folosite pentru făcut, se găsesc, de 
asemenea, şi altele bune pentru desfăcut“ (V. Ioniţă, Metafore ale graiului 
din Banat, Ed. Facla, Timişoara, 1985, p. 145). Cercetătorul timişorean 
aminteşte pentru acestă a doua categorie de plante pe cele menţionate de 
noi mai sus. În zona Griviţa, jud. Galaţi (anchetă proprie) am înregistrat 
expresia a desface frigarea, cu sensul „a dezlega farmecul“, expresie care 
indică o acţiune de nimicire a unei vrăji; de altfel, şi în zona Blaj, a desface, 
fără utilizarea substantivului frigare, este folosit cu sensul „a nimici vraja 
sau farmecul care apasă asupra cuiva“ (V. Frăţilă, Lexicologie şi toponimie 
românească, Ed. Facla, Timişoara, 1987, p. 43). 


Desfacere s.f. Şăineanu vede specificul acestei practici magice în 
„Sstricarea vrajei“ (DULR, p. 202), legând, evident, termenul de verbul 
a desface, „a sparge o vrajă“ (Idem). S.Fl. Marian este mai explicit în defi- 
nirea acestui termen: „Desfacerile nu se pot privi numai ca nişte simple 
depărtări ale răului, ci totodată şi ca vrăji, al căror scop e mai înainte de 
toate de a întoarce răul pe capul aceluia care l-a trimis“ (S.F. Marian, 
Vrăji, p. 14). Din comentariul lui S.Fl. Marian se poate desprinde apropierea 
semantică a termenului discutat de termeni ca: întors, întorcătură, întorsură. 
Forma de plural a acestui termen general răspândit este desfaceri: „cercala 
de tors se întrebuinţează la diferite descântece şi desfaceri“ (Ibid., p. 107). 
Conform credințelor populare, desfacerea vrăjii nu poate fi făcută decât de 
cel care a făcut vraja respectivă: „Disfacirea numa el o faci“ (Cuca, jud. Galaţi; 
anchetă proprie). Termenul este atestat pentru prima oară în 1703 (v. TDRG, 
fasc. 7, p. 40); nici Tiktin, nici Scriban (SCRIBAN, p. 411) nu menţionează 
valoarea pe teren magic. Este adevărat că Scriban defineşte desfacerea ca 
„acţiunea de a desface“, ceea ce poate sugera raportarea la verbul a desface, 
pe care acelaşi lingvist îl defineşte şi prin luarea în calcul a implicaţiilor 

pe teren magic („nişte farmece“). Privit din această perspectivă, termenul 
desfacere ne indică o practică magică opusă facerii, deci o practică având 
caracter benefic; ulterior, este posibil ca desfacerile să fi căpătat unele 
caracteristici care le-au apropiat de întoarceri, întorcături, după cum nota 
S.FI. Marian. 


Desfăcătură s.f.  I.A. Candrea a surprins corect sensurile acestui 
termen: „desfacerea unui farmec“; „descântecul, lucrul cu care se face 
asta“ (CADE, p. 401). Se poate observa cu uşurinţă că termenul menţionat 
are valoarea de practică magică („descântec'), dar şi pe aceea de „tip de 
activitate magică“ („desfacerea unui farmec“); nu în ultimul rând intere- 
sează faptul că desfăcătura denumeşte şi un element cu valoare magică 
(„lucrul cu care se face asta“). În zona Gropriţa, jud. laşi (anchetă proprie), 
termenul desfăcătură denumeşte pe de o parte „vraja cu care se strică 
făcătura“, iar, pe de altă parte, un tip de activitate magică; în zona Ciurea, 
jud. Neamţ (anchetă proprie), prin desfăcătură se înţelege „dezlegarea vrăjii“. 
Ov. Densusianu semnalează termenul desfăcătură cu înţelesul „înlăturarea 
unui farmec, desfacerea de el“ (Ov. Densusianu, op. cit., p. 222). Indiferent 
că avem în vedere desfacerea unui farmec, a făcăturii sau a vrăjii, desfăcătură 
denumeşte o practică magică benefică, având caracter reparator; de altfel, 
şi etimologia termenului ne sugerează acest fapt: el provine de la verbul 
a desface, care pe terenul magiei populare are sensul „a nimici vraja sau 
farmecul care apasă asupra cuiva“ (DLRM, p. 233). 


Desfăcut s.n. Este un termen ce denumeşte o practică magică ce 
constă în „anularea vrăjii sau a farmecului care se crede că apasă asupra 
cuiva“ (Lucia Cireş, Lucia Berdan, op. cit., p. 407); provine de la verbul 
a desface, care indică o acţiune magică de înlăturare a ceea ce a fost făcut. 
Al. Resmeriţă defineşte practica magică menţionată ca „scoaterea de sub 
ovrăjitorie (făcut)“ (DESLR, p. 206). Există numeroase descântece de desfăcut, 
care au în vedere tocmai anularea efectelor unei acţiuni magice cu caracter 
malefic; astfel, pentru fapt, descântecul respectiv se poate numi, pur şi 
simplu, descântec de desfăcut (A. Gorovei, op. cit., p. 75) sau de desfăcut pentru 
fapt (bid., p. 276). Deosebit de frecvente sunt formulele magice de desfăcut 
de ursită (bid., p. 411), care vizează domeniul erotic. Interesantă este şi 
implicarea elementului etnobotanic în practica magică menţionată: „Dacă 
există buruieni folosite pentru făcut, se găsesc de asemenea şi altele bune 


107 Desmir 


pentru desfăcut, aşa cum indică şi numele popular al Salviei Aethiopis, 
desfaptnic, desfăcătoare sau desfăcătoarea-cea-mare“ (V. loniţă, op. cit., p. 145). 
Cu valoarea adjectivală, termenul menţionat apare în textele româneşti 
încă din 1670, în Anon. Car. (v. TDRG, fasc. 7, p. 40). Termenul analizat 
apare şi în sintagma desfăcut de ursit (ALR 1/II, h. 241; h. 424). 


Desfăcut-ă adj. Am întâlnit acest termen ca denumire pentru o carac- 
teristică de tip magic, în sintagma apă desfăcută: „Din această apă desfăcută 
torni bolnavei, din creştetul capului, şi tot o speli pe tot trupul“ (Elena 
Sevastos, Literatură, p.161). În esenţă, avem de-a face cu apa nencepută, 
utilizată într-un descântec „de desfăcut de ursită“, astfel încât sintagma 
apă desfăcută este sinonimă cu cea de apă descântată. Termenul desfăcut(ă) 
trebuie deosebit de omonimul său, care este utilizat pentru a denumi 
o practică magică (La desfăcut se foloseşte apa nencepută); spre deosebire 
de acest din urmă termen, desfăcut, „caracteristică magică“, provine de la 
forma participială a verbului a desface. 


Desfermeca vb. Cuvântul menţionat are sensul „a înlătura efectele 
acţiunii unui farmec, a acţiona magic contra unui farmec“. În Muntenia, 
am înregistrat existenţa unei variante a desfărmeca (|. Muşlea, Ov. Bârlea, 
Tipologia, p. 250). În cazul acţiunii denumite de verbul în discuţie se poate 
vorbi de caracterul reparator, de restabilire a echilibrului tulburat de o 
acţiunea anterioară de fermecare. Ca şi în situaţia altor verbe formate pe 
teren românesc cu prefixul des- de la rădăcini verbale, şi a desfermeca este 
un termen cu caracter regional (v. TMPR, p. 54). Consemnăm câteva proce- 
dee de realizare a acţiunilor de fermecare şi de desfermecare, pe baza 
informaţiilor din răspunsurile la chestionarele lui Hasdeu: „Pentru a direge 
(a apăra) vacile de strigoi, când fată, mai întâi le bagă în vârful cornului 
drept trei boabe de grâu, trei de piper, trei de tămâie şi sare şi zic: Fărmecată 
să fii şi nime (nimeni — n.n.) să nu te poată desfermeca“; „Alţii bagă un ou 
de puică în locul unde fată junica mai întâi; oul să fie de puică neagră, şi 
cel dintâi ouat. Unii ung vaca cu untură, cu ai şi cărbune de tei“ (1. Muşlea, 
Ov. Bârlea, Tipologia, p. 250). Termenul este înregistrat şi în EC, II, p. 84, 
ca verb obţinut pe teren românesc, cu format des-, fără a se oferi însă şi alte 
informaţii. 


Desmir s.n. Termenul este înregistrat în Ardeal, cu sensul 
„deochetură“ (Ov. Densusianu, op. cit., p. 276); este sinonim cu desmirat 


Desmira 108 


(dem) şi este format prin derivare regresivă de la verbula desmira. Desmir 
este puţin folosit pe terenul magiei populare româneşti, având un caracter 
regional, în timp ce alţi termeni obţinuţi pe baza aceluiaşi procedeu (prin 
derivare regresivă) au o extensie spaţială mult mai mare; în acest sens 
putem aminti pe blestem şi râvnă. După cum se poate constata, substan- 
tivul amintit, care denumeşte o practică malefică, provine de la un verb ce 
denumeşte o acţiune cu caracter benefic; faptul nu trebuie să ne surprindă, 
căci pe teren popular sunt numeroase fenomenele de confuzie terminolo- 
gică, unele substantive, ca boşmoandă, boboană etc., ajungând să definească 
atât practici de tip malefic, cât şi practici benefice. 


Desmira vb. S. Puşcariu înregistrează acest termen cu sensul 
„a scăpa un copil de deochi“ („Zeitschrift fiir romanische Philologie“, 
63/1943, p. 17); lingvistul clujean pune acest verb în relaţie directă cu 
a (se) mira, „a privi rău“ (ldem). Pe terenul culturii populare „a privi rău“ 
are, de fapt, sensul „a deochea“. I. Nijloveanu înregistrează, în satul Rădeşti 
(jud. Olt), un descântec de deochi în care verbele a (se) mira şi a (se) desmira 
se găsesc într-o relaţie directă de tip cauzal: „Să să dăzmire de ce s-a mirat“ 
(PPR, p. 329). În acest context se vede mai clar că a desmira denumeşte o 
acţiune magică de tip reparator. Verbul a desmira prezintă interes pentru 
cercetarea magiei populare şi datorită celor două cuvinte obţinute de la 
rădăcina sa, cuvinte ce denumesc practici magice: desmir (obţinut prin 
derivare regresivă) şi desmirat. Ca sens general, a desmira se apropie de 
a dezdeochea, reprezentând înlăturarea efectelor acţiunii de deochiere. 


Desmirat s.n. Termen întâlnit în zona Răşinari, jud. Sibiu, cu sensul 
„deochetură“: „Ciuta-şi linge viţelul, / Eu îmi ling copilul / De deocheat, / 
De desmirat“ (V. Păcală, Monografia satului Răşinari, Bucureşti, 1915, p. 248). 
Secvența de descântec prezentată aduce în discuţie şi un alt termen magic, 
deja discutat de noi, deocheat; în ceea ce priveşte termenul desmirat, acesta 
provine din supinul verbului a desmira, verb care denumeşte o acţiune de 
înlăturare a efectelor deochiului (v. Desmira). 


Despăşi vb. Verb înregistrat în Ardeal de Al. Viciu, cu sensul „a păşi 
înapoi peste corpul cuiva“ (v. FC, II, p.89), şi în Moldova (Ciurea, jud. Neamţ; 
anchetă proprie). Acţiunea respectivă are, conform credințelor populare, 
semnificaţie magică: „Dacă cineva trece peste unul care-i culcat jos, acesta 

nu mai creşte, de nu-l despăşeşte...“ (Idem). Verbul analizat este format de 
la a păşi, care astăzi mai păstrează doar în unele locuri semnificaţie magică: 
„Nimeni să nu păşească peste femeia însărcinată că-i rău pentru copil, 
ceea ce nu trece, chiar dacă ai păşit-o înapoi, cum se face de obicei când 
păşeşti pe un copil sau pe un alt om“ (Elena Sevastos, Literatură, p. 152). 
Din observaţia Elenei Sevastos se poate remarca prezenţa unei acţiuni de 
păşire „înapoi“ care, de fapt, este denumită de verbul a despăşi. Termenul 
este înregistrat pentru prima oară abia la sfârşitul secolului al XIX-lea, în 
1892 (v. TDRG, fasc. 7, p. 43) şi, din materialele noastre, rezultă că nu este 
cunoscut doar în Ardeal, ci şi în Moldova, în zona Ciurea, jud. Neamţ 
(anchetă proprie), cu semnificaţie magică. 


Despetrece vb. Verbul menţionat denumeşte o acţiune cu caracter 
magic de „desfacere“: „Dacă cineva trece preşte unul care-i culcat jos, 
acesta nu mai creşte de nu-l despăşeşte, despetrece“ (Al. Viciu, Glosar, apud 
FC, II, p. 89). În general, acţiunea magică denumită de verbul a despetrece 
se exercită asupra copiilor: „trecând cineva peste copil, acesta n-o să 
mai crească dacă nu-l despetrece“ (dem); „peste un copil culcat nu este 
bine a trece sau a lua un lucru peste dânsul, căci atunci el nu mai creşte“ 
(Şez., XVIII, p. 100). Din exemplele de mai sus se poate observa că a despetrece 
este sinonim cu 4 despăşi, dar, spre deosebire de acesta, care este cunoscut 
în Transilvania şi Moldova, verbul analizat este înregistrat doar în Transil- 
vania (v. CADE, p. 405). 


Dezdeochea vb. Este înregistrat în Maramureş: „Pe tine omule, / Doi 
ochi te-au diochiet, / Nouă te-au desdeochiet“ (I. Bârlea, op. cit., p. 175), 
cu sensul „a suprima efectele unui deochi“ (Al. Rosetti, op. cit., p. 103). 
În Muntenia termenul este înregistrat în varianta a dăzdăochea 
(C. Rădulescu- Codin, Literatură, p. 543): „Ochelari cu patruzeci dă ochi, / 
Tu-ndărăt să dăzdăochi“. Verbul analizat este format de la un alt verb ce 
denumeşte o acţiune cu caracter magic (a deochia), cu prefixul des-; verbul 
prefixat indică o contraacţiune cu caracter magic, ce poate restabili 
echilibrul tulburat în urma acţiunii magice denumite de verbul a deochea. 
Prin semnificaţia sa, verbul a dezdeochea se apropie de verbele a desface, 
a dezlega, verbe care, de asemenea, indică acţiuni reparatorii. P. Bilţiu 
înregistrează, în zona Lăpuş (Maramureş), cuvântul dizdiochitor, „care 
alungă diochiul, duh care îndepărtează deochiul“ (P. Bilţiu, op. cit., p. 521), 

ceea ce ne sugerează existenţa, în acea zonă, a variantei a dizdiochia, 
neînregistrată însă de noi în materialele cercetate. De remarcat şi faptul 
că în aromână a fost semnalată prezenţa verbului disucledzu, cu sensul 
„a dezdeochea“, format după structura verbului analizat de noi, ceea 
ce poate sugera şi existenţa unui model comun pentru ambele verbe 
(v. CL 2/1970, p. 276). 


Dezlega vb. Termenul este format de la (lat.) disligare (TDRG, 
fasc. 7, p. 55; DGLR, p. 284) şi are sensul: „a înlătura efectele unei vrăji“. 
Am înregistrat şi pentru acest verb unele variante: a dizlega (Cuca, jud. Galaţi): 
„O chemat baba ca să-i dizlege“ (Cuca, jud. Galaţi), şi a dăzlega (în Muntenia): 
„Numai dă la mine să fie dăzlegat“ (AAF, III, p. 117). Acţiunea denumită 
de verbul a dezlega este privită ca foarte importantă în mentalitatea 
populară. Acest fapt este confirmat şi de modificarea produsă la nivelul 
formulei finale a unor descântece. În locul obişnuitelor structuri de tipul: 
„N.sărămâie curat, / Curat şi luminat, / Ca argintul strecurat“ (A. Gorovei, 
op. cit., Il, p. 198) sau: „N. să rămână curat, / Luminat, / Cum Dumnezeu 
l-a lăsat“ (dem), am întâlnit structuri cu verbul a dezlega: „Aşa să rămână 
iel curat / şi dăzlegat“ (AAF, III, p. 117). Astfel de structuri apar, în princi- 
pal, în acele descântece care vizează lichidarea urmărilor unei acţiuni de 
legare pe cale magică. De altfel, trebuie să menţionăm că, de cele mai multe 
ori, în materialele pe care le-am avut la dispoziţie cele două verbe, a lega şi 
a dezlega, apar împreună, constatându-se mai ales o dependenţă a celui 
de-al doilea verb de primul: „Acolo (solomonarii n.n.) învaţă din cărţi pe 
care alţi oameni nu le pricep şi nu ştiu ceti [...] farmece de-a lega şi dezlega 
ploile“ (Ir. Gherman, Meteorologie populară, Blaj, 1928, p. 145); aceeaşi situaţie 
şi în descântece: „Să fie (cutare) legat, / Cum leg eu aceste nouă noduri, / De 
toate să fie legat, / Numai de (cutare) să fie dezlegat“ (A. Gorovei, op. cit., 
p. 342). Relaţia strânsă dintre cele două verbe nu trebuie să ne mire: prefixul 
des- (dez-) indică, de regulă, o reacţie la o acţiune anterioară, astfel încât 
a dezlega reprezintă o acţiune magică având caracter reparator, de resta- 
bilire a echilibrului tulburat de acţiunea denumită cu verbul a lega (v. Lega). 
Acţiunea de „dezlegare“ era, poate, şi din acest motiv privită cu oarecare 
îngăduinţă chiar de către prelați, biserica însăşi având anumite „rugăciuni 
de dezlegare“ (PP, III, p. 5). Autorul prefaţei la volumul Poezii populare 
(1912, Sibiu), folcloristul E. Hodoş, remarcă faptul că vrăjitorii tăgăduiau 
că vrăjesc, farmecă, preferând să declare că desfac, dezleagă, ceea ce era 

privit favorabil, tocmai datorită faptului că biserica recunoştea, într-un 
fel, acţiunea de a dezlega, prin acele rugăciuni de care aminteam. Dintre 
derivatele termenului discutat şi cuvintele provenite din conversiunea 
unor forme ale sale putem menţiona pe dezlegătură şi dezlegare: dezlegătură, 
„scoaterea de sub vrajă“ (DESLR, p. 207); „desfacerea unei vrăji“ (DULR, 
p. 203), dezlegare „acţiunea de a dezlega“ („„Dezlegarea de vrăji era făcută 
tot de vrăjitoare“; Gh. Brătescu, Vrăjitoria, p. 577). Ca şi verbul a lega, a dezlega 
este cunoscut pe întreg teritoriul românesc; menţionăm câteva zone: 
Maramureş (Antologie, I, p. 257), Oltenia (PPR, II, p. 397), Moldova 
(informaţii de teren din judeţele Vaslui şi Galaţi), Teleorman (Gr. Tocilescu, 
Chr. N. Ţapu, op. cit., p. 342), Gorj (Idem), Dobrogea (ALRT II, p. 230), Ilfov 
(A. Gorovei, op. cit., p. 342), Argeş (Ibid., p. 398). La românii de peste Nistru 
a fost înregistrată expresia a dezlega de dragoste: „De dragoste când îi dezlega, 
casa s-o lumina“ (A. Raţiu, op. cit., p. 158). Prima atestare a termenului 
datează din secolul al XVI-lea (v. TDRG, fasc. 7, p.55). 


Dezlegare s.f. Termenul denumeşte o practică magică cu caracter 
reparator, având sensul „desfacere, dezlegătură”: „Dezlegarea ploilor o 
fac vrăjitoarele“ (|. Muşlea, Ov. Bârlea, op. cit., p. 480). A. Gorovei repro- 
duce un descântec de legătura şarpelui, la care indică şi practica magică 
reparatorie: dezlegare (A. Gorovei, op. cit., II, p. 398). Părerea noastră este că 
acest termen ar fi mai puţin folosit pe terenul culturii populare, mai frecvent 
fiind termenul desfacere, şi este mai mult legat de domeniul meteorologic: 
„Dezlegarea este meşteşugul de a face să plouă pe unde vrei“ (|. Muşlea, 
Ov. Bârlea, op. cit., p.480). Pentru prima oară termenul este atestat în 1580 
(BGL) şi are forma de plural dezlegări (TDRG, fasc. 7, p. 55); şi în cazul 
acestui termen magic ar fi de semnalat interferența cu planul religios, 
unde găsim sintagma rugăciune de dezlegare (dem). Substantivul analizat 
mai apare şi în ALR II/1, MN 2707, 85. 


Dezlegat s.n. Denumeşte o practică magică de înlăturare a efectelor 
unei acţiuni magice cu caracter malefic şi are acelaşi înţeles cu desfăcut. 
Etimologic însă, termenul analizat este pus în relaţie cu verbul a lega, 
dezlegat semnificând o practică de înlăturare a ceea ce a fost legat. Frecvent, 
această practică este utilizată în domeniul erotic, în care am întâlnit nume- 
roase descântece de dezlegat, de dezlegat bărbatul etc. (A. Gorovei, op. cit., 
II, p. 281). Termenul dezlegat intră în relaţie de sinonimie şi cu substantivul 


Dezmuţi 112 


dezlegare: dezlegatul (dezlegarea) ploii (Dobrina-Huşi, jud. Vaslui; anchetă 
proprie). Interesant este şi faptul că acest termen a căpătat conotaţii 
religioase legate de valoarea pe teren religios a verbului a dezlega, „a scuti 
pe cineva de obligaţiile asumate sau avute, de jurăminte“, „a da voie 
cuiva să facă un lucru“ (I.M. Stoian, Dicţionar religios, Ed. Garamond, 
Bucureşti, 1992, p. 80). În plus, cu valoare adjectivală el poate denumi pe 
cel „care a fost absolvit de păcate, de blesteme etc.“ (dem). 


Dezmuţi vb. În general, acţiunea denumită de acest verb este 
realizată de actanţi imaginari, ceea ce ne-ar îndreptăţi să nu-l luăm în 
calcul; din moment ce sursele consultate (S.Fl. Marian, Vrăji, p. 235; 
S.FI. Marian, Înmormântarea, p. 17; G. Dem Teodorescu, op. cit., p. 382, p. 383; 
Elena Sevastos, Literatură, p. 160) indică drept actanţi pe Maica Domnului, 
ielele etc., lucrurile ar părea clare. Pe teren popular situaţia este diferită, 
contrazicându-l şi pe P. Caraman, care observa că pentru realizarea 
acţiunii denumite de verbul a dezmuţți „se recurge la o fiinţă imaginară şi 
care e, de obicei, Maica Domnului“ (P. Caraman, Descolindatul, p. 350). 
Se ştie că există descântece de amuțirea bărbatului nestatornic (|.C. Chiţimia, 
Folclorişti şi folcloristică românească, Ed. Academiei, Bucureşti, 1968, p. 211), 
descântece cu o largă răspândire pe teritoriul românesc. În zona Rediu, 
jud. Neamţ, am întâlnit şi practici magice realizate de actanţi umani care 
aveau în vedere dezmuțirea bărbatului: „tot ie (vrăjitoarea — n.n.) ştii 
sî dizmuţascî barbatu“. Acest fapt ne-a determinat să includem verbul 
amintit în cadrul terminologiei magice populare. Verbul a dezmuţi cu sensul 
„a vindeca de muţenie“ (Al. Rosetti, op. cit., p. 103) prezintă şi variantele 
a dismuţți (Al. Rosetti, op. cit., p. 103) şi a demuți (Elena Sevastos, Literatură, 
p. 160). Prin specificul acţiunii sale, verbul analizat poate fi inclus în seria 
termenilor ce indică desfacerea unei vrăji şi, alături de a amuți, denumeşte 
o acţiune de controlmagic a vorbirii (v. Amuţi). 


Diavolie s.f. Substantiv mai rar folosit pe teren popular şi care 
apare mai frecvent în textele medievale româneşti: „Blestemăţiile, diavoliile, 
răutăţile, viaţa nelegiuită, desfrânările [...] gălbenesc şi sălciază faţa 
omului...“ (text de la 1819, apud Gh. Brătescu, Grija, p. 324). Am putut 
înregistra acest termen şi pe teren popular: „Zâna zâmbi, căci ştia că 
acestea sunt diavoliile zmeului.“ (A. Gorovei, op. cit., I, p. 40); de remarcat 
că, în acelaşi text, apar şi termeni ca fermecătorie, farmazonie, toţi purtători, 

aici, ai sensului „vraja, farmec“, ceea ce ne determină să considerăm că şi 
diavolie are acelaşi sens; de altfel, Gh. Brătescu glosează termenul 
discutat cu sensul „drăcie, lucru diavolesc“, ceea ce pentru mentalitatea 
medievală făcea referire „obligatorie“ la practicile magice (v. Gh. Brătescu, 
Grija, p. 387). În general, în textele vechi româneşti, practicile magice 
erau cotate drept fapte, lucruri diavoleşti, după cum indică unele fragmente: 
„goneşte toată lucrarea diavolească, toată lucrarea satanei“ (A. Gorovei, 
op. cit., p.41); în această direcţie ne trimite şi explicaţia etimologică: diavol 

v. Descântat 

v. Descântat,-ă 
v. Descântătoare 
v. Descântător 


v. Descântătură 


Discântec s.n. v. Descântec 


Disface vb. v. Desface 
Disfacere s.f. v. Desfacere 
Disfăcătură s.f. v. Desfăcătură 
Disfăcuts.n. v. Desfăcut 


Disfăcut,-ă adj. v. Desfăcut,-ă 


Dismuţi vb. v. Dezmuţi 
Dizlega vb. v. Dezlega 
Dodescânta vb. Verb atestat doar în Banat, cu sensul „a descânta 


îndeplinind tot ritualul“ (AAF, VI, p. 380) şi format de la a descânta, 
cu prefixul de origine slavă do-; „acest prefix, de origine slavă, este răspân- 
ditîn zona Banatului. Cu excepţia lui a dobori, general în limbă, derivatele 
în do aparţin, în special, graiului din Banat şi din regiunile învecinate“ 
(FC, II, p. 100). Acest prefix arată, după cum am menţionat, ducerea acţiunii 
denumite de verbul neprefixat până la limita ei maximă. A dodescânta nu 
înseamnă doar a termina de descântat, după părerea noastră, ci indică 
respectarea, în totalitate, a secvenţelor regiei magice, ducerea lor la bun 
sfârşit, pas cu pas. Acest verb cu caracter regional este format, după cum 
am văzut, cu ajutorul unui formant de origine slavă; baza derivativă este 
însă de origine latină (a descânta), ca şi în cazul verbelor a doavea, a dospune. 

Doftoroaică s.f.  lermenul este format de la cuvântul doftor (formă 
alterată de la doctor „medic“) şi este sinonim cu doftoroaie; el a circulat în 
estul Moldovei: subiectul anchetat în zona Dobrina-Huşi, jud. Vaslui îşi 
mai aminteşte acest termen, dar nu a putut preciza dacă el mai este folosit 
astăzi pentru a denumi un actant magic. Ar fi interesant de remarcat că 
substantivul ce a servit ca bază derivativă, doftor, este răspândit în Moldova, 
dar şi în Basarabia, unde am înregistrat şi câteva variante fonetice: doftor, 
doktur (AL Mold., 1/II, h. 338; 9), doktur (bid., h. 338; 220), dohtor (Ibid., 
h. 338; 26), dohtur, doftur (Ibid., h. 338; 16). Doftor este înregistrat mai ales la 
graniţa cu România (Ibid., h. 338; 66, 68, 88, 155, 178, 180, 199, 203 etc.), 
ceea ce ne sugerează că termenii derivați doftoroaie şi doftoroaică, ar putea 
fi răspândiţi şi în Basarabia. Substantivul doftoroaie este cunoscut în vestul, 
nordul şi sudul Moldovei, în timp ce doftoroaică a cunoscut o răspândire 
limitată, în zona de est a Moldovei. 


Doftoroaie s.f. După părerea lui Artur Gorovei, acest termen este unul 
dintre cei mai răspândiţi şi mai importanţi în cadrul terminologiei 
actanţilor magiei: „Persoana care descântă se numeşte îndeobşte babă, 
băbăreasă, doftoroaie... (A. Gorovei, op. cit., IL, p. 74). Termenul este înregis- 
trat de noi şi în zona Covurlui, în comunele Corod, Matca, atât la forma de 
singular, cât şi la cea de plural (doftoroaie; v. TDRG, fasc. 7, p. 81). Interesant 
este că şi acest termen se poate folosi în combinaţie cu un alt termen ce 
denumeşte actanţi, şi anume babă (babă doftoroaie — babe doftoroaie) (Corod, 
Matca). Am înregistrat forma de plural şi în materiale din Banat: „Zeama 
de nalbă mare cu barba ursului era dată de doftoroaiele din unele sate 
flăcăilor ce se visau făcând «treaba cea rea»“ (TMPR, p. 119). Sensul terme- 
nului doftoroaie este „femeie (bătrână) care practică medicina empirică 
bazată pe vrăji, descântece şi plante medicinale“ (DLRM, p. 256). Pentru 
a stabili etimologia substantivului analizat, trebuie să pornim, după opinia 
lui Şăineanu (DULR, p. 216), de la cuvântul doftor, „numele popular al 
doctorului". Scriban înregistrează şi alte sensuri pentru termenul în discuţie: 
„nevastă de doctor sau posesoare a [...] acestui titlu (SCRIBAN, p. 438), 
ceea ce ne sugerează că, în mediul sătesc, acest substantiv se menţinuse şi 
în terminologia medicală. 


Drăcărie s.f. Spre deosebire de substantivul drăcie, format cu sufixul 
-ie (ce contribuie la denumirea diverselor sectoare ale magicului), drăcărie 

conţine un alt sufix, -ărie (care contribuie la formarea de substantive ce 
denumesc practici magice), care mai apare în termeni ca: băbărie, şişcărie, 
vrăjitorie etc. Autorii DLRM glosează acest substantiv cu sensul „drăcie“ 
(DLRM, p. 261), fără ca prin aceasta să ajute la dezvăluirea conţinutului 
adevărat al acestui cuvânt. Nici Şăineanu, ceva mai înainte, nu dăduse o 
definiţie mai bună: drăcărie, „drăcovenie“ (DULR, p. 219). Totuşi, pe baza 
contextelor cercetate putem afirma că şi acest termen a avut, iniţial, sensul 
„vrajă“, ulterior suferind un proces de desacralizare, fapt înregistrat de 
dicționarele amintite: „Baba ştie multe drăcării“ (T. Pamfile, Duşmani, p. 87); 
„„.. O vrăjitoare straşnică care închega apa şi care ştia toate drăcăriile de pe 
lume“ (I. Creangă, op. cit., p. 65); „Ea, prin drăcăriile ei, prefăcuse atunci pe 
stăpânul său Făt-Frumos în purcelul ogârjit“ (bid., p.69). 


Drăcie s.f. Autorii DLRM indică următoarele sensuri pentru cuvân- 
tul în discuţie: „ştrengărie, poznă, năzbâtie“; „faptă rea, blestemăţie“; 
„minunăţie, ciudăţenie“; „vrăjitorie, farmec“ (DLRM, p. 261); şi DEX, 
care în multe privinţe reia definițiile din DLRM, atrage atenţia asupra 
sensului magic (DEX, p. 318). Şăineanu nu indică pentru drăcie valoarea 
pe teren magic, oprindu-se doar la sensurile „faptă drăcească, cuget rău, 
uneltire ascunsă“ (DULR, p. 219). Vasile Breban, în DGLR, elimină orice 
referire la implicaţiile magice ale lui drăcie: „faptă rea, ştrengărie, poznă, 
minunăţie, ciudăţenie“ (DCLR, p. 309). Cu toate acestea noi credem că 
substantivul drăcie (< drac) poate indica şi o practică magică de tipul 
farmec, vrajă: „Ciobănaşul ştia că-şi priponise calul bine; înţelese că trebuie 
să fie vreo drăcie, aici la mijloc“ (P. Ispirescu, Basme, p. 169). Acest termen 
este interesant şi prin faptul că prezintă două sinonime formate de la 
nume diferite ale aceleiaşi fiinţe mitofolclorice: drăcărie, diavolie (datorate 
credințelor că vrăjile sunt patronate de diavol: „Molitva casei care are 
vreo supărare de drăcii, farmece şi făpturi drăceşti“ (text de la 1650-1675, 
v. GCR, I, p. 228). Expresia Ei, drăcie (Ei, drăcia dracului), „exclamaţie de 
surpriză şi de nemulţumire“ (v. DLRM, v. DEX), nu mai păstrează astăzi 
în conştiinţa vorbitorilor, legătura cu domeniul magicului. 


Drege vb. Apare cu valoare magică în expresia a drege mortul, 
„a face un anumit ritual la mormântul cuiva pentru a împiedica mortul să 
se facă strigoi“ (V. Nestorescu, Românii timoceni din Bulgaria, Ed. Fundaţiei 
Culturale Române, Bucureşti, 1996, p. 133): „îl drege, să duce sâmbăta la 

mormânt, cheamă o babă şi ia drege mortu ca să nu să facă moroi“. 
Procedura de dregere a mortului este, în final, una de destrigoire, care 
impune un set întreg; de interdicții, condiţionări: „Sâmbăta mortul să drege. 
Merg trei femei. Nu vorbeşte nimica până acolo. Pun trei fusă (înfig) pe 
mort (mormânt). Să iau şi trei grăunţi de usturoi. Şi sămânță. dai ocol cu o 
lampă. Şi le dai foc. Şi femeia zâcea aşa la fus: Când s-o pune fusu ăsta / 
Şi s-o uda, şi s-o făcea / Şi la târg l-o ducea / Şi l-o vindea cu bani / Să nu 
se întrupeze trupul / Ca să nu vie acasă“ (N. Panea, C. Bălosu, Gh. Obrocea, 
Folclorul românilor din Timocul bulgăresc, Ed. Omniscop, Craiova, 1996, 
p. 136). În esenţă, astfel de proceduri aveau caracter apotropaic, eliminând, 
conform credințelor, posibilitatea ca mortul să se facă strigoi (moroi). Printre 
interdicțiile cele mai importante găsim câteva răspândite în majoritatea 
zonelor: „Şi până să duce (baba — n.n.) la grobişte, ea nu vorbeşte cu nîma 
(nimeni — n.n.)“; „Dacă trece pisica peste el (peste mort — n.n.), să face 
moroi şi vine şi te mâncă“ (1dem). Verbul a drege are valoare magică şi în 
afara expresiei menţionate, după cum atestă unele proceduri magice 
înregistrate în Ardeal: ,... copiii zic, unul «cucu» şi celălalt «răscucu». 
Astfel se zice că au dres sau răscucăit vaca“ (A. Fochi, op. cit., p. 13). Verbul 
menţionat prezintă variantele a derege, a direge şi provine din lat. diregere 
(DEX, p. 319); doar forma sa participială a generat un termen cu valoare 
magică: dres. Se poate conchide că verbul a drege a fost cunoscut cu valoare 
magică pe o mare arie a teritoriului locuit de români; astăzi, s-au mai 
păstrat urme doar în unele zone: în Ardeal (v. A. Fochi, op. cit., p. 13), în 
Dolj (Credinţi, p. 145), în Timocul românesc (v. Nestorescu, op. cit., p. 133; 
N. Panea, C. Bălosu, Gh. Obrocea, op. cit., p. 136). 


Dres,-easă adj. Termenul în discuţie este rar utilizat, astfel că nu ne 
miră că el nu apare în dicţionare; el provine de la participiul verbului a drege 
şi denumeşte o caracteristică magică legată de procedurile de destrigoire, 
exprimată lingvistic prin expresia a drege mortul: „moroi e un om care 
spune (poporul — n.n.) că nu e dres“ (N. Panea, C. Bălosu, Gh. Obrocea, 
op. cit., p. 134). Totuşi, D. Udrescu înregistrează pe dres cu sensul 
„fermecat“, în localitatea Săpata de Sus: „E dres, fa, nu se lipeşte nimic de 
el“ (D. Udrescu, op. cit., p.79), ceea ce ne indică faptul că termenul discutat 
poate avea valoare magică şi fără a fi neapărat legat de practicile de 
destrigoire. 


F 


Face vb. După cum observa Tr. Herseni, „probabil că termenii 
cei mai vechi cu semnificaţii magice din limba română derivă din verbul 
a face: a face farmece, vrăji, a-i face cuiva cu ulcica, dar probabil şi expresiile 
azi laicizate a i-o face, a-i face inimă rea, a-i face de petrecanie, î-a făcut-o etc., 
care arată foarte clar caractere originare de acţiune şi de tehnici“ (Ii. Herseni, 
Literatură şi civilizație, Ed. Univers, Bucureşti, 1976, p. 124). Acelaşi autor 
se opreşte şi asupra relaţiei, la nivel magic, dintre facere şi desfacere: 
„De fapt, la acest nivel, magia se confundă cu facerea şi are un caracter 
vătămător, pentru că strică rânduiala vieţii şi a lumii, pe când desfacerea 
apare ca o contramagie, ca o acţiune reparatorie“ (ldem). Numeroase 
expresii populare atrag atenţia asupra implicaţiilor magice ale acţiunii 
denumite de verbul prezentat: 4-i face cuiva cu ulcica, „a-i pune oala cuiva, 
a vrăji, a fermeca pe cineva să iubească pe altul“ (DA, tom II, partea ], 
p. 13); a face cu ulcicuța (|. Muşlea, Ov. Bârlea, op. cit., p. 471); a-i face cuiva, 
„a-l fermeca, a-l vrăji să iubească sau să urască pe cineva“ (DA, tom II, 
partea I, p. 11); a-i face cuiva de urât, „a-l fermeca să prindă ură“ (bid., p. 12); 
a face farmece, „a fermeca“ (A. Gorovei, op. cit., Il, p.75);a face vrăji, „a vrăji“ 
(DULR, p. 703); a face pe ursită, „a-şi ghici ursitul“ (AAF, II, p. 172); a face de 
fapt, „a descânta pentru boala denumită fapt“ (Şez., I, p. 157); a face de 
plânsori, „a descânta pentru boala numită plânsori“ (Şez., |, p. 127); a face 
bozgoane, „a bosconi“ (DA, tom II, partea I, p. 13); a face cu bobii, „a ghici, 
a da în bobi“ (ALR SN, V, H, h. 1567); a face pră sugină, „a face pe ursită“ 
(ALRT II, p. 27); a face cuiva pe întors, „a întoarce un farmec“ (DA, tom II, 
partea I, p. 813); a face de moleţi, „a descânta pentru boala denumită popu- 
lar moleți“ (S.Fl. Marian, Insectele, p. 68). După cum se poate observa pe 
baza expresiilor menţionate, verbul a face prezintă serioase implicaţii atât 

pe terenul vrăjitoriei, cât şi pe acela al divinaţiei populare. Şi cuvintele 
provenite de la rădăcina verbului în discuţie ne pot ajuta să înţelegem 
mai bine importanţa deosebită a acestui cuvânt în cadrul lexicului magic 
românesc: făcătoare, „vrăjitoare“ (C. Tudor, Derivarea cu sufixe în româna 
populară, Bucureşti, 1978, p. 126); facere, „vrăjire, fermecare“ (DA, tom II, 
partea I, p. 23); făcut, „farmec, vrajă“ (îbid., p. 27); făcaş, „vrăjitor care face 
pe ursită, de dragoste, de urât“ (Ibid., p. 2); făcătură, „descântec, vrăjitorie 
pentru a face rău cuiva“ (DESLR, p. 253); făcare, „farmec“ (DA, tom I, 
partea I, p. 2). Aceşti termeni denumesc, în general, practici magice cu 
caracter malefic, fie actanţi magici ce acţionează în mod malefic asupra 
cuiva, ceea ce ne sugerează şi de ce tip au fost valenţele iniţiale pe teren 
magic ale acţiunii denumite de verbul a face. Totuşi, o serie de construcţii, 
chiar dintre cele menţionate anterior (a face de fapt, a face de moleți etc.), la 
care putem adăuga a face de deochi, a face de năjit (informaţie de teren: 
Ciurea, jud. Neamţ), atrag atenţia asupra conotaţiilor pozitive pe care 
le are, în aceste contexte, verbul amintit; este unul dintre cele mai intere- 
sante cazuri de enantiosemie din lexicul magic românesc (cf. V. Bălteanu, 
op. cit.,p.87). 


Facere s.f. Termenul este format de la verbul a face şi prezintă 
o variantă, făcare, atestată în Bucovina: „Să mă speli pre mine, / De câscare, / 
De făcare“ (S.Fl. Marian, Vrăji,, p. 179). Această variantă a apărut ca urmare 
a unei modificări în plan lingvistic: „în loc de facere, prin substituirea 
terminaţiei infinitivale -ere cu -are“ (DA, tom II, partea I, p. 2). Substantivul 
facere are sensul „farmec: „Diferite farmece [...], mai cu seamă facerea pe 
ursită“ (S.F. Marian, Ornitologia, 1, p. 200). Alături de sensul menţionat 
cuvântul facere mai poate să-l aibă şi pe acela de „tip de activitate magică“ 
(v. DA, tom II, partea I, p. 23), căci autorii lucrării menţionate glosează terme- 
nul cu sensul „vrăjire, fermecare'“. Forma de plural este faceri (A. Gorovei, 
op. cit., Il, p. 187). Substantivul menţionat este înregistrat pentru prima 
oară în secolul al XVI-lea (v. TDRG, fasc. 8, p. 133), dar fără sens magic; 
varianta făcare (pl. făcări; Idem) este atestată abia la 1892 (S.Fl. Marian, 
Vrăji,, p. 179). Deşi reprezintă o variantă regională (în Bucovina), 
făcare este înregistrat în câteva lucrări lexicografice importante: TDRG 
(fasc. 8, p. 133), DA (tom II, partea I, p. 2), CDDE (p. 87-88, cu sensul „sort, 
sortilege“). 

Fapts.n. Definiţiile de dicţionar atrag atenţia asupra valorilor 
pe teren magic ale cuvântului dat: „farmec, fermecătură, vrajă, făcătură“ 
(DA, tom II, partea I, p. 50); „vrajă, farmec“ (DESLR, p. 256). În esenţă, 
avem de a face cu practică magică de tip malefic; termenul analizat are 
însă implicaţii şi pe terenul medicinei populare, denumind o boală 
provocată pe cale magică: „După credinţa poporului, faptul se aruncă în 
calea celui descântat. Cine calcă în descântecele zvârlite de babe, pe acela 
se ia faptul“ (S.Fl. Marian, Înmormântarea, p. 15). Ar fi de remarcat şi un alt 
sens al cuvântului fapt, înregistrat de autorii DA: „vierme descântat ce se 
trimite de vrăjitoare pe capul altuia“ (DA, tom II, partea I, p. 50). Credem 
că în această situaţie fapt are sensul „element cu valoare magică“, care, 
alături de sensurile deja menţionate, ne sugerează importanţa substanti- 
vului amintit în cadrul lexicului magic. Fapt intră şi în structura unor expresii 
idiomatice: a face de fapt (Şez., I, p. 157), are fapt, şade ca un fapt, a trecut faptul 
pe lângă el, a trecut faptul pe lângă casă (|. Muşlea, Ov. Bârlea, op. cit., p. 399); 
prezintă două variante ale formei de plural: fapți (C. Rădulescu-Codin, 
Literatură, p. 516) şi fapturi (A. Gorovei, op. cit., IL, p. 270). Fapt provine din 
lat. factum (DA, tom II, partea I, p. 50) şi este atestat pentru prima oară în 
secolul al XVI-lea (TDRG, fasc. 8, p. 135). Şi în cazul acestui termen s-a 
putut înregistra un fenomen de degradare semantică: „În Basarabia este 
înregistrat cuvântul fapt cu sensul „copil (obraznic) de vârstă preşcolară“, 
în zona Cahul (RLŞL, 6/1994, p. 95); acest sens credem că provine 
de la sensul „vierme descântat“ (v. DA), dat fiind neastâmpărul copiilor 
(V. Bălteanu, op. cit., p. 160). 


Faptorniţă s.f. Este un termen înregistrat în zona Dorohoi, cu sensul 
„femeie care se ocupă cu vrăji“ (Lexic regional, II, p. 118): „E faptorniță, să 
nu stai de vorbă cu ea“; forma de plural este faptornițe (dem). Substantivul 
menţionat denumeşte un actant magic cu acţiune malefică, de tipul 
fermecătoarei, şi este format de la cuvântul faptor, ce este înregistrat în 
textele medievale româneşti în varianta faptoriu, „creator“, iar prin 
specializare de sens, în textele religioase, „Dumnezeu“ (v. DA, tom II, 
partea I, p.51); nu credem ca termenul faptorniţă să fie format direct de la 
cuvântul fapt (un alt element de terminologie magică), ce denumeşte o 
practică magică: fapt are, după cum se ştie, sensul „vrajă“ (DULR, p. 244). 
Faptorniţa este cea care face („farmecă“) şi considerăm că, în consecinţă, 
termenul analizat de noi provine de la substantivul menţionat (faptor), 

şi nu de la cuvântul fapt. Termenul faptorniță nu are derivate pe terenul 
magiei populare. 


Farmazoană s.f. Materialele de care dispunem ne arată că termenul 
menţionat are sensul „fermecătoare“; de altfel, şi autorii DA glosează 
cuvântul cu sensul „vrăjitoare, fermecătoare“ (DA, tom II, partea |, p. 64). 
Scriban indică, de asemenea, sensul magic al acestui cuvânt, „vrăjitoare, 
fermecătoare“ (SCRIBAN, p. 493). În zona Viile, jud. Galaţi (anchetă 
proprie), termenul este ieşit din uz; informatoarea susţine că a auzit acest 
cuvânt, cu referire la femeile „care făceau farmece”. În linii generale, farma- 
zoana avea o imagine nu tocmai pozitivă: în Dobrina-Huşi, jud. Vaslui 
(anchetă proprie), astfel de persoane erau evitate în general: „E o farmazoană, 
parcă poţi să te duci să mănânci ceva la ea.“ Forma de plural este farmazoane 
(Dobrina-Huşi, jud. Vaslui). În ceea ce priveşte aria de răspândire, credem 
că ea acoperă, în linii generale, teritoriul Moldovei. Poate că şi prezența 
acestui termen în opera lui Creangă să confirme opinia exprimată: ,... farma- 
zoană ce eşti“ (I. Creangă, Poveşti, povestiri, amintiri, Ed. pentru Literatură, 
Bucureşti, 1967, p.154). Termenul este format de la farmazon (v. Farmazon). 


Farmazoancă s.f. Termenul este înregistrat de Gh. Pavelescu în Bucovina, 
cu sensul „vrăjitoare de mană“ (Gh. Pavelescu, Mana, p. 81). DA reţine pentru 
acest termen sensul „vrăjitoare, fermecătoare“ (DA, tom II, partea I, p. 64). 
Forma de plural este farmazoance (Gh. Pavelescu, Mana, p. 81). Spre deose- 
bire de farmazoană, termenul farmazoancă are o arie mai restrânsă de utilizare, 
în nordul Moldovei, în timp ce primul termen este înregistrat pe o arie mai 
largă, în diverse puncte ale Moldovei (v. Farmazoană). Pe teren, în cadrul 
anchetelor proprii, am întâlnit termenul farmazoană, nu şi pe cel de farma- 
zoancă; de altfel, nici lucrările lexicografice consacrate (cu excepţia DA) 
nu înregistrează termenul discutat. Atât TDRG, cât şi SCRIBAN menţio- 
nează doar termenul farmazoană. Farmazoancă este format de la substantivul 
farmazon, ce denumeşte un actant magic de sex masculin, cu sufixul -că 
(DA, tom II, partea 1, p. 64). 


Farmazon s.m. Termenul farmazon este împrumutat din limba rusă 
(v.DA), unde nu are însă valoarea „vrăjitor“ (v. DAL/,IV,p.532). Al. Resmeriţă 
crede că acest cuvânt a dezvoltat sensul menţionat „din cauză că franc- 
masonii (acesta este sensul din rusă - n.n.) se adună noaptea şi aveau 

semne convenţionale, prin care se cunoşteau unii pe alţii“ (DESLR, p. 257). 
Conform credințelor populare, şi actanţii magici, vrăjitorii, vrăjitoarele 
se întâlneau noaptea, mai ales în noaptea de Sf. Gheorghe. S.Fl. Marian, 
discutând termenii farmazon, farmazoană, face trimitere la (fr.) franc-magon 
şi opinează că aceşti termeni „au început a se întrebuința în sensul de 
«fermecător» şi «fermecătoare», negreşit din cauza asemănării cu vorba 
farmec“ (S.FL. Marian, Vrăji,, p. 12). Lazăr Şăineanu remarca şi el misterul 
de care se înconjurau francmasonii în activitatea lor, ceea ce îi apropia 
de activitatea vrăjitorilor, „la care se adaugă analogia vorbei cu farmec“. 
De aici, „accepțiunea de vrăjitor“ (DULR, p. 244). A. Scriban consideră că 
termenul discutat este de origine greacă (farmazonos; SCRIBAN, p. 493); 
s-ar putea ca limba rusă să fi fost doar intermediarul pentru termenul 
grecesc, aşa cum în perioada veche slavona bisericească a servit pentru 
pătrunderea în limba română a multor termeni de origine greacă. Pentru 
prima oară termenul este înregistrat în sec. al XVIII-lea, în 1787 (1dem). 
În materialele cercetate, substantivul farmazon apare cu sensurile „vrăjitor, 
fermecător“ (DA, tom II, partea 1, p. 64) şi „solomonar“; pentru acest al 
doilea sens putem apela la materialele culese de Elena Niculiţă-Voronca 
în Bucovina: „Piatra o fac farmazonii. Anume învaţă cum să facă“ 
(Datinile,, p. 806). A. Oişteanu confirmă existenţa sensului amintit pentru 
substantivul farmazon; Oişteanu are în vedere faptul că, iniţial, termenul 
farmazon a avut sensul „vrăjitor“ şi adaugă că diversele apelative pentru 
termenul solomonar „provin, de regulă [...] din sinonime populare pentru 
vrăjitor (vâlvaş, farmazon, om meşter) sau pentru preot [...], fie din confuzia 
cu alte fiinţe mitofolclorice“ (A. Oişteanu, op. cit., p. 224). |. Taloş, în ALIL, 
XXV /1976, stabileşte aria de răspândire a termenului, şi anume nordul 
Moldovei (p. 48), ceea ce nu ne permite să susţinem că acest termen are un 
caracter regional, deoarece apare şi în zona Vâlcea (Gh. Ciauşanu, Glosar 
de cuvinte din județul Vâlcea, Bucureşti, 1931, p. 24). Desacralizarea sensu- 
rilor menţionate a făcut ca termenul să capete mai târziu sensul „viclean, 
prefăcut“ (Idem). De la termenul farmazon avem câteva derivate pe terenul 
magiei populare: farmazoană, farmazoancă, farmazonie şi farmazonărie (termen 
neînregistrat în dicţionare; apare la Elena Niculiţă-Voronca, Datinile,, 
p. 806). Forma de plural a termenului este farmazoni (DLRM, p. 293). 


Farmazonie s.n.  lermenuleste derivat dela un nume de agent răspândit 
mai ales în Moldova, farmazon, cu sensul „vrăjitor“ (DLRM, p.293, TDRG, 
fasc. 8, p. 137; SCRIBAN, p. 493). Sensul cuvântului farmazonie este „vrajă, 

farmec“ (SCRIBAN, p. 493). Din constatările noastre rezultă că, de fapt, 
acest termen este întrebuințat mai mult la plural (farmazonii), cu sensul 
„VTăji, farmece, boscărie“ (DA, tom II, partea I, p. 64). Ca şi alţi termeni ce 
denumesc practica magică, şi termenul analizat de noi a fost supus unui 
proces de degradare semantică, proces înregistrat încă de L. Şăineanu, 
atunci când glosează substantivul farmazonie cu sensurile: „scamatorie“; 
„vrăjitorie“ (DULR, p. 244). La rândul său, Scriban sugerează, de asemenea, 
degradarea semantică produsă la nivelul acestui termen, menţionând 
sensul „şarlatanie, şmecherie“ (SCRIBAN, p. 493). Elena Sevastos indică 
şi un alt derivat de la farmazon, şi anume farmazonărie: „Oamenii socot că 
ursul are ştiinţa omului; de aceea, când îi o casă necurată, aduc ursul înăuntru 
de o curăţeşte, de cumva faptul îi trimes cu lucruri mai curate; iar de-i 
făcut cu vrăjitorie şi farmazonării diavoleşti, ursul, Doamne fereşte, nu 
vrea să intre înăuntru, măcar să-l taie“ (Elena Sevastos, Literatură, p. 151). 
Observăm că acest derivat este menţionat la plural şi ar avea sensul „vrajă, 
farmec“. După părerea noastră, acest termen nu există pe terenul culturii 
populare, fiind o creaţie a autoarei lucrării menţionate, ca şi în cazul 
substantivului desfăcător, prezent în aceeaşi lucrare şi care nu poate fi atestat 
pe terenul magiei populare ca reprezentând denumirea unui actant magic. 
Prima atestare a termenului discutat de noi (farmazonie) datează de la 1833 
(v. TDRG, fasc. 8, p. 137), fapt ce nu trebuie să ne surprindă, dacă ţinem 
seama că etimonul (farmazon) este atestat, şi el, abia la 1787 (dem). 


Farmăc s.n. v. Farmec 
Farmăcă s.f. v. Farmec 
Farmec s.n. Termenul este definit de Şăineanu ca „formulă sau 


operaţiune magică“ (DULR, p. 244) şi considerat de Giuglea ca fiind 
răspândit pe întreg teritoriul românesc (v. G. Giuglea, op. cit., p. 72); provine 
din cuvântul grecesc pharmacon, care în greaca veche însemna şi „prepa- 
ration magique, toute operation de magie“ (CDDE, p.551). Farmec poate 
să mai însemne şi „mijloace tainice (materia, obiectul, formula magică) pe 
care le întrebuinţează (actantul — n.n.)“ (DA, tom II, partea I, p. 64). Din 
această menţiune se poate desprinde ideea că farmec denumeşte nu numai 
o practică magică, ci şi un element cu valoare magică; de altfel, Resmeriţă 
defineşte farmecul şi cu sensul „obiect vrăjit“ (DESLR, p. 257), iar Scriban 

înregistrează, pe lângă sensul „fărmăcătorie, vrajă“ (SCRIBAN, p. 493), 
şi pe acela de „element cu valoare magică“: „oarece mici obiecte descântate 
crezând că aşa vei face altuia un rău sau un bine“ (Idem). În acest din 
urmă caz este vizibil transferul intraterminologic produs. Credem că cel 
mai bine ilustrează sensurile termenului în discuţie o observaţie din DA: 
„farmecul se face sau se pune cuiva“ (DA, tom II, partea I, p. 64). Substantivul 
farmec este înregistrat sub diverse variante, atât la singular, cât şi la 
plural: farmăc (formă veche - n.n.), cu pluralul farmăce sau farmăci. 
În Moldova este atestată şi forma de plural farmeci; în Muntenia există 
forma de singular fermec, cu pluralul fermece (dem); au mai fost înregistrate 
şi variantele foarmec (CDDE, p. 551), farmăcă (pl. farmăci), farmecă (pl. farmeci, 
apud TDRG, fasc. 8, p. 137). Termenul farmec a intrat şi în componenţa 
unor expresii: a face farmece, ca prin farmec sau a umbla cu farmece, aceasta 
din urmă fiind răspândită în Argeş (D. Udrescu, op. cit., p. 85). Dintre 
derivatele pe teren magic putem menţiona a fermeca şi fermecărie. Un feno- 
men interesant legat de termenul analizat ar fi acela al pătrunderii lui în 
graiul populaţiei sârbe din Sviniţa, sub forma farmak (F. D., IX, p. 167); 
de la această formă s-a obţinut, ulterior, conform procedeelor specifice 
sistemului derivativ de origine slavă verbul farmakova', cu sensul „a fer- 
meca“ (Ibid., p. 171). Gh. Pavelescu, analizând specificul diverselor tipuri 
de practici magice, consideră că „descântecele şi desfacerile cuprind 
magie defensivă, iar vrăjile şi farmecele pe cea ofensivă“ (Gh. Pavelescu, 
Cercetări, p.49). Un informator din zona Munţilor Apuseni confirma pericu- 
lozitatea deosebită a farmecelor: „Iata a murit din farmece“ (Ibid., p. 59). 
După cum am văzut, farmec este un împrumut vechi din limba greacă; 
asupra vechimii deosebite a cuvântului amintit pe teren românesc atrage 
atenţia şi faptul că el apare în texte pentru prima oară în secolul al XVI-lea, 
în Codicele Voronețean (v. TDRG, fasc. 8, p. 137). 


Făcare s.f. v. Facere 


Făcaş s.m. Termenul este înregistrat cu sensul „vrăjitor care face 
de ursită, de dragoste, de urât“ (DA, tom II, partea I, p. 2); este rar 
întrebuințat, după cum menţionează sursa citată, care circumscrie aria 
lui de folosire (zona Ilfov), dar nu face alte precizări, cu excepţia notării 
unui alt sens al cuvântului discutat, şi anume acela de „intrigant“. Autorii 
DA consideră acest sens „suspect“; credem însă că evoluţia semantică de 
la primul sens, marcat magic, la cel de-al doilea, nemarcat, se datorează 

unui proces firesc de depreciere a importanţei activităţilor magice în 
conştiinţa populară. Cu privire la etimologia termenului, menţionăm că 
acesta este derivat din a face, cu sufixul -aş; putem aminti că verbul a face 
pe terenul magiei populare are sensul „a fermeca“. 


Făcătoare s.f. Este un alt termen format de la verbul a face „a vrăji“, 
pentru a denumi un actant magic; să ne amintim de existenţa substan- 
tivului făcaş, ce denumea un actant de sex masculin. Termenul făcătoare 
este atestat în nordul Moldovei, cu sensul „vrăjitoare“ (Lucia Cireş, Lucia 
Berdan, op. cit., p. 299). Substantivul făcătoare denumeşte şi o fiinţă 
mitofolclorică: „L-a întâmpinat nouă urcoi [...] / nouă făcători, / nouă 
făcătoare“ (T. Pamfile, Sărbătorile, p. 137). Credem că avem din nou de a 
face cu un fenomen de transfer terminologic, lexicul fiinţelor mitofolclorice 
apelând la un element de terminologie magică. Făcătoarea era, iniţial, 
„cea care face“, verbul a face denumind acţiunea magică malefică prin 
excelenţă. Tr. Herseni consideră că termenii formaţi de la rădăcina verbului 
a face au o vechime deosebită: „probabil că termenii cei mai vechi cu 
semnificaţii magice derivă din verbul a face“ (Tr. Herseni, op. cit., p. 124). 
Prezenţa cuvântului făcător într-un text din secolul al XVI-lea, chiar fără 
sens magic, a termenului făcaş şi a termenului făcătoare, precum şi a altor 
derivate ale termenului a face (făcătură) sau cuvinte provenite din conver- 
siunea unor forme ale sale, cum sunt făcut, făcare, facere etc., poate constitui 
un argument serios în sprijinul ideii lui Herseni. 


Făcătură s.f. Al. Resmeriţă glosează termenul menţionat cu sensul: 
„descântec, vrăjitorie pentru a face rău cuiva“ (DESLR, p. 253) şi consi- 
deră că el provine din lat. factura. Trebuie remarcat mai întâi că făcătură nu 
este moştenit din latină, ci a apărut pe teren românesc, fiind format de la 
rădăcina verbului a face şi sufixul -ătură; de altfel, alte lucrări lexicografice 
ţin să atragă atenţia asupra legăturii dintre a face şi făcătură. Astfel, autorii 
DLRM precizează sensul cuvântului în discuţie „farmec, vrajă“ şi specifică 
într-o scurtă paranteză — „făcută cuiva“ (DLRM, p. 294). Tot cu referire la 
definiţia dată de Al. Resmeriţă se poate face şi o altă serie de observaţii, 
care vizează, de astă dată, tipul de practică magică în care se încadrează 
făcătura; autorul DESLR îl defineşte mai întâi ca „descântec“, ceea ce 
presupune o practică de tip benefic, pentru ca în continuare să adauge că 
este „vrăjitorie pentru a face rău cuiva“, ceea ce ne trimite cu gândul spre 

o practică magică de tip malefic. În esenţă, făcătura este o practică având 
caracter malefic (indiferent de definițiile care i se pot da în dicţionare!), iar 
contradicţia din DESLR poate fi explicată prin faptul că, pe teren popular, 
de multe ori termenii vrajă, farmec, descântec etc. ajung să fie utilizaţi unul 
în locul celuilalt, dată fiind ştergerea notelor specifice, confuzie termino- 
logică asupra căreia atrăgeau atenţia şi autorii DA (v. şi V. Bălteanu, 
op. cit., p. 115). Făcătură mai poate să aibă şi sensul „element cu valoare 
magică“, după cum sugerează şi autorii dicționarului academic: „făcătura 
se aruncă asupra cuiva“ (DA, tom II, partea I, p. 3). Fiind unul dintre cei 
mai importanţi termeni ai magiei populare româneşti, făcătură a fost supus 
şi unor interesante fenomene de transfer terminologic: astfel, acest 
substantiv este înregistrat de C. Tudose, în Maramureş, cu sensul „diavol“, 
ceea ce semnifică apartenenţa sa la lexicul fiinţelor mitofolclorice. În plus, 
în zona Ciurea, jud. Neamţ, cuvântul analizat pare a desemna o boală 
generală (un fel de slăbiciune accentuată) a organismului: „Are făcătură“, 
se spune la adresa cuiva care „boleşte“ fără motiv, care se simte extrem de 
slăbit. Tot spre domeniul medical ne trimite şi observaţia din „Şezătoarea“: 
„multe din femeile de la ţară mor în dureri îngrozitoare [...] dacă nu cheamă 
vreo mătuşă să le desfacă de făcătură“ (Şez., II, p. 132). Aceste exemple ne 
sugerează un transfer terminologic între lexicul magic şi cel medical popu- 
lar. Făcătură este atestat pentru prima oară în secolul al XVII-lea (TDRG, 
fasc. 8, p. 139) şi intră în componenţa unor expresii răspândite pe întreg 
teritoriul românesc: parcă-i făcătură, gândeai că-i făcătură, „parcă ar fi la 
mijloc o vrajă“ (DLRM, p. 294). 


Făcuts.n. Termenul provine de la verbul a face, verb ce prezintă 
disponibilităţi ieşite din comun pentru domeniul magiei populare; făcut 
are sensul „farmec, făcătură, fapt“ (DA, tom II, partea 1, p. 26): „Di făcutul 
lor s-a întâmplat toată ninorocirea“ (Ciurea, jud. Neamţ; anchetă proprie). 
În acest context, prepoziţia de (di) are sensul „din cauza“. În zona Grop- 
niţa, jud. laşi, termenul făcut are şi sensul „boală“: „parcă suferă de făcut“. 
Aceste fapte ne arată că termenul făcut a fost preluat şi de terminologia 
populară medicală, fapt neînregistrat încă în dicţionare. De multe ori în 
textele populare termenul făcut este utilizat în strânsă legătură cu verbul 
a desface: „Să afle niscaiva leacuri care să le desfacă făcutul stârpiciunii lor“ 
(P. Ispirescu, Legende, p. 160); „Aşa să se taie şi să se usuce şi să se desfacă 
Tot urâtul, tot făcutul...“ (Gr. Tocilescu, Chr. N. Ţapu, op. cit., III, p. 330); 

şi Tiktin reţine legătura strânsă dintre cele două elemente de terminologie 
magică sub forma unei expresii: a desface făcutul (TDRG, fasc. 8, p. 140). 
L. Şăineanu înregistrează şi o expresie în care apare termenul magic 
discutat: parcă e un făcut (DULR, p. 241). Autorii DA consideră această 
expresie sinonimă cu expresia parcă-i lucru făcut, ambele având sensul 
„parcă-i făcătură, lucru necurat“ (DA, tom II, partea 1, p. 27). Forma de 
plural a termenului făcut este făcuturi (CADE, p. 475; TDRG, fasc. 8, p. 140; 
SCRIBAN, p. 496). Prima atestare a termenului datează de la 1581 (v. TDRG, 
fasc. 8, p. 140). 


Făcut,-ă adj. Pe lângă termenul omonim care indică o practică 
magică (Parcă-i făcut), există şi făcut cu sensul „vrăjit, fermecat“ (DA, tom 
II, partea I, p. 27). Acest termen apare în sintagmele lucru făcut, boscoană 
făcută: „împărate, să ştii că este ceva boscoană făcută şi crede-mă că o să 
fie rău“ (. Pop Reteganul, op. cit., II. p. 33). Atestat pentru prima oară în 
Biblia de la Bucureşti (1688), termenul discutat provine de la verbul a face, 
mai precis de la forma sa participială, spre deosebire de făcut, „practică 
magică“, care provine de la supin, fără prepoziţie, şi care sugerează 
acţiunea, nu caracteristica. Se poate remarca totuşi că, pe teren popular, 
utilizarea sa pentru a denumi o caracteristică magică este legată de 
fenomenul de eliziune petrecut în interiorul unor sintagme de tipul celor 
amintite la începutul articolului, fenomen asemănător cu cel petrecut în 
cazul substantivelor trimis, supus. 


Fălcariţă s.f. DA înregistrează acest substantiv cu sensurile 
„tetanos“; „durere de măsele“ (în zona Turnu Măgurele) (DA, tom II, 
partea I, p. 37). În Lexic regional, substantivul în discuţie apare, în zona 
Covurlui, cu sensul „plantă de leac“ pentru boala numită fălcariță, sens 
nereţinut de nici o altă lucrare lexicografică (v. Lexic regional, II, p. 95). 
După cum se ştie, |.A. Candrea menţionează o serie întreagă de denumiri 
de plante din aceeaşi categorie (holeră, gălbează, gălbinare, şopârlaiță etc.), 
în care nu găsim şi termenul fălcariță. Lista leacurilor vegetale cu nume 
identic cu cel al bolii este mai mare, după cum ne demonstreză şi cercetările 
Mariei Sitaru (v. SMPTRE, p.68), dar nici acum nu vom regăsi termenul 
discutat. De aici şi valoarea deosebită a înregistrării făcute în zona 
Covurlui. În esenţă, avem dea face cu un fenomen de transfer terminologic 
dinspre lexicul medical spre lexicul etnobotanic, transfer realizat pe baza 

principiului similarităţii; în acest fel, fălcariță devine denumire a unui 
element cu valoare magică; el este cunoscut în Muntenia şi Moldova şi 
este atestat, credem, foarte târziu, abia la începutul secolului al XX-lea 
(v. DA). Substantivul fălcariță provine de la cuvântul falcă, cu sufixul 
-ariță, utilizat destul de frecvent pentru denumirea bolilor. 


Fărămeca vb. v. Fermeca 
Fărâmeca vb. v. Fermeca 
Fărmăca vb. v. Fermeca 


Fărmăcătoare s.f. v.Fermecătoare 
Fărmăcătors.m.  v.Fermecător 
Fărmăcătorie s.f.  v. Fermecătorie 
Fărmeca vb. v. Fermeca 
Fărmecat,-ă adj.  v.Fermecat,-ă 


Fărmecătură s.f.  v.Fermecătură 


Fermăca vb. v. Fermeca 
Fermec s.n. v. Farmec 
Fermeca vb. Sensurile acestui termen sunt următoarele: „a face 


farmece, leacuri descântate de babe şi a le da cuiva cu un scop de bine sau 
derău“; „a încânta cu totul prin frumuseţe“; „a lua minţile, a zăpăci, a înne- 
buni“; „a face descântece de dragoste“ (DESLR, p. 262). Se poate observa 
că sensul de bază este definit în raport cu cuvântul farmec, care în acest 


344 


caz nu este utilizat cu valoarea „practică magică“, ci cu aceea de „ele- 
ment cu valoare magică“; în fond, acele „leacuri descântate de babe“ şi 
care se dau cuiva „cu un scop de bine sau de rău“ nu sunt altceva decât 


elemente prelucrate magic, de tip dătătură, turnătură, aruncătură, arunc etc. 


129 Fermecat 


Cel de-al doilea sens („a încânta cu totul prin frumuseţe“) ne atrage atenţia 
asupra unui fenomen de „înnobilare“ semantică pe care-l vom întâlni şi 
în cazul verbului a vrăji. Sensul înregistrat de N. Măruşca, în zona Borod, 
jud. Bihor, „a înşela, a seduce“, dimpotrivă, ne sugerează un fenomen de 
degradare semantică petrecută, probabil, în urma pierderii încrederii 
comunităţii în eficienţa actului magic (v. N. Măruşca, Graiul din comuna 
Borod (Bihor), în Cercetări de limbă şi literatură, Oradea, 1968, p. 68). A fermeca 
provine de la substantivul farmec (DESLR, p. 262; Al. Graur, în Etimologii 
româneşti (Ed. Academiei Române, Bucureşti, 1963, p.93), prezintă varian- 
tele a fărmăca (în Oltenia; M. Moxa, în Cronică universală, Ed. Minerva, 
Bucureşti, 1989, p. 390), a fărmeca (în Muntenia), a formeca (în Maramureş; 
DA, tom II, partea I, p. 104), a fărămeca, a fărâmeca (TDRG, fasc. 8, p. 145). 
De la rădăcina verbului analizat au luat naştere alţi câţiva termeni impor- 
tanţi ai magiei populare româneşti: fermecătoare, fermecător, fermecătorie, 
fermecătură, a înfermeca, a desfermeca, fermecat. Deosebit de interesante sunt 
verbele derivate a înfermeca şi a desfermeca, ce indică acţiuni magice de tip 
diferit, primul fiind sinonim cu a fermeca, cel de-al doilea indicând o acţiune 
de înlăturare a efectelor acţiunii de fermecare. Prima atestare a verbului 
a fermeca este înregistrată în secolul al XVI-lea (TDRG, fasc. 8, p. 145). 


Fermecare s.f. Este un termen mai rar folosit pe teren popular şi care 
denumeşte, pe de o parte, practica magică („vrajă; v. DLRM, p. 299), iar pe 
dealtă parte, „un tip de activitate magică“: fermecare, nu vrăjire sau descântare; 
contextele cercetate ne trimit mai ales spre primul sens: „Timpul menit 
pentru fărmăcare e, mai cu seamă, înainte de răsăritul soarelui“ (S.F. Marian, 
Vrăji,, p.13). Termenul discutat prezintă variantele fărmăcare (ldem) şi 
formăcare (DA, tom II, partea I, p. 104-105) şi este atestat pentru prima oară 
la sfârşitul secolului al XIX-lea (Idem). Cu privire la originea acestui 
substantiv s-au emis mai multe ipoteze: autorii DA oferă două sugestii, fără 
a opta pentru vreuna din ele: „din lat. pharmacare sau derivat românesc din 
farmec (dem). DEX, prezentând termenul respectiv, trimite spre verbul 
a fermeca (DEX, p. 375), fără a indica şi formantul, procedeul utilizat. După 
părerea noastră, fermecare provine de la forma de infinitiv lung a verbului 
a fermeca, ceea ce, probabil, voiau să sugereze şi autorii DEX. 


Fermecat,-ă adj. În dicţionarul său, Lazăr Şăineanu defineşte 
termenul amintit, doar pe baza a sensului originar: „legat prin farmece“ 

(DULR, p. 248). În schimb, Al. Resmeriţă se referă la întreaga paletă 
semantică a cuvântului fermecat, -ă, ceea ce permite o mai corectă înțelegere 
a poziţiei acestui termen în chiar interiorul terminologiei magice: 
„transportat, încântat de frumuseți“; „zăpăcit“; „înnebunit de farmece“; 
„Vrăjit“; „atras, îndrăgostit prin descântece“ (DESLR, p. 262). Unele dintre 
sensurile menţionate de Resmeriţă sugerează cât se poate de clar procesul 
de desacralizare a acestui termen; mai mult, se poate observa şi puternica 
amprentă erotică pe care o poartă cuvântul menţionat. Acest fapt nu trebuie 
să ne mire, din moment ce unul dintre sensurile importante, pe teren 
magic, ale verbului a fermeca, de la care provine fermecat, -ă, prin conver- 
siunea formei de participiu, este „a face descântece de dragoste“ (demn). 
Unele surse subliniază, la rândul lor, diferite, implicaţii erotice ale 
termenului studiat; cel mai adesea se sugerează diverse modalităţi de acţiune 
magică cu conotaţii în planul erosului: „Poporul crede în puterea far- 
mecelor şi atribuie babelor ştiinţa vrăjitorilor, de unde vine şi vorba că 
baba-i calul dracului. În ochii lui, un om cu mintea distrasă este un om 
fărmecat, un tânăr aprins de iubire e fermecat de vreo babă cloanţa, ce i-a 
făcut cu ulcica“ (o opinie a lui V. Alecsandri, apud A. Gorovei, op. cit., Il, p. 52); 
„De pe o lăture de sat, / Merge-un păun retezat; / Dar nu-i păun retezat; / 
Ci-i bădiţa fermecat, / Şi cine l-o fermecat? / Mândruliţa lui din sat, / Cu trei 
maci din trei grădini, / Cu apă din trei fântâni“ (L.U. Jarnik, A. Bârseanu, 
op. cit., p. 11). Alteori, sursele utilizate ne indică prezenţa adjectivului 
fermecat pe lângă un substantiv ce denumeşte un obiect, un material, o 
substanţă; în astfel de cazuri acel obiect are valoare de element magic, 
utilizat în cadrul unei anume practici vrăjitoreşti: „Cu acea miere fermecată 
unge apoi fata pe feciorul pe care-l iubeşte“ (S.F. Marian, Vrăji,, p. 182). 
Fermecată,-ă prezintă şi câteva variante: fărmăcat, -ă (N. Stoica de Haţeg, 
Scrieri, Ed. Facla, Timişoara, 1984, p. 101), fărmecat,-ă (bid., p. 129), fer- 
măcat,-ă (bid., p. 125). 


Fermecătoare s.f. Termen cunoscut pe întregul teritoriu românesc, 
după cum atestă materialele consultate: Bucovina (Elena Sevastos, 
Literatură, p. 160), Gorj (Gr. Tocilescu, Chr. N. Ţapu, op. cit., III, p. 293), 
Banat (A. Gorovei, op. cit., Il, p. 201), Ardeal (Ibid., p. 351), Maramureş 
(V. Stețko, op. cit., p.78), Muntenia (C. Rădulescu-Codin, Literatură, p. 569), 
Moldova (materiale de teren din zonele Dobrina-Huşi, jud. Vaslui, 

Măcişeni, Cuca, Viile, toate din judeţul Galaţi). De remarcat faptul că acest 
termen este frecvent şi la românii de pe Bug (A. Raţiu, op. cit., p. 116). 
Sensul de bază al acestui termen este „cea care face farmece“ (DA, tom II, 
partea I, p. 105). Scriban înregistrează acest termen cu sensul „vrăjitoare“. 
(SCRIBAN, p. 497). Prima atestare a termenului datează de la 1640 
(v. DLRLV, p. 78). Trebuie să notăm un fapt ce ni s-a părut interesant: 
în Măcişeni, jud. Galaţi (anchetă proprie), li se spune fermecătoare tuturor 
femeilor care se ocupă cu vrăji, farmece şi chiar descântece, astfel încât 
până şi descântătoarele sunt numite cu termenul fermecătoare de către cei 
care nu au încredere în actanţii magici şi privesc cu dispreţ practicile 
magice. Termenul fermecătoare este format de la verbul a fermeca, cu 
sufixul -toare, şi are forma de plural fermecătoare: „Fermecătoarele, dimineaţa 
înainte de a se lua roua, pleacă la câmp...“ (A. Fochi, op. cit., p. 297). Am 
depistat în materialele cercetate o serie de variante ale acestui termen: 
fărmăcătoare (A. Gorovei, op. cit., Il, p. 201), în Banat, formăcătoare (V. Stețko, 
op. cit., p. 85), în Maramureş, şi frămăcătoare (ALRT II, p. 7), în zona Jdrela 
din Iugoslavia, la populaţia de origine românească. Gh. Pavelescu menţio- 
nează, pentru Bucovina, şi sensul „vrăjitoare de mană“ (Gh. Pavelescu, 
Mana, p.79), sens pe care acest termen îl are şi în alte zone ale ţării sau la 
populaţiile româneşti din afara graniţei: „I-a luvat lapcili frămăcătoarea“ 
(ALRT II, p.7), în zona Jdrela din lugoslavia; „noaptea spre Sf. Gheorghe 
fermecătoarele iau laptele de la vaci“ (A. Fochi, op. cit., p. 296), în zona 
Buzău. Pentru varianta fărmăcătoare am înregistrat şi forma de plural: 
„La cruce de cărare, / S-o tâlnit, / Cu nouă diochitoare, / Cu nouă fărmă- 
cătoare“ (P. Bilţiu „op. cit., p.297), în zona Lăpuş din Maramureş. Ni se pare 
interesant faptul că în Maramureş circulă două variante ale termenului 
fermecătoare, şi anume: formăcătoare, menţionat în zona Borşa (V. Stețko, 
op. cit., p. 85), şi fărmăcătoare, în zona Lăpuş (P. Bilţiu, op. cit., p. 297); 
credem că varianta formăcătoare trebuie pusă în legătură cu verbul a formeca, 
variantă a verbului a fermeca; varianta fărmăcătoare, pentru fermecătoare, 
provine de la altă variantă a verbului a fermeca, şi anume a fărmeca, 
atestată în zona Lăpuş. Substantivul fermecătoare a fost notat de noi şi în 
combinaţie cu un alt termen care denumeşte un actant magic (babă), în 
sintagma babă fermecătoare: „(Spiriduşul — n.n.) ajută babele fermecătoare 
în vrăji şi descântece“ (I. Muşlea, Ov. Bârlea, op. cit., p. 177). Substantivul 
fermecătoare face parte dintre termenii cu cea mai mare frecvenţă în textele 

vechi. Prezenţa sa în aceste texte este un argument serios în favoarea 
vechimii termenului. De altfel, în conştiinţa populară, fermecătoarea este 
un actant deosebit de periculos. În zona Viile, jud. Galaţi (anchetă proprie), 
se crede că fermecătoarele „lucrează cu diavolul“; chiar şi paremiologia 
populară a reţinut periculozitatea aparte a actantului respectiv: „Dinaintea 
fermecătoarei şi Dumnezeu se dă în lături“ (|. Zanne, Proverbele românilor, VII, 
Socec, Bucureşti, 1895, p.6). 


Fermecătors.m.  Caşitermenul descântător, denumeşte un actant magic 
de sex masculin şi este, de asemenea, mai rar întrebuințat decât substan- 
tivul corespunzător de gen feminin, fermecătoare. Fermecătorul este „cel 
care face farmece“ (DA, tom II, partea I, p. 105); în aceeaşi lucrare se observă 
că termenul este „întrebuințat mai ales la feminin, femeile îndeletnicindu-se 
cu farmecele mai des decât bărbaţii“ (dem). O părere asemănătoare o 
găsim şi în revista „Şezătoarea“: „Mai rar se aude de bărbaţi care-s 
fermecători“ (Şez., IV, p. 181). Scriban defineşte fermecătorul ca „vrăjitor 
care umblă cu diferite obiecte şi descântece, atribuindu-şi puteri supra- 
naturale (SCRIBAN, p. 497). Putem menţiona şi o variantă a acestui termen: 
fărmăcător, în zona Dăneşti, jud. Vaslui (C. Buraga, E. Buraga, op. cit., p. 107). 
Această variantă este înregistrată şi în textele vechi (v. Cazania lui Varlaam): 
„Fărmăcătorii au cunoştinţă cu dracii“ (apud DA), alături de fărmăcitoriu, 
atestat la 1582, în Palia de la Orăştie (v. TDRG, fasc. 8, p. 155). Termenul 
fermecător este format de la verbul a fermeca, cu sufixul -tor (ldem; 
SCRIBAN, p. 427); forma de plural a acestui termen este fermecători: 
„Plecat-au pizmaşii şi fermecătorii“ (FVR, p. 101); „Fermecătorii se fac după 
moarte strigoi“ (Şez., XVIII, p. 52). Pe baza materialelor studiate, putem 
nota şi un derivat al acestui termen, ce denumeşte tot un actant magic: 
fermecătoreasă. Credinţele populare menţionează pentru actantul numit 
fermecător o întreagă serie de acţiuni cu caracter magic: (fermecătorii — n.n.) 
„fac pe ursită“, „fac boboane“, „dau de pagubă, de urât“, „fac cu ulcica“ etc. 
(A. Fochi, op. cit., p.5). Pamfil Bilţiu înregistrează în Maramureş şi pluralul 
variantei fărmăcător, fărmăcători: „M-am tâlnit, / cu nouă diochitori, / cu 
mai mari fărmăcători“ (P. Bilţiu, op. cit., p. 285). Pentru termenul în discuţie 
mai putem menţiona faptul că este răspândit pe întreg teritoriul românesc 
(v. A. Fochi, op. cît., p. 4-5) şi că se poate utiliza şi în combinaţie cu un alt 
termen ce denumeşte un actant (meşter): fermecător meşter (CADE, p. 488), 

ceea ce constituie încă o dovadă în sprijinul ideii că a existat şi un alt 
model lingvistic de utilizare a termenilor ce denumesc actanţi, pe lângă 
cel monomembru. 


Fermecătoreasă s.f. În zona Dobrina-Huşi, jud. Vaslui (anchetă pro- 
prie), fermecătoreasă era considerată „o farmazoană, care face farmece, 
face rău“. Forma de plural, înregistrată tot în acea zonă, este fermecă- 
torese. Termenul are sensul „fermecătoare“ (DA, tom. II, partea I, p. 105). 
N. Păsculescu înregistrează în zona Huşi termenul discutat, într-un con- 
text ce reuneşte trei actanţi magici denumiți cu termeni obţinuţi cu for- 
mantul -easă (N. Păsculescu, Literatura populară românească, Ed. Academiei 
Române, Bucureşti, 1910, p. 118): „leşiră vrăjitoreasa, fermecătoreasa, 
legătoreasa“. Am înregistrat şi varianta fărmăcătoreasă, cu pluralul fărmăcă- 
torese, în materialele culese de Tudor Pamfile, din zona Ţşepu, jud. Galaţi: 
„Vrăjile nu caută să pricinuiască vătămare, cum doresc fărmăcătoresele 
prin farmecele lor...“ (T. Pamfile, Sărbătorile, p. 164). Din constatările noastre, 
bazate pe informaţiile de teren, rezultă că termenul fermecătoreasă este mai 
rar folosit decât sinonimul fermecătoare, dar mai frecvent decât alţi termeni 
cu sufixul -easă. Termenul este format de la cuvântul fermecător, ce denumeşte 
un actant de sex masculin (v. DA). 


Fermecătoresc,-ască adj. Format de la substantivul fermecător, cu 
sufixul -esc (la fel ca şi adjectivele vrăjitoresc, solomonăresc), termenul 
prezentat are sensul de „fermecător“: „S-apucă de meşteşugul fermecătoresc 
şi în scurtă vreme îl învaţă atâta de bine, încât cu farmicile ei prefăcu pe 
fiul meu în vițel“ (G. Gorjan, apud DA, tom II, partea I, p. 105). Trebuie 
remarcat că, de fapt, sintagma meşteşug fermecătoresc denumeşte, în perioada 
medievală, magia şi este sinonimă cu vrăjitoria, fermecătoria. Sinonime cu 
fermecătoresc sunt însă alte două cuvinte: fărmăcesc (meşteşug fiărmăcesc; Idem) 
şi fărmăcăresc, dar acestea nu au circulat pe teren popular, fiind creaţii 
livreşti; de altfel, ultimul dintre aceste cuvinte nu apare decât în opera lui 
Dosoftei (v. DA). 


Fermecătorie s.f. Este un termen cu răspândire generală pe teritoriul 
românesc, având sensul „farmec“ (DA, tom II, partea I, p. 105); „vrajă“ 
(DLRM, p. 105). Am înregistrat pentru acest substantiv şi o variantă, 

fărmăcătorie: „„... unde se fac fărmăcătoriile“ (T. Pamfile, Duşmani, p. 268). 
În ceea ce priveşte o presupusă variantă fermecărie, înregistrată cu menţiu- 
nea „rar“ de către autorii DA, credem că ea este de origine cultă; de altfel, 
exemplul reţinut în DA este din opera lui Eminescu. Forma de plural 
a termenului fermmecătorie este fermecătorii: „Faptul este boala [...], rezultatul 
unor fermecătorii sau vrăji femeieşti“ (Şez., I, p. 157). În principal, 
substantivul fermecătorie nu denumeşte practica magică, ci „arta, meseria 
sau operaţiunile unui fermecător“ (DA, tom II, partea I, p. 105) şi indică 
un anumit domeniu al practicilor magice, cel legat de utilizarea farme- 
celor: „Or avea grijă preoţii şi or porunci poporenilor să se păzească de tot 
felul de nelegiuiri: vrăjitorii, descântătorie, fermecătorie, vărsări de ceară 
etc. ...“ (A. Bunea, Episcopii Petru Pavel Aron şi Dionisie Novacovici, Blaj, 
1902, p. 387). Tot în textele vechi se pomeneşte despre vama fermecăto- 
riei, a vrăjitoriei (N. Cartojan, Cărțile populare în cultura românească, II, 
Ed. Enciclopedică Română, Bucureşti, 1974, p. 207); ne putem da seama 
că termenii descântătorie, fermecătorie, vrăjitorie denumeau, de fapt, diverse 
compartimente ale practicilor vrăjitoreşti. Dacă în domeniul livresc 
termenul fermecătorie trebuie analizat, în principal, cu sensul amintit, 
pe terenul culturii populare el va fi folosit mai ales cu sensul „farmec“: 
„Trebuie să fie vreo fermecătorie sau vreo altă drăcie aci“ (P. Ispirescu, 
Legende, p. 53), sau cu sensul (mai rar) „fermecare“: „Obiectele ce se între- 
buinţează de fărmecători şi fărmecătoare în timpul fermecării, fermecă- 
toriei sau fermecăturii, sunt, în genere, cât se poate de curate (S.Fl. Marian, 
Vrăji,, p. 13). În acest al doilea caz, substantivul fermecătorie devine 
sinonim cu fermecare, ce denumeşte un tip de activitate magică. Câteva 
cuvinte despre relaţia dintre termenii vrăjitorie şi fermecătorie; Tiktin, care 
înregistrează şi prima atestare a termenului discutat, în 1648 (v. TDRG, 
fasc. 8, p. 155), oferă un exemplu din textele vechi, în care cele două 
substantive apar în acelaşi context: „Dumnezeu opreşte vrăjitoria şi tot 
felul de fermecătorie“. Utilizarea celor doi termeni ne sugerează că opera- 
ţiunile magice respective erau considerate de tip diferit; în plus, se poate 
observa că fermecătoria denumeşte aici un domeniu al magicului, nu o 
practică magică. În timp, termenul vrăjitorie va prelua şi sensul substanti- 
vului fermecătorie, practicile magice în întregul lor fiind denumite astăzi 
doar cu substantivul vrăjitorie. Este posibil ca acest context să sugereze o 
opoziţie benefic-malefic (care traversează, de altfel, întreaga sferă lexicală a 
magicului), termenul fermecătorie denumind ansamblul practicilor malefice. 

Fermecătură s.f. Este un alt termen cu răspândire generală în plan 
teritorial; materialele care ne-au stat la dispoziţie au permis conturarea 
câtorva aspecte interesante referitoare la termenul menţionat. Sensurile 
lui pe teren magic sunt: „acţiunea de a fermeca şi rezultatul ei: fermecare 
şi farmec“ (DA, tom II, partea 1, p. 105). Se poate uşor observa că, pe de 
o parte, fermecătură denumeşte o activitate de tip magic, iar pe de altă parte, 
o practică magică. Mai mult, termenul discutat poate denumi prac- 
ticile magice de un anumit tip: „şi pre pruncul care s-a născut dintr-însa 
fereşte-l de toată fermecătura“ (G. Dem Teodorescu, op. cit., p. 378). Fermecă- 
tură indică în acest caz, după părerea noastră, diverse practici magice 
cu caracter dăunător; se poate astfel constata producerea unei extensii 
semantice, prin trecerea de la sensul „farmec“ la acela de „practică 
magică malefică“. Forma de plural a lui fermecătură este fermecături (TDRG, 
fasc. 8, p. 155): „În unele părţi din Banat cred românii că [...] la ieşirea 
sufletului, fac vrăjitoarele o mulţime de fermecături“ (S.Fl. Marian, 
Înmormântarea, p. 77). Pe teren magic, sensurile menţionate sunt cele mai 
cunoscute; mai puţin cunoscut este un alt sens al termenul fermecătură, 
şi anume „obiect care serveşte la făcut farmece“ (DLRM, p. 299). Se dove- 
deşte, din nou, că substantivele care denumesc practici magice prezintă 
o deosebită disponibilitate pentru a denumi şi elemente cu valoare magică. 
Substantivul analizat de noi prezintă o serie de variante: formăcătură 
(T. Pamfile, Duşmani, p. 71), fărmăcătură (A. Gorovei, op. cit., II, p. 72), 
fărmecătură (DA, tom II, partea I, p. 105). Prima atestare a termenului datează 
din secolul al XVI-lea, mai precis din 1581 (v. TDRG, fasc. 8, p. 155). 
De menţionat că forma de plural a variantei fărmăcătură (fărmăcături) 
apare în Biblia de la Bucureşti (1688): „Curviile Izabelii, maicii sale şi 
fărmăcăturile ei ceale multe“ (apud DA). Cuvântul fermecătură este format 
de la verbul a fermeca, cu sufixul -(ă)tură (DA, tom II, partea I, p. 105). 


Formăcare s.f. v. Fermecare 
Formăcătoare s.f. v. Fermecătoare 
Formeca vb. v. Fermeca 


Formecătură s.f.  v. Fermecătură 

Frăgitură s.f. v. Vrăjitură 
Frămăcătoare s.f. v. Fermecătoare 


Frigare s.f. Este un element esenţial al instrumentarului magic 
popular, reţinut şi de câteva expresii cu răspândire generală pe teritoriul 
românesc: 4 pune frigarea, a lua frigarea, a stinge frigarea (v. Pune; v. Lua; 
v. Stinge). Dintre aceste expresii, două sunt sinonime: a stinge frigarea şi 
a pune frigarea, ambele denumind o acţiune cu caracter malefic la adresa 
cuiva, în timp cea lua frigarea indică, dimpotrivă, o acţiune magică benefică, 
de înlăturare a efectelor pusului (stinsului) frigării. Dicţionarele nu 
definesc prea precis acest element al instrumentarului magic: „vergea de 
fier sau de lemn, ascuţită la un capăt, în care se înfige carnea, spre a o frige 
deasupra jăratecului“ (DEX, p. 400); „o vergea de fier pe care se frige 
carnea la foc“ (DULR, p. 260). De fapt, aceste definiţii lipsesc instrumentul 
magic pomenit tocmai de caracteristicile sale esenţiale, făcând din el doar 
un auxiliar în pregătirea alimentelor! Pentru mai buna înţelegere a 
aspectelor mitico-magice referitoare la frigare sunt necesare o serie de 
informaţii ce privesc pe cei care pot confecţiona materialul utilizat, structura 
ei etc. „Sub numele de frigări însă se înţeleg uneori nouă, alteori două- 
sprezece scule tăioase; frigări (este vorba de frigarea obişnuită, definită în 
dicţionare —n.n.), cuțite, topor, coasă, ac, andrea, lopată, săgeată, sfredel 
ş.a., toate mai mici mult ca cele de obicei“ (T. Pamfile, Dragostea, p. 207). Şi 
confecţionarea frigării urmăreşte anumite prescripţii: „Prin Bucovina se 
crede că cea mai bună frigare este aceea pe care o face cineva de învăţătură, 
care încă n-a avut ciocanul în mâini. Lucrarea trebuie să se facă cu mâinile 
la spate. Alţii cer ca această frigare s-o facă un ţigan neînsurat, muncind 
pe la spate şi fiind cu totul dezbrăcat. Cînd este gata, nu se duce în casă, 
ci opune într-al noulea par al gardului, de unde se ia la nevoie [...]. Prin 
alte părţi, întocmai ca mai sus, se crede că este bine s-o facă unul din doi 
fraţi gemeni“ (ldem). Pusul (stinsul) frigării era o adevărată practică de 
magie neagră: „Ca să-l omoare pe cineva, se face duminică până în ziuă 
frigare la covali (fierari — n.n.), îndărăt (cu mâinile la spate) şi cu frigarea 
înfierbântată în foc se descântă. Acel căruia i se face, dacă ştie, să taie 
îndată cu toporul în prag, căci taie farmecul ce a fost să cadă pe el, 


137 Frigare 


cade pe prag“ (Elena Niculiţă-Voronca, Datinile,, p. 571). Termenul 
discutat este înregistrat prima oară la 1776 (v. DA) şi are numeroase 
derivate (dar fără valoare magică): a frigări, frigăriță, frigăruie, frigăruță, 
frigărică; provine de la verbul a frige, cu sufixul -are (DEX, p. 400). 


G 


Gălbeadză s.f. v. Gălbează 
Gălbeaţă s.f. v. Gălbează 


Gălbează s.f. Sensul iniţial al acestui cuvânt este „vierme, parazit 
care trăieşte în căile biliare ale ovinelor şi bovinelor“ (DEX, p. 413). De aici 
s-a dezvoltat un sens cu relevanţă pe teren etnomedical, „boală de ficat a 
ovinelor provocată de gălbează (dem). Putem remarca faptul că autorii DA 
nu evidenţiază decât cel de-al doilea sens („boală“), ceea ce nu este în 
concordanţă cu evoluţia semantică reală; ambele dicţionare au însă în 
vedere implicaţiile acestui termen pe teren etnobotanic: „Numele a patru 
specii de plante parazite din familia cucutei“: Cuscuta trifoli, Cuscuta 
campestris, Cuscuta epytymum, Cuscuta europea (DEX, p. 413); „Plantă 
ierboasă verde, creşte prin locurile umede, lângă fântâni, pe ziduri şi 
pietre“ (DA, tom II, partea I, p. 211). Din păcate, lucrările amintite nu fac 
nici o legătură între sensul medical şi cel etnobotanic, Borza şi Butură se 
manifestă pe aceeaşi direcţie şi doar Maria Sitaru (SMPTRE, p. 68) face 
trimitere la planta numită popular gălbează, ca remediu vegetal pentru 
boala cu acelaşi nume. Acceptând această soluţie, considerăm că substan- 
tivul discutat se integrează în categoria elementelor vegetale cu valoare 
magică, la fel ca multe alte denumiri de plante. Termenul gă/bează, înregis- 
trat pentru prima oară la 1670 (Anon. Car.), a ridicat numeroase discuţii 
referitoare la originea sa: Gr. Brâncuş nu îl include printre elementele de 
substrat (Gr. Brâncuş, Vocabularul autohton al limbii române, Ed. Ştiinţifică 
şi Enciclopedică, Bucureşti, 1983), spre deosebire de I.I. Russu, care 
consideră că acest cuvânt provine dintr-un radical indo-european *guel, 

cu dublu sens: „a înţepa“ (v. ghimpe) şi „durere (usturătoare), chin, 
moarte“ (I.I. Russu, Etnogeneza românilor, Ed. Ştiinţifică şi Enciclopedică, 
Bucureşti, 1981, p. 315). Spre originea autohtonă a cuvântului înclină 
şi autorii DEX, în timp ce DA indică un etimon albanez (DA, tom II, 
partea I, p. 211). Credem că soluţia lui 1.1. Russu este cea mai plauzibilă. 
Substantivul analizat prezintă o serie de variante: gablează, călbează, 
gălbeaţă gălbeadză (I.I. Russu, op. cit., p. 315), este prezent şi în dialectele 
sudice ale limbii române şi a fost împrumutat de limbile unor populaţii cu 
care românii au intrat în contact: ucr. galbaza „boală de oi“; „oaie bătrână 
gălbejită“ (LR, 1971, p. 165), magh. gelbaza (I.I. Russu, op. cit., p. 315). 


Gălbănare s.f. v. Gălbenare 
Gălbânare s.f. v. Gălbenare 
Gălbenare s.f. Termenul în discuţie are variantele gălbinare, gălbânare 


şi gălbănare (DA, tom II, partea I, p. 212) şi denumeşte un remediu magic 
vegetal în boala cu numele popular gălbenare: „Florile fierte în vin se luau 
contra gălbinării“ (v. Butură, op. cit., p. 105). Nici DEX nu indică legătura 
dintre cele două sensuri („icter“; „plantă erbacee cu tulpina ramificată 
spre vârf, cu frunze uşor dinţate şi flori purpurii“; v. DEX, p. 413). Borza 
înregistrează denumirile plantei (gălbenare, ştiinţific Serratula tinctoria; 
v. Al. Borza, op. cit., p. 237), fără menţionarea valorii ei pe terenul medicinei 
magice, în schimb Maria Sitaru este, din nou, cea care include şi această 
plantă în categoria remediilor vegetale cu valoare magică (SMPTRE, p. 68). 
Pentru prima oară termenul gălbenare este atestat în 1688 (v. DA), cu sensul 
„boală“: „Voiu pune pre voi râia şi gălbenarea“; provine de la galben, cu 
sufixul -are (DEX, p. 413). 


Gălbinare s.f. v. Gălbenare 
Gâşter s.n. v. Guşter 
Gheţar s.m. Termenul este înregistrat în Maramureş şi nordul 


Moldovei cu sensul „solomonar“ (ALIL, XXV /1976, p. 48). A. Oişteanu 
consideră acest termen ca „uzual“ în zonele respective, alături de acela 
de solomonar (A. Oişteanu, op. cit., p. 224); ghețar este format de la 

substantivul gheață, cu sensul „grindină“. |. Taloş consideră substantivele 
gheață şi piatră ca „sinonime populare“ ale substantivului grindină (ALIL, 
XXV /1976, p. 48). Autorii DA nu menţionează termenul magic discutat, 
dar rețin pentru ghețar sensul „vânzător de gheaţă“ (v. şi ALR II/I, 
MN, 3847; 127) şi un sens mai puţin obişnuit, utilizat în Transilvania şi 
numai la plural, „duhuri binevoitoare care alungă grindina“ (DA, tom II, 
partea I, p. 255). Credem că, de fapt, acest din urmă sens este direct legat de 
sensul magic al termenului ce denumeşte actantul ghețar; asistăm, şi în 
acest caz, la un fenomen de transfer dinspre terminologia magică populară 
spre cea a fiinţelor mitofolclorice. Forma de plural ghețari, utilizată pentru 
a denumi fiinţele imaginare menţionate, reflectă fidel pluralul termenului 
ce denumeşte actantul magic. Nu am înregistrat derivate ale termenului 
discutat pe terenul magiei populare. Pentru prima oară cuvântul ghețar 
este înregistrat în anul 1695 (v. SMIN, V, p. 439), fără însă a avea semni- 
ficaţie magică. 


Ghidănăci vb. Este un termen specific zonei Argeş şi a fost înregistrat 
cu sensul „a ciocăni cărbunii cu vătraiul când ţiuie (ca să astupe gura 
duşmanilor)“ (D. Udrescu, op. cit., p. 101). Autorul menţionat consemnează 
şi o variantă a acestui verb, a ghidănăşi; dintre formele verbale putem 
menţiona pe cea de persoana [, sg., indicativ, prezent (ghidănăcesc) şi pe 
cea de perfect compus, persoana Î, sg. (am ghidănăcit) (dem). Verbul analizat 
este format de la cuvântul ghidănac, „ciomag gros şi scurt din lemn de 
corn“ (DA, tom II, partea I, p. 257). După cum se poate constata, verbul 
analizat denumeşte o acţiune cu caracter magic, mai precis, o acţiune 
specifică domeniului magiei verbale; credinţele populare menţionează 
numeroase procedee de influențare a limbajului pe cale magică, printre 
care şi cel denumit prin verbul pomenit. Edificator în acest sens este un 
exemplu din opera lui Creangă: ,... când ţiuie tăciunele, despre care se 
zice că te vorbeşte cineva de rău, mama îl mustra acolo în vatra focului 
[...], să se mai potolească duşmanul“. (|. Creangă, op. cit., p. 217). Acţiunea 
realizată de Smaranda Creangă era tocmai cea denumită, în Argeş, prin 
verbul a ghidănăci. D. Udrescu indică sensul pe teren magic abia pe locul 
secund (în ordinea prezentării sensurilor), pe primul loc fiind notat un alt 
sens: „a cerceta, a dojeni, a cicăli, a bate la cap, a plictisi“. Credem că acest 
sens este, de fapt, derivat de la sensul înregistrat pe teren magic, care, cu 
timpul, a suferit un normal proces de degradare. 

Ghidănăşi vb. v. Ghidănăci 


Ghiocitură s.f. v. Deochetură 
Ghiotoriţă s.f. v. Deochetoriţă 
Gigiochi s.n. v. Dedeochi 


Giocheat,-ă adj. v. Deocheat,-ă 


Giochi s.n. v. Deochi 

Giura vb. v. Jura 

Giurat,-ă adj. v. Jurat,-ă 

Giurământ s.n. v. Jurământ 

Giurăment s.n. v. Jurământ 

Gonitor de nori s.comp. Ca şi sinonimul său, izgonitor de nori, 


acest termen compus este, credem, specific perioadei medievale, fiind 
mai mult cunoscut pe teren livresc decât pe cel popular. Pravila lui Matei 
Basarab (1652) face următoarea menţiune: „Carii cred vrăjitorilor, 
fermecătorilor şi celora ce să chiamă gonitori de nori (solomonari), 
poruncit-au de aceştia sfântul săbor şase ani să cază“ (v. L.A. Candrea, 
Folclorul, p. 195). Faptul că actantul analizat de noi (în texte apare doar la 
forma de plural) este indicat alături de actanţi de certă origine populară 
ne determină să considerăm că termenul gonitor de nori a putut avea 
circulaţie şi pe teren popular. Faptul că el se prezintă sub forma unui 
termen compus nu trebuie să ne surprindă, căci şi alţi termeni populari 
au fost obţinuţi prin compunere (procedeu mai rar, totuşi): cititor în stele, 
om meşter, om cu chitie, strigoi de ploaie etc. După cum am văzut, Candrea 
consideră substantivul gonitor de nori sinonim cu solomonar, termen intrat 
în uz abia în a doua jumătate a secolului al XVIII-lea (v. Solomonar). 
A. Oişteanu crede că sugestia lui Candrea nu e corectă, pentru că, de fapt, 
Pravila de la 1652 ar fi preluat o serie de convenţii lingvistice greceşti şi, 

în concluzie, acest termen nu ar fi fost potrivit pentru realităţile 
mitofolclorice româneşti (A. Oişteanu, op. cit., p. 222). Părerea noastră este 
că L.A. Candrea a intuit bine sensul termenului medieval, care denumea, 
după cum credem, un actant specializat în magia meteorologică, în primul 
rând, la fel ca solomonarul de mai târziu, dar că gonitori de nori denumea 
şi actanţii nespecializaţi, care „alungau norii“ prin diverse proceduri 
cunoscute de toată comunitatea; să ne amintim că Smaranda Creangă 
„alunga nourii cei negri de pe deasupra satului şi abătea grindina în 
alte părţi, înfigând toporul în pământ afară, dinaintea uşii“ (|. Creangă, 
op. cit., p. 217). Cu alte cuvinte, toţi cei care goneau norii“ prin vrăji puteau 
fi denumiți cu acest termen, conform unui procedeu de denominaţie spe- 
cific perioadei medievale, care definea actantul pe baza acţiunii realizate: 
„ceia ce vor vrăji în stele“; „ cela ce sleieşte ceara“; „cela ce caută în 
stele“ (v. A. Gorovei, op. cit., Il, p.55). 


Grăbuntaşs.m.  v.Zgrăbunţaş 
Gremiţeş s.m. v. Zgriminţieş 
Grimincea s.m. v. Zgriminţieş 
Griminţieşs.m.  v.Zgriminţieş 


Grindinar s.m. Ca şi ghețar şi pietrar, termenul grindinar este atestat 
în Maramureş şi în nordul Moldovei, cu sensul „solomonar“ (ALIL, 
XXV /1976, p. 48). Termenul derivă de la substantivul grindină, cu sufi- 
xul -ar: „aste grindinariu l-o lăsat Dumnezeu să o poarte şi pă aia (grin- 
dină —n.n.)“ (AAF, I,p.222). Contextul menţionat atrage atenţia şi asupra 
variantei de tip nordic a sufixului -ar: (-ariu). Conform credințelor popu- 
lare, grindinarul este un solomonar, el posedând o carte, ca şi acesta, carte 
din care citeşte atunci când acţionează în plan magic: „Grindinariu 
acela se duce la orice tău (lac — n.n.) şi citeşte până să-ncheagă apele“ 
(AAF, I, p. 222). Forma de plural este grindinari: „Sunt oameni grindinari, 
care aduc gheaţa“ (AAF, VI, 159). Se poate observa că, în acest din urmă 
exemplu, cuvântul grindinar are valoare determinativă pe lângă substan- 
tivul oameni; după cum am constatat, un astfel de fenomen (utilizarea 

termenilor ce denumesc actanţi cu valoare determinativă) este atestat 
şi în vechile texte româneşti. 


Gugşter s.m. În principal, acest substantiv denumeşte „un fel 
de şopârlă“ (DA, tom II, partea I, p. 332); pe terenul etnoiatriei, guşter 
are următoarele valori: „inflamație (catarală sau difterică) a mucoasei gâtului, 
care adesea produce o strângere a căilor respiratorii“ (ldem). Interesante 
sunt leacurile utilizate contra acestei boli: „o specie de şopârlă pe care, 
arzând-o, cenuşa amestecată cu tărâţe o dă porcilor ca medicament 
contra boalei de gât numită guşter (v. DA); „Se fierbe guşterul din luna 
martie (sic!) în apă şi se spală cu ea pentru boala de guşter“ (N. Leon, 
Istoria naturală medicală a poporului român, „Analele Academiei Române“, 
seria II, tom XXV, Bucureşti, 1903, p. 134). Ţinând cont de utilizarea a 
astfel de remedii, bazate pe principiile gândirii mitico-magice, nu trebuie 
să ne mire existenţa unui alt sens al cuvântului guşter, care interesează în 
mod special cercetarea noastră: „plantă de leac“ pentru boala numită 
guşter (v. SMPTRE, p. 68). Autorii DA nu indică faptul că această plantă 
(Scrophularia nodosa) are utilizări terapeutice, mulţumindu-se să consem- 
neze doar „o plantă“ (DA, tom II, partea I, p. 333). Autorii DEX, DLRLC, 
CADE nici nu înregistrează acest sens; Al. Borza, în schimb, reţine termenul 
etnobotanic guşter şi face o observaţie importantă: „folosită (planta res- 
pectivă — n.n.) în medicina populară pentru sgâlci (scrofuloză); de aseme- 
nea, contra guşterului (crup difteric) la porci“ (Al. Borza, op. cit., p. 158). 
Termenul discutat prezintă variantele gâşter (DLRLC, II, p. 431), guştere 
(Jipescu, op. cit., p. 74), guştire (v. DA), are derivate fără semnificaţie magică 
(guşteroaică, guşteriță), provine din bg. guster şi este atestat prima oară în 
secolul al XIX-lea (DA, tom II, partea I, p. 333). 


Guştere s.n. v. Guşter 


Guştire s.n. v. Guşter 


H 


Harmurar s.n. V. Armurar 


Holeră s.f. În general, dicionarele indică sensul „boală“: „Boală 
epidemică gravă, adesea mortală, caracterizată prin crampe stomacale 
foarte dureroase, vărsături şi diaree, care duce la o puternică deshidratare 
a organismului; „boală infecțioasă a păsărilor, cu evoluţie gravă provocată 
de un microb“ (DEX, p. 468). DA înregistrează însă, spre deosebire 
de majoritatea dicţionarelor, şi un alt sens: „plantă ierboasă având tul- 
pina prevăzută la baza frunzelor cu spini trifurcaţi“ (DA, tom II, 
partea I, p. 401); este indicată şi implicarea pe teren magic, planta 
respectivă servind ca remediu chiar contra holerei: „zeama rădăcinii ei, 
pisată, o bea poporul nostru ca medicament contra holerei (dem). Asupra 
folosirii acestei plante ne atrage atenţia şi etnologul V. Butură: „Se spunea 
că a apărut (planta — n.n.) o dată cu holera, de aceea a fost în multe părţi 
leacul obişnuit contra ei“ (V. Butură, op. cit., p. 113); „unii spuneau că-i de 
ajuns ca bolnavul să se tăvălească prin scăişurile ce le alcătuieşte planta 
ca să scape de holeră“ (Idem). Credinţele populare despre această plantă 
(Xanthium spinosum) sunt, de asemenea, interesante: „o buruiană care este 
atât de rea [...], de vătămătoare, cât românii au numit-o holeră“ (v. DA); 
„ca să nu se apropie boala (holera — n.n.) de case, se afumau cu planta“ 
(V. Butură, op. cit., p. 113). Termenul holeră prezintă variantele hdleră, căleră, 
câleră (v. DA) şi are derivate fără semnificaţii magice (holerină, holeric etc.). 
Asupra originii termenului s-au exprimat mai multe opinii; DA consideră 
substantivul holeră de origine latină: „nume de origine latină, răspândit 
în toate limbile europene“ (DA, tom II, partea, p. 401); Şăineanu susţine 
originea greacă a lui holeră (DULR, p. 296). Autorii DEX propun o soluţie 


145 Hulă 


acceptată şi de noi, şi anume etimologie multiplă: lat. cholera, ngr. cholera, 
ucr. holera (DEX, p. 463). Pe terenul culturii populare termenul holeră 
denumeşte şi o fiinţă mitofolclorică hidoasă, care produce boala numită 
popular holeră (v. DA, tom II, partea I, p. 401). Prima atestare a termenului 
datează din secolul al XVIII-lea. 


H6leră s.f. v. Holeră 


Hulă s.f. Substantiv cunoscut mai ales cu sensurile „ocară“; 
„injurie“; „ponegrire“; „calomnie“; „blasfemie“ (DEX, p. 466), care însă 
pe teren mitofolcloric, în zona Brădeţ, jud. Argeş, are şi sensul 
„descolindă“, fiind utilizat în această situaţie numai la plural: „în alte 
părţi oamenii mai bătrâni le zic (descolindelor - n.n.) bârfeli, sau de 
asemenea, hule“ (P. Caraman, Descolindatul, p. 328). Termenul prezentat 
provine din vsl. chula (DA, tom II, partea I, p. 418) şi are un singur derivat, 
hulnic, fără semnificaţie magică, prezent în opera lui Dosoftei; prima 
atestare a substantivului hulă datează din secolul al XVI-lea (v. DA). 


Iordăna vb. v.lordăni 


Iordăneală s.f. Termenul este rar utilizat chiar şi pe teren popular 
şi denumeşte o practică magică având valenţe purificatoare: „stropire 
cu apă, aruncare cu bulgări de zăpadă de Sf. Ion“ (DA, tom II, par- 
tea I, p. 884). De fapt, menţiunea din DA face referire la două sensuri, în 
care primul încă mai păstrează urmele stropirii rituale cu apă care se 
practica de Sf. Ion, în timp ce al doilea sens („aruncare cu bulgări de 
zăpadă“) este obţinut prin degradare semantică, în urma pierderii 
semnificaţiilor originare ale practicii iniţiale. În diverse zone, practica 
menţionată cunoaşte alte forme de concretizare: „oamenii merg la fântână 
şi-şi toarnă apă în cap, ceea ce se numeşte iordăneală“ (St. Dumistrăcel, 
Lexic românesc, Ed. Ştiinţifică şi Enciclopedică, Bucureşti, 1980, p. 153); 
„fiecare cap de familie îşi ia cârdul de copii şi-i duce la puț, unde le toarnă 
pe cap una-trei ciuturi de apă“ (|. Muşlea, Ov. Bârlea, op. cit., p. 346). 
St. Dumistrăcel atrage atenţia asupra sinonimiei dintre iordăneală şi iordănit 
(ca denumire a obiceiului), ambele cuvinte numind, de fapt, aceeaşi prac- 
tică magică, dar fiind formate în mod diferit: iordăneală este obţinut prin 
derivare cu sufixul -eală, de la verbul a îordăni, în timp ce iordănit provine, 
prin conversiune, de la forma de supin fără prepoziţie a aceluiaşi verb. 


Iordăni vb. Verbul menţionat este definit astfel: „a umbla cu iordanul 
şi a stropi cu agheasmă“; „a ura cu Iordanul“; „a (se) stropi cu iordanul 
(adică cu apă sfinţită)“ (DA, tom II, partea I, p. 883). Diverse menţiuni 
pe teren popular atrag atenţia asupra acestei acţiuni cu caracter magic: 


„în această zi se iordănesc (udă) oameni, femei, băieţi, fete etc., unii pe alţii, 

sperând ca în timpul verii să nu-i mai ia frigurile“ (A. Fochi, op. cit., p. 148); 
„Alţii umblă cu o căldare cu apă şi un mototol de busuioc din casă în casă 
şi toarnă apă celor de prin casă zicând că-i iordănesc. Gazda le dă bacşiş 
(dem); „în aceeaşi zi se iordănesc şi vitele spre a fi ferite de boale“ (1dern). 
Din cele amintite se poate observa uşor caracterul apotropaic al acţiunii 
denumite cu verbul a iordăni. P. Caraman a remarcat legătura dintre 
iordănit şi colindat şi faptul că iordănitul îşi trage seva „din superstiţia 
alungării duhurilor, contaminată cu elemente creştine utilizate în acelaşi 
scop. În felul de execuţie, ea (datina — n.n.) a luat ca model tot o datină 
păgână din acea perioadă: colindatul“ (P. Caraman, Substratul mitologic 
al sărbătorilor de iarnă, apud St. Dumitrăcel, op. cit., p. 152). Termenul 
a îordăni este înregistrat destul de târziu, abia în secolul al XIX-lea (v. DA), 
prezintă varianta a iordăna şi provine de la denumirea unei sărbători 
populare, Iordanul (DA, tom II, partea I, p. 884). De la acest verb au luat 
naştere şi alţi termeni magici: iordăneală, iordănire, iordănitor, iordănit 
(v. DA). Ar mai fi de observat degradarea semantică produsă, acest verb 
ajungând să însemne „a lovi cu bulgări de zăpadă“ (v. DA) şi „a face 
chef“ (1. Muşlea, Ov. Bârlea, op. cît., p. 347). 


Iordănire s.f. Apare foarte rar chiar şi pe teren popular şi denumeşte 
„acţiunea de a iordăni“ (DA, tom II, partea I, p. 883), ceea ce înseamnă 
că avem de a face cu un substantiv care denumeşte tipul de activitate 
magică: „Mă rog [...] de a lui Dumnezeu [...] botezare, sfințire, iordănire“ 
(Şez., V, p. 145). S-ar putea ca acest context să nu fie edificator, căci apar în 
el mai multe forme de infinitiv lung, care este posibil să fi „presat“ în 
direcţia utilizării formei iordănire, a verbului a iordăni. Termenul analizat 
de noi provine, după cum am văzut, prin conversiune, de la forma de 
infinitiv lung al verbului a iordăni. 


Iordănit s.m. Acest substantiv denumeşte, de fapt, practica magică 
efectuată de iordănitori: „stropire cu apă sfinţită“ (de Sf. Ion - n.n.) 
(DA, tom II, partea I, p. 883). lordănitul era o practică obişnuită în mediul 
tradiţional: „în ziua Sfântului loan Botezătorul obişnuiesc babele de 
stropesc cu un pămătuf pe oameni închipuind botezul Sfântului loan, 
care acesta se obişnuia şi la curtea domnească asupra domnului de către 
vel armaş, pentru care ia şi daruri. Acesta se numeşte jordănit“ (|. Golescu, 
Condica limbii române, apud DA, tom II, partea I, p. 884). Termenul în discuţie 

provine de la forma de supin (fără prepoziţie) a verbului a îordăni. Asupra 
evoluţiei semantice a termenului ar fi de reţinut şi sensul „petrecerea ce 
se face la Iordan“ (v. DA); pe teren mitofolcloric, iordănitul a suferit 
puternice influenţe din partea altor manifestări tradiţionale: „iordănitul 
e considerat chiar ca un fel de colindat, ca cel de la Crăciun sau de la 
Anul Nou“ (1. Muşlea, Ov. Bârlea, op. cit., p. 347). 


Iordănit,-ă ad). Avem în vedere, de această dată, termenul omonim ce 
denumeşte o caracteristică magică: „stropit cu apă (sfinţită) în ziua de 
Bobotează“ (DA, tom II, partea I, p. 883). În esenţă, cel iordănit era supus 
unei acţiuni cu caracter magic: „Ioate fetele jordănite se adună cu câte 
o pâine şi o legumă la o casă cu flăcăi unde fac masă comună“ (A. Fochi, 
op. cit., p. 148-149). După cum indică sursele, cei iordăniţi erau ridicaţi în 
sus, timp în care se rosteau unele urări: „să fie de bine!“; „să trăiţi mulţi 
ani!“ (|. Muşlea, Ov. Bârlea, op. cit., p. 347). Ceremonialul se desfăşura 
la biserică, pe drum sau chiar acasă şi presupunea o răsplată (v. A. Fochi, 
op. cit., p. 148-149); cel iordănit era eliberat de iordănitori numai dacă 
promitea băutură şi mâncare“. În materialele cercetate apare sintagma 
apă iordănită, care nu denumeşte apa supusă acţiunii de iordănire, ci 
înseamnă „apă sfinţită în ziua de lordan“ (DA, tom II, partea I, p. 883); 
în plus, din aceleaşi surse s-a putut înregistra şi forma „negativă“ a ter- 
menului discutat: cel „neiordănit toată vara va fi bolnav” (I. Muşlea, 
Ov. Bârlea, op. cit., p. 346). Menţionăm, în final, că termenul analizat de 
noi provine, prin conversiune, de la forma de participiu a verbului a iordăni 
şi că a cunoscut o interesantă, dar nu neaşteptată evoluţie semantică: 
în zona Potoci, jud. Neamţ, are azi sensul „afumat, băut“ (informaţie de 
teren), care este, de fapt, în concordanţă cu un sens mai târziu al verbului 
a iordăni, „a face chef“ (v. lordăni). 


Iordănitor s.m. După cum se ştie, iordănitul este un obicei practicat 
de ceata de feciori; „membrii cetei constituite în preajunul Bobotezei, 
numiţi iordănitori, merg din casă în casă şi ridică în sus persoanele 
întâlnite, în special fetele de măritat şi copiii...“ (|. Ghinoiu, Obiceiuri 
populare de peste an. Dicţionar, Ed. Fundaţiei Culturale Române, Bucureşti, 
1997, p. 88). În răspunsurile la chestionarele lui N. Densusianu întâlnim 
şi o justificare a acestui termen: „(ei — n.n.) umblă cu iordanul“, iordănesc 
şi „de aceea li se spune îordănitori“ (A. Fochi, op. cit., p. 347). În unele 

localităţi sătenii întâlniți în cale de iordănitori sunt udaţi. „lordănitorii 
primesc ca dar băutură, carne de porc, colaci şi bani cu care cumpără vin 
şi plătesc lăutarii“. Datorită faptului că iordănitul se încheie cu o petrecere 
organizată de flăcăi, „numele obiceiului [...] a căpătat înţeles peiorativ: 
«a te iordăni» sau «a iordăni» pe cineva înseamnă, în sudul României, 
«a te îmbăta» sau «a îmbăta» pe cineva“ (I. Ghinoiu, op. cit., p. 88). Termenul 
iordănitor este atestat în secolul al XIX-lea (v. DA; iordănitor) şi este format 
de la verbul a iordăni, cu sufixul -tor. 


Izda vb. I. Boceanu înregistrează termenul amintit în Mehe- 
dinţi, cu sensul „a face să se îmbolnăvească, a se îmbolnăvi, a-i se face 
rău, a-i veni rău cuiva (datorită farmecelor)“ (I. Boceanu, Glosar de cuvinte 
din județul Mehedinţi, Ed. Academiei Române, Bucureşti, 1913, p. 11). 
Autorii DA preiau definiţia dată de Boceanu, eliminând însă urmele de 
conectare a acestui verb la terminologia magică, adică tocmai precizarea 
finală, „datorită farmecelor“ (DA, tom II, partea I, p. 930); totuşi Rosetti 
consideră că a (se) izda nu şi-a pierdut semnificaţia pe teren magic 
şi va glosa acest verb cu sensul „a (se) fermeca, a (se) vrăji“ (Al. Rosetti, 
op. cit., p. 29). D. Gămulescu înregistrează, în lucrarea sa referitoare la 
împrumuturile din sârbocroată, un verb a izda, cu sensul „a trăda, a denunța“ 
(D. Gămulescu, Elemente de origine sârbocroată ale vocabularului dacoromân, 
Ed. Academiei, Bucureşti, 1974, p. 143), care nu are, după cum se observă, 
implicaţii de ordin magic, dar notează şi substantivul izdat (Idem), cu 
sensul „colici intestinale“, „crampe stomacale“ care, se credea, erau 
„produse de un duşman prin vrăjitorii“. Autorul menţionat consideră că 
românii au simţit acest termen ca fiind un participiu „faţă de care a fost 
creat apoi un verba izda“ (Ibid., p. 144). Se poate astfel observa că verbul 
a (se) izda a apărut pe teren românesc şi deci nu mai poate fi considerat 
împrumut din limbile slave (v. DA); şi Scriban încearcă să sugereze un 
etimon slav (v.sl.) izdati sau (rus.) izdat (v. SCRIBAN, p. 667), „ceea ce e de 
nesusţinut, cel puţin pentru aria din Banat“ (D. Gămulescu, op. cit., p. 143). 
Credem că explicaţia oferită de Gămulescu este corectă, a (se) izda fiind un 
termen format pe terenul limbii române, iar a izda, cu sensul „a denunța, 
atrăda“, fiind doar un verb omonim, fără legătură cu terminologia magică. 


Izgonitor la nori s.comp. v. Gonitor de nori 


pm > 


Îmbărbura vb. Definiţiile date acţiunii denumite de acest verb ne 
sugerează destul de clar caracterul apotropaic al acţiunii respective: 
„a unge la Sf. Barbura pe copii (în frunte, pe cei doi obraji şi la buric) cu 
căline numite şi barbure, amestecate cu miere, ca să fie feriţi de vărsat“ 
(DULR, p. 305). Într-o însemnare de la 1871, G. Dem Teodorescu descrie 
practicată îmbărburării: „Ea consistă în datina practictă până astăzi ca 
în ziua de 4 decembrie, stil vechi, când se celebrează amintirea sfintei 
martire Barbara (Varvara), pronunţată şi Barbura, părinţii sau unchii 
«să îmbarbureze» pe copii, spre a le îndulci speciile variolei, cunoscute în 
popor sub numele de vărsat mare, vărsat în cruci şi pojar sau vărsat mic. 
Se iau căline şi, amestecându-se cu miere se unge copilul în frunte în cei 
doi obraji şi la buric“ (G. Dem Teodorescu, Poezii populare, II, p. 84). Spre 
deosebire de mulţi alţi cercetători, Dem Teodorescu menţionează, în plus, 
textul aferent acestei practici şi anumite interdicții funcţionale pentru 
ziua de Sf. Varvara: „Să fie vărsat / Dulce ca mierea / Şi roşu ca călinele“ 
(dem). După cum se menţionează, semnele îmbărburării trebuie păstrate 
toată ziua, copiii nu au voie să consume porumb, fasole, măsline, prune. 
Mamele nu lucrează în ziua aceea. O serie de credinţe aduc şi alte precizări 
de natură mitico-magică: „în ziua de Sf. Varvara (4 decembrie) copiii se 
îmbărburesc cu miere sau zeamă de dulceaţă, ca să fie feriţi de vărsat sau, 
de le va ieşi, să fie dulci ca mierea“ (Credinţi, p. 250); „în ziua de Sf. Varvara 
copiii se îmbărburează, nu mănâncă fasole că de li va ieşi vărsat să nu 
crească mare ca boabele de fasole“ (Idem). T. Pamfile menţionează şi 
prezenţa unor elemente de simbolistică de tip creştin în cadrul îmbărburării; 
fiecare femeie însemnează pe faţa copilului chipul crucii cu degetul 
arătător, muiat în miere sau zahăr“ (T. Pamfile, Sărbătorile, p. 233). Altele 


151 Îmbărburat 


rostesc cu acest prilej următoarea formulă verbală: „cruce pui, cruce să 
iasă“ (Idem), crucea fiind, după cum se ştie, un element cu valenţe 
apotropaice. Termenul analizat provine de la cuvântul a bărbura, este 
înregistrat pe întreg teritoriul românesc şi denumeşte, după cum am văzut, 
o acţiune magică integrată într-un cadru ritual specific sărbătorii 
pomenite. Tot din perspectivă lingvistică ne mai interesează şi prezenţa a 
două variante ale formei de indicativ, prezent, pers. a III-a: îmbărbureză, 
îmbărburesc, precum şi faptul că acest verb a cunoscut o serie de evoluţii 
semantice interesante; pe de o parte s-a putut constata o extensie semantică, 
el fiind folosit şi pentru a denumi o acţiune rituală realizată în altă zi 
decât cea de 4 decembrie, şi anume de Sf. Marina (A. Fochi, op. cit.,p. 191), 
iar, pe dealtă parte, am constatat şi degradarea semantică specifică multor 
termeni magici, ajungând să aibă şi sensul „a murdări“ (informaţie de 
teren; Ciurea, jud. Neamţ). 


Îmbărburare s.f.  Acestsubstantiv provine de la forma de infinitiv lung 
a verbului a îmbărbura şi denumeşte practica magică aferentă acţiunii 
denumite de verbul de mai sus: „Dovleacul care se coace pentru a sluji 
la îmbărburare nu se coace în spuză ca să nu iasă vărsatul des ca spuza“ 
(T. Pamfile, Sărbătorile, p. 234). G. Dem Teodorescu încearcă să dea o 
explicaţie acestui termen: „îmbărburarea nu este atât în descântec, cât o 
credinţă religioasă a cărei origine se poate urmări până la riturile vechilor 
popoare orientale“ (G. Dem Teodorescu, Poezii populare,, Il, p. 84). După 
cum se observă, autorul atrage atenţia asupra caracterului precreştin al 
practicii populare amintite. Prima atestare a termenului datează de la 
1871 (Idem). 


Îmbărburats.n. Este un cuvânt rar utilizat chiar şi pe teren popular, 
sinonim cu îmbărburare şi, în consecinţă, denumind o practică magică. 
Spre deosebire de îmbărburare, el provine, prin conversiune, din forma 
de supin fără prepoziţie a verbului a îmbărbura. Termenul mai este cunos- 
cut doar în unele zone din ţară: „prin judeţul Buzău, îmbărburatul, 
barbura sau barboasele se fac în ziua de 4 decembrie...“ (T. Pamifile, 
Sărbătorile, p. 223); „îmbărburatul apără contra frigurilor de Barbură, după 
cum se crede prin judeţul Vlaşca“ (Ibid., p. 234). Se observă şi din aceste 
însemnări, caracterul apotropaic al practicii respective. 

Împroora vb. Verbul amintit ridică unele probleme atât în ceea 
ce priveşte etimologia, cât şi în definirea acţiunii pe care o denumeşte. 
A împroora este folosit în contextul ritual generat de sărbătoarea Sf. Gheorghe, 
ce prezintă, în ciuda denumirii cu tentă creştină, numeroase implicaţii 
de ordin păgân: „se împrooră în ajun casele şi acareturile cu ramuri verzi“ 
(A. Fochi, op. cit., p. 286). Într-un alt context verbul discutat pare a avea o 
cu totul altă valoare semantică: „ţăranii împroorează vitele trecându-le 
prin ţarinile înrourate“ (Ibid., p. 298). Autorii DA menţionează verbul 
a împroora ca fiind sinonim cu a proura (DA, tom II, partea I, p. 527); ar fi de 
observat că a proura este „variantă a lui a proora (< proor) şi, în acest caz, 
trimiterea ar fi trebuit făcută la forma de bază, nu la una dintre variante. 
Credem că verbul discutat de noi (a împroora) este format de la a proora, 
cu prefixul în-, aşa cum sugerează, se pare, şi DA. În ceea ce priveşte 
definirea corectă a acţiunii verbului respectiv, credem că în cel de-al doilea 
context s-a produs o interferenţă (contaminare) cu verbul înroura (< a roura), 
mai ales dacă luăm în calcul menţiunea privitoare la „ţarinile înrourate“ 
(acoperite de rouă — n.n.). Verbul a împroora are sensurile „a uda, a stropi 
cu apă“; „a porni, a duce la păşune în timpul nopţii“ (complementul 
indică oile); (v. DLR, tom VIII, partea a V-a, p. 1617), dar, după contextele 
întâlnite pe teren popular, el poate avea şi sensul „a împodobi“ (pentru 
Sf. Gheorghe); de fapt, şi sensul „a uda, a stropi“ a avut iniţial semnificaţie 
magică, astfel încât verbul analizat poate prezenta şi alte implicaţii pe 
teren ritual. Prezintă interes şi faptul că a împroora este înregistrat cu două 
variante ale formei de pers. a III-a plural, indicativ, prezent: împrooră şi 
împrourează. 


Încânta vb. DA menţionează pentru acest verb următoarele 
sensuri: „a fermeca (prin cântarea sau enunţarea unor formule magice)“, 
sens fixat de autorii lucrării amintite pe teren popular: „Contra limbricilor 
se dau mai multe leacuri şi buruieni decât descântece; dar, totuşi, sunt 
babe care încântă limbricii şi cu descântece“ (G. Grigoriu-Rigo, Medicina 
populară, |, Bucureşti, 1907, p. 100); „a captiva (pe cineva sau mintea, 
sufletul cuiva printr-un farmec, a fermeca, a fascina, a vrăji“. Despre acest 
al doilea sens autorii DA notează că el este prezent doar în domeniul livresc, 
fiind un calc după (fr.) enchanter. Se impun câteva observaţii. P. Caraman 
menţionează că a încânta, încântare, încântător sunt considerate de către 
lexicografi „apariţii foarte târzii“(P. Caraman, Descolindatul, p. 346). 

Tr. Herseni şi autorii DLRM, pe urmele dicționarului academic, consideră 
că a încânta a luat naştere după modelul oferit de (fr.) enchanter (Ti. Herseni, 
op. cit., p. 126), în timp ce Giuglea crede că „azi nu mai există, popular, 
a încânta“ (C. Giuglea, Fapte de limbă. Mărturii despre trecutul românesc, 
Ed. Ştiinţifică şi Enciclopedică, Bucureşti, 1988, p. 224). După cum se ştie 
(lat.) incantare, incantatio, incantamentum, incantator reprezentau „la romani 
o terminologie magică consacrată, (P. Caraman, Descolindatul, p. 346), 
ceea ce ne sugerează că limba română a putut moşteni sensul magic din 
latină, neavând nevoie de intermediarul francez. În sprijinul acestei idei 
putem menţiona existenţa, în meglenoromână, a lui ancont (Th. Capidan, 
Meglenoromânii, 1, Bucureşti, 1925, p. 326), „care, evident, nu poate avea 
alt prototip decât pe (lat.) încanto“ (P. Caraman, Descolindatul, p. 346); 
în plus, cunoscutul romanist Meyer-Liibke (REW, p. 35), referindu-se la 
reflexele romanice ale (lat.) incantare, menţionează pe a încânta alături 
(sublinierea ne aparţine — n.n.) de (fr.) enchanter, (it.) incantare, (sp.) encantar. 
Considerăm că profesorul Caraman are dreptate atunci când susţine că a 
încânta este continuator (cu păstrarea sensului magic) lui (lat.) incantare; 
în fond, meglenoromânul ancont este o relicvă a perioadei de dinainte de 
despărţirea în dialecte, ceea ce ne arată că acest verb a fost cunoscut limbii 
române comune şi nu este nevoie de explicarea pe baza unui calc. Credem 
că sensul derivat al verbului s-a constituit pornindu-se de la cel principal 
printr-o ameliorare semantică, fenomen petrecut şi cu alte verbe ce denu- 
mesc acţiuni magice: a fermeca, a vrăji. Verbele amintite sugerează un model 
de evoluţie semantică, diferit de cel oferit de a descânta, a boscorodi etc., 
în cazul cărora s-a produs o degradare în plan semantic. Verbul a încânta 
este înregistrat în opera lui Budai-Deleanu, deci la începutul secolului 
al XIX-lea, după cum este menţionat în TDRG (fasc. 10, p. 413). 


Încântătură s.f. Ov. Densusianu menţionează acest termen cu sensul 
„farmec, vrajă“, alături de alţi peste treizeci de termeni populari formaţi 
cu sufixul -ură; dintre care doar trei au semnificaţie magică (încântătură, 
năprătitură, râmnitură): „Gâlcile [...] cu încântături“ (Ov. Densusianu, 
op. cit., p. 339). Cunoscutul editor I. Datcu, în glosarul anexat unei culegeri 
de texte folclorice, înregistrează cuvântul în discuţie cu acelaşi sens ca şi 
Densusianu. Substantivul analizat este format de la verbul a încânta şi 
este singurul dintre derivatele acestui verb care apare cu certă valoare pe 
teren magic; alte substantive formate de la rădăcina verbului menţionat 

(încântec, încântare etc.) nu au fost atestate pe teren magic. De altfel, şi 
P. Caraman, un susţinător al „magismului“ verbului a încânta (v. Încânta), 
observă că „nici unul din aceste cuvinte nu circulă însă în mesele (sic!) 
populare, în special dacă ne referim la vremea noastră. De aceea 
lexicologii noştri, înregistrându-le, sunt înclinați să vadă într-însele 
apariţii foarte târzii, nu mai vechi de secolul al XIX-lea“ (P. Caraman, 
Descolindatul, p. 346). Etnologul ieşean remarca şi răspândirea acestor 
termeni „în lumea cultă“ (dem), ceea ce confirmă constatarea noastră că, 
în afară de încântătură, nu mai întâlnim pe terenul magiei populare alţi 
termeni formaţi de la rădăcina verbului a încânta. 


Închega vb. Apare în expresia 4 închega apa (apele), cunoscută 
pe întreg teritoriul românesc. Hasdeu, de altfel, menţionează: „credinţa 
în închegarea apei prin farmece e tot ce poate fi mai răspândit în popor“ 
(B.P. Hasdeu, Etymologicum,, |, p. 371). Verbul a închega provine de la 
(lat.) incoagulare (DA, tom II, partea I, p. 576). Acţiunea de închegare a apei 
pe cale magică este realizată de vrăjitori: „Mai umblară ei ce umblară şi 
la urma urmei aflară despre un vrăjitor meşter, carele închega şi apele“ 
(P. Ispirescu, Legende, p. 160); ,.... era Baba Cloanţa, vrăjitoarea care închega 
şi apele cu farmecele sale“ (din basmul Coman Vânătorul, apud Hasdeu, 
Etymologicum,, |, p. 371). Respectiva operaţiune magică era considerată 
una de performanţă, după cum va semnala I. Creangă în Amintiri, referin- 
du-se la Smaranda Creangă, mama sa, în postură de actant magic: 
„Alunga nourii cei negri de pe deasupra satului nostru şi abătea grindina 
în alte părţi, înfingând toporul în pământ afară dinaintea uşei; închega 
apa numai cu două picioare de vacă de se crucea lumea de mirare...“ 
(|. Creangă, op. cit., p. 217). De altfel, acţiunea magică de închegare a apelor 
se realizează cu ajutorul unor practici magice de tipul farmecelor, vrăjilor, 
descântecelor: „Nu vezi câte descântece, câte farmece de încheagă apele, de 
s-o fi minunând şi dracii tot muierea face?“ (Şez., III, p. 32). Credinţele 
populare rețin şi ele acţiunea magică studiată de noi: „Vrăjitoarele pot 
face prin farmece ca şi apa să se închege“ (v. DA, tom II, partea I, p. 576). 
Deprecierea sensului magic a făcut ca această expresie să capete alte 
conotaţii. Putem menţiona valoarea superlativă, în structuri lingvistice 
detipul: „Meşter (şmecher, mincinos) de încheagă apele“, cu sensul „meşter 
[...] foarte mare“ (v. DA, tom II, partea I, p. 687). Pe de altă parte, se constată 
interferența cu verbul a îngheţa: mincinos, urât de îngheață apa, tot cu 

valoare superlativă „foarte“ (mincinos, urât) (Idem). În fine, o ultimă dovadă 
a desacralizării sensului iniţial o constituie întrebuinţarea figurată 
a expresiei analizate, „mai ales cu privire la cei care spun minciuni mari: 
Minte de încheagă apa“. (DA, tom I, partea I, p. 184). Termenul este atestat 
pentru prima oară în secolul al XVI-lea (TDRG, fasc. 9, p. 407), fără 
însă a avea vreo semnificaţie pe terenul magiei populare; nici Scriban 
(op. cit., p. 680), deşi menţionează verbul discutat, nu reţine expresia 
a închega apele (apa), iar Tiktin înregistrează o serie de expresii (e meşter, 
e şiret de încheagă apele; v. TDRG, fasc. 10, p. 407), care sugerează pierderea 
sensului magic al expresiei analizate de noi. 


Încondeietură s.f. Nu avem decât puţine informaţii referitoare la acest 
termen; pe lângă sensul „văpsirea ouălor (cu desenuri)“, autorii DA 
menţionează, pe baza unei informaţii din DDRE, şi un sens pe teren magic: 
„VTăji spre vindecarea unui bolnav“ (DA, tom II, partea I, p. 596). Despre 
aceste vrăji mai este pomenit faptul că ele „nu se fac pe bolnavul însuşi, 
ci pe oaltă persoană legată sufleteşte de el“ (1dem). Termenul este format 
de la verbul a încondeia, cu sensurile (despre ouăle de Paşti) „a le desena 
cu ceară“ (înainte de a le băga în vopseală); „a le vopsi, a le împistri“ (dem). 
Prezintă interes faptul că multe dintre cuvintele generate de acest verb 
sugerează activităţi care ne pot ajuta să înțelegem mai bine sensul magic 
al substantivului încondeietură: încondeiere „văpsirea sprâncenelor“; 
„a ouălor de Paşti“; încondeială „văpsea neagră (pentru sprâncene)“ 
(v. DA). Este posibil ca, datorită faptului că activităţile legate de verbul 
discutat se puteau exercita asupra elementului uman, să fie mai uşor de 
explicat sensul magic al substantivului încondeietură. Aceste vrăji se făceau 
indiferent de perioada din an (deşi, iniţial, credem că ele erau legate de 
Paşti), deci ele, în momentul înregistrării termenului în DA, nu mai erau 
strict legate de activităţi rituale pascale, ceea ce ne indică şi o trecere în 
plan semantic de la particular la general; termenul este înregistrat în 
secolul trecut, în Muscel (v. DA; v. DDRF). 


Înfermeca vb. Este înregistrat de autorii DA cu sensul „a fermeca“ 
(DA, tom II, partea I, p. 656); menţionăm şi o variantă a acestui termen: 
a înformeca, în Maramureş (dem). Al. Viciu menţionează cuvântul înfor- 
măcat, „vrăjit“ (Al. Viciu, Glosar, p. 99, p. 225), cu valoare adjectivală, 
provenit de la forma participială a variantei înregistrate în Maramureş. 

La macedoromânii din Cruşova a fost înregistrat atât adjectivul, provenit 
din participiu, înfărmecat („Ş-ahât mult “nfărmecată“; S.Fl. Marian, Înmor- 
mântarea,, p. 9), cât şi forma de mai mult ca perfect, ,... Păscându se 
“nfărmăcară“ (dem). Termenul discutat (a înfermeca) este cunoscut şi în 
Moldova, dar aproape că nu mai este folosit, fiindu-i preferat verbul 
neprefixat, cu acelaşi sens, a fermeca. În zona Viile, jud. Galaţi (anchetă 
proprie), am putut auzi atât adjectivul înfermecat (provenit de la participiu), 
cât şi o formă de indicativ prezent: „Baba înfermecă pi şel pi cari vra să-liei 
fata.“ Se remarcă prezenţa unei variante (înfermecă) a formei de persoana 
a III-a, sg., indicativ, prezent, variantă ce este de provenienţă muntenească. 


Înformăcat,-ă adj. Adjectiv înregistrat în Maramureş cu sensul „ferme- 
cat, vrăjit“ şi care denumeşte o caracteristică de tip magic, la fel ca descântat, 
vrăjit, deocheat etc. Acest termen provine de la o variantă a verbului a înfer- 
meca, şi anumea înformăca, înregistrat şi el în Maramureş (v. I. Papahagi, 
op. cit., p.99). Trebuie menţionat că acest adjectiv, care a apărut ca urmare 
a conversiunii formei participiale a verbului a înformăca, nu are alte nuanţe 
semantice faţă de fermecat. Se ştie că prefixul în- în cadrul terminologiei 
magice formează termeni care diferă doar formal, nu şi semantic, de bazele 
derivative neprefixate. 


Înnoda vb. Acest verb este înregistrat pentru prima oară în secolul 
al XVI-lea (TDRG, fasc. 10, p. 458), cu sensul de bază „leg, formez un nod“ 
(SCRIBAN, p. 696); şi ALR SN, II, h. 469 înregistrează verbul analizat, 
însă tot fără semnificaţii pe terenul magiei populare româneşti. Verbul în 
discuţie este format de la cuvântul nod cu prefixul în-; de remarcat faptul 
că Scriban indica un etimon latin (SCRIBAN, p. 696), ca şi Tiktin, de altfel 
(TDRG, fasc. 10, p. 458). Cu toate acestea, considerăm că temenul este 
format în limba română; în această situaţie cuvântul nod denumeşte un 
element cu valoare magică, prin intermediul căruia se poate realiza o 
acţiune cu caracter malefic, în principal. Să amintim câteva observaţii, 
credinţe referitoare la valoarea magică a nodului: „Nodurile sunt strâns 
legate de simbolismul legării dezlegării“ (DMDMR, p. 306); „Femeia 
însărcinată să nu-şi înnoade pletele, că face copilul cu limba împiedicată“ 
(A. Gorovei, Credinţi, p. 161). Elena Sevastos semnalează, încă de la sfârşitul 
secolului al XIX-lea, o practică de desfacere de ursită, cu implicarea 
acţiunii denumite prin verbul analizat: „Când desfaci de ursită, faci 

mătănii în cruciş, câte patru în fiecare parte, iei aţa răsucită (spachia) şi 
zici: înnodând, nu înnod spachia ci înnod junghiurile“ (Elena Sevastos, 
Literatură, p. 164). 


Înroura vb. Termenul este înregistrat cu sensul „a acoperi cu 
rouă“ (DEX, p. 534) şi este format de la verbul a roura, ce apare în diverse 
credinţe populare, cu sensurile „a se umezi, a se acoperi cu stropi ca de 
rouă“; „a cădea rouă“ (Ibid., p. 936). În general, dicționarele nu înre- 
gistrează valoarea magică a verbului discutat, însă materialele mito- 
folclorice permit eliminarea acestei lacune; de Sf. Gheorghe „se duc tinerii 
de se înrourează la câmp sau pădure şi aduc ramuri verzi de păr cu care 
împodobesc casele, porţile caselor şi fântânile“ (A. Fochi, op. cit., p. 285). 
Mai precisă este o informaţie reţinută de S.Fl. Marian: „în unele părţi ale 
Bucovinei este datina ca fetele să se roureze în dimineaţa de Sf. Gheorghe 
pe ochi, adică să se spele cu rouă de pe câmp curat anume ca să fie mai 
drăgălaşe şi mai atrăgătoare“ (S.F. Marian, Sărbătorile, IL, p. 307). Cum 
între verbele neprefixate şi cele derivate cu prefixul în- în lexicul magic nu 
există diferenţe semantice (v. Înfermeca; v. Îmbărbura etc), credem că 
explicaţia dată de părintele Marian pentru 2 roura este valabilă şi pentru 
verbul prefixat (a înroura), şi, în acest caz, verbul discutat denumeşte o 
acţiune magică. 


Însoroci vb. Este un termen despre care nu avem decât puţine 
informaţii, faţă de cele oferite de autorii DA, care menţionează verbul 
respectiv şi fac trimitere la verbul a soroci; şi această informaţie este utilă 
pentru că ne sugerează identitatea de sens dintre cele două verbe, ceea ce 
înseamnă că 4 însoroci nu denumeşte o altă acţiune magică decât cea a 
verbului a soroci. Verbul de la care este format (a soroci) are o serie de 
sensuri pe terenul magiei populare: „a descânta”; „a cobi“ (DLR, partea 
a IV-a, p. 1252). El apare şi în expresia a soroci boabele „a da în bobi“ (ALR 
SN, V, H, h. 1569). A însoroci se integrează unei categorii de verbe ce 
denumesc acţiunea magică identică cu acţiunea denumită de verbul 
neprefixat de la care s-a format). Din aceeaşi clasă terminologică face 
parte şi a înfermeca, provenit de la verbul a fermeca, cu prefixul în-, care nu 
are însă nici o influenţă asupra specificului semantic al acţiunii denumite 
de verbul a înfermeca: „numeroase derivate (cu prefixul în- n.n.) au sens 
apropiat de cel al bazei“ (FC, II, p. 89). 

Înşolomonit,-ă adj. Adjectivul amintit este înregistrat cu sensul „fermecat 
(de şolomonari)“, după cum indică dicţionarul academic (DA, tom II, 
partea I, p. 750), şi face parte din categoria termenilor ce denumesc 
caracteristici magice: „Am văzut muieri înşolomonite...“ (dem). Termenul 
discutat este format de la verbul *a înşolomoni, verb neatestat în lucrările 
lexicografice; în fapt, a înşolomoni este, la rândul său, format cu prefixul 
în- de la verbul a solomoni, care, după cum se ştie, are şi varianta a şolomoni. 
Această variantă a apărut în Ardeal, unde numele propriu Solomon, din 
care provine, probabil, a solomoni (cel puţin aşa consideră dicţionarele!), 
se pronunţă sub influenţa maghiară Şolomon; de aici şi varianta a şolomoni; 
adjectivul înşolomonit provine, prin conversiune, de la forma de participiu 
a verbului a înşolomoni (<în + şolomoni). 


Întoarce vb. Verbul menţionat provine din (lat.) intorquere (TDRG, 
fasc. 10, p. 177; SCRIBAN, p. 701; DLRM, p. 427) şi are sensurile: „a des- 
face farmecul“; „a descânta“ (DA, tom II, partea I, p. 813): „Baba îi întoarce“ 
(Gh. F. Ciauşanu, op. cit., p. 35). Termenul este înregistrat pentru prima 
oară în secolul al XVI-lea (v. ITDRG), fără a avea sens magic. A întoarce 
semnifică nu numai anularea, contracararea unei alte acţiuni magice, dar 
şi „returnarea“ acelei acţiuni asupra celui care a iniţiat-o. În această 
direcţie este sugestiv cuvântul întoarcere, cu sensul „răsfrângerea unui 
farmec asupra celui ce l-a făcut“ (DA, tom II, partea I, p. 813); există chiar 
descântece speciale pentru operaţiunea magică de întoarcere (descântec 
de întoarcere, descântec de întorcătură). Cu timpul, se pare că a întoarce a 
pierdut valoarea de „returnare“ a acţiunii magice, rămânând să semnifice 
doar acţiunea reparatorie, după cum atestă Gh. F. Ciauşanu: „a-i descânta 
cuiva, a-i desface farmecele“ (Gh. F. Ciauşanu, op. cit., p. 35). Această evo- 
luţie este confirmată şi de următorul fapt: după cum se ştie, şi verbul 
discutat de noi a dat naştere la câteva cuvinte ce au intrat în sfera termino- 
logiei populare medicale (întorsură, întorcături), termeni ce denumesc di- 
verse boli, fără ca aceste boli să fie neapărat urmare a „returnării“ unei 
acţiuni magice. Chiar descântecul folosit în acest caz este edificator: „Acest 
descântec de întorcătură mi l-a dictat o româncă din Vatra Dornei. El este 
bun pentru orişice (sublinierea ne aparţine — n.n.) boală“ (S.Fl. Marian, 
Descântece, p. 146). Verbul analizat, după cum am văzut, permite discutarea 
unor aspecte legate de relaţiile dintre diverse sfere terminologice: cuvântul 
întorsură este înregistrat cu sensul „boală“, atât la forma de singular, cât 

şi la cea de plural: întorsură, „boală“, întorsuri, „o boală“ (DA, tom II, 
partea I, p. 814). Se poate verifica încă o dată strânsa legătură dintre magie 
şi medicina populară. Credinţele populare româneşti acordă un rol im- 
portant acţiunii denumite de verbul în discuţie; Coşbuc, pornind de la 
aceste credinţe, afirmă: „Eu cred că jumătate din manifestările vieţii 
sufleteşti ale ţăranului român sunt bazate pe credinţa întorsurii,, (G. Coşbuc, 
Elementele, p. 90). ALR SN înregistrează verbul în discuţie fără sensul 
pe teren magic: ALR SN, I, h. 127, h. 252; ALR SN, III, h. 806; ALR SN, IV, 
h. 1106; ALR SN, V, h. 1456. Verbul a întoarce intră şi în structura expresiei 
a întoarce cuțitul. Gr. Tocilescu înregistrează în Costeşti (jud. Vâlcea) 
existenţa unui descântec de întors cuțitul (Gr. Tocilescu, Chr. N. Ţapu, op. cit., 
III, p. 157); acelaşi autor oferă, pe baza informaţiilor obţinute pe teren, 
o serie de amănunte cu privire la acţiunea de întoarcere a cuţitului. De fapt, 
întorsul cuţitului este o contraacţiune la pusul cuţitelor: „Pusul cuţitelor 
este o vrajă. Întorsul şi cuţitele din iele sunt desfaceri“ (Ibid., p. 274). Expresia 
menţionată apare atât sub forma a întoarce cuțitul, cât şi sub forma a întoarce 
cuțitele: „Se mai poate întâmpla însă ca cel ce vrea să întoarcă cuțitele să se 
ducă tocmai la vrăjitoarea care i le pusese“ (14emm). A întoarce, ca element de 
terminologie magică, este cunoscut în Muntenia şi Oltenia (PPR, II, p. 337; 
Gr. Tocilescu, Chr. N. [apu, op. cit., p. 162), precum şi în Moldova (A. Gorovei, 
op. cit., IL, p. 273, p. 305) şi Ardeal (G. Coşbuc, Elementele, p. 90). 


Întoarcere s.f. Acest termen este sinonim cu întorsură, întorcătură, 
întors şi denumeşte o practică magică ce constă în „răsfrângerea unui 
farmec asupra celui ce l-a făcut“ (DA, tom II, partea I, p. 813): „lată unul 
din mulţimea acelor descântece de întoarcerea urei sau ursitei“ (S.Fl. Marian, 
Înmormântarea, p. 14). Materialele de teren confirmă cele menţionate: 
„Marghioala poati sî faci şi pentru întoarcirea di farmici“ (zona Oţeleni, 
jud. Iaşi; anchetă proprie). În general, substantivul menţionat cere o 
complinire, atunci când are semnificaţie magică. Tiktin, de exemplu, 
simțind nevoia de a adăuga („unui farmec“), tocmai pentru a face mai 
vizibile valenţele pe teren magic ale lui întoarcere (TDRG, fasc. 10, p. 477). 
Termenul provine de la infinitivul lung al verbului 2 întoarce şi are forma 
de plural întoarceri (ldem); el este atestat pentru prima oară încă din secolul 
al XVI-lea, în Codicele Voroneţean, unde însă nu are implicaţii pe teren 
magic, având sensul „strânsură, val“ (v. CILRV, p. 173). 

Întorcătură s.f. Este un termen înregistrat în Moldova cu sensul 
„vrajă“: „Şi strigărili şi-ntorcăturili, s li-ntoarni-napoi“ (Lucia Cireş, Lucia 
Berdan, op. cit., p. 305). Forma de plural a acestui termen este, după cum 
se poate observa, întorcături (v. TDRG, fasc. 10, p. 478); în zona Gropniţa, 
jud. laşi (anchetă proprie), întorcătură are şi sensul „element cu valoare 
magică“, reprezentând un obiect ce se dă cuiva pentru a-şi schimba 
hotărârea: „Parcă ţi-a fost dată întorcătura de te-ai răzgândit“. Termenul 
întorcătură, ca şi întorsură, poate avea şi sensul „boală“: „boală care 
cuprinde din nou pe cineva (abia vindecat)“ (D. Udrescu, op. cit., p. 142), 
de aici şi prezenţa unor descântece de întorcătură (A. Gorovei, op. cit., p. 332). 
De remarcat sunt şi sinonimele termenului menţionat (cu sensul „boală”): 
întorsură, întorsătură, înturnat, înturnătură (dem). Termenul întorcătură este 
format de la verbula întoarce: „a desface farmecul“; „a descânta” (DA, tom II, 
partea I, p. 813). În mentalitatea populară, întorcătura este o practică 
magică, având scopul de a desface o vrajă, un farmec etc. şi de a o trimite 
asupra celui care a făcut-o. 


Întors, s.n. Termenul denumeşte o practică magică ce constă în 
„răsfrângerea unui farmec asupra celui ce l-a făcut“ (DA, tom II, partea I, 
p. 814) şi este sinonim cu substantivele întorcătură, întorsură, toate fiind 
formate de la verbul a întoarce. A. Gorovei pomeneşte despre descântece de 
întors, care nu au numai menirea de a vindeca pe pacient, ci şi de a trimite 
farmecul, făcătura asupra celui care le-a făcut (A. Gorovei, op. cit., IL, p. 332); 
la fel ne indică şi S.F. Marian: „O duce la descântătoare spre a-i descânta 
de întors“ (S.Fl. Marian, Naşterea, p. 40). Din cele spuse se poate remarca 
faptul că, deşi autorii menţionaţi vorbesc de descântec, în astfel de situaţii 
se dovedeşte că ne aflăm în faţa unei practici magice mai complexe, care 
nu se rezumă numai la vindecarea pacientului; din acest motiv am 
considerat că trebuie tratat separat termenul întors, şi nu ca dependent de 
termenul descântec. Substantivul discutat este atestat pentru prima oară 
încă din 1561 (v. TDRG, fasc. 10, p. 478) şi este înregistrat în ALR [I/I, 
MN 6862 şi ALR SN, V, h. 1400. Scriban, deşi notează forma de plural, 
întorsuri (SCRIBAN, p. 701), nu înregistrează şi valoarea pe teren magic 
în schimb, Tiktin aminteşte expresia a face cuiva pe întors (TDRG, 
fasc. 10, p. 478), care este interesantă şi prin neobişnuita utilizare a pre- 
poziţie pe (a se observa şi folosirea ei cu verbul a face). 

Întors, s.m. Termenul este înregistrat de noi în comuna Cuca, 
jud. Galaţi (anchetă proprie), cu sensul „deochetor”: „Daci sî uiti unu 
întors la tini ti dioachi“ (informaţie de teren); am putut consemna şi forma 
deplurala termenului: întorşi: „„Ceia întorşi sunt răi la ochi“ (demn). Credem 
că prezenţa acestui cuvânt în terminologia actanţilor magici este deter- 
minată de credinţele populare, răspândite pe întreg teritoriul românesc, 
cu privire la „cei întorşi de la ţâţă“, despre care se crede că sunt persoane 
care au predispoziţii pentru acţiunea de a deochea. Termenul provine din 
participiul verbului a întoarce: „participiul substantiv indică obiectul acţiu- 
nii sau peautorul (sublinierea ne aparţine n.n.) ei (E. Câmpeanu, Substantivul. 
Studiu stilistic, Ed. Ştiinţifică şi Enciclopedică, Bucureşti, 1975, p. 232). 
Acest termen nu trebuie confundat cu un termen omonim, ce denumeşte o 
practică magică, întors — „vrajă“. 


Întorsură s.f. Cuvântul este format, cu sufixul -ură, de la forma ver- 
bală întors, care reprezintă participiul verbului a întoarce (DLRM, p. 428). 
Termenul denumeşte o practică magică, după cum se poate constata şi 
din materialele consultate de noi. D. Udrescu înregistrează în Argeş un 
descântec de cuțit cu întorsură asupra stricătorului, pe care îl defineşte în felul 
următor: „descântec prin care boala de cuţit trimisă de cineva se întoarce 
asupra trimiţătorului“ (D. Udrescu, op. cit., p. 142). Specificul acestei 
practici magice constă tocmai în faptul că se urmăreşte, prin intermediul 
ei, nu numai vindecarea bolnavului, ci şi pedepsirea celui care a acţionat 
malefic. Tot în zona Argeş mai este semnalat şi un descântec pentru întorsura 
vitelor stricate, definit în felul următor: „descântec pentru vitele îmbol- 
năvite, întorcând (sublinierea noastră — n.n.) boala asupra vitelor trimi- 
ţătorului“ (dem). Termenul întorsură denumeşte şi o boală insuficient 
definită (DA, tom II, partea I, p. 142). Tot pe terenul medicinei populare, 
întorsură mai este definit şi ca „boală care cuprinde din nou pe cineva 
(abia vindecat)”: „Întorsura e întotdeauna mai rea decât boala“ (D. Udrescu, 
op. cit., p. 142). Forma de plural a acestui termen este întorsuri 
(SCRIBAN, p. 702): „Băţul cu care se întorc maţele de la Crăciun e bun de 
întorsuri“ (v. DA, tom II, partea I, p. 142). Scriban, deşi înregistrează 
substantivul întorsătură, nu menţionează şi valoarea acestuia pe teren 
magic (SCRIBAN, p. 702). Termenul discutat este sinonim cu alţii, formaţi 
tot de la verbul a întoarce: întors, întorcătură, întoarcere şi este atestat pentru 
prima oară într-un text coresian (v. TDRG, fasc. 10, p. 478). 

Înturna vb. Sensul acestui verb este „a întoarce, a face să cadă 
asupra celui care l-a făcut“ (complementul este un farmec) (DA, tom II, 
partea I, p. 846): „Strigoaicele vin şi se roagă să nu le mai fiarbă în foc că 
aduc laptele. Atunci trebuie să le întoarne, altfel mor (Gh. Pavelescu, 
Mana, p. 87-88); „leşi focule, focu! / Cine te-oţâpat cu o mână / Să te întoarne 
cu două“ (Calendarul Maramureşului, p. 125). Termenul este înregistrat în 
Moldova (Lucia Cireş, Lucia Berdan, op. cit., p. 100), în Maramureş (V. Steţko, 
op. cit., p. 62), în centrul Transilvaniei (Gh. Pavelescu, Mana, p. 88); autorii 
DA consideră că acest termen este cunoscut doar în Transilvania 
(DA, tom II, partea I, p. 846); în realitate, aria sa de răspândire cuprinde şi 
Moldova. Ar fi de menţionat că verbul a înturna, în Transilvania, este 
folosit şi în cadrul terminologiei medicale (sugerându-ne un nou transfer 
terminologic), cu sensul „a opri în dezvoltare, a curma“ (dem), cu referire 
la anumite boli: „Trântitura se întoarnă, dacă se calcă în udul unui cal“ 
(Idem). Verbul analizat este format de la verbul a turna, cu prefixul în-. 
După cum se poate vedea, prefixul în-, cu referire la verbul analizat, nu dă 
derivatului acelaşi sens cu cel al bazei derivative, a turna fiind utilizat pe 
terenul magiei populare în expresiile: a turna bozgoane, a turna cositor, 
prima expresie având sensul „a bosconi, a fermeca“, cea de a doua 
însemnând „a descânta de sperietură“; a înturna nu are nici unul dintre 
sensurile menţionate. Scriban (ca şi Tiktin) sugerează şi posibilitatea ca 
acest termen să fie moştenit din latină, indicând ca etimon un verb neatestat 
*intornare (SCRIBAN, p. 702). Prima atestare a termenului datează din 
secolul al XVI-lea (v. TDRG, fasc. 10, p. 485); el apare şi în ALR SN, I, h. 127, 
h.253; ALR SN, IV, h. 1106, dar fără sens magic. Verbul analizat prezintă 
şi varianta a întorna (A. Gorovei, op. cit., II, p. 443). 


Jora vb. v. Jura 


Jura vb. Acest verb prezintă certe implicaţii magice, jurământul 
fiind „un ritual lingvistic solemn“, care „îşi are originea în magie“ 
(V. Kernbach, Dicționar de mitologie generală, Ed. Ştiinţifică şi Enciclopedică, 
Bucureşti, 1989, p. 271). Majoritatea sensurilor verbului discutat confirmă 
sugestiile de mai sus: „a afirma sau a declara sub jurământ“; „a se afurisi, 
a se blestema“; „a se lega prin cuvânt“; „a lega pe cineva prin jurământ, 
a-l pune să jure“ (DA, tom II, partea a-II-a, p. 60). După cum se observă, 
aceste sensuri indică cel mai adesea o legare prin cuvânt a cuiva, o legare 
evident simbolică chiar şi pentru lumea modernă. De multe ori acţiunea 
verbului 4 jura este pusă sub patronajul unei divinităţi; „Jurăm pe viaţa 
noastră şi Dumnezeul nostru!“ (A. Fochi, op. cit., p.44) se leagă prin cuvânt 
căluşarii olteni. Alteori acţiunea verbală denumită cu termenul a jura 
vizează aspectele esenţiale ale persoanei în cauză: „Mă jur pe ochii mei!“ 
(Şez, I, p. 118); vezi şi exemplul anterior. Pe teren mitofolcloric românesc 
există numeroase situaţii de utilizare a jurământului; spre exemplu, în 
cazul manifestărilor căluşarilor, depunerea jurământului era o etapă 
esenţială: „Când intră în căluş pentru prima dată, jură (căluşarii — n.n.) 
pe steag, să nu spună nimănui secretele căluşului“ (A. Fochi, op. cit., p. 43). 
Ritualul de fixare a hotarelor implică, de asemenea, acţiunea verbului în 
discuţie: „Preotul citeşte molifta, iar oamenii stau cu mâna întinsă pe pie- 
trele ce se vor înfige, apoi jură că nu le vor atinge niciodată“ (Ibid., p. 129). Ca 
şi în cazul altor acţiuni magice, se poate constata şi fenomenul de degradare 
semantică; spre exemplu, în zona Argeş au fost înregistrate expresiile jură 
de stă soarele-n loc şi jură de cură țăndările, ambele cu sensul „minte de la 

obraz, fără ruşine“ (D. Udrescu, op. cit., p. 148). Termenul discutat este 
atestat încă din secolul al XVI-lea (v. DA), prezintă variantele a giura, 
a jora şi a generat termenul magic jurat. 


Jurament s.n. v. Jurământ 


Jurat,-ă adj. DEX indică două omonime: jurat, ca termen juridic 
modern (curtea de jurați), şi jurat, „blestemat, afurisit“; „rău, hain“ (DEX, 
p. 551), în timp ce DA menţionează pentru jurat sensul „legat prin 
jurământ“ (DA, tom II, partea II, p. 61): „Căpetenia lor (a căluşarilor — n.n.) 
e mutul din căluş, care e jurat să nu vorbească cât timp s-au angajat să 
joace“ (A. Fochi, op. cit., p. 45). Termenul discutat poate avea şi sensul 
„blestemat, afurisit“ (v. DA); „Când un mort se găseşte neputrezit se 
crede că-i jurat“. Şi în unele blesteme este valorificat acest sens: „Fire-ai 
jurat (v. DA). Adjectivul jurat este înregistrat de Şăineanu şi cu sensurile 
„promis în jurământ“ şi „neîmpăcat“ (DULR, p. 352). Primul dintre aceste 
sensuri a fost evidenţiat şi de noi pe teren popular („Fata i-o fost jurati de 
dicî“ — informaţie de teren: Dobrina-Huşi, jud. Vaslui), iar în ceea ce 
priveşte al doilea sens menţionat de Şăineanu putem remarca faptul că 
avem de a face cu un fenomen de degradare semantică, termenul 
pierzându-şi în această situaţie semnificaţia magică: duşmani jurați (dem). 


Jurământs.n. DA defineşte astfel acest cuvânt: „Afirmare (încre- 
dinţare, confirmare, făgăduială) solemnă - în special înaintea unui for 
judecătoresc — luând de mărturie pe Dumnezeu sau cele sfinte (ca o 
rămăşiţă din vremurile străbune) şi soarele, cerul etc., sau condiţionând 
viaţa, fericirea, norocul unei fiinţe iubite (părinţi, copii etc.) ori integrita- 
tea unui lucru scump (lumina ochilor etc.) de adevărul afirmației“ (DA, 
tom II, partea a II-a, p. 61). lermenul este atestat încă din secolul al XVI-lea 
(dem) şi are o serie întreagă de implicaţii pe teren popular, strâns legate 
de unele aspecte prezentate pentru verbul jura: „Legarea în căluşari se 
face prin jurământ la răspântie şi pentru opt zile“ (A. Fochi, op. cit., p. 44). 
Şi la fixarea hotarelor, după procedura indicată (v. Jura), cei implicaţi 
„Pun cărbuni ca semn al jurământului“ (bid., p. 129). Hasdeu atrage atenţia 
asupra unor formule de jurământ construite pe utilizarea conjunctivului 
cu sau fără adverbul aşa: „să n-apuce Paştele“ (B.P. Hasdeu, Etymologicum,, 
II, p. 24); „aşa să trăiesc“ (dem); „aşa să-mi ajute Dumnezeu“ (ldem). Unele 


165 Jurui 


dintre aceste formule de jurământ continuă, după Hasdeu, o serie de 
formule juridice latine: „ita di ament!“; „ita sim felix!“;“ita valeas!“; 
„ita vivas!“ (Idem). Termenul discutat cunoaşte o serie de variante: 
giurământ, giurăment şi prezintă „fluctuații ale formei de plural: jurăminte, 
juramente, jurământuri, jurăminți“ . DA); el provine din lat. juramentum 
(DEX, p.551). 


Jurui vb. Înregistrat în Basarabia, cu sensul „a vrăji, a fermeca“. 
Sursele consultate trimit toate spre un etimon maghiar, fie că este vorba de 
gyiirii, „inel“ (DA, tom II, partea a II-a, p. 64), fie de gyiiriiz, „a logodi“ 
(DGLR, p. 678). După cum observă autorii DA, „apropierea de a jura s-a 
făcut ulterior, prin etimologie populară“ (DA, tom II, partea a II-a, p. 64). 
Sensul magic de care am pomenit, „a vrăji, a fermeca“, „poate sta în legă- 
tură cu rolul inelului în vrăji şi farmece“, crede N. Drăganu (DR, IV, p. 759). 
Din bogata simbolistică a inelului putem menţiona şi unele aspecte legate 
de domeniul magicului; astfel, în zona Griviţa, jud. Galaţi (anchetă 
proprie), se consideră că sunt apăraţi de blesteme cei ce poartă un inel. 
Termenul este atestat pentru prima oară în secolul al XVI-lea, în Codicele 
Voroneţean (v. TDRG, fasc. 11, p. 522). Pe terenul spiritualităţii româneşti 
este de reţinut, chiar dacă nu are implicaţii magice, derivatul juruință, 
„legământ faţă de Dumnezeu“ (v. DA). 


L 


Lamoste s.f. Pe teren popular, substantivul amintit denumeşte 
o boală: „diaree, ieşire afară, urdinare cu sânge şi colice la copil“ 
(DA, tom II, partea a II-a, fasc. II, p. 88); „boală de copii cu colici, dureri 
foarte mari“ (DESLR, p. 398). Pe lângă sensul menţionat, dicționarele 
înregistrează şi sensurile: „duh rău ce se credea că suge sângele copiilor“ 
(dem); „descântec pentru vindecarea acestei boale“ (v. DA). Acest din 
urmă sens şi permite, de altfel, includerea cuvântului /amoste în cadrul 
terminologiei magice, cuvânt care, după cum se observă, denumeşte şi o 
practică magică, nu numai o boală care se tratează prin acea practică 
vrăjitorească; este o situaţie asemănătoare cu cea întâlnită în cazul 
remediilor vegetale de tipul holeră, gălbinare etc., numai că drumul parcurs 
a fost puţin diferit, după cum vom observa: „Cu rădăcini de odolean 
moaşele mai iscusite fac un cântec (descântec — n.n.) numit lamoste“ 
(N. Leon, op. cit., p. 53). Acest descântec era practicat pentru vindecarea 
bolii cu acelaşi nume. O situaţie asemănătoare am putut înregistra şi în 
zona Covurlui, în cazul cuvântului samcă (v. Samcă), ceea ce ne indică o 
posibilă modalitate de îmbogăţire a lexicului magic, prin reducţia 
modelului tripartit (Jescântec de lamoste, descântec de samcă), e posibil, şi din 
motive de economie lingvistică. Resmeriţă crede că acest termen ar proveni 
din structura „lamia est“ (DESLR, p. 398), care ar avea sensul „este lamia“ 
(un spirit malefic — n.n.), soluţie etimologică nevalidată de cercetarea 
filologică. Considerăm că termenul analizat provine din vsl. lamosti (DA, 
tom II, partea a II-a, fasc. II, p. 88) şi prezintă un derivat cu semnificaţie 
pe medicinei populare, a lămosti „a îmbolnăvi un copil de lamoste“ 
(Gr. S, Il, p.101). 

Lângoare s.f. v. Lingoare 


Lecuitoare s.f. Termenul este format de la verbul a lecui (DA, tom II, 
partea a II-a, fasc. 2, p. 130), având sensul „doftoroaie“ (Gropeni, jud. Brăila, 
anchetă proprie). Autorii DA menţionează prima atestare a 
corespondentului masculin al termenului discutat (Jecuitor), în anul 1643 
(dem): „Domnul nostru Isus [...], vraciul şi lecuitorul oamenilor“. După 
cum se poate observa, în acest text cuvântul lecuitor nu are sens magic. În 
zona Gropeni, lecuitoarea (pl. lecuitoare) este o femeie în vârstă, pricepută 
la diverse practici din domeniul medicinei magice; ea nu se ocupă 
„cu fermece şi alte spurcăciuni“ (informaţie de teren), fiind un fel de medic 
popular. Termenul este cunoscut încă în zonă, dar tipul de actant denumit 
cu acest termen este pe cale de dispariţie. Substantivul lecuitoare se poate 
folosi şi în combinaţie cu termenul babă (deşi el denumeşte, de fapt, 
o femeie în vârstă!), după cum ne arată atât materialele de teren, cât şi cele 
bibliografice: „babele lecuitoare niciodată nu vor putea ajuta pe bolnav 
mai bine ca un doctor“ (v. DA, tom II, partea a II-a, fasc. 2, p. 130). Consi- 
derăm că în cazul acestui termen s-a produs un transfer terminologic, 
punctul iniţial constituindu-l terminologia medicală populară“. 


Lega vb. „A paraliza prin farmece“; „a vrăji“ (DA, tom II, 
partea a II-a, p. 136). Tr. Herseni observă că „dacă a face şi a desface indică 
dinamismul magiei, caracterul ei de acţiune sau reacțiune, de intervenţie 
activă în mersul lucrurilor sau de apărare faţă de împrejurările ostile, 
a lega şi a dezlega arată doar alt aspect al ei, cel de angajare şi dezangajare, 
de antrenare şi dezantrenare, de integrare şi dezintegrare într-o lume 
considerată de cei implicaţi drept sacră“ (Tr. Herseni, op. cit., p. 125). Spre 
deosebire de perechea de verbe amintită iniţial (a face — a desface), cea de-a 
doua poartă parcă mai mult amprenta concretului: „Analogia cu lumea 
fizică este izbitoare. Aşa cum există posibilitatea de a lega sau de a dezlega 
pe cineva cu funia, cureaua, lanţul, deci perceptibil, pentru că material, 
există posibilitatea de a lega sau de a lega şi de a dezlega sau de a dezlega 
prin cuvinte, cu procedee imperceptibile, pentru că sunt strict ideaţionale, 
dar cu rezultate tot atât de puternice şi de trainice ca şi cele fizice, ba 
uneori mai mult decât acestea“ (Idem). Legarea simbolică, prin cuvinte, 
este binecunoscută pe teren popular, mai ales în domeniul erotic sau în 
cel meteorologic. „Au doară ai legat pre bărbat cu femee?“ (Antim Ivireanul, 

Didahii, Ed. Minerva, Bucureşti, 1983, p. 183); „Ploaia o leagă vâlhaşii, 
oameni care au darul acesta sau aşa sunt ursiţi“ (1. Muşlea, Ov. Bârlea, 
op. cit., p. 479). A lega a fost înregistrat pentru prima oară în textele vechi 
româneşti încă în secolul al XVI-lea (TDRG, fasc. II, p. 543), este răspândit 
cu valoare magică pe întreg teritoriul românesc şi a generat o suită de 
termeni ai magiei populare: legătoreasă, legare, legat (substantiv), legat-ă 
(adjectiv). Ar mai fi de menţionat un fapt: atunci când anumite elemente 
ale naturii (ploaia, grindina etc.) sunt supuse legării prin mijloace magice, 
credem că avem de-a face cu o acţiune de control magic a acestor elemente 
în folosul comunităţii (v. ].G. Frazer, Creanga de aur, II, Ed. Minerva, 
Bucureşti, 1980). 


Legare s.f. De obicei, acest cuvânt indică atât un tip de activitate 
magică, cât şi o practică vrăjitorească. Pe teren popular este mai frecvent 
cel de-al doilea sens: „Legarea ploii se face înfigând un topor [...] în pământ 
când plouă tare“ (B.P. Hasdeu, Etymologicum,, Il, p. 37); în acest context 
sintagma legarea ploii este sinonimă cu legatul ploii, ambele indicând 
o practică magică (v. Legat „practică magică“). Şi cu privire la acţiunea de 
constituire a cetei căluşarilor este utilizat termenul legare: „înrolarea sau 
legarea căluşarilor se face în modul următor“ (T. Pamfile, Sărbătorile de 
vară, p. 59). Termenul discutat este atestat pentru prima oară în secolul al 
XVI-lea, într-un text coresian (DA, tom II, partea a II-a, fasc. II, p.136), este 
format de la infinitivul verbului a lega (v. Lega) şi prezintă un derivat ieşit 
din uz şi fără implicaţii magice, nelegare (v. DA). 


Legats.n. Termenul provine de la supinul verbului a lega şi are 
înţelesul „legătură, farmec“: „A mieu socru tri ani a tras K'in dă legat“ 
(AAF, VI, p. 378); prepoziţia de (dă) are, în acest context, sensul „din 
cauză“. Autorii DA menţionează substantivul amintit, cu sensul „acţiu- 
nea dea lega“ (DA, tom II, partea a II-a, fasc. 2, p. 136) şi exemplifică acest 
sens, printre altele, cu sintagma legatul ploilor („I. Creangă“, II, p. 27), 
sinonimă cu legarea ploii (v. Legare), ambele indicând, cu structuri diferite, 
aceeaşi practică de control magic al ploii. În domeniul erotic, practica 
magică a legatului este frecventă: „Legatul bărbatului se face cu paie de la 
mătură“ (Cuca, jud. Galaţi; anchetă proprie). Practica magică menţionată 
are implicaţii şi pe terenul divinaţiei populare: D. Udrescu prezintă în 
lucrarea sa aşa numitul legat al parilor (v. Lega): „Legatul parilor, datină 

după care fetele, în ajun de Crăciun, leagă parii seara, cu fir roşu şi, 
dimineaţa vin să vadă ursitul, după cum e parul (gros, subţire, drept, 
strâmb, noduros, neted etc.)“ (D. Udrescu, op. cit., p. 184); practica respec- 
tivă este înregistrată şi în Moldova (informaţie comunicată de cercetătoarea 
Lucia Cireş de la Institutul de Filologie Română „A. Philippide“ din laşi). 
Termenul legat nu trebuie confundat cu omonimul său, ce se referă la 
o persoană, legat „paralizat prin farmece“ (CADE, p. 703); „impotent“ 
(R. Popescu, Graiul gorjenilor de lângă munte, Ed. Scrisul Românesc, Craiova, 
1979, p. 97). Substantivul discutat are răspândire pe întreg teritoriul 
românesc, iar prima atestare a sa datează din secolul al XVI-lea (v. TDRG, 
fasc. 11, p. 544). 


Legat-ă adj. Avem în vedere, de data aceasta, cuvântul legat, 
ce denumeşte o caracteristică magică şi are sensul „vrăjit, fermecat: „Ploile 
sunt legate de oameni, care au interesul să nu ploaie; între aceste soiuri 
de oameni se numără cărămidarii, care au nevoie de soare spre a li se 
usca cărămida“ (T. Pamfile, Văzduhul, p.125); „Femeia care a pierdut (copi- 
lul- n.n.)... trebuie să fie de cineva legată“ (S.F. Marian, Naşterea, p. 74); 
„Unele (comori — n.n.) ... sunt legate, blăstămate, vrăjite, ca nimănui să 
nu-i priască“ (T. Pamfile, Comorile, p. 10). Termenul este înregistrat în 
secolul al XVI-lea (v. DA, partea a II-a, fasc. II, p. 136) fără sens pe teren 
magic şi prezintă un derivat, nelegat, ieşit din uz (v. DA). Prezenţa acestui 
cuvânt pe teren tradiţional este mult mai consistentă, după cum dovedesc 
numeroase credinţe, practici: „Ei (căluşarii — n.n.) sunt legați a sta în 
căluş trei, cinci sau nouă ani“ (A. Fochi, op. cit., p. 43); „seara se adună cei 
legaţi“ (dem). Termenul omonim, cu sensul „practică magică“ apare şi el 
frecvent în credinţele referitoare la căluşari, dar nu este posibilă, nici un 
moment, confuzia acestor două cuvinte: „Legatul se făcea înainte pe trei 
ani“ (Idem). Totuşi puţine lucrări lexicografice înregistrează cei doi termeni 
omonimi (v. DA; v. CADE, unde legat apare cu sensul „paralizat de (prin) 
farmece“; de obicei astfel de lucrări atrag atenţia asupra cuvântului cu 


= 


sensul „practică magică“. 


Legământ s.n. Cuvânt cu semnificaţie magică „vrajă, farmac“ (v. DA, 
tom II, partea a II-a, p. 137) şi care provine, după părerea noastră, din 
lat. ligamentum, deşi autorii DA sugerează şi o altă soluţie etimologică: 
„derivat din lega, prin sufixul [...]-ământ” (v. DA). În general, dicționarele 

nu atrag atenţia şi asupra implicaţiilor magice, ceea ce face mai dificilă 
înţelegerea corectă a acestor termeni pe teren cultural tradiţional. Dat 
fiind faptul că, indiferent de originea sa, acest termen este simţit ca 
aparţinând microsistemului lexical format în jurul verbului a lega, nu 
trebuie să ne mire prezenţa sa în textele referitoare la formarea cetei de 
căluşari: „Legământul: seara se adună cei legaţi. Se aşează în rând, aşa fel 
încât unul să vină în spatele celuilalt“ (A. Fochi, op. cit., p. 43); „Legământul 
ține trei săptămâni, cât ţin Rusaliile” (Ibid., p. 48). În această din urmă 
situaţie legământ este sinonim cu legătură: „Durata legăturii e pe trei ani“ 
(bid., p. 50), sau chiar cu jurământ: „Se leagă (căluşarii — n.n.) printr-un 
jurământ să joace trei ani“ (Ibid., p. 52). 


Legătoreasă s.f. Este un termen mai puţin cunoscut, ce denumeşte 
un actant de sex feminin „care leagă prin farmece“ (DA, tom II, partea 
a Il-a, p. 136). N. Păsculescu înregistrează termenul în zona Huşi (Mol- 
dova): „leşiră vrăjitoreasa, fermecătoreasa, legătoreasa“ (N. Păsculescu, 
op. cit., p. 355). Autorul menţionat explică termenul legătoreasă ca repre- 
zentând un actant „care leagă şi nu mai dezleagă“. După cum se poate 
constata, avem de a face cu un agent magic cu acţiune malefică, a lega 
având, în general, conotaţii negative, „a paraliza prin farmece“. În 
Dobrina-Huşi, jud. Vaslui (anchetă proprie) legătoreasă avea sensul „femeie 
care leagă cununiile“ şi forma de plural legătorese, care însă aproape că 
nu era folosită, după cum ne-a spus informatorul utilizat. Materialele 
consultate ne arată că acest termen era folosit în estul Moldovei; în alte 
zone acest cuvânt nu a fost înregistrat de noi. Deşi este un termen regio- 
nal, legătoreasă parcurge, din punct de vedere semantic, un traseu verificat 
şi în cazul altor termeni: trecerea de la denumiri cu caracter particular, 
legate de acţiunea sugerată prin etimon, la denumiri cu caracter general; 
astfel, se explică apariţia celui de-al doilea sens al termenului legătoreasă, 
„vrăjitoare“ (DA, tom II, partea a II-a, p. 136). Termenul analizat nu are 
derivate pe terenul magiei populare şi este format de la un substantiv, 
neînregistrat de noi cu sens magic, legător, cu sufixul -easă. 


Legătură s.f. Provine din (lat.) ligatura (DLRM, p. 452; TDRG, 
fasc. 11, p. 545) şi este înregistrat cu sensul „vrajă, farmec“ (DA, tom II, 
partea a II-a, fasc. 2, p. 140): „Io nu dezleg vita [...], că dezleg ura, legătura, 
ţipătura“ (Antologie, p. 257); descântecul respectiv este „de ţipătură, 

de ură, de legătură“. Scriban înregistrează substantivul în discuţie, dar 
fără sens magic. (SCRIBAN, p. 736). Forma de plural a termenului analizat 
este legături (v. TDRG, fasc. 11, p.545): „Când le dezleagă, trebe să le puie 
la foc şi să se spele tăt atunci sara şi să le ducă-n cruci de drum şi să le ţipe. 
Atunci ie scapă de tăte, de legături, de tăt năcazul“ (Antologie, p. 257). Con- 
form credințelor populare, legătura este o practică magică deosebit de 
periculoasă, care poate duce la deces: „unu la noi a murit din legătură“ 
(AAF, VI, p. 378). Cu toate acestea, există anumite tipuri de legături care 
au un scop benefic. |. Muşlea aminteşte de legatul viilor şi al holdelor, care 
sunt astfel apărate: „Prin această legătură viile sunt apărate de multe 
stricăciuni, mai ales de a fi mâncate de păsări — granguri, mierle şi altele“ 
(I. Muşlea, Cercetări, I, p. 308); „Asemenea legături se fac însă şi pentru 
grâu (holde) şi oveze etc. [...] ca să fie apărate de jaful vrăbiilor“ (dem). 
Practica magică analizată este intens utilizată în domeniul erotic: 
„l-a făcut legătură ca să nu se ducă la alta“ (Stelnica, jud. Ialomiţa; anchetă 
proprie); „legătura e o vrajă prin care i se leagă unuia cununiile“ (Griviţa, 
jud. Galaţi; anchetă proprie). Legătura era, în mentalitatea populară, una 
dintre cele mai importante operaţiuni cu caracter magic, după cum se 
poate constata din materialele studiate: „Nu existau (la ţară — n.n.) doctori 
[...], iar babele descântătoare le ţineau locul cu descântecele, farmecele, 
legăturile şi lucrurile băbeşti“ (C. Pintilie, Monografia comunei Matca, p. 641). 
Legătură apare şi în textele vechi: „Spune-mi, fiule, au doară eşti cititoriu 
de stele, au faci farmece? [...] Au doară ai legat pre bărbat cu fămee? 
Au altă legătură pentru vreo boală?“ (A. Ivireanu, op. cit., p. 183). Termenul 
menţionat are şi sensul „boală“. Autorii DA rețin pentru termenul legătură 
sensul „impotenţă“ precizând: „în urma unei vrăji“ (DA, tom II, partea 
a II-a, fasc. 2, p. 140). Credem că avem, şi de data aceasta, de-a face cu un 
fenoment de transfer terminologic. Mai puţin clară este definirea 
substantivului legătură cu sensul „lucru necurat“; credem că în această 
situaţie, cuvântul analizat semnifică un anumit obiect prelucrat magic, 
cu valoare de farmec. Aceasta înseamnă că legătură are şi sensul „element 
cu valoare magică“. Prima atestare a termenului datează din secolul al 
XVI-lea (v. TDRG, fasc. 11, p.544); el este înregistrat în ALR II/I, MN 4200, 60; 
în ALR SN, I, h. 56, h. 505 şi în ALR SN, II, h. 592, fără sens pe terenul 
magiei populare. 


Lingoare s.f. Avem în vedere planta cu numele identic cu acela al 
bolii numită popular lingoare sau lungoare, lângoare; este cunoscut faptul 

că planta respectivă este utilizată ca remediu magic în cazul bolii amintite. 
De obicei dicționarele înregistrează doar acest din urmă sens: „febră 
tifoidă“ (DULR, p. 373; DEX, p. 574). Valoarea magică este rar menţionată 
şi, am spune, mai ales în lucrările cu specific etnobotanic: SMPTRE, p. 68; 
Al. Borza, op. cit., p. 253), ceea ce indică faptul că lingviştii ar putea benefi- 
cia de o serie de preţioase informaţii, prin apelul mai consistent la 
cercetările din domeniul menţionat. Acest substantiv prezintă variantele 
lungoare („boală lungă“ — n.n.), şi lângoare (DEX, p. 574) şi provine din 
lat. langor-oris (Idem). Varianta des întâlnită în textele populare, lungoare, 
a apărut ca urmare a unei etimologii populare, boala respectivă fiind consi- 
derată „de popor ca boală îndelungată“ (DULR, p. 373). Ar mai fi de remar- 
cat faptul că planta lingoare (Tiysimochia vulgaris) este cunoscută în popor 
şi sub câteva denumiri obţinute prin compunere: iarbă de lingoare, rădăcină 
de lungoare, iarbă de lângoare, floare de lângoare (AL. Borza, op. cit., p. 103). 
Indiferent de termenul utilizat (dintre cei amintiţi) pentru a o denumi, 
planta lungoare (lingoare) este, după cum notează Al. Borza, „folosită în 
medicina populară la vindecarea lungoarei“ (Ibid., p. 103). 


Loajnică s.f. v. Loajniţă 


Loajniţă s.f. Este un alt termen cu caracter regional, înregistrat 
în Munţii Apuseni (T. Frâncu, Gh. Candrea, op. cit., p. 102), în Bihor 
(Gh. Pavelescu, Cercetări, p. 30), în zona Scărişoara (bid., p. 65); substan- 
tivul menţionat are sensul „vrăjitoare“ (Gh. Pavelescu, Mana, p. 80; 
Gh. Pavelescu, Cercetări, p. 30). Frâncu şi Candrea glosează acest termen, 
cu sensul „strigoaie“ (T. Frâncu, Gh. Candrea, op. cit., p. 102). Materialele 
cercetate ne permit să credem că este vorba de un actant uman şi nu de 
unul imaginar: „loajnicile nu se duc la spovedit“. „Popa însă nu spune 
la oameni care femei sunt loajnice“ (Gh. Pavelescu, Cercetări, p. 65). 
„Un fecior a prins o loajnică, când îi tundea o vacă“ (Ibid., p. 68). „Şio tot 
auzit sluga că stăpâna-i loajnică“ (Ibid., p. 74). Conform credințelor popu- 
lare, loajnicele sunt vrăjitoare care iau mana laptelui de la vite, dar „există 
şi loajnice care iau laptele de la femeile cu copil“ (Ibid., p. 70). Termenul 
analizat prezintă câteva variante: loajniță (Gh. Pavelescu, Mana, p. 80) şi 
loşniţă (T. Frâncu, Gh. Candrea, op. cit., p. 102). Forma de plural a terme- 
nului este luajnice sau loajniţe (Gh. Pavelescu, Mana, p. 80). În ceea ce 
priveşte etimologia acestui termen, nu ne putem pronunţa cu precizie, 

deoarece nu ne este prea clară structura cuvântului analizat; se pare că 
partea finală a termenului sugerează prezenţa unui formant de tipul -ţă 
(cică); partea iniţială sugerează, la rândul ei, o posibilă legătură cu verbul 
a lua (în fond principala operaţie magică a acestui actant este „luatul 
manei“). Este însă posibil ca apropierea de verbul lua să fie târzie, bazată 
pe o etimologie populară, astfel încât varianta înregistrată în secolul trecut 
de Frâncu şi Candrea (loşniţă) să constituie, de fapt, punctul de la care 
trebuie pornit pentru o abordare etimologică viabilă. 


Loşniţă s.f. v. Loajniţă 


Lua vb. Verbul a lua provine din (lat.) levare (TDRG, fasc. 11, 
p. 599; DGLR, p. 580) şi intră în structura câtorva expresii cu semnificaţie 
pe terenul magiei populare: a lua cuțitul, a lua mana, a lua laptele, a lua bunul, 
a lua sporul (rodul). Să urmărim, pe rând, expresiile menţionate. A lua 
cuțitul are semnificaţia unei acţiuni cu caracter benefic, de înlăturare a unei 
vrăji (v. Pune): „Cum se îa cuțitul“ (C. Rădulescu-Codin, Literatură, p. 535). 
„Cuţit cununat [...] / Te iau dela N. din inimă şi din burtă“ (ldem). „Vrăji- 
toare care ştie să ia cuțitul“ (|. Muşlea, Ov. Bârlea, op. cit., p. 492). 

A lua mana „a fura, pe cale magică, laptele de la vite“: „Vrăjitoarele 
iau mana vacilor“ (A. Fochi, op. cit., p. 295). E. Petrovici înregistrează, în 
zona Jdrela (Iugoslavia), la populaţia românească, expresia a lua laptele, 
care are, după părerea noastră, acelaşi sens cu a lua mana (ALRT II, p.7); 
aceeaşi expresie este înregistrată şi în zona Dobra, jud. Hunedoara (Ibid., 
p.69). Revenind la expresia a lua mana, putem menţiona faptul că ea este 
cunoscută pe întreg, teritoriul românesc. De remarcat faptul că, pentru 
expresia amintită, mai există construcţiile echivalente: 2 ua bunul: „a lua 
mana“ (sporul vacilor) prin vrăji şi descântece (D. Udrescu, op. cit., p. 25) 
şi a lua sporul (rodul) (v. A. Fochi, op. cit., p. 295, p. 298). Verbul a lua a dat şi 
câteva derivate care interesează terminologia fiinţelor mitofolclorice: Iuător, 
Iuătoare; deşi Gh. Pavelescu tratează aceşti termeni la un loc cu cei ce 
denumesc actanţi magici umani, credem că ei reprezintă făpturi mito- 
folclorice şi suntem de acord cu modul de definire a lor de către P. Bilţiu: 
Iuător „fiinţă mitologică, malefică, despre care se credea că ia mana vacilor“ 
(P. Bilţiu, op. cit., p. 524). 

Ar mai fi, de asemenea, demn de remarcat faptul că verbul a lua (sau 
cuvinte formate de la rădăcina sa) intră în structura unor compuşi referitori 

la termeni medicali: luat din vânt „congestie cerebrală, paralizie facială, 
nevralgie“ (V. Butură, op. cit., p.257), luat din iele „paralizat“ (DULR, p. 302). 
Verbul analizat de noi face parte din fondul vechi lexical, prezenţa sa 
fiind atestată în textele medievale încă din secolul al XVI-lea (TDRG, 
fasc. 11, p. 599); atlasele lingvistice au l-reţinut pe a lua, mai ales fără 
sensul pe teren magic: ALRI/I,h. 105; ALRII/I,h. 8, 159; ALR SN, 1, h. 146; 
ALR SN, IV, h.941,973,974; ALR SN, V, h. 1265, h. 1429, h. 1430; ALR SN, 
VI, h. 1635. 


Luats.n. Apare în sintagma populară luatul manei, care vizează 
o pracică magică de tip malefic, frecvent întâlnită în mediul tradiţional şi 
reflectată în numeroase credinţe, descântece etc.: „Fapt cu cărbuni / Fapt 
cu luatul manei vacilor / Şi a oilor...“ (A. Gorovei, op. cit., L, p. 423). După 
cum ne indică numeroase credinţe populare, se iau o serie întreagă de 
precauţii pentru contracararea, pe cale magică, a practicilor malefice de 
luat al manei: „Spre Sf. Gheorghe se ia mana vitelor. Ciobanii, ca să apere 
oile de vrăji şi de luatul manei, se scoală în ziua de Sf. Gheorghe în zori de 
ziuă şi bucimă (cântă din bucium -— n.n.) [...]; numai până unde ajunge 
buciumul, numai până acolo merg vrăjile“ (Credinți, p. 130). Substantivul 
analizat provine din forma de supin, fără prepoziţie, a verbului a lua, verb ce 
prezintă numeroase implicaţii pe teren magic (v. Lua). 


Lungoare s.f. v. Lingoare 


Madâlcă s.f. v. Modâlcă 
Mahai vb. v. Măhăi 


Mamahoarcă s.f. Termenul mamohoarcă a fost înregistrat în zona Braşov, 
cu sensul „babă meşteră“ (Şt. Paşca, Glosar, p. 40). În cazul acestui termen 
se poate vorbi de sudarea elementelor mamă şi hoarcă; hoarcă „termen de 
batjocură dat muierilor, mai ales babelor“ (DA, tom II, partea I, p. 395). 
Acest termen denumeşte un actant cu caracter general, fapt sugerat şi de 
sintagma utilizată de Şt. Paşca în definiţie; atât babă, cât şi meşteră indică 
actanţi de tip general. Credem, de fapt, că termenul în discuţie este sinonim 
cu babă, dar, spre deosebire de acesta, poartă o notă peiorativă, mărturie a 
scăderii încrederii comunităţii tradiţionale în practicile magice. 


Mană s.f. Autorii DEX (p.595) menţionează următoarele sensuri 
ale acestui cuvânt: „Lichen comestibil care creşte pe stânci...“; „Numele 
mai multor boli ale plantelor cultivate...“; „plantă erbacee toxică din fa- 
milia gramineelor...“ (în compusul mană de ape); „rouă sau ploaie de vară 
pe vreme însorită, care are un efect dăunător asupra dezvoltării plantelor”. 
După cum se observă, dicţionarul amintit nu atrage atenţia şi asupra 
deosebitelor implicaţii magice ale termenului discutat; poate doar 
menţiunea „rod, frupt, belşug, abundență“ (dem) să fie o aluzie la un 
posibil context mitico-magic. După opinia lui I. Evseev, mana este, din 
perspectivă mitică, „o forţă sau o substanţă activă a lucrurilor, generatoare 
şi păstrătoare a rodului, belşugului“ (DMDMR, p. 253); ţinând cont de 
aceste caracteristici, se poate vorbi pe teren popular de mai multe 

concretizări ale manei: mana grâului, mana bucatelor, mana câmpului, mana 
holdelor, mana vitelor, mana laptelui, mana albinelor etc. (dem). Asupra 
acestor tipuri de mană se poate acţiona pe cale magică (v. Gh. Pavelescu, 
Mana), mai ales în anumite momente ale calendarului popular, 
remarcându-se în această privinţă noaptea de Sf. Gheorghe: „în noaptea 
spre Sf. Gheorghe, oamenii care au vaci cu vițel le leagă cu o funie, le ung 
cu usturoi la uger şi le închid într-un coşar, pentru a nu li se lua mana de 
către femeile fermecătoare“ (A. Fochi, op. cit., p. 299). Există o serie întreagă 
de proceduri magice de luare a manei, unele dintre ele extrem de 
spectaculoase: în judeţul Fălciu se duc în noaptea de Sângeorz doi oameni 
cu o funie şi o întind peste latul ogorului de la care vreau să ieie mana. 
Unul o ţine de la un capăt, altul la celălalt. Funia o lasă să atârne prin 
grâu sau păpuşoi şi o trec peste întreg ogorul. Când au ajuns la capăt zic: 
„Toată mana de pe ogorul acesta merge cu mine la ogorul cutare. Se duc la 
acel ogor şi procedează la fel. Apoi se întorc acasă fără să-i vadă cineva“ 
(Gh. Pavelescu, Mana, p. 58-59). Există, conform credințelor populare, şi o 
serie de semne prevestitoare în privinţa manei: „De va cădea Sf. Gheorghe 
în zi de post, nu va fi mană nici la albine, nici la oi şi nici câmpul, nici 
pomii nu vor rodi din belşug“ (M. Olinescu, Mitologie românească, Bucureşti, 
1944); „Dacă cântă cucul în luna lui mart, de la început are să fie anul 
mănos“ (Credinți, p. 130). „Când în ziua de Stretenie (2 februarie) picură 
dinstreşină, va fi mană la albine“ (lbid., p.6). Luarea manei era pedepsită 
aspru, după cum dovedesc textele medievale româneşti, care pomenesc, 
de altfel, de vama luării manei, pe care trebuia să o treacă sufletele celor 
decedați (v. A. Fochi, op. cit., p. 250); „Cine ia mana grâului sau altceva 
dintr-acele, acesta iată, ştie lucrul dracului, ori den vin, ori den pâine, ori 
dintr-alt ce, de se va lăsa de acestea, să aibă pocanie patru ani, metanii 
câte o sută“ (Gh. Pavelescu, Mana, p. 22). Pe teren lingvisic, se remarcă 
deosebita răspândire a expresiei a lua mana, echivalentă cu a lua rodul, 
a lua fruptul, a lua bunul, a lua sporul etc. şi cunoscută pe întreg teritoriul 
românesc. Substantivul mană este de origine greacă (DEX, p. 595), pătruns 
pe teren românesc, posibil prin intermediar slavon şi a dat un singur 
derivat cu semnificaţie magică: mănos „roditor, bogat“. Prezintă interes 
pentru cercetarea noastră sintagma mana casei, înregistrată în zona Muscel, 
cu sensul „bogăţie, prosperitate“ (C. Rădulescu-Codin, Literatură, p. 569), 
precum şi evoluţia semantică petrecută la nivelul substantivului discutat, 
prin trecerea la sensul „avere“ („Comoara satelor“, 4/1925, p. 56). Prima 
atestare a termenului datează din secolul al XVII-lea. 

Marină s.f. v. Mărină 


Maşteriţă s.f. Este înregistrat în Argeş (D. Udrescu, op. cit., p. 160). 
Autorul menţionat stabileşte următorul sens: „femeie care umblă cu farmece 
şi vrăji“ (dem): „Să nu te mai duci la maşterița aia, că are pe dracu-n ea; 
umblă cu dracu“ (dem). Acest termen este înregistrat şi cu forma de plu- 
ral: maşteriţe. Se pare că a luat naştere prin contaminarea dintre un termen 
ce denumeşte un actant magic (meşteriță) şi maştimă, cuvânt care este 
înregistrat de Udrescu cu sensurile „mama vitregă“, „femeie cumplită, 
aprigă rea“ (p. 160). Termenul prezentat de noi, maşteriță, a preluat, de 
altfel, conotaţiile negative ale cuvântului amintit (maştimă). Pe terenul 
magiei populare, maşteriță are sensul amintit la început; D. Udrescu sur- 
prinde şi o evoluţie semantică petrecută la nivelul termenului magic: 
de la „femeie care umblă cu farmece şi vrăji“ la „vrăjitoare“, ceea ce 
probează, din nou, trecerea de la particular la general, în cazul structurii 
semantice a termenilor ce denumesc actanţi. 


Măhăi vb. Verbul amintit este atestat pentru prima oară la 1648 
(v. DLR, tom VI, p. 223) cu sensul „a ameninţa“; autorii DLR consideră 
acest cuvânt ca fiind învechit şi având, pe lângă valoarea semantică 
amintită, şi sensurile „a face semne cu mâna“; „a vorbi prin semne“; 
„a ameninţa cu degetul“ (dem). în Maramureş şi Bucovina verbul pomenit 
are sensul „a lovi cu putere“, iar în zona Suceava este atestat cu sensul 
„a se apăra cu un ciomag; de câini“ (Lexic regional, |, p. 104). în aceeaşi 
zonă este înregistrat şi cu un sens ce interesează terminologia magică 
populară: „a face semnul crucii pentru a îndepărta duhurile rele“ (Idem). 
Deşi gestul ca atare („a face semnul crucii“) ţine de domeniul religios, 
utilizarea lui, în afara cadrului cultic, cu scopul menţionat („îndepărtarea 
duhurilor rele“) este legată de procedurile magice cu caracter apotropaic, 
fapt ce nu este singular în cadrul manifestărilor pe teren popular. Termenul 
discutat prezintă varianta a mahai (Lexic regional, |, p. 104) şi provine de la 
verbul de origine slavă mahati (v. DLR). 


Măiastră s.f. Autorii DLR înregistrează termenul amintit, cu sensul 
„vrăjitoare, fermecătoare“ (DLR, tom VI, fasc. 3, p. 229): „Aveam de dascăl 
o babă ce era măiastră vestită...“ (G. Gorjan, Halima, p. 126, apud DLR, 
tom VI, fasc. 3, p. 229); termenul apare şi în DULR cu sensul „ferme- 
cătoare“ (DULR, p. 375). Scriban indică pentru acest termen şi pluralul 

măiestre (SCRIBAN, p. 785), iar Tiktin tratează termenul în discuţie în 
cadrul articolului referitor la substantivul măiestru (TDRG, fasc. 11, p. 617). 
Acest substantiv este înregistrat şi în dialectul aromân, tot pentru a denumi 
un actant magic, având sensul „vrăjitoare“ (DR, 1, p. 230). L. Şăineanu 
înregistrează şi forma de plural articulat (mmăiestrele), care însă se referă 
nu la actantul magic, ci la fiinţele mitofolclorice numite iele (DULR, 375; 
v. şi TDRG, fasc. 11, p. 617). De altfel, cunoscutul lingvist menţionează 
pentru măiastră şi sensul „zână“, ceea ce ne sugerează posibilitatea unui 
transfer terminologic între terminologia actanţilor magici şi terminologia 
fiinţelor mitofolclorice. Termenul măiastră este format de la măiestru, 
cu formantul -ă (pentru feminin). 


Măiestresc,-ască adj. Este mai mult un termen cărturăresc, pătruns 
totuşi şi în mediul popular, după cum atestă materialele cercetate, şi având 
sensul „care ţine de magie; miraculos, vrăjitoresc“ (DLR, tom VI, p. 226): 
„Aveam de dascăl o babă [...] şi m-a învăţat şaptezeci de canoane 
măiestreşti“ (G. Gorjan, Halima, I, p. 126); „Să nu mai aveţi nici o putere 
măiestrească de acuma înainte asupra bunurilor firei“ (Ibid., IV, p. 182). 
Acest cuvânt, astăzi ieşit din uz, defineşte o caracteristică magică şi este 
format de la substantivul măiestru (v. Măiestru); ar mai fi de menţionat că 
de la substantivul măiestru s-a format şi un alt cuvânt cu valoare 
determinativă, măiestreşte (v. DLR, tom VI, p. 226) care însă nu a avut 
semnificaţie pe teren magic; el avea sensul „cu măiestrie, artistic“ şi nu a 
fost atestat pe teren popular. 


Măiestrie s.f. Autorii DLR înregistrează substantivul menţionat, cu 
sensul „vrăjitorie, farmec“: „Ştie farmeci ticălosul, ori vro altă măiestrie.“ 
(DLR, tom VI, fasc. 7, p. 226) şi cu forma de plural măiestrii: („Isprăvind 
vrăjitoarea măiestriile ei zise...“; (v. DDRF). Termenul în discuţie prezintă 
varianta măistrie (v. DLR) şi provine de la un alt termen magic, măiestru, care 
denumeşte un actant. Sensul iniţial al acestui substantiv este „ştiinţă ascunsă, 
calitate de a pătrunde tainele“ (v. DLR); ulterior s-a produs o îngustare şi o 
specializare în plan semantic, substantivul măiestrie ajungând să denu- 
mească, pe teren popular, o practică magică. Şăineanu atrage atenţia asupra 
deprecierii sensului magic, măiestrie evoluând spre înţelesul „înşelăciune, 
viclenie“ (DULR, p. 375). Cea mai veche atestare a termenului datează din 
secolul al XVI-lea, el apărând în Psaltirea Scheiană (v. CIRLV, p. 182). 

Măiestru s.m. Termenul este atestat pentru prima oară într-un text 
coresian (v. TDRG, fasc. 11, p. 617), este înregistrat de Tache Papahagi, în 
Maramureş, cu sensul „vrăjitor“ (T. Papahagi, Graiul şi folclorul Maramu- 
reşului, Ed. Academiei Române, Bucureşti, 1925, p. 138) şi reluat de autorii 
DA, cu acelaşi sens; apare şi în ALRM [1/I, h. 201, dar nu ca denumire 
pentru actantul magic. Forma de plural a acestui termen este măieştri (cu 
varianta măiestri): „Aceasta este istoria a doi fraţi măestri sau fermecători”“ 
(G. Gorjan, Halima, apud DA, tom VI, fasc. 3, p. 229). Putem menţiona şi 
existenţa a două derivate cu implicaţii pe terenul magiei populare: măiestrie 
„vrăjitorie, farmec“ (DA, tom VI, fasc. 3, p. 226) şi măiastră (DULR, p. 375), 
cu sensul „fermecătoare“. L. Şăineanu menţionează sensul de actant 
magic, „fermecător, vrăjitor“ pentru termenul măiestru abia la sfârşitul 
articolului de dicţionar; el atrage atenţia în mod deosebit asupra sensului 
de bază, „magic, înzestrat cu însuşiri miraculoase şi profetice...“. Credem 
că utilizarea termenului măiestru în cadrul terminologiei actanţilor magici 
nu s-a realizat în urma unui transfer terminologic, după cum ar sugera 
sintagma pasăre măiastră (SCRIBAN, p. 785), ci, pur şi simplu, printr-o specia- 
lizare a sensului de bază. După cum am menţionat, termenul este de 
origine latină şi provine din magistrum (DULR, p. 375; SCRIBAN, p. 785; 
DA, tom VI, fasc. 3, p. 229; TDRG, fasc. VI, p.617). 


Măistrie s.f. v. Măiestrie 
Mâietură s.f. v. Mânătură 
Mâitură s.f. v. Mânătură 
Mânătură s.f. Acest substantiv este înregistrat în mai multe zone 


ale ţării: în Haţeg, în Maramureş (T. Papahagi, op. cit., p. 144), în Ardeal 
(„Comoara satelor“, 1, p. 108). În ceea ce priveşte sensurile acestui termen, 
putem menţiona o serie de elemente ce interesează în mod deosebit 
cercetarea noastră; astfel, Rosetti înregistrează termenul mânătură cu sensul 
„farmece, aruncătură“ (Al. Rosetti, op. cit., p. 34), dar şi cu sensul „strigoi“ 
(Idem). L.A. Candrea menţionează pentru termenul în discuţie sensul 
„farmece (din mână)“ (CADE, p. 785), iar Ov. Densusianu reţine pentru 
termenul mânătură sensul „făcătură“ (Ov. Densusianu, op. cit., p. 222), 
ca şi T. Papahagi (T. Papahagi, op. cit., p. 144); din cele consemnate până 

acum se poate observa că termenul mânătură denumeşte, în principal, 
o practică magică; sugestia lui Rosetti cu privire la sensul „strigoi“ este 
susţinută şi de C. Tudose, care menţionează, pentru termenul analizat, 
sensul „fantomă, strigoi, iele“ (C. Tudose, op. cit., p. 321), cât şi de autorii 
DLR, care indică sensul „fantomă, strigoi, nălucă“ (DLR, tom VI, fasc. 9, 
p. 670). Sensurile prezentate mai sus ne permit să observăm că acest 
substantiv a fost utilizat şi de terminologia fiinţelor mitofolclorice, astfel 
încât comunicarea între cele două sfere terminologice (magie populară, 
fiinţe mitofolclorice) se face în ambele sensuri, nu numai magia populară 
beneficiind de aportul unor termeni din domeniul terminologiei fiinţelor 
mitofolclorice. 

Maria Sitaru consemnează pentru termenul mânătură şi un alt sens: „boală 
pricinuită de un farmec, de o vrajă, care i s-a făcut cuiva“ (CCS VII/1,p. 17); 
şi Rosetti atrage atenţia asupra sensului medical: „boală pricinuită de un 
farmec“ (Al. Rosetti, op. cit., p.95). Autorii DLR nu definesc acest termen şi 
pe teren magic („vrajă“), ci atrag atenţia doar asupra semnificaţiilor 
medicale ale substantivului mânătură (DLR, tom VI, fasc. 9, p. 670): „boală 
pricinuită de un farmec, de o vrajă (făcută asupra cuiva)“. Se observă că, 
de această dată, terminologia medicală este cea care a preluat un termen 
din domeniul magiei populare. În legătură cu implicaţiile pe terenul medici- 
nei populare, ar fi de remarcat sintagma mânătură spurcată „vis rău, coşmar“ 
(CCS VII/1, p. 17), pecare oreţine şi A. Gorovei (A. Gorovei, op. cit., Il, p.348). 
Etimologia termenului mânătură a ridicat unele probleme: conform opiniei 
lui L.A. Candrea, mânătura ar fi un „farmec (din mână)“, după cum s-a 
văzut. Credem că acest termen se explică mai lesne ca fiind format de la 
verbul a mâna (v. şi DLR, tom VI, fasc. 9, p. 670), care apare destul de des 
în descântece: ,... şi întorn / Toate aruncăturile / Pe capul cui le-a mânat“ 
(S.F. Marian, Descântece, p. 146). Substantivul mânătură prezintă şi câteva 
variante: mâietură (Ov. Densusianu, op. cit., p. 222), muietură (pl. muieturi) 
înregistrat în Maramureş (P. Biliu, op. cit., p. 525), cu sensul „farmece, 
vrăjuri“, mâitură (pl. mâituri), în zona Munţilor Apuseni (Gh. Pavelescu, 
Cercetări, p. 192), măietură (DLR, tom VI, fasc. 9, p. 670). S-ar putea ca varianta 
muietură să se explice ca urmare a unei etimologii populare. Pe baza terme- 
nului magic s-a creat şi un substantiv ce denumeşte o fiinţă mitofolclorică: 
muietor „fiinţă mitologică despre care se crede că paralizează, slăbeşte 
funcţiile organismului, strigoi“ (P. Bilţiu, op. cit., p. 525). Deşi este un termen 
cu o întrebuințare mai limitată, se poate constata că mânătură permite 

observarea strânselor legături ce există între diverse sfere terminologice. 
Termenul este atestat pentru prima oară abia la sfârşitul secolului al XIX-lea, 
deşi, în mod cert, are o vechime mai mare pe teren popular; este înregistrat 
şi în ALR [, h. 1397; 88, h. 1398; 535. 


Mânecătoare s.f. După cum menţionează autorii FCLR, „derivatele 
cu acest sufix (-toare) fixează momentul când se începe sau se îndeplineşte 
o acţiune“ (FCLR p. 82). Avem în discuţie un singur termen, şi anume 
mânecătoare, provenit de la verbul 4 mâneca, cu sensul „a se scula 
dis-de-dimineaţă“ (SCRIBAN, p. 820; DLRM, p. 507). Termenul discutat 
are sensul „vrajă“: ,.... în ajun [...] se fac mânecători (vrăji pentru sporul 
sau luarea sporului holdelor şi al laptelui de la vaci)“ (A. Fochi, op. cit., 
p. 296). Autorii DLR menţionează caracterul regional al acestui termen şi 
variantele lui: mânicătoare, mănecătoare (DLR, tom VI, fasc. 9, p. 689). 
În răspunsurile la chestionarele lui Hasdeu apare de asemenea sensul 
magic: „mânecătoare, alteori farmecul, meştesugul sau vrăjitoria prin care se 
ia rodul“ (I. Muşlea, Ov. Bârlea, op. cit., p. 362). Termenul în discuţie apare 
şi în expresia a face mânecători (ldem). Mânecătoare, ca denumire pentru 
practica magică, este înregistrat în Muntenia. Acest termen provine, de 
fapt, dintr-o altă sferă terminologică, şi anume din cea a sărbătorilor popu- 
lare: mânecătoare „sărbătoare băbească ce cade în ajunul Sf. Gheorghe; 
în noaptea de mânecători se fac farmece şi vrăji“ (DULR, p. 381); „în acea 
noapte (de mânecătoare — n.n.) unii buciumă spre a alunga farmecele 
babelor care alungă mana de la vite“ (A. Fochi, op. cit., p.295); „Noaptea 
de 22 april (de mânecătoare — n.n.), când babele umblă cu farmece ca să 
oprească laptele vacilor şi producţiunile câmpului duşmanilor lor“ 
(SCRIBAN, p. 820). După cum se poate observa, această sărbătoare 
băbească poartă o puternică amprentă magică, fiind o zi „în care se fac 
toate vrăjile“ (1. Muşlea, Ov. Bârlea, op. cit., p. 359). Tocmai datorită acestui 
fapt s-a ajuns la un interesant transfer terminologic dinspre terminologia 
sărbătorilor populare spre cea magică. Substantivul mânecătoare este atestat 
pentru prima oară în răspunsurile la chestionarul lingvistic al lui Hasdeu 
(vol. I, p.76,v. DLR) şi este înregistrat în ALR II, MN 4240; 928 şi ALRI, 
h. 619; 790-792, 805-850. 


Mânicătoare s.f.  v. Mânecătoare 

Mărină s.f. Termenul popular mărină (mărin) denumeşte o serie 
de boli la oameni şi animale: „bubă la coastă“ (T. Papahagi, op. cit., p. 127); 
„crampe la stomac“ (ALR, II, h. 4180); „umflătură la pântecele calului“ 
(Şez., III, p. 139); „boală cu umflături la ugerul vacii“ (AAF, VI, p.175). 
De la substantivul respectiv s-a format verbul a se mărini, cu varianta 
a se mărina (v. DLR, tom VI, p. 277). Substantivul mărină este cunoscut 
şi cu unalt sens pe teren popular, pe lângă cel de „boală“, şi anume „plantă 
de leac“ pentru boala (bolile) cu acelaşi nume (SMPTRE, p.68; Al. Borza, 
op. cit., p. 255); despre această plantă se menţionează că este „folosită în 
mod popular la crampe de stomac şi diaree“ (Idem). Tocmai prin faptul că 
denumeşte o plantă de leac utilizată în boala cu acelaşi nume, mărină 
a intrat în atenţia lexicului vrăjitoresc, ca termen ce denumeşte un element 
cu valoare magică. Cu privire la originea acestui termen s-au emis două 
opinii diferite: N. Drăganu îl consideră element de origine latină, pornind 
de la un radical latin malus (DR, IV, p. 742-745), în timp ce Alexandra 
Burnei îl consideră format pe teren românesc, de la numele unei sărbători 
populare (Sf. Marina). Înclinăm spre această ipoteză, dat fiind faptul că 
materialele folclorice vin în sprijinul ei; „Mărina, 17 iulie. O serbează, 
ca să nu fie măriniţi (sătenii — n.n.), adică să nu capete o boală răutăcioasă 
la pântece“ (S.Fl. Marian, Sărbătorile, |, p. 113). Termenul discutat este atestat 
pentru prima oară în a doua jumătate a secolului al XIX-lea (LR, 6/1960, 
p. 44) şi prezintă variantele mărin, marină (v. DLR). 


Mătrică s.f. v. Mătrice 


Mătrice s.f. Substantivul menţionat are următoarele sensuri: 
„mitră“ (sens învechit); „oaie care a fătat şi dă lapte“; „nume dat unei 
presupuse boli interne (care se manifestă prin sterilitate); „colici 
intestinali“; „nume dat mai multor boli (apendicită, hemoroizi, reumatism, 
umflătură a vinelor“ (v. DLR, tom VI, p. 326); pe lângă aceste sensuri, mai 
poate fi amintit şi acela de „plantă de leac“ pentru boala cu acelaşi nume 
(SMPTRE, p. 68), ceea ce înseamnă că mătrice denumeşte şi un element cu 
valoare magică, fapt pe care dicționarele nu-l semnalează, din păcate, 
decât foarte rar: pe teren popular această plantă mai este cunoscută şi sub 

denumirile poala Sfintei Mării, granat, iarbă amară, tarhon (Şez., XV, p. 107). 
Fiind un termen vechi în limbă (< lat. matrix-icis), el prezintă şi numeroase 
variante: mătrică, mătrie, mătrişe, mitrece (v. DLR); este înregistrat în ALR, 
h.1778 şi ALRMII/I, h.167, ALR [1/1, MN 58, dar pentru indicarea bolilor 
amintite, nu a denumirii plantei de leac corespunzătoare. Şi forma de 
plural a acestui substantiv prezintă o serie de variante: mătrici, mătrişe, 
iar, în ceea ce priveşte derivatele, putem aminti pe mătricat, mătricea, mătricer, 
mătricioi, mătricos, mătriculat (v. DLR). Dintre aceste derivate, ultimele trei 
apar doar în descântece, iar cel mai interesant pare a fi mătricioi, care 
denumeşte şi o fiinţă imaginară ce personifică boala respectivă (v. DLR., 
tom VI, p. 326). Conform unui model specific derivării pe teren popular, 
termenii ce denumesc boli îşi creează elementul corelat de sex opus, ceea 
ce a făcut posibilă şi apariţia cuvântului mătricioi, corelat cu femininul 
matrice (matricea). Termenul matrice este atestat pentru prima oară în secolul 
al XVI-lea (v. DLR), dar cu sensul, astăzi ieşit din uz, „mitră“. 


Mătrie s.f. v. Mătrice 
Mătrişe s.f. v. Mătrice 
Meni vb. „A prevesti viitorul (bun sau rău)“; „a predestina“; 


„a ura“ (DESLR, p. 394); „a potrivi, a aranja (într-un anumit fel) şi a 
descânta pentru ghicit“ (DLR, tom VI, fasc. 5, p. 385); „a descânta, a vrăji“ 
(dem). După cum se observă, verbul menţionat prezintă implicaţii atât pe 
terenul vrăjitoriei, cât şi pe cel al divinității populare. De altfel, autorii 
dicționarului academic semnalează în mod amănunţit semnificaţii 
divinatorii ale acestui cuvânt, indicând diverse nivele pe care ele se 
structurează; astfel sunt semnalate sensurile: „a prezice lucruri favorabile 
sau verificabile“; „a cobi“; „a prevesti soarta cuiva dintr-o anumită aşezare 
a cărţilor de joc, a bobilor“; „a potrivi, a aranja (într-un anumit fel) şi 
a descânta pentru ghicit“. Se remarcă faptul că iniţial a meni denumea 
acţiunea predictivă în general, fiind sinonim cu a ghici, a prezice. În timp, 
s-a produs orestrângere semantică, actul predictiv fixându-se pe elemen- 
tele cu caracter nefavorabil, negativ, ceea ce a dus la apariţia sensului 
„a cobi“. O altă evoluţie semantică, ce porneşte tot de la sensul de bază, 
duce la constituirea unui sens direct legat de practicile concrete cu caracter 

divinator; la fel şi cel de-al patrulea sens, în care, în plus, se atrage atenţia 
asupra unei operaţiuni preliminare la prelucrarea magică a bobilor, 
cărţilor pentru obţinerea eficienţei maxime a actului divinator. Este posibil 
ca sensul de pe terenul vrăjitoriei să pornească de la acest din urmă sens 
din domeniu divinator; probabil că avem de a face cu o extindere seman- 
tică, operaţiunea de descântare făcându-se nu numai cu privire la bobi, 
cărţi, ci la mod general, astfel încât a meni, în astfel de situaţii este sino- 
nim cu a descânta. În sprijinul valenţelor divinatorii vine şi expresia a meni 
a bine (rău), în care a menise apropie ca sens de verbul a prezice. Credem că 
A. Scriban a surprins foarte bine semnificaţiile expresiilor a meni cărțile, 
a meni bobii, menţionându-le cu sensul „a-i aşeza (bobii-— n.n.) pentru ghicit 
şi a te gândi la ceva ce vrei să se prezică“ (SCRIBAN, p. 796). În fond, 
în astfel de contexte, verbul discutat nu indică pur şi simplu acţiunea de 
„a ghici“, ci semnalează un întreg set de operaţii de pregătire a actului 
divinator, astfel încât el să fie favorabil celui în cauză. A meni este atestat 
încă din secolul al XVI-lea (TDRG, fasc. 11, p. 634) şi provine din v. sl. 
meniti (dem). 


Merceşug s.n. v. Meşteşug 
Merteşug s.n. v. Meşteşug 
Mestreşug s.n. v. Meşteşug 


Meşteră s.f. Are sensul „femeie care se pricepe la farmece, la vrăji, 
la descântece, care practică farmecele, vrăjile, descântecele“ (DLR, tom VI, 
fasc. 6, p. 433): „În proorul Sf. Gheorghe, unele femei meştere iau mana la 
vaci“ (A. Fochi, op. cit., p.297). Scriban nu menţionează termenul mmeşteră, 
dar va aminti, la p. 801, de „femei meştere la ţesut, la farmece“ (sublinierea 
ne aparţine - n. n.). Tiktin aminteşte acest termen, în cadrul articolului 
referitor la cuvântul meşter (TDRG, fasc. 11, p. 640). În zona Oaş, termenul 
meşteră denumeşte, în general, actantul magic feminin: „Oşanul recurge 
de foarte multe ori la ceva babă, la meştera satului“ (AAFI, p. 141). Cuvântul 
meşteră face parte dintre termenii care denumesc actanţi ce au depăşit 
stadiul specializării într-o anumită direcţie (ghicit, vrăjitorie etc.), el tin- 
zând să denumescă actanţi recunoscuţi pentru priceperea lor în toate 

domeniile magicului. În diverse contexte, termenul meşteră indică un 
grad înalt de stăpânire a procedurilor magice, mai ales atunci când, în 
acelaşi context, este indicat şi un alt termen ce denumeşte un actant 
magic: „Eu, Maria descântătoarea, meşteră eram, / [...] Pe cutare 
vindecam (PPR, II, p. 368). O situaţie asemănătoare am întâlnit în zona 
Maltezi, jud. Ialomiţa (anchetă proprie): cuvântul meşteră denumeşte 
aici actantul recunoscut pentru priceperea sa deosebită. Se pare că, iniţial, 
meşteră avea, de fapt, funcţie de determinare pe lângă un substantiv ce 
denumea actantul propriu-zis. Meşteră este folosit şi în Basarabia, în 
zona Lăpuşna (P.V. Ştefănucă, op. cit., II, p. 144), atât cu valoare deter- 
minativă, cât şi pentru a denumi un actant. În materialele cercetate, de 
multe ori termenul în discuţie însoţeşte cuvintele femeie, babă: „Se aşează 
bolnavul în pat şi se trage (se freacă) pe pântece de o femeie meşteră“ 
(Şez. IV, p. 25); „babă meşteră“ (CADE, p. 802). Termenul analizat este 
format de la cuvântul meşter, cu sufixul -ă şi are forma de plural meştere 
(A. Fochi, op. cit., p.297). 


Meşteritoare s.f. Termen înregistrat în Maramureş (T. Papahagi, op. cit., 
p. 225) şi care are sensul „femeie care se pricepe la farmece, la vrăji şi la 
descântece, care practică farmecele, vrăjile, descântecele“ (DLR, tom VI, 
fasc. 6, p. 435); provine de la a meşteri, cu sufixul -toare (Idem). Lucrarea 
lexicografică citată indică o serie întreagă de sinonime pentru termenul 
discutat: fermecătoare, meşteriță, meştereasă, meşteră. Aceşti termeni indică 
actanţi cu caracter general, doar fermecătoare ar putea părea străin de 
seria menţionată, însă un fapt înregistrat de noi în zona Măcişeni, 
jud. Galaţi, şi anume utilizarea termenului fermecătoare pentru a denumi 
toate tipurile de actanţi (chiar şi descântătoarele) ne sugerează că 
fermecătoare poate fi utilizat, în unele zone, şi pentru a denumi un actant 
magic în general, nu numai unul de tip malefic. C. Tudose menţionează 
prezenţa acestui termen în nordul Transilvaniei, cu sensul „descântătoare“ 
(C. Tudose, op. cit., p. 298). 


Meşteriţă s.f. Ca şi meşteritoare, acest substantiv are sensul 
„femeie care se pricepe să descânte, să facă farmece, vrăji“ (DLR, tom VI, 
fasc. 6, p.435). Am notat acest termen în zona Maltezi cu sensul „vrăjitoare“ 
şi cu observaţia că „meşteriţa este o vrăjitoare mai bună ca altele“. În zona 

menţionată, meşteriţa realizează un întreg complex de operaţiuni magice 
(ştie vrăji, descântece, ştie să ghicească etc.). În Argeş, acest termen a intrat 
în coliziune cu un alt cuvânt, maşteră; în urma acestei contaminări a rezultat 
un termen nou pe terenul magiei populare, maşteriţă (D. Udrescu, op. cit., 
p. 160). Forma de plural a termenului este meşterițe (Maltezi; anchetă 
proprie), formă înregistrată de noi în următorul context: „Meşteriţele sunt 
cele mai pricepute femei“ Un fapt interesant, înregistrat de noi pe teren, 
consemnat şi de B. Ştefănescu-Delavrancea (Delavrancea, Opere, II, 
Ed. pentru Literatură şi Artă, Bucureşti, 1954, p. 240), este utilizarea acestui 
substantiv în combinaţie cu un alt termen ce denumeşte un actant magic 
de sex feminin (babă), babă meşteriță: „Mi-a spus că ar fi având la moşie o 
babă meşteriță“ (dem). Astfel de combinaţii între doi termeni ce denumesc 
actanţi constituie, după părerea noastră, un alt model lingvistic de utilizare 
a termenilor respectivi, un model valabil însă doar pentru unii dintre 
termenii ce denumesc actanţi. Cuvântul meşteriţă este format de la 
substantivul meşter, cu sufixul -iță (v. DLR, tom VI, fasc. 6, p. 435). 


Meşterşig s.n. v. Meşteşug 
Meştereşug s.n.  v. Meşteşug 
Meşteşig s.n. v. Meşteşug 
Meşteşuc s.n. v. Meşteşug 


Meşteşug s.n. Cuvânt provenit din (magh.) mesterseg, răspândit, ca 
element de terminologie magică, în Transilvania; sensul termenului este 
„vrăjitorie, fermecătură, magie“ (DLR, tom VI, fasc. 6, p. 436); variantele 
acestui termen sunt: meşterşug (SCRIBAN, p. 801), meşteşuc (ALR II, 
h. 1678, 984), meşteşig (Ibid., h. 1675, 51,59, 61, 80, 255, 257, 273, 278, 280, 
289, 295, 302, 305, 308, 315, 320, 339), meşterciug (DR, IV, p. 1027), meşterşig 
(ALR II, h. 1678, 333, 335), meşteşuc (Ibid., h. 1678, 388), mestreşug (Ibid., 
h. 1678, 96), merteşug, iar forma de plural meşteşuguri (v. DLR) cu varianta 
învechită meşteşugure (ldem): ,,... cel ce va lega nunta, ce se zice, pre mire să 
nu se împreune cu nevasta-şi, sau şi alte meşteşuguri, ce vor face cu vrăji, 
20 de aisă nu se cumenece“; valoarea pe teren magic se poate constata şi 

din textele vechi: „Pentru ceia ce caută în stele sau fac alte meşteşuguri [...] 
şi ceia ce poartă la sine avgare sau ierbi, ca să nu se apropie nimică de 
dânşii“ (text de la 1645, reprodus în A. Gorovei, op. cit., p. 55). Mai putem 
menţiona prezenţa cuvântului analizat într-o serie de sintagme care trimit 
mai ales spre domeniul magiei populare; astfel, pe lângă sintagma 
meşterşug dohtoricesc, ce denumeşte medicina, apar o serie de sintagme ca: 
meşteşug fărmăcesc (DA, tom II, partea I, p. 64); meşteşug fermecătoresc 
(Ibid., p. 105); meşteşugurile sataneşti (bid., p. 617) toate denumind, după 
părerea noastră, vrăjitoria, magia populară. Credem că iniţial termenul 
meşteşug nu avea, singur, sensul „vrăjitorie, fermecătură, magie“, ci în 
combinaţie cu diverse adjective formate de la denumiri de practici magice. 
Mai târziu, după cum arată textul de la 1645, termenul în discuţie a putut 
indica, singur, un tip de practică magică. De altfel, şi o expresie întrebuin- 
ţată în opera lui Dosoftei sugerează aceasta: a face meşte(r)şug, cu sensul, 
dat de autorii DA, „a întrebuința mijloace neiertate spre a săvârşi ceva“ 
(bid., p. 8). T. Papahagi înregistrează termenul în discuţie în Maramureş 
cu sensul „vrăjitorie, magie“ (T. Papahagi, op. cit., p. 225). Tot pe terenul 
culturii populare am întâlnit cuvântul meşteşug în răspunsurile la chestio- 
narele lui Hasdeu; într-un astfel de răspuns termenul mânecătoare 
era explicat ca „farmecul, meşteşugul sau vrăjitoria prin care se ia rodul“ 
(I. Muşlea, Ov. Bârlea, op. cit., p. 362). Din asocierea cu termeni ca farmec, 
vrăjitorie se poate observa faptul că meşteşug denumeşte o practică magică; 
evoluţia semantică în această direcţie s-a produs, după cum am văzut, 
încă în perioada veche. Prima atestare datează de la 1563 (v. TDRG, 
fasc. 11, p. 640). 


Mini vb. v. Meni 


Mira vb. S. Puşcariu atribuie acestui verb sensul „a privi rău“ 
şi îl opune verbului a desmira, ce are sensul „a scăpa un copil de deochi“. 
Conform credințelor populare, „a privi rău“ are semnificaţia „a deochea“. 
L.A. Candrea aminteşte, ca măsură preventivă contra deochiului, „să nu 
te miri de frumuseţea cuiva“ (I.A. Candrea, Folclorul, p. 198). Resmeriţă 
surprinde corect specificul acţiunii reprezentate de verbul a (se) mira: 
„a îmbolnăvi prin uitare cu ochii, îndelung şi cu mirare“ (DESLR, p. 600). 
Cu timpul, verbul a se mira a ajuns să aibă şi sensul „a deochea“. Unele 

contexte sunt edificatoare: „Să se mire lumea şi satul / Cum s-a mirat 
eldeN. / şi l-a dăochiat“ (C. Rădulescu-Codin, Literatură, p. 539); şi autorii 
DA notează o valoare deosebită a verbului respectiv, care însă nu explică 
evoluţia menţionată, ci doar poate sugera deosebitele semnificaţii ale 
acestui verb pe terenul spiritualităţii populare: (despre femei însărcinate) 
„a se uita cu insistenţă la ființe diforme, riscând, potrivit unei credinţe 
populare, să nască copii diformi“ (v. DA, tom VI, fasc. 8, p. 590). Termenul 
analizat a dat naştere la numeroase elemente ce interesează cercetarea 
noastră: mirătură, mirat (provenit din forma participială), mirare (provenit 
din infinitivul lung), termeni ce denumesc practici magice. De asemenea, 
trebuie să menţionăm derivatul a desmmira, ce face parte dintre termenii ce 
denumesc acţiuni cu caracter magic. Interesanţi sunt şi termenii ce denu- 
mesc fiinţe mitofolclorice: mirător „duh rău care afectează prin mirare, 
care se miră“ (P. Bilţiu, op. cit., p. 525); mirătoare (v. Mirător); miriş „cel care, 
uitându-se la cineva, mirându-se de el, îl farmecă, îl vrăjeşte“ (Ov. Densusianu, 
op. cit., p. 317), miroaică „fiinţă care deoache“ (Al. Rosetti, op. cit., p. 122). 
Al. Rosetti notează şi alte elemente lexicale legate de verbul menţionat, 
care sugerează marea disponibilitate a acestuia pentru exprimarea de acţiuni 
cu implicaţii la nivelul spiritualităţii populare: a se răzmira „a se mira intens“, 
cu derivatul răzmirătură „mirare puternică“ (Al. Rosetti, op. cit., p. 80). 
Să nu uităm că aceste elemente apar în contextul descântecelor, dar chiar 
şi acest fapt nu ne poate împiedica să constatăm interesantele disponibi- 
lităţi ale verbului a se mira pentru terenul magiei populare (şi nu numai). 
Verbul discutat provine de la (lat.) miror-ari (v. TDRG, fasc 12, p. 659) şi 
este atestat pentru prima oară în secolul al XVI-lea, dar fără semnificaţie 
magică, semnificaţie ce s-a devoltat ulterior sub presiunea unor factori 
lingvistici. 


Mirare s.f. Ov. Densusianu înregistrează acest termen cu sensul 
„făcătură“ (O. Densusianu, op. cit., p. 222); substantivul provine din infini- 
tivul lung al verbului a (se) mira şi este sinonim cu mirătură, mirat: 
„Dediochiu-i pin mirare, / Dediochiu-i pin strigare, / Dediochiu-i pin 
lucruri răle“ (P. Bilţiu, op. cit., p.281). În Maramureş, termenul este intens 
utilizat, P. Bilţiu folosindu-l şi la definirea unei fiinţe mitofolclorice: mirător 
„duh rău, care afectează prin mirare, care se miră“ (Ibid., p. 525). Credem 
că, pe teren magic, acest termen a avut, iniţial, sensul „deochi“, el prove- 

nind, după cum am mai văzut, de la verbul a (se) mira „a deochea“, 
Densusianu înregistrând un sens dezvoltat ulterior ce dovedeşte, şi în 
cazul acestui termen, evoluţia de la particular la general, făcătură denumind 
toate tipurile de practici malefice, nu numai deochiul. Indicele lexical din 
CIRLV nu menţionează acest termen printre cei atestaţi în textele din 
secolul al XVI-lea; după informaţiile lui Tiktin substantivul mirare apare 
în Psaltirea Hurmuzachi, deci totuşi într-un text din secolul al XVI-lea 
(v. TDRG, fasc. 12, p. 659). Forma de plural a termenului menţionat este 
mirări (dem). 


Mirat s.n. Termenul este înregistrat în zona Bihor cu sensul 
„deochi“ (AAFIII, p. 151); este format de la verbul a (se) mira, cu sensul 
„a deochea“ şi are forma de plural mirate: „Cine-o diokiat pră cutării [...], / 
Cu toate miratili“ (dem). Este sinonim cu alţi termeni formaţi de la acelaşi 
verb: mirare, mirătură. Este cunoscut faptul că, după credinţele populare, 
a te mira de ceva sau de cineva (în special) putea provoca deocherea celui 
în cauză; pe baza acestor credinţe, în timp, verbul a (se) mira a dezvoltat şi 
sensul „a deochea“; derivatele sau cuvintele provenite prin conversiune 
de la acest verb (v. şi Mirătură) au păstrat implicaţiile pe teren magic, 
astfel încât nu trebuie să ne surprindă sensul „deochi“ al cuvântului 
mirat, cuvânt atestat pentru prima oară încă din secolul al XVI-lea (TDRG, 
fasc. 12, p. 659). 


Mirat-ă adj. Spre deosebire de omonimul său care denumeşte o 
practică, mirat „deocheat“ indică o caracteristică de tip magic şi este 
înregistratîn zona Muscel, la forma feminină: „De-o fi mirată / Şi dăocheată de 
muiere stearpă / Să-i cază genili / Să-i rămâie sprâncenili“ (C. Rădulescu- 
Codin, Literatură, p.550). Cuvântul analizat provine de la forma participială 
a verbului 4 se mira „a deochea“ şi trebuie remarcat că, la fel ca verbul amintit, 
nu este atestat iniţial cu valenţe magice în secolul al XVI-lea (v. DLR, 
tom VI, p.593). 


Mirătură s.f. Substantivul este înregistrat cu sensul „deochi“: „Să 
se-ntoarcă / Toate deocheturi / Toate mirături“ (S.Fl. Marian, Naşterea, p.55). 
Acest termen este format de la verbul a (se) mira, cu sufixul -(ă)tură şi are 
forma de plural mirături (DLR, tom VI, fasc. 8, p. 595). Ov. Densusianu 

consideră că termenul în discuţie este sinonim cu făcătură (Ov. Densusianu, 
op. cit., p. 222), ceea ce probează o evoluţie de la particular la general, 
sensul „făcătură“ sugerând o practică magică malefică, în general, nu 
numai una de deochiere. Pe teren am întâlnit acest termen în zona Grop- 
niţa, jud. Iaşi, cu sensul „deochi“. Reamintim că verbul a (se) mira, în plan 
magic, are sensul „a deochea“, sens apărut sub influenţa unor factori 
extralingvistici pe care credinţele populare îi pot explica, în mare parte 
(v. Deochea; v. Mira; v. Râvni); şi un alt sens al acestui cuvânt, „monstru, 
pocitanie, arătare (de care te miri)“ — (sublinierea ne aparţine) ne sugerează 
presiunea unor elemente extralingvistice. Termenul discutat este înregistrat 
pentru prima oară în 1892 (S.Fl. Marian, Naşterea, p. 55) şi prezintă 
o variantă regională (în Banat), mnirătură (AAF, |, p. 203). 


Mitrece s.f. v. Mătrice 

Mnijit s.n. v. Năjit 

Mnirătură s.f. v. Mirătură 

Moaşă s.f. A. Gorovei include acest cuvânt între termenii cei mai 


cunoscuţi cu sensul „descântătoare”: „Persoana care descânta se numeşte 
îndeobşte babă, băbăreasă [...] moaşă“ (A. Gorovei, op. cit., II, p. 74). Terme- 
nul este format de la cuvântul moş (SCRIBAN, p. 823; CADE, p.791) şi are 
răspândire generală pe teritoriul românesc (v. V. Scurtu, Termenii de înrudire 
în limba română, Ed. Academiei, Bucureşti, 1966, p. 9). Forma de plural a 
termenului discutat este moaşe: „Cu rădăcini de odolean moaşele mai iscusite 
fac un cântec (descântec — n.n.) numit lamoste“ (DA, tom II, partea a II-a, 
fasc. 2, p. 88). O informaţie interesantă, cu privire la termenul analizat, am 
primit din zona Cojuşna (Chişinău): „Descântătoarea este un doctor al 
satului; ea vindecă, prin descântece, de toate bolile; pentru că, în special, 
vindecă pe copii este numită şi moaşă“ (informator Trubca Tatiana, 24 ani). 
S-ar putea ca această informaţie să surprindă un element esenţial pentru 
a înţelege pătrunderea termenului moaşă în domeniul terminologiei magice. 
Cuvântul moaşă este atestat pentru prima oară în 1480 (într-un text slavon), 
cu sensul „bunică“ (v. DLRV, p. 124). 

Modâlcă s.f. Asupra originii acestui substantiv au fost emise mai 
multe ipoteze: nod + gâlcă (DLRM, p. 511); bg. moghilka sau ucr. toghilka 
(DLR, tom VI, p. 786); etimologie necunoscută (DEX, p. 645). Credem că 
este posibilă şi o altă soluţie etimologică: de la bg. moghilca, prin conta- 
minare cu nod. Principalele sensuri ale cuvântului discutat sunt: „gan- 
glion, umflătură“; „cucui“; „cocoaşă“; „obiect mototolit“; „pungă“ etc. 
(DLR, tom VI, p. 786). În descântece este de obicei valorificat sensul 
„ganglion, umflătură“: leşiţi gâlci / Ieşiţi motâlci“ (lon Căliman, Cornel 
Veselău, Poezii populare româneşti. Folclor din Banat, Ed. Grai şi suflet Cultura 
naţională, Bucureşti, 1996, p. 235); „Două gâlci, / Două modâlci“ 
(G. Dem Teodorescu, Poezii populare, II, p. 57). 

Pe terenul magiei populare se poate menţiona existenţa şi a altui sens, 
„element magic“, după cum atestă o informaţie din Dăneşti, jud. Vaslui: 
„petică înnodată aşa fel că seamănă cu gâlcă. Legăturică ce cuprinde în 
ea felurite lucruri ori vrăjite, ori care, prin firea lor, fără a fi vrăjite, au putere de 
vrajă“ (E. Buraga, C. Buraga, op. cit., p. 198). Termenul este înregistrat în 
ALR I]/[, h 118 şi ALR, h 1658, cu sensul „ganglion, umflătură“ şi pre- 
zintă o serie întreagă de variante: modâlgă, motâlcă, madâlcă, nodâlcă, nădâlcă, 
niodâlcă (v. DLR). Credem că unele dintre aceste variante sunt urmarea 
unui fenomen de contaminare a substantivului modâlcă cu nod. Derivatele 
modâlcos, modâlcoasă apar, de cele mai multe ori, în descântece, fiind rar 
folosite în alte contexte. 


Modâlgă s.f. v. Modâlcă 


Moroi s.m. Acest substantiv este cunoscut mai ales ca termen ce 
denumeşte o fiinţă mitofolclorică dintre cele mai comune. Şăineanu, având 
în vedere acest aspect, defineşte moroiul ca „strigoi mic (din copil mort 
nebotezat), ce vine de cere ţâţă de la mama sa“ (DULR, p. 409). Dincolo 
de acest aspect, în general cunoscut, T. Pamfile notează că „moroi [...] se 
numesc şi ţiganii şi ţigăncile care deoache copiii“ (T. Pamfile, Duşmani, 
p. 129). Şi autorii DLR atrag atenţia asupra utilizării substantivului moroi 
cu sensul „deochetor“: „om despre care se crede că are puterea de a deo- 
chea copiii“ (DLR, tom VI, fasc. 10-11, p. 879). Putem menţiona atât forma 
de plural, moroi, cât şi variantele acestui termen: muroi (ldem) şi muron 
(V. Ioniţă, op. cit., p. 179). Scriban înregistrează, în Banat, varianta muroi, 

dar fără sens magic (SCRIBAN, p. 834). Tiktin menţionează pluralul terme- 
nului, dar şi faptul că varianta muroi este răspândită în toată Transilvania, 
ceea ce însă este, după părerea noastră, mai puţin probabil (v. TDRG, 
fasc. 12, p. 693). Ca denumire de fiinţă mitofolclorică, moroi este cunoscut 
pe întreg, teritoriul românesc, după cum atestă şi atlasele lingvistice: 
ALR II/I, h. 169, MN, 2712; 89; ALR SN, V, h. 1243; ca actant magic, moroi 
apare în sudul Moldovei (v. T. Pamfile, Duşmani, p. 129). Mai putem 
menţiona compusul moroi de ploaie, cu sensul „solomonar“ (A. Oişteanu, 
op. cit., p. 224) şi faptul că termenul discutat este atestat, pentru prima 
oară, într-un text din anul 1670 (v. TDRG, fasc. 12, p. 693). 


Moroi de ploaie s.comp. Compusul moroi de ploaie a fost înregis- 
trat în zona Peştişani, jud. Caraş-Severin, cu sensul „solomonar“ (v. ALIL, 
XXV /1976, p. 48). 1. Taloş, consideră că acest termen, împreună cu 
substantivele şercan şi vârcolac (în perifraza vârcolac care trage apele), se 
utilizează pe teren magic „prin confuzie cu alte fiinţe demonice“ (Idem). 
În realitate este vorba, credem, de un transfer terminologic între lexicul 
magic şi cel al fiinţelor imaginare. Remarcăm, de asemenea, că moroi 
denumeşte nu numai o fiinţă imaginară, ci este şi un actant magic com- 
plex: „deochetor“ şi „solomonar“. 


Moşmoană s.f. v. Moşmoandă 


Moşmoandă, s.f. Acest substantiv a fost înregistrat în Argeş, cu sensul 
„femeie care umblă cu farmece, vrăjitoare“ (D. Udrescu, op. cit., p. 173). 
Forma de plural este moşmoande (Idem). Credem că acest termen provine 
de la substantivul boşmoandă (cu etimologie necunoscută), sub influenţa 
cuvântului moş. În aceeaşi zonă este înregistrat şi substantivul moşmondea 
„poreclă dată unui om, mai ales bătrân, lipsit de vlagă, neputincios, istovit“ 
(dem). S-ar putea ca şi prezenţa acestui substantiv masculin să fi favorizat 
transformarea termenului boşmoandă în moşmoandă. Acest termen are şi un 
derivat ce denumeşte o acţiune cu caracter magic, a moşmondi. Substantivul 
analizat nu trebuie confundat cu termenul omonim, moşmoandă (moş- 
moană), ce denumeşte o practică magică şi care este considerat de către 
autorii DLR „derivat regresiv de la 2 moşmoni (a moşmonds)“ (v. DLR, tom VI, 
fasc. 12-13, p. 902). 

Moşmoandă, s.f. Este un termen cunoscut în Muntenia, având 
sensul „farmec, vrajă“ (PPR, II, p.443). Forma de plural a acestui substantiv 
este moşmoande (D. Udrescu, op. cit., p. 173). Asupra evoluţiei semantice 
a substantivului în discuţie ne atrage atenţia sensul „intrigi“, înregistrat 
în Argeş (Idem): „umblă nebuna cu moşmoande de colo-colo“. Substantivul 
analizat este format de la verbul a moşmondi, prin derivare regresivă. 
Autorii DLR consideră că moşmoană este un regionalism (Muntenia şi 
Oltenia) şi este utilizat la plural, cu sensurile „vrăji, farmece de dragoste“ 
şi „obiecte descântate, de care se folosesc cei ce fac vrăji“ (DLR, tom VI, 
fasc. 12-13, p. 902). Substantivul înregistrat în Argeş de Udrescu este o 
variantă a cuvântului moşmoană, termen ce prezintă la plural variantele 
moşmoande şi moşmondii (Idem). Evoluţia de la un sens la celălalt (o exten- 
sie, de fapt, a primului sens) confirmă tendința manifestată în cadrul 
terminologiei magice, de trecere de la abstract la concret. 


Moşmondeală s.f. Substantivul moşmondeală provine de la verbul 
a moşmondi „a umbla cu farmece“, cu sufixul -eală şi este înregistrat în 
Argeş (D. Udrescu, op. cit., p. 174). Interesant este faptul că substantivul 
menţionat are semnificaţie magică doar la forma de plural (moşmondeli): 
„Face la moşmondeli“; „umblă cu moşmondeli“ (ldem). Sensul, în această 
situaţie, este „farmece, vrăjitorii, moşmoande“ (Idemn). Forma de singular 
a acestui cuvânt nu mai prezintă implicaţii pe teren magic, având sensu- 
rile: „lucrare înceată, mocoşită, domoală; lucrare de mică valoare, uşoară, 
bojdicăială, mocoşeală“; „convorbire domoală, molcomă, tăinuită, 
uneltire“ (dem). Şi în cazul acestui termen observăm specializarea formei 
de plural pentru a denumi practici magice, ca şi în situaţia altor substan- 
tive din această categorie. 


Moşmondi vb. Este un alt termen înregistrat în Argeş, cu sensul 
„a umbla cu farmece“ (Ibid., p. 174). Verbul analizat este format de la cuvân- 
tul moşmoandă „femeie care umblă cu farmece, vrăjitoare“ (Ibid., p. 173); 
şi acest cuvânt este format de la un termen ce denumeşte un actant magic. 
Celelalte sensuri ale acestui verb nu interesează terminologia magică decât 
în mică măsură. Credem că sensul 2 (după Udrescu) „a duce cu vorba, 
a amăgi“ ar putea fi derivat din sensul înregistrat pe teren magic, fiind 
vorba, în ultimă instanţă, de un proces de desacralizare care s-a petrecut 
şi în cazul altor verbe (v. Descânta). DLR înregistrează un verb a moşmândi 

(ca şi Tiktin) „a lucra încet, neîndemânatic, a se necăji să facă ceva, a migăli 
la ceva“ (v. DLR, tom VI, fasc. 12-13, p. 902), cu varianta a moşmoni, verb 
considerat de autorii lucrării lexicografice amintite având etimologie 
necunoscută; credem că acest verb (nu termenul magic!) este format de la 
moşmoană „om moale, nehotărât, molâu“ (Idemm). 


Motâlcă s.f. v. Modâlcă 


Muietură s.f. v. Mânătură 


Nazdraven-ă adj. v. Năzdrăvan 
Nazdăvan-ă adj. v.Năzdrăvan 
Nădâlcă s.f. v. Modâlcă 


Năjit s.n. Pe terenul medicinei populare, acest substantiv 
denumeşte otita, în principal (L.A. Candrea, Folclorul, p. 146), dar consti- 
tuie şi „nume generic dat nevralgiilor, durerilor de dinţi, inflamaţiilor 
urechii etc.“ (DEX, p. 671): „Astfel, sub numele de năjit, se înţelege în 
cea mai mare parte a ţării otita, pe când, în Muscel şi în Maramureş, 
acest nume se dă gingivitei şi chiar durerilor de măsele“ (I.A. Candrea, 
Folclorul, p. 237). Folcloristul bucovinean S.Fl. Marian atrage atenţia şi 
asupra altui sens, atestat pe teren popular, „plantă de leac“ pentru boala 
cu acelaşi nume: „Se mai numeşte nejit sau nejitnică încă şi o plantă“ 
(S.Fl. Marian, Descântece, p. 158), care, am adăuga noi, pe baza surselor 
cercetate, era folosită contra năjitului („boala“) (DLR, tom VII, partea I, 
p.85; SMPTRE, p. 68). În acest fel, termenul în discuţie denumeşte nu numai 
o boală, ci şi un element cu valoare magică. El este atestat prima oară în 
secolul al XIX-lea (v. DLR), este înregistrat în ALRM 1/[, h 36, cu sensul 
„boală“ şi provine din bg. nejit (v. DLR); din perspectivă lingvistică intere- 
sează şi variantele nejit, nejid, nijit, mijit, mnijit (DLR, tom VII, partea I, p. 86), 
precum şi derivatele a năji „a se îmbolnăvi de năjit“, năjitnică (nejitnică), 
năjitură (dem). Substantivul năjit mai poate denumi, conform credințelor 
populare, şi o fiinţă mitofolclorică: „duhul căruia i se atribuie năjitul(otita) 
se cheamă Nâjit“(I.A. Candrea, Folclorul, p. 146). Ar fi interesant de 

semnalat şi alte procedee de vindecare a năjitului, pe lângă utilizarea 
plantei cu acelaşi nume, cunoscute în terapeutica populară: „femeile pun 
o balegă de vită la uscat pe gard, care se foloseşte apoi la descântat de 
năjit“; „într-o oală nouă se pune jar aprins, balegă de la Marina“ (o sărbă- 
toare populară -— n.n.) şi sămânță de cânepă, apoi se apleacă urechea 
bolnavă „deasupra, ca să intre fum în ea“ (A. Fochi, op. cit., p. 191). 


Năprăci vb. v. Năprăti 
Năprăcitură s.f.  v.Năprătitură 


Năprăti vb. Este un termen cu caracter regional, înregistrat 
doar în Banat şi Caraş-Severin, cu sensul „a arunca un farmec“ (AAF, 
III, p. 152). Gămulescu menţionează şi existenţa unei variante pe teren 
bănăţean, a năprăci (D. Gămulescu, op. cit., p. 160); verbul analizat provine 
din cuvântul de origine sârbă napratiti (ldem), cu sensul „a aduce, a face 
să vină (ceva rău)“. Deşi sensul indicat „a arunca un farmec“ poate ridica 
unele probleme, credem că, de fapt, acţiunea realizată este de „a fermeca“ 
prin intermediul unui element cu valoare magică. Trebuie ţinut cont că 
farmec, pe lângă sensul „vrajă“, mai are şi sensul „obiect, element cu valoare 
magică“ ce se aruncă în calea cuiva (v. Farmec). Asupra deprecierii 
semnificaţiilor magice atrage atenţia sensul menţionat de Iordan Datcu, 
în glosarul la antologia de descântece, a lui Gorovei, din 1931 (v. A. Gorovei, 
op. cit., Il, p.445), undea năprăti este înregistrat cu sensul figurat „a copleşi, 
a covârşi pe cineva“. Am înregistrat şi un derivat al acestui verb care 
interesează cercetarea magiei populare, şi anume năprătitură „farmec, 
vrajă“ (DLR, tom VII, partea I, p. 107), termen pentru care Petrovici notează 
şi varianta năprăcitură, cu sensul „farmec, pocitură“, în zona Caraş (ALRT, 
II, p. 25, p. 323). Maria Sitaru înregistrează un substantiv provenit din 
forma participială a verbului menţionat, năprătit „boală care este trimisă 
asupra cuiva prin farmece“ (TMPR, p. 66), fapt ce ne indică încă o dată 
legătura strânsă dintre terminologia magică şi cea medicală populară. 


Năprătitură s.f. Acest termen provine de la verbul a năprăti (a năprăci) 
„a arunca un farmec“ (AAF, III, p. 152). Năprătitură este atestat în Banat, 
cu sensul „farmec, vrajă, făcătură“: „Să-l descânţi / De toate mânăturile/ 
şi năprătiturile“ (DLR, tom VII, partea 1, p. 107). E. Petrovici înregistrează 

varianta năprăcitură (ALRT II, p. 25), cu pluralul năprăcituri. Această formă 
de plural are şi sensul „hale“ (AAF, III, p. 152); după cum se ştie, cuvântul 
hale desemnează o categorie de fiinţe mitofolclorice cu acţiune malefică. 
În această situaţie, ne dăm seama că termenul năprăcitură (la plural) 
a trecut şi în cadrul terminologiei fiinţelor imaginare, conform unui model 
de acum cunoscut: unii termeni ce denumesc practici magice ajung 
să desemneze anumite ființe demonice, ceea ce C. Tudose numeşte trecerea 
de la abstract la concret în cadrul limbajului popular (v. C. Tudose, 
op. cit., p. 321). 


Năvrăji s.pl. Termenul este înregistrat în Munţii Apuseni de 
Gh. Pavelescu, care îl include într-o serie mai amplă de termeni ce denu- 
mesc practica magică: descântece, vrăji, farmece, făcături, desfaceri, boscoane 
(Gh. Pavelescu, Cercetări, p. 46). Termenul năvrăji este înregistrat numai 
la forma amintită, fiind, probabil, un substantiv pluralia tantum. El este 
format de la cuvântul vrăji (pluralul de la vrajă), cu prefixul nă-, care este 
de origine slavă (FC, II, p. 159). Prefixul nă- are un caracter regional, zona 
sa de răspândire constituind-o Banatul, Oltenia şi Transilvania. S-a 
constatat, din analiza substantivelor cu prefixul nă- şi a bazelor deriva- 
tive neprefixate, că „între acestea şi cuvintele bază nu există diferenţe de 
sens“ (Ibid., p. 158). În acestă situaţie, cuvântul năvrăji are acelaşi înţeles 
cu substantivul vrăji, opinie care ni se pare corectă, chiar dacă în anumite 
situaţii „nu este exclus ca, în unele din aceste derivate, prefixul nă- să 
exprime intensitatea“ (Ibid., p. 159). 


Năzdrav-ă adj. v. Năzdrăvan 
Năzdravan-ă adj v. Năzdrăvan 
Năzdraven adj.  v.Năzdrăvan 


Năzdrăvan s.m. Terminologia magică românească a apelat, în general, 
mai puţin, la prefixare; doar la formarea unor verbe ce denumesc acţiuni 
cu caracter magic am înregistrat mai multe exemple. Singurul termen notat 
de noi în direcţia menţionată (pentru a denumi actanţi magici) este 
năzdrăvan. Termenul respectiv este format de la cuvântul ziravăn, cu 
prefixul ne- (TDRG, fasc. 12, p. 738; DLRM, p. 522); sensul acestui cuvânt, 

pe teren magic, este „fermecător, vrăjitor“ (DULR, p. 419); credem că la 
acest sens ar mai trebui adăugat şi cel de „prezicător“, după cum ne 
sugerează unele credinţe populare: Cel ce-şi schimbă sexul „ar fi şi 
năzdrăvan (ştiutor al viitorului)“ (|. Muşlea, Ov. Bârlea, op. cit., p. 154). 
De altfel, autorii DLR atrag; atenţia asupra acestui sens: „înzestrat cu 
însuşiri supranaturale, care are darul de a şti şi a prevesti ce se va întâm- 
pla“ (DLR, tom VII, partea I, p. 151); acest termen este înregistrat pentru 
prima oară în anul 1722 (v. TDRG, fasc. 12, p. 738). Forma de plural 
este năzdrăvani: „numai bărbaţii devin năzdrăvani“ (DLR, tom VII, 
partea I, p. 151). Iniţial, năzdrăvan a avut sensul „înzestrat cu puteri supra- 
naturale, capabil să săvârşească isprăvi miraculoase; care iese din comun, 
extraordinar“ (DLRM, p. 522). Trecerea la înţelesul „fermecător, vrăjitor“ 
s-a făcut printr-o specializare a acestui sens pe teren magic. Termenul 
discutat prezintă numeroase variante: nezdravân, nezdrâvăn, năzdravân, 
năzdrâven, năzdrâv, nazdrăvân, nazdrâven, nezdrăvân, năzdrâvăn. Acest 
termen a fost preluat de terminologia fiinţelor mitofolclorice. În această 
situaţie putem aminti cuvântul năzdravăn, „personaj mitologic popular 
înzestrat cu însuşiri supranaturale, cu darul de a şti şi a prevesti ce se va 
întâmpla“ (V. Ioniţă, op. cit., p.96). Pe terenul magiei populare, termenul 
năzdrăvan are un derivat ce denumeşte un actant magic de sex feminin, 
năzdrăvană; substantivul discutat apare şi în ALR [1/I, h. 78, MN, 2266; 
49, ALR SN, V, h. 1240, h. 1247. 


Năzdrăvanăs.m. Termenul este răspândit pe întreg teritoriul românesc 
şi prezintă o întreagă serie de variante: nezdravână, nezdrâvănă, năzdravână, 
năzdrâvenă, năzdrâvă, nazdrăvână, nazdrâvenă, nezdrăvână, năzdrâvănă (DLR, 
tom VIII, partea I, p. 151). Este format de la substantivul năzărăvan, termen 
atestat încă de la 1722 (v. TDRG, fasc. 12, p. 738). |. lordan crede că sensul 
originar este „într-o ureche, nebun“, curent în vorbirea familiară şi 
populară din Muntenia, (SCL, 1/1963, p. 19). Autorii DLR indică, la rândul 
lor, ca prim sens, „(persoană) fără-minte; (om) nepriceput, incapabil; (om) 
aiurit, zăpăcit, ţicnit, zănatic“ (DLR, tom VIII, partea I, p. 151), sens pe 
care l-am regăsit şi pe teren în zona Dobrina-Huşi, jud. Vaslui (anchetă 
proprie): „E cam năzdrăvană la minte“ (năzdrăvană „ţicnită, zăpăcită). 
Scriban indică şi el acest sens („om nebun“), dar nu ca prim sens al cuvân- 
tului discutat (v. SCRIBAN, p. 858). Credem că trecerea la sensul magic, 
„înzestrat cu însuşiri supranaturale, care are darul de a şti şi a prevesti ce 

se va întâmpla“ (v. DLR), s-a făcut printr-o ameliorare a sensului prim; 
năzdrăvană poate să însemne, pe teren magic, „vrăjitoare, fermecătoare“ 
(DULR, p. 419), dar şi „prezicătoare“: „năzdrăvană sau năzdrăvan este cel 
(cea) care prevesteşte“ (v. ALR 1/II, h 241; 508). A. Scriban înregistrează şi 
acest sens: „măiestru (măiastră — n.n.), care are puteri supranaturale, 
care ştie trecutul şi viitorul“ (SCRIBAN, p. 858); lingvistul ieşean indică 
acest sens pe primul loc, sugerând producerea unei degradări semantice 
(„om nebun“). În realitate, după cum am văzut, evoluţia semantică este 
diferită de cea indicată de Scriban. 


Năzdrăvăn-ă adj. v. Năzdrăvan 


Necurat-ă adj. Adjectivul menţionat apare în textele medievale româ- 
neşti încă din secolul al XVI-lea ca „negativ al lui curat“ (DLR, tom VII, 
partea 1, p. 213). De fapt, stabilirea corectă a sensurilor acestui cuvânt 
a ridicat unele probleme: „necredincios, păgân“; „spirit necurat, diavol“ 
(Idem); „care nu e curat“; „spurcat“ (DULR, p. 423); „blestemat, spurcat“ 
(DLRLC, III, p. 184); „murdar“; „necinstit, dubios, incorect“; „blestemat, 
spurcat, diavolesc“ (DEX, p.678). Din perspectiva lexicului magic intere- 
sează sensul „blestemat“, care denumeşte caracterizarea unui obiect, 
a unei fiinţe care au fost supuse acţiunii unui blestem. Termenul este 
înregistrat în ALR I, h 309, h 616 şi ALR II, h 4230, fără sens magic şi are 
varianta nicurat (v. DLR); derivatul a se necurăți, ieşit din uz, nu are, nici el, 
semnificaţie magică. Autorii DLR oferă o soluţie etimologică acceptată, 
în general, de specialişti (ne+curat), dar atrag atenţia şi asupra posibilelor 
implicaţii ale influenţei slave asupra evoluţiilor în perioada medievală 
a acestui termen (DLR, tom VII, partea I, p. 213). 


Nejit s.n. v. Năjit 
Nezdravan-ă adj. v. Năzdrăvan 
Nezdrăvăn-ă adj. v. Năzdrăvan 
Nicurat-ă adj. v. Necurat 


Nijit s.n. v. Năjit 

Niodâlcă sf. v. Modâlcă 
Nodâlcă sf. v. Modâlcă 
Număruş s.n. În Transilvania acest cuvânt este cunoscut cu 


sensurile „număr“ şi „amuletă purtată de copii contra deochiului“ (DLR, 
tom VII, partea I, p. 561). După cum indică sursele cercetate, în cazul 
acestui termen avem de a face cu o manifestare a magiei cuvântului scris: 
„Alte românce, tot din Transilvania (...), pun pe cineva ca să le scrie un fel 
de cărticică, numită număruş, pe care copiiii o poartă apoi ca amulet 
la grumaz“ (S.F. Marian, Naşterea, p. 353). În acest fel se poate constata 
apropierea elementului magic numit număruş de un alt element din aceeaşi 
categorie, samcă (v. Samcă). Termenul discutat este înregistrat în ALR II, 
h 2360 şi provine din magh. numerus (v. DLR); din perspectivă lingvis- 
tică prezintă importanţă varianta numeruş (mai aproape de etimon) 
şi faptul că la plural sunt atestate două variante: număruşe, număruşuri“ 
(DLR, tom VII, partea I, p.561). 


Numeruş s.n. v. Număruş 


O 


Obriceală s.f. Este un alt termen înregistrat în zona Argeş, dar având 
pe teren magic o paletă semantică mai bogată decât în cazul altor termeni: 
„acţiunea de a (se) obrici sau a fi obricit; „deochetură, fermecătură“ 
(D. Udrescu, op. cit., p. 186). Substantivul obriceală este format de la verbul 
aobrici „a (se) deochea“; „a fermeca pe cineva (cu descântece)“; „a-i aduce 
pagubă în casă sau în vite prin vrăji şi descântece“ (Idem). Forma de plu- 
ral a termenului este obriceli. Unele dintre materialele înregistrate, 
referitoare la acest termen, sugerează, şi în cazul lui, ca şi în cazul altor 
termeni, deprecierea sensului magic: „Nu dau nimic din casă lunea, 
miercurea şi vinerea, că e rău de obriceală“ (Idem). D. Udrescu dă ca echiva- 
lente pentru obriceală cuvintele: opăceală, sminteală, nebuneală, pagubă 
în păsări, vite etc. (dem). După cum s-a remarcat, un prim sens al acestui 
termen era „acţiunea de a (se) obrici sau a fi obricit“; după părerea noastră, 
acest sens defineşte un tip de activitate magică. Ar fi de menţionat că 
termenii ce denumesc tipul de activitate magică sunt obţinuţi prin 
conversiune, din forme de supin fără prepoziţie (cotat) sau din infinitive 
lungi, mai ales (urăjire, fermecare etc.), astfel încât prezenţa unui termen ce 
denumeşte tipul de activitate magică, cu sufixul -eală (specific pentru 
practica magică), ne sugerează un transfer de termeni între cele două 
compartimente ale terminologiei magice populare româneşti. 


Obrici vb. Tiktin prezintă acest verb sub cuvântul-titlu a obroci, 
oferind şi varianta termenului în discuţie, a obrăci (TDRG, fasc. 12, p. 790). 
Verbul menţionat este înregistrat pentru prima oara în 1581 într-un text 
coresian (Idem); cu valoare magică el apare în Argeş, cu sensul „a (se) 
deochea“, după cum indică şi contextul următor: „L-a obricit caţaveica 

aia, că are nişte ochi de şarpe“ (D. Udrescu, op. cit., p. 186). Credem că de 
la acest sens s-au format alte două sensuri ce interesează terminologia 
magică: „a fermeca pe cineva“; „a-i aduce pagubă în casă sau în vite, prin 
vrăji şi descântece“ (1dem). Termenul a obrici provine din cuvântul slav 
obreşti (DLR, tom VII, partea a II-a, p. 65); mai putem reţine şi cuvântul 
obricit, provenit din forma participială, cu sensul „fermecat, oprit (prin 
farmece) să facă anumite lucruri“ (D. Udrescu, op. cit., p. 186). Probabil în 
legătură cu acest termen trebuie pusă expresia a descânta de obricit „a-l face 
sănătos (prin descântece)“, pe care Udrescu o înregistrează în localitatea 
Săpata de Sus, din Argeş. Acest verb trebuie deosebit de 4 obroci, verb 
format pe terenul limbii române de la oboroc (v. Obroci). 


Obroceală s.f. Termenul este înregistrat de noi în zona Maltezi, 
jud. Ialomiţa cu sensul „farmec“: „obroceala este tot ca un farmec“ (infor- 
maţie de teren). Forma de plurala termenului discutat este obroceli („umblă 
cu obroceli“), formă înregistrată şi de DLRM (p. 554). Autorii DLR înregis- 
trează, pentru termenul obroceală, pe lângă sensul „farmec, vrajă, vrăjitorie“, 
şi sensul „înşelare, amăgire, prostire, îmbrobodire, orbire“ (DLR, tom VII, 
partea a II-a, p. 65), ceea ce constituie, după părerea noastră, o dovadă a 
deprecierii sensului magic; ar fi, de altfel, de menţionat că autorii DLR 
plasează sensul magic pe poziţia a doua în cadrul articolului de dicţionar, 
deşi, istoric, credem că acest sens a fost cel etimologic. 


Obricit-ă adj. DLR înregistrează acest adjectiv cu sensurile: 
„înşelat, amăgit“; „fermecat, vrăjit“; „căzut în nenorocire“ (DLR, tom 
VII, partea a II-a, p. 64), în zona Râmnicu Vâlcea. Deşi sensul magic 
(„fermecat, vrăjit“) apare pe poziţia a doua, el este, istoric, primul apărut, 
cel de-al doilea dezvoltându-se ca urmare a degradării sensului magic, 
odată cu pierderea importanţei actului magic în ochii comunităţii. D. Udrescu 
înregistrează termenul discutat şi în Argeş, cu sensurile: „atins de 
obriceală; fermecat, zăpăcit“; „ oprit (prin farmece) să facă un anumit 
lucru“ (D. Udrescu, op. cit., p. 186). De fapt, la aceste sensuri mai trebuie 
adăugat încă unul, pe care Udrescu nu-l trece ca un al treilea sens, dar pe 
care îl sugerează prin exemplul dat, „păgubos“: „Eu nu dau nimic din 
casă, nu vând nimic lunea, miercurea şi vinerea că sunt obricit (păgubos)” 
(dem). Termenul discutat denumeşte o caracteristică magică, spre deosebire 
de omonimul său, obricit „sminteală, opăceală“ (dem), care nu are, astăzi, 
semnificaţia magică. 

Obroci vb. Provine de la cuvântul oboroc, care denumeşte un ele- 
ment al instrumentarului magic, utilizat uneori în practicile vrăjitoreşti: 
„A descânta cu oborocul pus în cap“ (DESLR, p. 523); „a face cuiva vrăji, 
a vrăji pe cineva, a fermeca“; „a prevesti, a prevedea, a prezice (zile bune 
sau rele) (DLR, tom VII, partea a II-a, p. 65). După informaţiile pe care le 
avem, sensul pe teren divinator („a prevesti, a prezice ...) nu este astăzi 
prea cunoscut pe teren popular, ele având o frecvenţă şi o răspândire 
mult mai mare în perioada medievală, mai ales în cărţile populare. 
Lucrările lexicografice atrag atenţia şi asupra degradării semantice a 
termenului discutat, el fiind înregistrat ulterior cu sensurile: „a zăpăci“ 
(DULR, p. 436); „(despre bărbaţi) a-l prosti ca să nu vadă faptele femeii“ 
(DESLR, p.523). Pe teren magic, de la rădăcina acestui verb provin câteva 
cuvinte ce constituie, la rândul lor, elemente de terminologie magică 
populară: obrocit „fermecat, vrăjit“ (dem); obroceală „farmec, vrajă“ (dem); 
obrocire „prevestirea zilelor bune sau rele“ (DULR, p. 438). A obroci se 
integrează seriei de verbe formate pe teren românesc de la cuvinte ce 
denumesc elemente ale instrumentarului magico-divinator, ca şi a bobi, 
a păscăli, a ghidănăci. 


Ochea vb. Termenul este înregistrat cu sensul „a deochea“ 
(CL, 2/1970, p. 277) şi prezintă varianta a ochena (dem). D. Udrescu îl înre- 
gistrează în Argeş, cu sensul „a pune ochii (pe cineva sau ceva), a privi cu 
interes, a fixa, a studia, a dori“ (D. Udrescu, op. cit., p. 186). Autorii DLR 
notează, pentru verbul în discuţie, pe lângă sensul „a fixa cu privirea pe 
cineva, a ochi“, şi un sens care apare mai ales în descântece: „a fi rău de 
ochi, a avea ochi răi“ (DLR, tom VII, partea a II-a, p.91). În mentalitatea 
populară, această menţiune sugerează existenţa capacităţii de a deochea. 
Referindu-se la verbul a ochea (a ochena), T. Bojan consideră că el exprimă 
tot acţiunea de a deochea, bazându-se pe un exemplu din descântece: 
„În ochi mă ochenară, / În gură mă forfecară“ (,„I. Creangă“, VIII, p. 325-326). 
Cercetătorul menţionat sugerează că ochenară „trebuie considerat ca fiind 
utilizat cu sensul lui deocheară“ (CL, 2/1970, p. 277). Termenul a ochea 
(a ochena) este format, după părerea noastră, de la cuvântul ochi, în sensul 
de „ochi răi“, toposul „ochilor răi“ fiind bine cunoscut pe terenul 
credințelor populare româneşti şi ale altor popoare indo-europene. Autorii 
FC (II, p. 91) sugerează posibilitatea unui alt etimon, incluzându-l la 
„formaţii cu dublă analiză, (ochi, ochean). Din cele menţionate, s-a putut 

constata şi pierderea sensului magic. Asupra acestui fenomen atrage 
atenţia şi un adjectiv provenit din forma participială a verbului, ochenat 
(CL 2/1970, p. 277) care, în Argeş, este înregistrat cu sensul „care 
s-amestecă unde nu-i fierbe oala, care face pe deşteptul; grozav“ (D. Udrescu, 
op. cit.,p. 187). 


Ochena vb. v. Ochea 
Olbaţs.n. v. Orbalţ 
Olbalţs.n. v. Orbalţ 


Om cu chitie s.comp. Termenul om cu chitie este înregistrat în zona 
Vâlcea, cu următoarele sensuri: „om ai cărui ochi deoache“ şi „strigoi“ 
(Gh.E. Ciausianu, op. cit., p. 151). Considerăm că avem de a face cu un 
„deochetor“ care posedă capacitatea de a deochea încă de la naştere: 
„Acest copil care s-a născut cu chitie deoache copii, vite“ (Şez., XIII, p. 157). 
Chitia sau tichia este, conform credințelor populare, „membrana cu care 
e acoperit uneori capul copilului nou-născut“ (DLR, tom XI, partea 
a I-a, p. 242). Importantă este şi prezenţa celui de-al doilea sens al 
termenului („strigoi“), ceea ce ne arată că avem în faţă un nou transfer 
terminologic, pe baza căruia terminologia fiinţelor mitofolclorice a preluat 
un element din terminologia magică. 


Om meşter s. comp. Substantivul compus om meşter este înregistrat 
în Ardeal, cu sensurile: „solomonar“; „vrăjitor“. În materialele cercetate 
apare, mai ales la forma de plural, oameni meşteri. După cum se ştie, 
solomonarii puteau abate grindina asupra satului sau în afara perime- 
trului lui; se pare că oamenii meşteri acționau deseori malefic: „Roua o 
folosesc şi la farmece. Oamenii meşteri, strigoii o folosesc ca să strice 
semănăturile“ (Ii. Gherman, op. cif., p. 148). A. Oişteanu consideră că avem 
de a face, în cazul acestui termen, cu un „sinonim popular pentru termenul 
vrăjitor“ (A. Oişteanu, op. cit., p. 224). Sensul „vrăjitor“ s-a dezvoltat ulte- 
rior, pe baza celui iniţial („„solomonar“), conform tendinței de trecere de la 
particular la general, în plan semantic. Unele contexte confirmă această 
evoluţie: „Oamenii meşteri opresc în modul următor pe solomonar şi 
balaur...“ (Tr. Gherman, op. cit., p. 149). 


205 Opăcit 


Opăceală s.f. Este un alt termen cu sufixul -eală, înregistrat în zona 
Argeş, cu forma de plural opăceli (TDRG, fasc. 12, p. 811) şi cu sensul „farmec, 
vrăjitorie, vrajă“: „A rămas cu mintea sărită din opăceală“ (D. Udrescu, 
op. cit., p. 189). Termenul analizat este format de la verbul a opăci, verb 
cu implicaţii în domeniul magic, având, printre altele, şi sensul „a-i lua 
cuiva minţile prin vrăji şi descântece“, alături de cel iniţial, „a fermeca, 
a vrăji“ (dem). Se observă, şi în cazul verbului menţionat, evoluţia 
semantică, semnificativă, pentru o serie de verbe ce denumesc acţiuni cu 
caracter magic (v. Opăci). Prima atestare a termenului datează de la 1763 
(v. TDRG, fasc. 12,p. 811). 


Opăci vb. Este un alt termen înregistrat în Argeş, cu sensul „a-i 
lua cuiva minţile prin vrăji şi descântece“ (D. Udrescu, op. cit., p. 189): 
„L-a opăcit bahniţa iadului; i-a luat minţile băiatului“. Prima atestare a 
termenului o găsim într-un text coresian de la 1564 (v. TDRG, fasc. 12, p. 811). 
Acest verb provine, după părerea noastră, din cuvântul de origine bulgară 
opaca (DLRM, p. 564). Tiktin are în vedere şi un (v.sl.) paciti (TDRG, 
fasc. 12, p. 811). D. Udrescu, în lucrarea amintită, înregistrează şi un alt 
sens pe teren magic, şi anume „a vrăji, a fermeca“ sens pe baza căruia s-a 
constituit, după părerea noastră, cel menţionat anterior. Dintre derivatele 
acestui verb putem aminti pe opăceală, cu sensul „farmec, vrăjitorie, vrajă“; 
cuvântul opăcit, provenit din forma participială, referitor la copii, cu sensul 
„înzestrat, excepţional, ieşit din comun, precoce“, nu mai păstrează 
legătura cu sensul magic al verbului analizat (v. D. Udrescu, op. cit., p. 189). 


Opăcit-ă adj. În zona Năsăud are sensurile ,, zăpăcit, speriat, uluit, 
oprit, reţinut, împiedecat“ (DLR, tom VII, partea a II-a, p. 233), iar în Mol- 
dova îl găsim cu sensul „pocit, monstruos“ (Şez., III, p. 31). Nici înregistra- 
rea din ALR II/I, h 67 nu indică apartenenţa acestui cuvânt la lexicul 
magic românesc, deşi verbul de la care este format, a opăci, este recunoscut 
ca denumind, în anumite zone (v. Opăci), o acţiune cu caracter magic. 
Şi D. Udrescu menţionează, pentru zona Argeş, acest cuvânt cu sensuri 
care nu par legate de domeniul magicului: „răsfăţat'“; „înzestrat, excepţional, 
ieşit din comun, precoce“ (despre copii); „care e prea mică; strâmtă, scurtă, 
pocită, stricată“ (despre rochii); „cu ramurile tăiate prea scurt sau prea 
rărite“ (despre pomi); (despre tunsoare) „făcută fără pricepere; pocit, 
scărat, ciungărit“ (D. Udrescu, op. cit., p. 189). Dacă unele dintre sensurile 

menţionate nu au legătură cu terenul magic, altele ne arată că, de fapt, 
acest adjectiv a avut iniţial sensul „fermecat, vrăjit“, sens ieşit astăzi din 
uz. Credem că actualele sensuri „oprit, reţinut, împiedicat“; „înzestrat, 
excepţional etc.“ au apărut ca urmare a pierderii semnificaţiilor magice 
ale termenului discutat. 


Oprăvi vb. Termenul este înregistrat în Banat, cu sensurile 
„a îndepărta ceva prin vrăji, făcături“ (AAF, III, p. 57); „a opri pe cel mort 
sa se faca strigoi“ (Ibid., p. 152). Verbul amintit este atestat pentru prima 
oară la 1600 (v. TDRG, fasc. 12, p. 813) şi prezintă o variantă, a oprăvui 
(dem). Alte înregistrări atrag, atenţia asupra deprecierii sensului magic: 
„a alunga, a scăpa de cineva“ (L. Costin, Graiul, p. 158); „a mâna durerile 
în altă parte“ (AAF, III, p. 152). Acest verb este format, după părerea 
autorilor DLR, de la cuvântul de origine sârbă otpraviti (DLR, tom VII, 
partea a II-a, p. 248). Tiktin propune un etimon opraviti (v. TDRG), care 
este mai aproape, din punct de vedere formal, de verbul românesc, decât 
etimonul propus de DLR, astfel încât am acceptat soluţia din TDRG; verbul 
analizat ne reţine atenţia şi printr-un element terminologic pe care l-a 
generat: oprăvit „fermecat, vrăjit“, care provine, prin conversiune, din 
forma de participiu (AAF, III, p. 153). 


Oprăvui s.n. v. Oprăvi 
Oranţ s.n. v. Orbalţ 
Orbalţs.n. După cum menţionează autorii DLR, acest cuvânt 


denumeşte, în primul rând, o boală, „erizipel, brâncă“ (DLR, tom VII, 
partea a II-a, p. 273), dar mai este folosit şi pentru a denumi, în mod 
oarecum ciudat, glaucomul. Se pare că în acest caz a intervenit o etimologie 
populară, sugerată şi de autorii dicționarului academic: „prin apropiere 
de orb“ (dem). Cu semnificaţia medicală, termenul discutat este înregistrat 
şi în ALR II, h 4197 şi ALRM I[1/Î, h 172, dar, fapt ce trebuie remarcat, 
atlasele lingvistice au reţinut şi un sens etnobotanic („plantă de leac“) — 
v. ALR II, h 6301. De fapt, această înregistrare ne indică şi un alt sens al 
termenului orbalț, şi anume acela de „element cu valoare magică“, pe 
baza utilizării ca principal remediu contra bolii cu acelaşi nume. Pe teren 
popular sunt, de altfel înregistrate pentru tratarea orbalţului şi iarba de 

orbalț şi iarba orbalțului (v. DLR, tom VII, partea a II-a, p. 273). Termenul 
provine din magh. orbanc şi este atestat pentru prima oară la 1670 
(Anon. Car.); prezintă interes pentru cercetarea lingvistică şi numeroasele 
variante ale formei de singular sau plural: oranț, olbaț, olbalţ, orbanț, arbalț, 
orbalțuri, orbalțure (v. DLR). Un singur derivat, a orbălțui, prezintă impor- 
tanţă din perspectiva etnoiatriei, având sensul „a se îmbolnăvi de orbalţ“ 
(v. DLR). 


Orbanţ s.n. v. Orbalţ 
Ormoci vb. v. Ormoti 
Ormocit-ă adj. Termen înregistrat în Olt cu sensurile „încurcat, 


zăpăcit“; „fermecat“; „îmbrobodit“ (MD, I, p.232); deşi ordinea actuală 
a sensurilor nu pare a sugera adevărata evoluţie semantică a acestui cuvânt, 
putem menţiona că, iniţial, adjectivul în discuţie a avut sensul „fermecat, 
vrăjit“ şi, ulterior, prin degradarea sensului magic, s-a ajuns la sensurile 
„încurcat, zăpăcit“; „îmbrobodit“. În Argeş, Udrescu a înregistrat o vari- 
antă a adjectivului analizat, ormotit „ameţit (de băutură sau de somn)“; 
„Tătutit, zăpăcit“; „fermecat, bolmojit“ (D. Udrescu, op. cit., p. 191), care, 
după cum se observă „se mulează“ pe tiparul oferit de varianta înregistrată 
în Olt. Ca şi termenii obricit, opăcit etc., ormocit denumeşte o caracteristică 
de tip magic. 


Ormoteală s.f. Substantiv format de la verbul a ormoti (a ormoci), verb 
ce denumeşte o acţiune cu caracter magic „a fermeca pe cineva“ (D. Udrescu, 
op. cit., p. 191); termenul ormoteală este înregistrat în Argeş, unde forma de 
plural (ormoteli) are sensul „descântece, farmece, vrăjitorii“: „Umblă cu 
ormoteli, maştima!“ (dem). La singular, ormoteală nu mai are semnificaţie 
magică, decât dacă acceptăm că poate denumi „faptul de a ormoti 
(pe cineva)“, ceea ce ne poate sugera că termenul discutat denumeşte şi 
un tip de activitate magică. Cu privire la degradarea sensului magic putem 
menţiona o altă valoare a termenului ormoteală „stare de beţie, ameţeală, 
stare de somn, somnie, moleşeală“: „M-a apucat aşa o ormoteală de-mi 
vine să pic jos“ (Idem). Şi în cazul verbului de la care s-a format (a ormoti) 
se constată degradarea sensului magic. Sensul figurat al acestui verb, 
„a-l duce de nas, a-l îmbolmoji, a-l prosti“ (pe cineva - n.n.), deşi este 

trecut pe primul loc în cadrul articolului de dicţionar, este, după părerea 
noastră, derivat din cel magic, care a fost, din punct de vedere istoric, 
mai vechi. 


Ormoti vb. Verbul a ormoti este înregistrat cu sensul „a fermeca, 
a descânta“ (DLR, tom VII, partea a II-a, p. 316) şi prezintă varianta 4 ormoci, 
în Argeş (D. Udrescu, op. cit., p. 191); de remarcat sensurile dezvoltate 
ulterior, pe baza sensului magic: „a zăpăci“; „a îmbolmoji, a îmbrobodi, 
a duce de nas“ (dem). Forma participială a verbului (ormocit) este, de 
asemenea, element de terminologie magică, cu sensurile „zăpăcit“; „ferme- 
cat“ (DLR, tom VII, partea a Il-a, p. 316); şi un derivat al verbului în discuţie 
interesează cercetarea terminologiei magice: ormoteală (la pl.) „descântece, 
farmece, vrăjitorii“ (D. Udrescu, op. cit., p. 191). 


Ormotit-ă adj. v. Ormocit-ă 


P 


Păscrisă s.f. Este unul dintre termenii cei mai interesanţi din 
domeniul practicilor magice, înregistrat în Banat, cu sensul „farmec de 
dragoste“ (MD, I, p. 138); putem menţiona şi o variantă a acestui termen, 
prăscrisă (Idem). Credem că pentru explicarea originii acestui cuvânt trebuie 
pornit de la un element ce ţine de divinaţia populară; să ne amintim de 
existenţa cuvintelor scris, scrisă cu sensul „ursit“, „ursită“ (CADE, p. 1124). 
Să mai avem în vedere şi o expresie cu verbul a face şi sens divinator, a face 
pe ursită (v. Face). Credem că pe baza acestui model s-a putut ajunge la 
expresia a face pe scrisă, de unde, prin eliziunea verbului a face, a apărut 
compusul păscrisă. Autorii DLR nu indică etimologia termenului, ci doar 
sugerează legătura cu cuvântul scrisă. (DLR, tom VIII, partea I, p. 315). 


Păşi vb. Definiţiile date nu atrag suficient atenţia asupra 
valorii magice a acţiunii denumite de verbul a păşi: „A face unul sau mai 
mulţi paşi“ (DLRM, p.597); „a trece (cu un singur pas) peste un obstacol 
(Idem); „a face unul sau mai multi paşi, a înainta pas cu pas, a parcurge o 
distanţă mergând pe jos, a se deplasa pe jos; „a trece (cu un singur pas 
sau cu câţiva paşi dincolo de ceva (DLR, tom VIII, partea I, p. 326). În zona 
Viile, jud. Galaţi (anchetă proprie), verbul a păşi denumeşte şi o acţiune 
magică având caracter malefic; după credinţele populare, „cel păşit nu 
mai creşte şi trebuie despăşit“. Se poate observa că a despăşi indică o acţiune 
magică reparatorie, la fel ca a desface, a desfermeca, a dezlega, a dezdeo- 
chea etc. Credinţa înregistrată în zona Viile este răspândită pe întreg teritoriul 
românesc, ceea ce ne determină să credem că verbul a păşi are semnifi- 
caţie magică nu numai în zona menţionată. Hasdeu a reţinut şi o variantă 

a acestui termen, a pâşi: „Când cineva trece peste un mort ori îl pâşeste se 
face pricolici“ (B.P. Hasdeu, Etymologicum,, IV, p. 162); şi A. Scriban 
menţionează existenţa variantei a pâşi, în vestul ţării (SCRIBAN, p. 953). 
În zona Ciurea, jud. Neamţ (anchetă proprie), verbul a păşi poate indica şi 
acţiunea denumită de obicei prin verbul a despăşi: „păşeşte-l înapoi“, cu 
sensul „despăşeşte-l“ (un copil, de regulă - n.n.). Termenul analizat 
provine de la substantivul pas (v. DLR, tom VIII, partea 1, p. 330) şi este 
atestat pentru prima oară în secolul al XVI-lea (v. CIRLV, p. 201). 


Pâşi vb. v. Păşi 


Pietrar s.m. Este un alt termen pentru „solomonar“. A. Oişteanu 
menţionează ca arie de răspândire a substantivului nordul Transilvaniei 
şi al Moldovei (A. Oişteanu, op. cit., p. 224). Termenul este derivat de la 
substantivul piatră „grindină“, cu sufixul -ar. L. Şăineanu înregistrează 
în dicţionarul său cuvântul piatră cu sensul „grindină“ (DULR, p. 479) şi 
considerăm că de la acest sens al cuvântului respectiv s-a pornit pentru 
formarea termenului pietrar. A. Scriban îl înregistrează cu sensul „lucrător 
în pavaje“ şi cu varianta petrar (SCRIBAN, p. 973); nici Tiktin nu aminteşte 
sensul magic (TDRG, fasc. 13, p. 77). Cuvântul pietrar este menţionat în 
ALR II/I, h. 220; ALR SN, II, h. 517; ALR SN, III, h. 702). Prezenţa lui se 
poate remarca şi în textele medievale româneşti (ţara Românească) pentru 
anii 1527, 1528, 1542, 1557; prima atestare datează de la 1498 (v. DERS) în 
toponimul Pitrarii; din exemplul de mai sus, pitrar apare ca o altă posibilă 
variantă a termenului în discuţie. Materialele consultate ne-au permis să 
înregistrăm şi forma de plural a termenului, cât şi unele credinţe populare 
referitoare la actanţii denumiți cu termenul pietrar: „Piatra o leagă 
pietrarii în ajunul Crăciunului“ (Elena Niculiţă-Voronca, Datini, p. 800); 
„Piatra o alungă pietrarii cu 3 crengi de mâţişori de la Florii...“(Ibid., p. 806). 


Plămădi vb. Este înregistrat pentru prima oară în 1636 (v. TDRG, 
fasc. 13, p. 106) şi are variantele a plomodi (ALR I, h. 773; 83, h. 1864; 825) 
şi a plomădi (ALR I, h. 773; 45; 65; 77; 835). Autorii DLR indică, pentru 
prima atestare, sfârşitul secolului al XVII-lea, atrăgând atenţia asupra 
utilizării verbului discutat, cu sens figurat: „Svatul lui cel necurat era 
plămădit în inima lui“ (apud DLR, tom VIII, partea a III-a, p. 787). Cuvântul 
analizat interesează, în studiul terminologiei magice, prin prezenţa în 

expresia a plămădi inima cuiva, înregistrată cu sensul „a face cuiva 
descântece pentru a vindeca de o boală“, sens ce poate fi reformulat din 
perspectiva medicinei populare, şi anume „a (se) vindeca prin descântece“ 
(Şez., IV, p. 1910): „Eu ciocănesc, / bocănesc, / Inima cutăruia o plămădesc“ 
(Gr. Tocilescu, Chr. N. Ţapu, op. cit., p. 245). Expresia a fost înregistrată în 
diverse zone din Moldova şi Muntenia (A. Gorovei, op. cit., IL, p. 325, 
p. 364; Gr. Tocilescu, Chr. N. Ţapu, op. cit., III, p. 175, p. 240, p. 245; PPR, II, 
p. 325, p. 329; C. Rădulescu-Codin, Literatură, p. 571); nu am reţinut atestări 
ale acestei expresii în Transilvania. O variantă a expresiei analizate, 
a ise plămădi inima cuiva, are sensul „a se vindeca de o boală“: „Ori copilul 
are diaree, inima neplămădită, şi-i facem de mâncătură ca să îse plămădească 
inima“ (bid., p. 572); autorii DLR înregistrează, în plus, pentru varianta 
amintită, şi sensul „a se îmbolnăvi de o boală nedefinită mai de aproape“ 
(DLR, tom VIII, partea a III-a, p. 787). Verbul a plămădi provine din (v. sl.) 
pomladiti (DLR, tom VIII, partea a III-a, p. 788; DLRM, p. 628). Scriban 
indică un etimon slav, dar consideră că acesta ar fi de origine sârbă, deci 
nu din stratul elementelor vechi slave. Dată fiind marea răspândire 
teritorială a termenului, mai ales în Moldova şi Muntenia, credem că 
soluţia sugerată de lingvistul ieşean (v. SCRIBAN, p. 993) este mai puţin 
probabilă. 


Plăscaviţă s.f. v. Plescaviţă 
Plescagiţă s.f. v. Plescaviţă 
Plescăiţă s.f. v. Plescaviţă 
Plescaniţă s.f. v. Plescaviţă 
Plescaviţă s.f. „Nume dat mai multor boli de piele, caracterizate prin 


erupții, eczeme etc.'; „erupție, eczemă etc. care apare ca urmare a acestei 
boli“ (DLR, tom VIII, partea a III-a, p. 819): „Cine gustă apoi din borşul 
acesta, acela capătă plescaiță“ (S.Fl. Marian, Sărbătorile, II, p. 7). Substantivul 
de mai sus denumeşte însă şi o plantă de leac, cu nume identic cu cel al 
bolii (e vorba, deci, de un remediu magic): „Contra acestei boale (plesca- 
viţa — n.n.) e bună buruiana plescaiță“ (Şez., XV, p. 106). Maria Sitaru 
(SMPTRE, p. 68) şi Al. Borza (Al. Borza, op. cit., p. 273) atrag atenţia asupra 

utilizării medicale a plantei numită popular plescaviță (Malahium 
aquaticum). Substantivul plescaviţă este de origine sârbă (pljuskavice; v. DLR) 
şi prezintă numeroase variante: plescaiţă, plescaniţă, plescăiță, plescajiţă, 
plescăniţă, plescăviță, pleşcaiţă, pleşcaviţă, plăscaviță; este atestat pentru prima 
oară în secolul al XIX-lea, cu sens medical (v. DLR). Putem menţiona pentru 
cei interesaţi de medicina populară o serie de tratamente, pe bază magică, 
întrebuințate în cazul plescaviței: „Se ung bubele numite plescaiță cu spuma 
ce iese din fierberea unor oase de mort“ (.A. Candrea, Folclorul, p. 117); 
„oasele părăsite se fierb şi cu spuma lor se ung bubele numite plescaiță“ 
(bid., p.65). 


Plescăiţă s.f. v. Plescaviţă 

Pleşcaviţă s.f. v. Plescaviţă 

Plomădi vb. v. Plămădi 

Plomodi vb. v. Plămădi 

Plugar s.n. Avem în vedere, evident, nu sensul pe teren agrar 


(„persoană care trăieşte în mediul rural şi a cărei ocupaţie de bază este 
agricultura“), ci sensul cunoscut în tradiţiile populare de iarnă („flăcău 
care umblă cu pluguşorul în ajunul Anului Nou“; v. DLR, tom VIII, partea 
a III-a, p. 808). În această situaţie, plugar este sinonim cu urător şi colindător 
şi denumeşte un tip de actant magic, integrat contextului mitofolcloric al 
obiceiurilor de iarnă (v. Colindător). Termenul este înregistrat încă din 
secolul al XVI-lea: „Plugariul cu multă trudă ară“ (v. DLR) cu sensul de 
bază şi este răspândit pe întreg, teritoriul ţării. Sensul magic apare 
înregistrat pentru prima oară în secolul al XIX-lea în opera lui I. Creangă: 
„Drob pe podele şi bureţi pe păreţi [...] cum obişnuiesc a zice plugarii 
pela casele ce nu-i primesc“ (|. Creangă, op. cit., p. 222). Trebuie recunos- 
cut că acest context conservă o primă formulă de descolindare, deci de 
acţiune cu caracter malefic, fiind vorba de o acţiune de răspuns al actanţilor 
(„a plugarilor“) la gestul gospodarilor humuleşteni care nu-i primeau cu 
uratul. Termenul discutat este format pe teren românesc de la cuvântul 
plug, cu sufixul -ar; derivatele plugăraş, plugărel prezintă, de asemenea, 
implicaţii mitico-magice. 

Pluguşor s.n. Diminutiv al substantivului plug, termenul amintit 
are o dublă semnificaţie pe teren mitofolcloric; pe de o parte, el denu- 
meşte un element al recuzitei tradiţionale, deci un instrument cu caracter 
mitico-magic („plug împodobit cu hârtie colorată, cu flori etc., cu care 
umblă flăcăii în ajunul Anului Nou, recitând colinde“; v. DLR, tom VIII, 
partea a III-a, p. 870), dar, pe de altă parte, şi un text magic („urare tradi- 
ţională de Anul Nou făcută de flăcăii care însoțesc acest plug, (şi acom- 
paniată de pocnete de bici etc.“): „În seara zilei de 31 decembrie spre 
1 ianuarie copiii şi tinerii merg, din casă în casă cu un plug în miniatură, 
zis pluguşor“ (G. Dem Teodorescu, Poezii populare, p. 138); „Copkiii înşep 
a zîşi pluguşoru“ (informaţie de teren, Piscu, jud. Galaţi). După cum se 
observă cele două exemple concretizează tocmai sensurile amintite ante- 
rior. Se poate astfel constata existenţa unui dublu transfer terminologic: 
elementul din sfera agrară a pătruns atât în domeniul instrumentarului 
mitico-magic, cât şi în acela al textelor cu caracter magic (v. Sorcovă). 
Termenul analizat este înregistrat, cu semnificaţiile de mai sus, şi în 
ALRMII/1, h. 256. 


Poceală s.f. Termenul poceală este format de la un alt verb ce denu- 
meşte o acţiune cu caracter magic, a poci, cu sufixul -eală. |.A. Candrea consideră 
acest termen sinonim cu pocitură: „trebuie să lase ceva în apă, ca poceala 
sau pocitura să se lipească de acel semn şi nu de dânsul“ (CADE, p. 962). 
În zona Oţeleni, jud. Iaşi (anchetă proprie), am înregistrat cuvântul poceală 
cu sensurile „deochi“; „boală“ (descântec de poceală); de menţionat că, pentru 
localnici, conform credințelor, boala respectivă este provocată de acţiunea 
deochiului. În Oltenia, substantivul poceală are şi sensul „bătaie, scărmă- 
neală“ (Glosar dialectal Oltenia, p. 85); autorii nu menţionează dacă substan- 
tivul poceală mai păstrează şi sensul pe teren magic. Oricum, sensul 
înregistrat în Oltenia constituie un fapt ce indică, şi în cazul acestui termen, 
o evoluţie semantică specifică pentru termenii magici, în general, pierderea 
sensului magic. Forma de plural a acestui substantiv este poceli (DLRM, 
p. 634), dar este extrem de rar folosită (nu am înregistrat-o în materialele 
de teren). Autorii DLRM menţionează pentru termenul poceală şi alte 
sensuri, în afară de cel de „vrajă“: „faptul de a poci sau de a fi pocit“; 
„Sluţenie, urâţenie“ (Idem). Cele două sensuri atrag atenţia, pe de o parte, 
asupra deprecierii sensului magic, iar, pe de altă parte, asupra faptului că 
acest termen denumeşte şi un tip de activitate magică; şi Scriban indică 

posibilitatea ca acest termen să denumească un tip de activitate 
magică: „acţiunea de a poci“ (SCRIBAN, p. 1003). Prima atestare a terme- 
nului datează de la 1870 (v. TDRG, fasc. 13, p. 124); termenul apare şi în 
ALRII/I,h. 127. 


Poci vb. Ca element de terminologie magică, acest verb are 
sensul „a deochea“ (AAF, V, p. 224). Expresia a poci pe cineva (Şez., 
9-10/1924, p. 18) atrage şi ea atenţia asupra faptului că verbul a poci se 
integrează seriei de verbe ce indică acţiunea magică realizată prin 
intermediul privirii, ca şi a (se) mira, a râuni, a săgeta etc., din moment ce 
este înregistrată cu sensul „a-l deochea“ (dem). Am înregistrat şi două 
variante ale acestui verb, „a poşi (Idem) şi a potci (DULR, p. 490). Verbul 
analizat are şi alte sensuri, strâns legate de diverse credinţe populare: 
„a desfigura, a sluţi“ (cu actanţi imaginari — n.n.); „a meni cuiva ceva rău, 
a cobi“ (DLRM, p. 634) şi este format de la cuvântul potcă (dem), după 
cum menţionează şi Scriban, care pomeneşte şi varianta a potci (SCRIBAN, 
p. 1003). Autorii DLRM indică, pentru cuvântul potcă, diverse sensuri, 
care nu explică, după părerea noastră, sensul menţionat al verbului a poci. 
Nici Şăineanu nu merge până la capăt în explicaţia etimologică, deşi, 
prin indicarea pentru potcă a sensului „boală din deochi“ (DULR, p. 500), 
se apropie de adevărata explicaţie; credem că a poci este format, într-adevăr, 
de la potcă (de aici şi varianta a potci), dar cu sensul „deochi“ (V. Ioniţă, 
op. cit., p.50), nu cu acela de „boală“ provocată de deochi. Dintre cuvintele 
provenite de la rădăcina verbului menţionat interesează cercetarea noastră 
cuvântul pocire „acţiunea de a poci“ (DULR, p. 490), care denumeşte, după 
cum se vede, un anumit tip de activitate magică. Prima atestare a ter- 
menului o găsim la anul 1670, în Anon. Car. (v. TDRG, fasc. 13, p. 124); 
el este menţionat şi în ALR II/I, h. 123, h. 127, MN 2273, 50, dar nu cu 
sensul „a deochea“. De altfel, şi Scriban reţine termenul, fără sens magic: 
„diformez, desfigurez, sluţesc“ (SCRIBAN, p. 1003). 


Pocit-ă, adj. „Diform la înfăţişare; strâmb; sluţit“; „paralizat“; 
„nefast“; „blestemat“ (DESLR, p. 603). Şi Şăineanu înregistrează acest 
termen cu sensuri asemănătoare: „diform, paralizat“; „ciudat“; „nenoro- 
cos“; „blestemat“ (DULR, p. 490). Autorii DEX nu păstrează decât o parte 
din sensuri, care s-au menţinut, de fapt, până astăzi: „Diform, slut, desfi- 
gurat“; (despre lucruri); „deformat, stâlcit, caraghios, bizar“; „(în credinţele 

populare) nefast, funest, prin extensie supărător, rău, cu ghinion“ 
(DEX, p. 814). Pentru mai buna înţelegere a implicaţiilor pe teren magic 
ale acestui termen este necesar să amintim şi două expresii: a avea gura 
pocită, a fi pocit la gură „a povesti lucruri neplăcute, a face pronosticuri 
nefavorabile“; „a cobi“ (Idem). Pe teren popular, pocit a fost înregistrat şi 
cu un alt sens, „deochetor“: „Deochetorii [...] se numesc şi pociţi“ (I. Muşlea, 
Ov. Bârlea, op. cit., p. 485). Aceasta înseamnă că, de fapt, termenul în 
discuţie poate denumi şi un actant magic. Prima atestare a termenului 
datează de la 1821 (TDRG, fasc. 13, p. 125); în ceea ce priveşte originea sa, 
nu există dubii: provine de la forma participială a verbului a poci (DLR, 
tom VIII, partea a III-a, p. 980). 


Pocitanie s.f. Substantiv înregistrat de Petru Caraman, în zona 
fostului judeţ Vlaşca, din Muntenia, cu sensul „descolindă“, ceea ce 
înseamnă că acest cuvânt denumeşte o practică magică: „Tot în această 
parte a Munteniei, ţăranii designează prin sugestivul apelativ pocitănii 
urările negative sau versurile injurioase adresate de colindători gazdelor 
neprimitoare“ (P. Caraman, Descolindatul, p. 328). Pe teren magic, substan- 
tivul dat apare în textele vechi cu un sens, ieşit astăzi din uz, „prevestire 
nefastă“ (DLR, tom VIII, partea a III-a, p. 900). Prima atestare a substan- 
tivului pocitanie datează din 1704 (v. DLR); are pluralul pocitanii sau 
pocitănii (această din urmă variantă fiind înregistrată şi de Caraman) şi pre- 
zintă câteva variante ale formei de nominativ singular: pocicanie, pociganie, 
pociştanie (v. DLR). Termenul menţionat provine de la verbul a poci, cu 
sufixul -anie, şi este înregistrat şi în ALR SN, V, MN h.1. Trebuie menţionat 
că, pe teren popular, acest substantiv are sensul „vorbă de duh, de şagă, 
glumă, snoavă“, iar, prin extensie „relatare, poveste, istorisire“, sens care 
a putut genera evoluţia semantică spre sensul înregistrat de Caraman, 
„descolindă”. 


Pocitoare s.f. Ca şi pocitor, acest substantiv denumeşte un actant 
magic deochetor, de data aceasta, de sex feminin: „Pocitor / Şi pocitoare/ 
Deochetor / Şi deochetoare“ ([. Căliman, C. Veselău, op. cit., p. 220). 
Substantivul pocitoare provine de la verbul a poci (cu sufixul -toare), care, 
pe teren popular, poate avea şi sensul „a desfigura cu ajutorul vrăjilor“ 
(Al. Rosetti, op. cit., p. 65); în legătură cu acest sens, putem menţiona 
faptul că pocitoare poate denumi şi o fiinţă mitofolclorică ce „poceşte“ 
oamenii (Şez, II, p. 96; Şez., XXII, p. 36). 

Pocitor s.m. Autorii DLR definesc acest cuvânt în felul următor: 
„(persoană, lucru) care poceşte“ (DLR, tom VIII, partea a III-a, p. 900); 
pe teren popular, acest cuvânt este, în primul rând, purtător al sensului 
„deochetor“: „Aldi Vasili îs pocitori“ (informaţie de teren; Dobrina-Hugşi, 
jud. Vaslui). Pe lângă acest sens, pe teren tradiţional mai este atestat şi un 
alt sens: „fiinţă imaginară, duh rău care poceşte oamenii şi animalele“ 
(DLR, tom VIII, partea a III-a, p. 900): „L-a întâlnit nouă strigoi, / Nouă 
pocitori“ (Şez., II, p. 96). Credem că avem de a face cu un transfer termi- 
nologic dinspre lexicul magic spre cel al fiinţelor mitofolclorice, fenomen 
petrecut şi în cazul substantivului bosorcoi. Termenul pocitor, format de la 
verbul a poci, este atestat pentru prima oară în 1670 (Anon. Car.) şi prezintă 
derivatul pocitoroi, care denumeşte însă doar o fiinţă mitofolclorică şi, 
în consecinţă, nu intră în cadrul lexicului magic. 


Pocitură s.f. Substantivul menţionat are sensul „deochi“ (CADE, 
p. 394): ... pocitură cum e numit pe alocuri deochiul“ (dem); şi în zona 
Măcişeni, jud. Galaţi (anchetă proprie) am înregistrat termenul respectiv 
cu sensul „deochi“: „I se trage din pocitură di la om cu ochi răi“. Termenul 
analizat de noi prezintă şi o serie de variante: potcitură, păcitură (DLR, 
tom VIII, partea a III-a, p. 901), iar forma lui de plural este pocituri (TDRG, 
fasc. 13, p. 125; SCRIBAN, p. 1003). Putem menţiona că varianta potcitură 
ne sugerează existenţa unui verb a potci (o variantă a lui a poci), verb 
format de la cuvântul potcă, cu sensul „deochi“. Unii autori de culegeri 
folclorice nu interpretează corect varianta potcitură. Astfel, în glosarul 
anexat unei antologii (Folclor din Moldova, Ed. pentru literatură, Bucureşti, 
1969, I, p. 407), redactorii lucrării menţionează: „de fapt -t- din a doua 
formă (potcitură — n.n.) nu-şi găseşte justificare, cuvântul fiind derivat de 
la a poci“ sluţire prin deochi, prin farmece”. În realitate, acel -t- este perfect 
justificat de existenţa variantei a potci (< potcă) a verbului a poci, pe care, 
se pare, cei amintiţi nu au luat-o în calcul. Ca şi alţi termeni ce denumesc 
practici magice, pocitură a fost preluat şi de terminologia medicală 
populară, cu sensul „deochi“ (boală provenită în urma acţiunii unui 
actant care deoache — n.n.; în zona Măcişeni, jud. Galaţi; anchetă proprie); 
V. Butură glosează acest termen şi cu alte sensuri pe teren medical: „conges- 
tie cerebrală“; „paralizie facială“; „epilepsie“ (V. Butură, op. cit., p. 258). 
Cuvântul pocitură apare în textele folclorice şi cu sensul „fiinţă mitofolclorică“, 
fenomen petrecut în urma unui transfer terminologic dinspre terminologia 

medicală populară (care, la rândul ei, a preluat termenul din sfera magi- 
cului!) spre terminologia fiinţelor mitofolclorice (v. M. Lupescu, Medicina 
babelor, p. 18; S.F. Marian, Înmormântarea, p. 13). Termenul pocitură intră 
şi în structura compusului pocitură din iele (V. Butură, op. cit., p. 214), care 
este tot un termen medical popular, sinonim cu pocitură, dar indicând, 
prin chiar structura sa, şi cauza bolii respective (agentul patogen este 
reprezenţat de fiinţele mitofolclorice numite ele). Sinonim cu pocitură din 
iele este şi termenul compus lovitură din îele (dem). De altfel, Maria Sitaru 
consideră că sub termenul pocitură se înţeleg mai multe boli „despre 
care se crede că sunt datorate deochiului şi unor fiinţe imaginare“ 
(CCS VII/1, p. 18); pe baza materialelor de teren din Banat, cercetătoarea 
menţionată adaugă: „pocitură se zice la junghiuri prin cap şi prin alte 
părţi ale trupului“ (ldem). L. Şăineanu semnalează, pentru cuvântul în 
discuţie, şi sensul „paralizie subită, boală ca din senin“ (DULR, p. 490). 
Scriban nu menţionează sensul pe teren magic, ci doar pe acela din sfera 
medicinei populare, „paralizie subită“ (SCRIBAN, p. 1003), pe lângă cele 
cunoscute, în general: „defect fizic”; „persoană pocită (urâtă — n.n.), 
pocitanie“ (1dem). Substantivul pocitură este întâlnit mai ales în Transil- 
vania, în Banat şi Moldova (C. Tudose, op. cit., p. 322). După cum am 
văzut, acest termen este format de la verbul a poci (TDRG, fasc. 13, p. 125), 
este înregistrat pentru prima oară în 1825 (ldem) şi apare în ALR [1/1, h. 123. 


Pohibi vb. Asupra originii acestui termen se mai poate încă 
discuta, căci soluţia propusă de autorii dicționarului academic, care 
derivă pe a pohibi „de la pohibă“ (pofidă — n.n.), cu sensul „pretext“ (DLR, 
tom VIII, partea a IV-a, p.935) nu este, după opinia noastră corectă. Credem 
că o soluţie etimologică ce ar putea fi luată în calcul este aceea a aceptării 
unui împrumut din limba bulgară, unde există verbul pohabia „a strica, 
a aduce pagube“ (Gh. Bolocan, Dicţionar bulgar-român, Ed. Ştiinţifică, 
Bucureşti, 1972, p. 359). Ţinând cont că verbul a pohibi este cunoscut doar 
pe o arie mai restrânsă din sudul ţării şi că, semantic, trecerea de la sensul 
„a strica“ la acela de „a face farmece“, atestat şi el în DLR, nu este greu de 
explicat, credem că soluţia propusă este mai bună decât cea indicată în 
DLR. Am semnalat mai sus un sens al acestui verb, ce implică elemente 
din domeniul vrăjitoriei; acest sens nu mai este, spre exemplu, cunoscut 
nici măcar în sudul ţării, pe teren mai putând să înregistrăm doar sensul 
„a prezice, a prevesti“ (v. şi DLR, tom VIII, partea a IV-a, p. 949), ceea ce ne 

semnalează prezenţa cuvântului discutat şi în lexicul divinatiei populare 
româneşti. 


Pojări vb. Termenul este înregistrat în Banat, cu sensul „a descânta 
de pojar“ (L. Costin, op. cit., , p. 162). Scriban consideră acest verb „vechi, 
rar“ şi menţionează sensul „mă aprind“ (SCRIBAN, p. 1008). Putem aminti 
variantele acestui verb: a pojeri, a pojărî (DLR, tom VIII, partea a IV-a, p. 956), 
cât şi a pojori: „Câmpii să-i pojorăsc“ (Calendarul Maramureşului, p. 119). 
Verbul este format de la cuvântul pojar „rujeolă“. Formarea unui termen 
special pentru a denumi descântarea de pojar nu trebuie să ne mire; con- 
form credințelor populare: „coriul ori pojarul e o boală primejdioasă“ 
(Şez., III, p. 177). Verbul menţionat ne sugerează şi o altă modalitate 
lingvistică, utilizată de terminologia magică pentru a denumi acţiunea 
de vindecare pe cale magică a unor boli, pe lângă modelele deja cunoscute: 
a descânta de... (urmează numele bolii — n.n.); a da de...; a tăia de...; a face de... 
Termenul menţionat a fost preluat şi de terminologia medicală populară, 
după cum sugerează sensul reţinut de A. Scriban (SCRIBAN, p. 1008). 


Pojeri vb. v. Pojări 

Pojorivb. v. Pojări 

Poşi vb. v. Poci 

Potcă s.f. Al. Resmeriţă semnalează pentru acest termen doar 


valoarea pe teren medical, nu şi cea pe teren magic: „boală din deochiere“ 
(DESLR, p. 616). În schimb, E. Petrovici semnalează semnificaţiile magice 
ale substantivului potcă: „farmec, pocitură“ (ALRT II, p. 331). Legătura 
dintre cele două sensuri este asemănătoare celei înregistrate în cazul 
substantivului deochi, boala fiind, conform credințelor, provocată de 
practica magică având aceeaşi denumire: „boală din deochi sau chiar 
din senin“ (DULR, p. 500); „boală din deochi, identică cu întâlnitura“ 
(CADE, p. 985); „o boală despre care poporul crede că vine din deochi“ 
(SCRIBAN, p. 1025); „o umflătură care sparge, e aruncată în vânt de 
vrăjitoare“ (AAF, V,p. 173); „boală manifestată cu durere de cap şi scurgere 
din nas, care-i vine cuiva prin deochi“ (P. Bilţiu, op. cit., p. 527). Pe lângă 
sensurile deja menţionate, „practica magică“ şi „boală“, poteca mai poate 

avea şi un altul „fiinţă mitofolclorică”: „potca, unul numele dracului“ 
(DLR, tom VIII, partea a IV-a, p. 1131); „duh rău care ar provica poteca“ 
(dem); „duh necurat“ (T. Papahagi, op. cit., p. 229); „fiinţă care provoacă 
răul“ (Antologie, p. 546). Se poate remarca fenomenul de transfer 
terminologic produs, ca urmare a pătrunderii substantivului potcă în 
lexicul fiinţelor mitofolclorice. În plus, se mai poate observa încă un fapt 
interesant: potcă ajunge să fie utilizat ca substitut pentru un cuvânt supus 
tabuizării (drac). Prezintă interes şi cele câteva cuvinte provenite de la 
potcă: potcos, potcoi, potcaş, potcar, a poci (v. DLR). Poate că ar trebui să 
adăugăm la aceste cuvinte şi compusul Potca-Pădurii, având sensul 
„Muma Pădurii“ (DLR, tom VIII, partea a IV-a, p. 1131). Potcă provine de 
la v. sl. potica, este atestat pentru prima oară la 1645 şi apare în câteva 
expresii, imprecaţii: a da de-o potcă (SCRIBAN, p. 1025), bătu-te-ar potca ! 
(DLR, tom VIII, partea a IV-a, p. 1131). 


Potci vb. v. Poci 
Potcitură s.f. v. Pocitură 


Potocos-oasă adj. Există o singură atestare a acestui termen, în zona 
Soci-Piatra Neamţ: „Şi m-am întâlnit cu om gros, / potocos, / cu picioare 
groase, / potocoase...“ (DLR, tom VIII, partea a IV-a, p. 1147). După cum se 
observă acest termen apare într-un descântec şi are sensul „urât, hâd, 
strâmb“ (1dem). Autorii DLR nu oferă nici o soluţie etimologică („etimologie 
necunoscută“); credem că acest cuvânt trebuie pus în legătură cu cuvântul 
potcă (v. Potcă) şi, în acest caz, este posibil ca iniţial să fi avut sensul „atins 
de vrăji, farmece“; „pocit, strâmbat prin vrăji“. În acest fel, adjectivul 
prezentat urmează acelaşi model de evoluţie semantică întâlnit în cazul 
cuvântului pocit şi denumeşte, în consecinţă o caracteristică de tip magic. 


Pozmă s.f. v. Poznă 


Poznă s.f. Şi acest substantiv face parte din seria termenilor puşi 
în valoare de P. Caraman, cu sensul „descolindă“; este înregistrat în 
jud. Ialomiţa: „Nu e lipsit de interes să menţionăm că practicile de ordin 
negativ ale colindătorilor sunt numite prin jud. Ialomiţa pozne“ (P. Caraman, 


Descolindatul, p. 328). Substantivul analizat are sensul principal „faptă 

rea sau întâmplare, ritual care provoacă un neajuns, un necaz, o neno- 
rocire“; „belea, bucluc“ (DLR, tom VIII, partea a IV-a, p. 1184). Un sens 
derivat din acesta, „păcăleală (cu consecinţe lipsite de gravitate) făcută 
cuiva“ (dem); „faptă sau vorbă care provoacă haz, veselie; ghiduşie, 
năzbâtie, năzdrăvănie“, pare a explica mai bine evoluţia semantică spre 
sensul „descolind“; acţiunea de descolindare implică atât o notă de ordin 
satiric, cât şi una de răzbunare din partea colindătorilor refuzaţi. Acest 
substantiv, atestat prima oară în secolul al XVI-lea (v. DLR), are varianta 
pozmă (ALR SN, V, h.1403); deşi autorii DLR nu indică nici o soluţie 
etimologică („etimologie necunoscută“), credem că acest cuvânt este de 
origine slavă (< pozno), după cum pare a sugera şi cercetătorul I. Cârstoiu 
(I. Cârstoiu , Teze şi ipoteze lingvistice, Ed. Litera, Bucureşti, 1981, p. 122). 


Prăscrisă s.f. v. Păscrisă 
Prăura vb. v. Proora 
Prăvitură s.f. Termen regional înregistrat doar în Banat, cu sensul 


„farmece, făcături, aruncături“ (AAF III, p. 153; TMPR, p.67). În AAF III, 
se sugerează apropierea termenului menţionat de verbul din limba sârbă 
praviti „a face“ (p. 153). Autorii DLR înregistrează termenul în zona 
Bozovici-Oraviţa, cu sensul „farmec, vrajă“ (făcută cu privirea) (DLR, 
tom VIII, partea a V-a, p. 1531), considerându-l variantă a substantivului 
privitură, ca şi previtură, ce apare încă din 1670, în Anon. Car. (v. DLR). 
Termenul analizat este format de la verbul a privi, cu sufixul -(î)tură şi are 
forma de plural prăvituri (AAF, III, p. 153). Credem că acest substantiv a 
avut iniţial sensul „deochi“, sugerat şi de autorii DLRM, care simt nevoia 
să adauge, la precizarea sensului cuvântului completarea („făcută cu 
privirea“); ulterior, conform tendinței de trecere de la particular la ge- 
neral, acest termen va dezvolta sensul, mai cuprinzător, „vrajă, farmec“. 
Scriban înregistrează un substantiv prăvitură, dar cu sensul „aplecare, 
înclinare“ (SCRIBAN, p. 1033), ceea ce ne determină să considerăm că 
este vorba de un substantiv omonim, nu de termenul discutat de noi. 


Previtură s.f. v. Prăvitură 


Privitură s.f. v. Prăvitură 

Proora vb Acest termen regional ridică o serie de probleme legate 
de semnificaţiile acţiunii pe care o denumeşte. În zona Şâşcani-Huşi el 
este înregistrat cu sensul „a porni, a duce (oile — n.n.) la păşune în timpul 
proorului“ (DLR, tom VIII, partea a IV-a, p. 1617). Într-o altă zonă a țării, 
şi anume în Ardeal, este reţinut acest verb cu un sens total diferit: „a uda, 
a stropi cu apă“: „Apă-n vedre veţi lua [...] / Şi-un stropşor de busuioc / 
Şi-mi viniţi [...] / Rourând şi prourând“ (Al. Viciu, Colinde, p. 35). Credem 
că în acest din urmă caz s-a produs o interferenţă semantică între verbele 
a proora şi a roura, poate şi din necesităţi de rimă, astfel încât a proora 
a putut căpăta un sens apropiat de cel al verbului a roura. Acţiunea de 
stropire avea implicaţii magice, fiind efectuat de proor, urmărindu-se 
obiective de ordin purificator şi apotropaic. Trebuie să amintim că substan- 
tivul proor denumeşte „o perioadă a zilei care cuprinde, după regiuni, fie 
primele ore ale dimineţii, fie vremea prânzului, fie întreg intervalul de 
timp de la răsăritul soarelui“ (DLR, tom VIII, partea a IV-a, p. 1617); acelaşi 
substantiv mai are şi alt sens cu implicaţii deosebite pe teren magic: „ajunul 
sărbătorii Sf. Gheorghe“ (1dem), atunci când se făceau numeroase vrăji, se 
efectuau practici cu caracter apotropaic. Şi acţiunea de stropire cu apă în 
ajunul Sf. Gheorghe avea semnificaţii sacrale, pe care nu toate sursele 
le-au reţinut, după cum se poate remarca. Variantele acestui verb sunt 
a proori, a proura, a prăura (DLR). 


Proura vb. v. Proora 


Pune vb. Termenul este înregistrat încă din secolul al XVI-lea 
(v. TDRG, fasc 14, p. 246) fără sens pe teren magic; atlasele lingvistice 
rețin, la rândul lor, verbul a pune, fără semnificaţie magică: ALR []/], 
h. 128, h. 189, h. 270; ALR SN, I, h. 13, h. 16, h.68,h.73, h. 95; ALR SN, II, 
h. 528; ALR SN, III, h. 854; ALR SN, IV, h. 933, h. 1104, h. 1192, h. 1193; 
ALR SN, V, h. 1330, h. 1347; ALR SN, VI, h. 1647; ALR SN, VII, h. 2097; 
termenul provine din (lat.) ponere (DLRM, p. 680). Acest verb intră în 
structura câtorva expresii cu implicaţii în domeniul magiei populare: 
a pune cuiva ulcica (Cuca, jud. Galaţi; anchetă proprie), a pune ciobul (DA, 
tom, partea a II-a, p. 434-435), a pune cuțitul (cuiva — n.n.) (Gr. Tocilescu, 
Chr. N. Ţapu, op. cit., III, p. 274), a pune frigarea (Alba, jud. Tulcea), a pune 
bobii (DA, tom, partea, p. 587). 

Expresia a-i pune cuiva ulcica are sensul „a fermeca pe cineva“ 
(DLRM, p. 901) şi indică o acţiune magică în care este utilizată o oală de 
dimensiuni mici, ulcea sau ulcică „în care se prepară băuturi vrăjite, ferme- 
cate“ (DLRLC, IV, p.565); expresia menţionată este sinonimă cu expresia 
a-i face cuiva cu ulcica (DULR, p. 675); spre acelaşi tip de acţiune magică 
trimite şi expresia a pune ciobu, „adică l-a vrăjit cineva, mai cu seamă 
pentru însurătoare sau măritiş“ (DA, tom I, partea a II-a, p. 434-435). 
(De altfel, autorii DA consideră această expresie sinonimă cu a face cu 
ulcica.) Cuvântul ciob necesită câteva lămuriri; L. Şăineanu defineşte acest 
cuvânt în felul următor: „vas învechit şi stricat în parte“ (DULR, p. 130). 
Implicarea acestui tip de vas în practicile vrăjitoreşti este confirmată şi de 
sintagma ciobu cu farmece (DA, tom I, partea a II-a, p. 434), din care se poate 
constata că este vorba de un anumit tip de vas casnic, ce era utilizat la 
prepararea unor substanţe, materii cu caracteristici magice (v. Farmec, 
cu sensul „element cu valoare magică“). 

Expresia a pune cuțitul denumeşte o acţiune magică având caracter ma- 
lefic: „Cuţitele se pun cu scop de a da junghiuri la cineva şi chiar de a-l 
nimici“ (Gr. Tocilescu, Chr. N. Ţapu, op. cit., III, p. 274). După cum s-a 
putut constata din materialele cercetate, această expresie se prezintă sub 
formele a pune cuțitul şi a pune cuțitele: „Cine a pus cuțitu ăsta la cutare, / 
Nesărat, nepiperat, / neardeiat, / Eu îl întorc legat, / ferecat, / La uşa cui 
l-a dat“ (Gr. Tocilescu, Chr. N. Ţapu, op. cit., III, p. 157); „lată cum se pun 
cuțitele ...“ (bid., p. 274). Expresia menţionată este înregistrată în zonele 
Teleorman, Gorj, Muscel, Vâlcea, Roşiorii de Vede (Ibid., p. 154-162). 
În răspunsurile la chestionarele lui Hasdeu este înregistrată şi expresia 
e mort de cuțit, referitoare la cineva căruia î s-a pus cuțitul şi el a decedat 
în urma acestei acţiuni cu caracter malefic (v. |. Muşlea, Ov. Bârlea, 
op. cit., p. 432). 

Expresia a pune frigarea este înregistrată în zona Alba, jud. Tulcea: „umbla 
cu alta, da mie îmi plăcea de el şi atunci am pus frigarea şi l-am adus“ 
(informaţie de teren). Frigarea este „o vergea de fier pe care se frige carnea 
la foc“ (DULR, p. 260); în timpul actului magic, frigarea este ţinută în foc 
şi, când e prea înroşită se pune într-un vas cu apă, care era ţinut lângă cea 
care descântă, apoi era băgată iar în foc. După cum se poate constata, 
sensul expresiei amintite este „a fermeca, a vrăji“. 

În fine, să menţionăm şi existenţa expresiei a pune bobii „a ghici“, care se 
integrează seriei de verbe şi expresii ce denumesc acţiuni cu caracter 
divinatori, în care instrumentul de realizare a acţiunii magice îl constituie 

bobii: a bobi, a arunca bobii, a trage bobii etc. Asupra implicării verbului 
a pune pe terenul magiei populare atrag atenţia şi sintagmele pusul cuțitelor 
(v. Pune cuțitul) şi pusul de oale: „Pusul cuțitelor este o vrajă“ (Gr. Tocilescu, 
Chr. N. Ţapu, op. cit., III, p.274); Pusul de oale „datină care constă în căutarea 
ursitei în ajun de An Nou“ (D. Udrescu, op. cit., p. 220). Această sintagmă 
a fost înregistrată în zona Argeş şi, deşi autorul o califică drept datină, 
credem că este vorba de o activitate magică având caracter divinatori, de 
aflare a ursitei (ursitului), într-o anume secvenţă de timp („în ajun de An 
Nou). Să ne amintim că, pentru a denumi acţiunea cu caracter divinator 
ce are loc în ajun de An Nou, există şi verbul a sânvăsia, care, la rândul lui, 
provine de la denumirea populară a sărbătorii Sfântul Vasile, timp 
considerat extrem de favorabil pentru efectuarea de practici cu caracter 
divinator. 


Pusătură s.f. Substantivul pusătură denumeşte şi el o practică 
magică, având sensul „vrajă, farmec“ (DLR, tom VIII, partea a V-a, p. 1818). 
Rosetti glosează termenul cu acelaşi sens, în timp ce Ov. Densusianu 
crede că pusătură este sinonim cu substantivul făcătură (Ov. Densusianu, 
op. cit., p. 222). Ca mulţi alţi termeni ce denumesc practica magică, şi 
pusătură are implicaţii pe terenul medicinei populare: „boală pusă prin 
vreun farmec“ (CADE, p. 1030); „boală contractată de cineva prin farmece“ 
(DLR, tom VIII, partea a V-a, p. 1818). Forma de plural a acestui termen 
este pusături: „Tu să ştii de toate adunăturile, / De toate făcăturile, / De 
toate pusăturile“ (P. Pârvescu, Hora din Cartal, Ed. Academiei Române, 
Bucureşti, 1908, p. 28). Substantivul pusătură este format de la verbul 
a pune, cu sufixul -(ă)tură, ce are numeroase implicaţii pe terenul magiei 
populare. Autorii DLR consideră că sensul magic ar proveni prin extensia 
sensului medical; credem că fenomenul s-a produs invers: de la pusătură 
„vrajă, farmec“ (pentru îmbolnăvirea cuiva), spre cel regional, de „boală 
contractată de cineva prin farmece“, conform unui model de transfer 
terminologic obişnuit (practica magică — boală provenită în urma acelei 
practici; v. Făcătură; v. Aruncătură; v. Deochi; v. Fapt). Substantivul 
pusătură este atestat pentru prima oară în Anon. Car. (v. DLR, tom VIII, 
partea a V-a, p. 1818). 


Pusură s.f. Termenul este înregistrat în Maramureş: „că pusură 
mi-o pus, / Şi de spus nu mi-o spus“ (Antologie, p. 240); forma lui de 

plural este pusuri: „tăte pusurile, / Tăte muieturile, / Câte-spă tine, / Cu 
mătura le-oi mătura“ (P. Bilţiu, op. cit., p. 298). Bilţiu glosează acest termen 
cu sensurile „farmece, vrăjuri“; „afecţiuni“ (Ibid., p. 528), ceea ce ne 
sugerează existenţa unor implicaţii şi pe terenul medicinei populare. 
Pusură este format de la verbula pune (verb cu disponibilităţi neobişnuite 
pentru domeniul magic), la forma participială, cu sufixul -ură; putem 
aminti că tot de la verbula pune s-a format şi un alt substantiv ce denumeşte 
o practică magică, pusătură (v. Pusătură), care conţine formantul -(ă)tură, 
o variantă a sufixului -ură (v. G. Pascu, Sufixele româneşti, Ed. Academiei 
Române, Bucureşti, 1916, p. 62) 


Ramnă s.f. v. Râvmă 

Răhnă s.f. v. Râvnă 

Răhnitoare s.f. v. Râvnitoare 

Răhnitor s.m. v. Râvnitor 

Rămnitoare s.f. v. Râvnitoare 

Rămnitor s.m. v. Râvnitor 

Răpnă s.f. v. Râvnă 

Răscucăi vb. Un verb care ridică o serie de probleme, privind atât 


etimologia, cât şi definirea clară a acţiunii magice pe care o denumeşte 
este 4 răscucăi. Acest termen este înregistrat la românii din Jdrela 
(Iugoslavia) (ALRT II, p. 7), în Banat (L. Costin, op. cit., p. 173), în Transil- 
vania centrală şi de nord (AAF, III, p. 136). Autorii DLR definesc verbul 
a răscucăi în felul următor: „a descânta vitele sau oile care fată când cântă 
cucul, pentru a nu-şi pierde laptele“ (DLR, tom VIII, p. 121). V. loniţă evită 
referirea la verbul a răscucăi menţionând, pentru Banat, „ritualul folcloric 
cucu-răscucu“ (V. loniţă, op. cit., p. 86); cercetătorul timişorean are în vedere 
două elemente fundamentale ale acţiunii respective, după cum ne indică 
materialele cercetate: „Când fată vacile întâi, iau răchită de la Florii şi doi 
copii se aşează unul de o parte şi altul de alta, lângă vaca fătată, şi copiii 

zic, unul cucu, şi celălalt răscucu“ (A. Fochi, op. cit., p. 13); şi L. Costin 
se referă la verbul menţionat, prin prisma unui element constitutiv: 
„a răspunde la ecoul cucu (obicei în Banat primăvara, la uşa strungii)“ 
(L. Costin, op. cit., p. 173). Credinţele populare au în vedere cântecul 
cucului, ca moment când trebuie realizată acţiunea de a răscucăi: „Aşa-i 
dacina că când fata-n vremea când cântă cucu, audze cucu şi trăbă 
răscucăit, ca să aibă lapce vaca, să nu stârpească“ (AAF, III, p. 137). 
Interesant este că în Maramureş cântecul cucului poartă şi semnificaţie 
divinatorie: „Când cântă cucu prima dată, copiii şi tinerii obişnuiesc 
să-şi ghicească vârsta, sau când se vor căsători“ (Calendarul Maramure- 
şului, p. 50). Verbul analizat este atestat pentru prima oară în secolul al 
XIX-lea, într-o lucrare a lui S.Fl. Marian (Ornitologia, |, p. 48) şi prezintă, în 
Banat, varianta a răscucui (L. Costin, op. cit., p. 173). Diverse definiţii ale 
sensului acestui cuvânt au în vedere cunoscuta, de acum, legătură cu 
cântecul cucului: „a îndepărta de la vită efectul cântecului cucului, care 
se manifestă prin pierderea laptelui“ (AAF, III, p. 154). Autorii DLR 
consideră că acest verb are următoarea structură etimologică: „răs+cuc+ăi“ 
(DLR, tom VIII, p. 121). Credem, acceptând această soluţie etimologică, 
că prefixul răs- sugerează, în acest caz, o acţiune cu caracter reparator, 
de refacere a echilibrului, apropiindu-se de valoarea prefixului des-. 


Răscucui vb. v. Răscucăi 
Răsfoc s.n. v. Răsfug 
Răsfug s.m. Dicţionarele atrag în mod deosebit atenţia asupra 


faptului că acest cuvânt denumeşte diverse boli la animale şi la om: „Boală 
contagioasă a oilor, caprelor şi a vitelor, manifestată prin inflamarea 
ugerului, prin încetarea secreției lactate şi prin leziuni oculare şi articu- 
lare“ (DLR, tom IX, p. 129); „boală a oilor“; „antrax“ (DLRM, p. 694); 
„boală a oilor“; „dalac“ (DLRLC, III, p. 675). Spre deosebire de alte situaţii 
asemănătoare, lucrările lexicografice semnalează şi sensul „plantă de 
leac“ pentru boala cu acelaşi nume: „Numele mai multor plante erbacee 
[...], se întrebuinţează în medicina populară ca medicament împotriva 
răsfugului“ (DLR, tom IX, p. 129); „planta“ [...] „împotriva bolii cu acelaşi 
nume“ (DLRLC, III, p. 675). Şi studiile de etnobotanică semnalează 
utilizarea plantei menţionate în tratamentul răsfugului: „este folosit 

contra bolii cu acelaşi nume“ (V. Butură, op. cit., p. 197; v. Al. Borza, 
op. cit., p. 94; v. SMPTRE, p. 68), ceea ce indică apartenenţa denumirii 
respective la lexicul magic. Termenul discutat provine, după părerea 
dicționarului academic, din răs + foc (DLR, tom I, p. 129), în timp ce, 
în opinia lui Şăineanu, provine din răs + fugă, fiind vorba de o „boală de 
oi când se învârtesc pe loc până ce cad jos“ (DULR, p. 534). Lazăr Şăineanu 
menţionează însă, separat şi varianta răsfulg (Idem) pe care o consideră 
provenită din răsfulger „adică boală instantanee“. În zona Dăneşti, 
jud. Vaslui, cu termenul discutat este numită şi „piatra nu prea mare, 
atâta cât s-o cuprinzi într-o mână, găsită întâmplător, cu o bortă în ea, 
deasemenea întâmplătoare, adicălea, nu meşterită anume de cineva. 
Credinţele vechi socoteau că dacă se mulg vitele bolnave de fulgerătură, de 
răsfug, prin borta pietrei, de nouă ori, lăsând laptele [...] să curgă de-a 
dreptul pe pământ, ele se vindecă“ (E. Buraga, C. Buraga, op. cit., p. 207). 
Pe lângă informaţiile ce se pot extrage din secvenţa anterioară e de reţinut 
şi un alt nume al acestei boli, fulgerătură, ceea ce ne indică faptul că măcar 
varianta răsfulg poate fi urmarea unui fenomen de contaminare a terme- 
nului răsfug cu fulger. De altfel, dacă tot am menţionat o variantă a ter- 
menului le putem aminti şi pe celelalte: resfug, răsfulg, răsug, răsfac, resfac, 
răsfulg (v. DLR). Termenul este înregistrat şi în ALR I, h.1945 şi are un 
derivat, a răsfulgi, cu sensul „a se îmbolănvi de răsfug“. Prima atestare 
datează de la 1814 (v.DLR). 


Răvaşs.n. În DLR sunt menţionate şi valenţele pe teren magic 
ale acestui element: „scrisoare, bilet“; hârtie care cuprinde o formulă 
destinată, în practicile superstiţioase, să ocrotească pe purtător de anu- 
mite boli (DLR, tom IX, p. 180). A. Oişteanu atrage atenţia asupra unui tip 
aparte de element magic, răvaşul de leac: „Tot în categoria talismanelor 
intră şi aşa-numitele «răvaşe de leac» — descântece dublate de diverse 
desene şi semne magice, înscrise (cu cerneală, cărbune, sânge) în spirală 
în cerc, în elipsă, de la dreapta la stânga“ (A. Oişteanu, op. cit., p. 233). 
Răvaşele de leac erau purtate de bolnavi la gât, fie aplicate cu miere pe 
partea bolnavă, fie aruncate pe apă. L.A. Candrea menţionează existenţa, 
la români, a răvaşelor de brâncă şi a răvaşelor de friguri (I.A. Candrea, 
Folclorul, p. 419); spre exemplu, în judeţul Dâmboviţa exista următoarea 
reţetă: „pentru brâncă se scrie acestrăvaş pe o bucată de hârtie, se unge cu 
miere peste care se pune puţin piper şi foarte puţin ardei, după care se 

aplică pe umflătură“. Şi mai spectaculoase sunt răvaşele de friguri: „în 
general, răvaşele de friguri, scrise de popi, de ţârcovnici sau de călugări, 
după ce au fost purtate de bolnav trei sau nouă zile, se aruncă pe o apă 
curgătoare, ca să nu se mai întoarcă, după cum nu se mai întoarce apa pe 
unde a mai curs“ (Ibid., p. 422). Termenul răvaş, înregistrat, fără sens magic 
în ALR II, h 6472, h 6817, provine din magh. rovas (v. DLR), are variantele 
revaş şi prezintă un singur derivat, răvăşel, care nu are conexiuni cu lexicul 
magic. 


Râmnă s.f. v. Râvnă 
Râmnitoare s.f. v. Râvnitoare 
Râmnitor s.m. v. Râvnitor 


Râmnitoreasă s.f. Unuldintretermenii care confirmă o anumită evoluţie 
în plan semantic, specifică terminologiei actanţilor: trecerea de la particu- 
lar la general. Iniţial, termenul râmnitoreasă a denumit o persoană „care 
deoache“ (V. Ioniţă, Metafore ale graiurilor din Banat, Ed. Facla, Timişoara, 
1985, p.145), pentru ca, ulterior, să capete sensul „persoană care face farmece“ 
(DLR, tom IX, p. 460) şi apoi „vrăjitoare“ (V. Ioniţă, op. cit., p. 145). De altfel, 
chiar verbula râuni (a râmni) a cunoscut o evoluţie interesantă: de la sensul 
iniţial „a deochea“ va trece ulterior la sensul „a fermeca“. Termenul râmni- 
toreasă este format de la substantivul râvnitor (în varianta râmnitor), 
cu care apare de multe ori împreună în contexte: „Râmnitorul cu râmnitoreasa“ 
(GR, VI, p. 114). Acest termen nu are derivate pe terenul magiei populare; 
forma de plural este râmnitorese (DLR, tom IX, p. 460). Râmnitoreasă este 
un termen cu circulaţie regională, şi anume în Banat. Din păcate, termenul 
nu apare înregistrat în atlasele lingvistice, nici în dicţionarul lui Scriban, 
astfel încât nu l-am putut menţiona decât în Banat, deşi aria de răspândire 
a verbului 4 râuni este mai extinsă. 


Râmnitură s.f. v. Râvnitură 


Râvnă s.f. Termen ce are o serie de variante (râhnă, râmnă, 
răhnă, ramnă) şi este înregistrat cu sensurile „deochi“; „farmec“ (DLR, 
tom IX, p.491).I.A. Candrea glosează acest cuvânt doar cu sensul „deochi“ 
(CADE, p. 1072); în realitate, conform unei evoluţii specifice în plan 

semantic în domeniul terminologiei magice, se va face trecerea de la un 
sens cu caracter particular la sensul, cu caracter mai general, „vrajă“, 
„farmec“, ceea ce s-a întâmplat şi în cazul substantivului analizat de noi. 
Am menţionat mai sus variantele termenului râvnă; credem însă că, pe 
lângă cele deja intrate în circuitul ştiinţific, trebuie să adăugăm şi o altă 
variantă, prezentă în Maramureş, regnă: „Încinge, / Potole, / Regna,/ 
Potca, / Mirarea...“ (P. Bilţiu, op. cit., p. 322). Cuvântul regnă apare în 
acest descântec de deochi, asociat unor termeni care au sensul „deochi“ 
(potcă, mirare) şi credem că este o altă variantă a termenului discutat de 
noi, râvnă. Substantivul râvnă (râhnă) are şi un sens care aparţine sferei 
medicinei populare: „epilepsie“ (V. Ioniţă, op. cit., p. 145); autorii DLR 
adaugă la acest sens un altul, tot pe teren medical: „boală de copii“ (DLR, 
tom IX, p. 491). Credem că existenţa sensurilor menţionate probează 
preluarea termenului magic şi de către terminologia medicală. În cazul 
substantivului analizat de noi mai poate fi semnalat încă un fenomen 
interesant, şi anume utilizarea lui şi în cadrul terminologiei etnobotanice 
româneşti; planta denumită popular rocoțea (Stellaria graminea) poartă în 
Banat denumirea râhnă (V. Ioniţă, op. cit., p. 145) fiind utilizată în scopuri 
medicale. Lucia Cireş şi Lucia Berdan atrag atenţia asupra unor implicaţii 
mai puţin cunoscute ale termenului discutat, în sfera terminologiei ființelor 
mitofolclorice; astfel, cele două cercetătoare ieşene menţioneaza valoarea 
termenului pe teren medical („nume pentru diferite boli“), dar şi cea pe 
terenul imaginarului popular „fiinţa imaginară despre care se crede că 
provoacă boala“; (Lucia Cireş, Lucia Berdan, op. cit., p. 415). Pe lângă 
cele amintite, mai atrage atenţia şi un derivat al termenului în discuţie 
râvnă (râhnă), şi anume răhnat, cu sensul „înlăcrimat“ (DLR, tom IX, p. 80), 
probabil ca efect al deochiului Substantivul râvnă este format de la verbul 
a râvni, prin derivare regresivă şi este utilizat în aceleaşi zone în care 
apare şi verbul a râuni (v. Râvni). Prima atestare a termenului datează 
dela 1564 (TDRG, fasc. 15, p. 320), iar forma de plural a lui este râune (ldem) 
sau râhne (SCRIBAN, p. 1132). Tiktin menţionează în plus două variante, 
râunie, ieşit din uz, şi răpnă (TDRG, fasc. 15, p. 320), în privinţa căreia 
avem unele rezerve. 


Râvni vb. Verbul a râvni este atestat încă din secolul al XVI-lea 
(v. TDRG, fasc. 15, p. 320), dar fără sens magic. Am înregistrat acest termen, 
cu valoare magică, în diverse zone de pe teritoriul românesc: Oltenia 

(A. Gorovei, op. cit., Il, p. 289), Transilvania (AAF III, p. 154), Banat, Vâlcea 
(ALRT II, p. 259), Gorj (Gr. Tocilescu, Chr. N. Ţapu, op. cit., p. 163). Mate- 
rialele consultate ne indică lipsa valorii magice a acestui termen în Moldova 
şi Dobrogea. Verbul a râuni provine de la (v. sl.) rivinovati (DGLR, p. 900) 
şi are sensul „a fermeca, a vrăji“ (DLR, tom VIII, p. 492). Tiktin consideră 
că verbul analizat provine din (v. sl.) riviniti (TDRG, fasc. 15, p. 320), iar 
Scriban indică un etimon rivinovati (SCRIBAN, p. 1132); de fapt, este vorba 
de acelaşi etimon, dar la forme aspectuale diferite (perfectiv, respectiv 
imperfectiv). V. loniţă consideră că acţiunea indicată de verbul a râmni 
(a râuni) este strâns legată de acţiunea denumită de a deochea: „Când 
privirile sunt însoţite de dorinţă, poftă, când cineva râmneşte (râuneşte), 
deochiul este mai puternic“ (V. loniţă, op. cit., p. 145). Al. Rosetti înregis- 
trează, de altfel, un sens nemarcat magic al acestui verb, „a dori cu înfocare“ 
(Al. Rosetti, op. cit., p. 67), sens apărut ca urmare a degradării sensului 
magic. Interesant este şi faptul că verbula râvni, în varianta a râmni, a fost 
înregistrat şi de E. Petrovici pe Valea Almăjului, cu sensul „a arunca un 
farmec“ (AAF III, p. 154), sens care atrage atenţia asupra utilizării cuvân- 
tului farmec cu valoarea „element magic“, prin farmec, în această situaţie, 
înţelegându-se un obiect prelucrat magic şi aruncat în calea cuiva (v. Farmec). 
Sensul menţionat ne arată o îndepărtare de sensul iniţial al verbului 
analizat; o astfel de evoluţie semantică nu este, după cum s-a văzut, 
singulară în cadrul terminologiei acţiunilor cu caracter magic. O serie 
de derivate ale verbului menţionat sugerează faptul că, iniţial, verbul a 
avut sensul „a deochea“. Astfel, avem derivatele: râmnitor, râmnitoare 
„persoană care face farmece, care deoche“, precum şi termenii ce denumesc 
practici magice: râonitură (râmnitură) „farmec, vrajă“, râvnă (râhnă), care, 
pe lângă sensul amintit, are şi sensul „epilepsie“ (v. DLR); V. Ioniţă atrage 
atenţia asupra unui termen etnobotanic, râhnă „rocoţea“ (derivat regresiv 
dela o variantă a verbului analizat) şi îl explică „plecând de la interferența 
semantică descântec - boală, plantă“ (V. Ioniţă, op. cît., p. 145). Verbul 
a râvni prezintă o serie de variante: a reuni, a râmni, a răvni, a rămni, a râhni 
(DLR, tom VIII, p. 492; TDRG, fasc. 15, p. 320; SCRIBAN, p. 1132). 


Râvnie s.f. v. Râvnă 


Râvnitoare s.f. Este unul dintre termenii cu o mare răspândire pe 
teritoriul românesc şi apare în textele folclorice alături de termenul 

corespunzător de gen masculin (râunitor); de aici şi faptul că zonele unde 
termenul este cunoscut sunt aceleaşi ca şi pentru termenul amintit 
(v. Râvnitor). Sensul substantivului analizat este „persoană care face 
farmece, care deoache“ (DLR, tom IX, p. 460); „persoană care face vrăji, 
farmece“ (V. Ioniţă, op. cit., p. 145). Substantivul este format de la verbul 
arâoni (a râmni) „a fermeca, a vrăji“, cu sufixul -toare şi are forma de plural 
râunitoare, cu varianta râmnitoare (DLR, tom IX, p. 460). Ca şi râunitor, care 
denumeşte un actant deochetor, acest termen a avut iniţial sensul „deoche- 
toare“, evoluând apoi spre sensul „vrăjitoare“ (v. Râvnitor). Din materialele 
cercetate s-au desprins variantele substantivului analizat: rămnitoare, 
răunitoare, reunitoare, râunitoare, răhnitoare, râhnitoare (v. DA; SCRIBAN, 
TDRG). 


Râvnitor s.m. Termenul denumeşte o „persoană care face farmece, 
care deoache“ (DLR, tom IX, p. 493); „o persoană care face vrăji, farmece“ 
(V. Ioniţă, op. cif., p. 145). El provine de la verbul a râuni (a râmni) care, 
iniţial, însemna „a deochea“, apoi „a fermeca, a vrăji“ (dem), ceea ce 
ne indică faptul că termenul râvnitor (în varianta râmnitor) are şi 
sensul „deochetor“, după cum confirmă numeroase materiale: „Dăspică 
ochii moroiului, / Dăspică ochii râmnitorului“ (C. Rădulescu-Codin, 
Literatură, p.541). Termenul prezintă numeroase variante: rămnitor, răvnitor, 
revnitor, râvnitoriu, răvnitoriu, răhnitoriu, revnitoriu, râhnitor, râmnitor şi are 
forma de plural râvnitori, cu varianta râmnitori (DLR, tom IX, p.460). De la 
acest termen s-a format un altul ce denumeşte un actant de sex feminin, 
râonitoreasă, cu varianta râmnitoreasă. Termenul râvnitor este înregistrat 
în diverse zone din ţară: Oltenia (A. Gorovei, op. cit., p. 289), Muntenia 
(Gr. Tocilescu, Ch. Ţapu, op. cit., III, p. 106), Mehedinţi, Gorj (Ibid., p. 180, 
p. 182), Banat (V. Ioniţă, op. cit., p. 145), Vâlcea (ALRT II, p. 259). Nu am 
înregistrat acest termen în centrul Transilvaniei şi nici în Maramureş. 
Tiktin consemnează prezenţa acestui cuvânt într-un text din secolul al 
XVI-lea, dar fără sens magic (TDRG, fasc. 15, p. 320); Scriban nu înregis- 
trează nici el sensul pe teren magic, ci menţionează doar sensul „zelos, 
harnic“ (SCRIBAN, p. 1132). 


Râvnitură s.f. Are sensul „farmec, vrăjitorie“ (DLR, tom IX, p. 493) 
şi este format de la verbul a râuni (v. TDRG, fasc. 15, p. 320). Acest substantiv 
prezintă o serie de variante: rămnitură, râmnitură, răhnitură, râhnitură (dem) 

şi are forma de plural râvnituri (dem). L. Costin înregistrează cuvântul 
ronitură, cu sensul „deochi“ (L. Costin, Graiul, I, p. 172); acest cuvânt 
este format, după părerea noastră, de la verbul a ron, înregistrat în 
aceeaşi lucrare. Considerăm că verbul menţionat de L. Costin este o altă 
variantă, regională, a verbului a râvni; termenul analizat mai prezintă 
interes şi prin faptul că păstrează sensul originar, pe teren magic, al 
verbului 4 râuni („a deochea“). Evoluţia semantică ulterioară a permis 
trecerea de la acest sens particular la un sens cu caracter general, 
„a fermeca, a vrăji“. Revenind la termenul râunitură, putem aminti faptul 
că acesta apare şi la românii din Serbia, din zona Jdrela, după cum indică 
materialele culese de E. Petrovici: „Nu udai copilu mieu, / Numa udai 
râmniturili“ (ALRT, II, p. 30). Este unul dintre termeni vechi, fiind atestat 
încă din secolul al XVI-lea (v. TDRG, fasc. 15, p. 320). 


Regnă s.f. v.Râvnă 
Resfoc s.n. v. Răsfug 
Resfucs.n. v. Răsfug 
Revaşs.n. v. Răvaş 


Revnitoare s.f. 


Revnitor s.m. 


Ronivb. 


v. Râvnitoare 


v. Râvnitor 


v. Râvni 


Samanat s.n. v. Semănat 


Samcă s.f. Iniţial acest substantiv a denumit o fiinţă mitofolclorică: 
„fiinţă imaginară rea, care omoară sau vatămă pe oameni (îndeosebi 
lăuzele şi pe copiii lor)“ (DLR, tom X, partea 1,p. 61); „Fiinţă supranaturală 
care chinuieşte mai ales copiii şi-i îmbolnăveşte greu e sanca sau samca“ 
(LA. Candrea, Folclorul, p. 163). Ea este des invocată în descântece: „Am 
întâlnit sâmca cu sâmcoiul“ (N. Păsculescu, op. cit., p. 146); „M-am întâl- 
nit / Cu sanca cu sâncoiu, / Ursu cu ursoaica“ („lon Creangă“, III, p. 181). 
Se ştie că substantivul analizat denumeşte şi o boală „care ar fi provocată 
de samcă“ (v. DLR): „:Pruncii capătă boala numită sancă“ (S.Fl. Marian, 
Naşterea,, p. 27). Din punctul de vedere al lexicului magic interesează 
însă alte două sensuri: „amuletă pe care o poartă oamenii superstiţioşi, 
datorită puterii magice pe care ar avea-o de a-i feri de boala descrisă mai 
sus“ (DLR, tom X, partea 1, p. 61). Se ştie că femeile purtau cu sine aşa- 
numita Carte de Samcă sau Samca pentru a le feri, pe ele şi copiii lor, de boli. 
În acest fel se poate constata că termenul samcă are valoarea de „element 
magic“. Pe teren etnobotanic este cunoscută planta denumită samcă 
(Eryngium planum) care este folosită ca leac în cazul mai multor afecţiuni, 
în mod deosebit pentru boala numită samcă: „Samca creşte pe sub pământ. 
E bună la tusă“ (Şez., XV, p. 119); „se ia leuştean, samcă (un fel de iarbă) [...] 
se lipesc pe trupul copilului, unde se află buba“ (v. DLR). Deci şi în acest 
caz avem de a face cu o întrebuințare medicală pe baze magice, ca şi în 
cazul altor plante, folosite ca remediu pentru boli cu acelaşi nume (gă/bează, 
gălbenare, holeră etc.). Şi mai interesant este cazul înregistrat de noi pe 
teren, în zona Corod, unde samcă are şi sensul „descântec“ pentru boala 

cu acelaşi nume. Se repetă de fapt modelul utilizat de lexicul magic 
în cazul substantivului lamoste (v. Lamoste), care a ajuns să denumească 
nu numai boala, ci şi practica magică utilizată în actul terapeutic. 
Substantivul samcă provine din ucr. samca (DLR, tom X, partea 1,p. 61), 
deşi Şăineanu (opinie singulară) încearcă să acrediteze originea 
acestui termen dintr-un slav Samuca, cu sensul „femeie ştiutoare de vrăji 
(DULR, p. 562), fără a fi convingător; este atestat abia în secolul al XIX-lea 
şi prezintă o serie de variante: sancă, sâmcă, sâncă, şancă (v. DLR); este 
înregistrat şi în ALRT II, p. 181, ALR I, h 1658, unde apar însă sensuri 
nemarcate magic. Derivatele de tipul sâmcoaică, sămcoaie, sămcoi denu- 
mesc fiinţe mitofolclorice specifice lexicului descântecelor. 


Sancă s.f. v. Samcă 
Săcret-eată adj.  v.Secret-ă 


Săgeta vb. Provine din (lat.) sagitare (TDRG, fasc 15, p. 358; DGLR, 
p. 920) şi are sensul „a deochea cu privirea“ (DA, tom X, partea 1, p. 139): 
„Plânsul s-a iscat din cauză că copilul ar fi fost săgetat de nişte oameni cu 
ochii răi“ (S.FI. Marian, Naşterea, p. 371). A săgeta face parte din categoria 
verbelor ce denumesc acţiuni de „vrăjire“ prin intermediul priviri: a deochea, 
a râoni, a ochea, (ochena) etc. Toposul „ochilor răi“ constituie punctul de 
plecare pentru toate aceste acţiuni denumite prin verbele menţionate. 
Dintre derivatele termenului în discuţie putem menţiona pe săgetător 
„duh rău, fiinţă imaginară care ar provoca boala numită săgetătură“ 
(DA, tom X, partea I, p. 139) şi săgetătură „nume dat mai multor boli 
la oameni şi animale care se manifestă brusc şi cu violenţă prin dureri 
de cap, ochi“ (Idem). După cum vedem, cele două derivate interesează alte 
două sfere terminologice: cea a fiinţelor mitofolclorice şi cea a medicinei 
populare. Termenul este atestat în Banat (A. Gorovei, op. cit., Il, p. 201), 
Bucovina (Ibid., p. 229), Basarabia (AAF, IV, p. 201), Maramureş (ALRT II, 
p. 149), Vâlcea (Gr. Tocilescu, Chr. N. Ţapu, op. cit., III, p. 219). Verbul 
a săgeta este atestat încă din secolul al XVI-lea (TDRG, fasc. 15, p. 358), dar, 
ca şi în cazul altor verbe ce denumesc acţiuni magice, valoarea pe teren 
magic nu este reţinută de prima atestare. 


Săgetătură s.f. Substantivul săgetătură este răspândit pe întreg 
teritoriul românesc, cu sensul „lovitură de săgeată“ (SCRIBAN, p. 1159) 

şi forma de plural săgetături (TDRG, fasc. 15, p. 358). În zona Măcişeni, 
jud. Galaţi (anchetă proprie), termenul săgetătură are sensul „deochi“: 
„diochiu sî mai numeşti şi săgetături“. Substantivul analizat este format 
de la verbul a săgeta care are sensul „a deochea cu privirea“ (DLR, tom X, 
partea Î, p. 139). Autorii DLRM înregistrează, pentru termenul săgetătură, 
şi sensul „congestie cerebrală“ (DLRM, p. 738), ceea ce ne arată că şi acest 
termen magic a fost preluat de către terminologia medicală populară. 
În localitatea Măcişeni, jud. Galaţi (anchetă proprie), termenul săgetătură 
are implicaţii pe teren medical, însemnând „deochi“, adică boală, suferinţă 
cauzată de acţiunea malefică a ochilor. V. Butură înregistrează şi el valorile 
substantivului discutat, pe terenul medicinei populare: „nevralgie“; 
„congestie cerebrală“ (V. Butură, op. cit., p. 258). Substantivul analizat este 
atestat pentru prima oară în 1639 (v. TDRG, fasc. 15, p. 358), are formă de 
plural săgetături (dem) şi apare în ALR II/I, MN 2206, 37, fără sens magic. 


Sămăna vb. v. Semăna 
Sămănat s.n. v. Semănat 
Sămănator s.m. v. Semănator 


Sâcret-eată adj.  v.Secret-ă 


Sâncă s.f. v. Samcă 

Sâtă s.f. v. Sită 

Sbenchi s.n. v. Benchi 

Sclăi vb. v. Slei 

Scrântitură s.f. Denumeşte „o deplasare a extremității mobile a unui 


segment osos din poziţia normală faţă de articulaţia din care face parte.“ 
(DLR, tom X, partea a II-a, p. 487). Pe teren etnobotanic există două plante 
(Lysimachia numularia şi Potentiele anseriva) care poartă numele popular de 
scrântitură şi sunt folosite în tratamentul diverselor tipuri de luxaţii. 
Termenul este înregistrat, cu valoare medicală, încă din 1670 (Anon. Car.). 

Al. Borza menţionează despre această plantă: „Folosită în medicina 
populară la scrântitură şi friguri“ (Al. Borza, op. cit., p. 137); şi V. Butură 
atrage atenţia asupra utilizării acestei plante în medicina populară: „planta 
pisată şi amestecată cu grăsimi se folosea pentru tras (fricţiuni) şi legături 
la scrântitură“ (V. Butură, op. cit., p. 212). Termenul scrântitură prezintă 
variantele scrintitură, sclintitură, sclântitură, schilentitură (v. DLR) şi este 
format de la verbul a scrânti cu sufixul -tură. 


Scrise s.pl. La românii din Serbia, lon Pătruţ a înregistrat ter- 
menul scrise, cu sensul „descântec cu care se meneşte moartea cuiva“ 
(AAF, VI, p. 380). Fără valoare magică, acest cuvânt este atestat încă de la 
1608 (DLR, tom X, partea a II-a, p. 481). Se poate considera că denumirea 
acestui tip de practică magică provine de la substantivul scr;s (ă), cu sensul 
„soartă“. De obicei, acest substantiv este prezent în materialele etno- 
folclorice, mai ales, cu sensul „persoană predestinată să devină soţul sau 
soţia cuiva“ (Idem). Utilizarea la plural este dictată de faptul că termenul 
în cauză denumeşte un complex de activităţi magice care vizează 
provocarea morţii cuiva, ceea ce ne duce cu gândul la manifestări ce ţin de 
magia neagră. Credem că definirea acestei practici ca „descântec“ (vezi 
definiţia) este improprie, dat fiind faptul că avem de a face cu o practică 
având caracter malefic, ce vizează chiar provocarea morţii unui om, ceea 
ce nu este nota specifică a unui descântec. Termenul este înregistrat şi în 
ALRI/I, MN 110. 


Secret-ă adj. Provine din lat. secretus, prezintă variantele săcret, 
sicret, sâcret, săcreată, sâcreată (DLR, tom X, partea a III-a, p. 616) şi are 
semnificaţie magică prin sensurile „afurisit, blestemat“ (Idem). Alte sensuri 
ale acestui cuvânt sunt explicabile pe baza simbolisticii deosebite, din 
perspectivă populară, pe care o poartă sensul de bază „pustiu“. Sensul, 
învechit, de „loc părăsit“ este şi el conotat negativ, deoarece un astfel de 
loc se consideră „presupus a fi bântuit de duhuri rele“ (1dem). Mai mult, 
acest termen are şi sensul „diavol“, atestat în Ardeal; numeroase imprecaţii 
concretizează acest sens: „Du-te la săcretu! (DULR), Mânca-te-ar săcreata! 
(S.Fl. Marian, Înmormântarea, p. 28), Du-te la sicret! (Şez., III, p. 88), 
Mânca-te-ar sicretul (P. Coman, Glosar). Secret este atestat pentru prima 
oară în 1670 (Anon. Car.), cu sensul prim „pustiu“ (v. DLR) şi prezintă 
importanţă pentru lexicul magic prin aceea că denumeşte o caracteristică 
de tip magic. 

Semăna vb. Prin sensul „a arunca boabe de grâu, de orez, 
bomboane, stafide etc. la Anul Nou, la nuntă etc., însoţind gestul de o 
urare“, acest verb intră în cadrul lexicului magic, nu numai al celui ritual 
(v. DLR, tom X, partea a II-a, p. 662). Acţiunea denumită cu verbul a semăna 
implică atât gestul de „lovire“ cu boabe de grâu, orez etc. a celui colindat 
(elementul vegetal este purtător de energie, de valenţe magice), cât şi 
pronunţarea unui microtext cu caracter augural. Este evidentă tenta 
magică a acţiunii denumite cu verbul a semăna, care nici într-un caz nu 
urmăreşte obiective agrare, ci doreşte provocarea prosperității, a bună-stării, 
a sănătăţii etc. celui supus semănatului: „A doua zi, dimineaţa, sfârşesc 
lucrul început de cu sară, mergând pe la case cu semănatul, aruncând în 
oameni cu grâu, semănând, iar din gură felicitând“ (Elena Niculiţă- Voronca, 
Datini, |, p. 83). Pe baza acestui context se poate observa că, iniţial, acţiunea 
verbală cu caracter augural era denumită cu alt termen, nefiind inclusă în 
semănatul propriu-zis. Deci a semăna însemna, iniţial, doar acţiunea de 
aruncare a boabelor (care, de fapt, amintea de cea cu semnificaţie agrară). 
Cu timpul, cele două tipuri de acţiuni au fost privite ca părţi integrante 
ale aceluiaşi scenariu mitico-magic, denumit cu termenul 4 semăna. 
Este interesant faptul că verbul în discuţie prezintă o serie de variante, 
unele apropiate de etimon: a semena, a semina, a samana (v. DLR, tom X, 
partea a II-a, p.662). A semăna provine din lat. seminare (DEX, p.972) şi este 
atestat încă din secolul al XVI-lea, în Psaltirea Hurmuzachi, dar cu sens 
agrar; sensul pe teren magic apare în texte abia în secolul al XIX-lea. Dintre 
termenii magici proveniţi de la verbul discutat putem aminti pe semănător, 
semănat, care denumesc un actant magic, respectiv o practică magică. 
Verbul a semăna este cunoscut pe o arie întinsă, care cuprinde Moldova, 
Dobrogea de Nord şi răsăritul Munteniei (v. Ov. Bârlea, Folclorul românesc, L, 
Ed. Minerva, Bucureşti, 1981, p. 388); apare şi în ALR I, h 909, ALR II, 
h 5107, cu semnificaţie agrară. 


Semănat s.n. Scenariul mitico-magic în care se integrează acţiunea 
denumită prin verbul a semăna este, de obicei, denumit cu termenul 
generic semănat (a umbla cu semănatu; Piscu, jud. Galaţi): „Băieți s-o întors 
di la semănat“. În acest fel termenul nostru se integrează unei categorii 
terminologice formate din cuvinte ca descolindat, colindat, urat, care denu- 
mesc atât scenariul în sine, cât şi practica magică realizată; astfel semănat 
mai este definit şi ca „urare de Anul Nou, la nuntă etc., însoţită de 

aruncarea boabelor de grâu, de orez, a bomboanelor în persoana în direcţia 
căreia îi este adresată această urare“ (DLR, tom X, partea a II-a, p. 664-665). 
Credem că autorii DLR au greşit atunci când au menţionat doar sensul 
„urare“, fără a-l menţiona şi pe cel generic de „scenariu“; semănatul, 
ca şi colindatul, descolindatul, este o practică magică având actanţi specifici 
(semănători). Termenul apare prima oară în Palia de la Orăştie (secolul 
al XVI-lea), cu sens pe teren agrar; variante cunoscute sunt sămănat, 
samanat, seminat (v. DLR). Cel mai frecvent acest substantiv apare în expresia 
a umbla cu semănatul („Umbli cu samanatu; ALR I1/1, h 198); din perspectivă 
lingvistică prezintă interes şi existenţa a două variante ale formei de plu- 
ral, semănături şi semănate, dar pe teren magic nu este utilizată nici una 
dintre ele. Ca răspândire, semănat se înscrie în aria indicată pentru verbul 
a semăna (v. Semăna), fapt datorat, se pare, influenţei slave: „Semănatul se 
practică şi la ucraineni, de la care probabil s-a răspândit şi în Moldova, apoi 
Dobrogea nordică şi Muntenia răsăriteană (Ov. Bârlea, op. cit., L, p. 388). 


Semănător s.m. Avem în vedere, evident, actantul magic ce efectuează 
acţiunea denumită cu verbul a semăna (,, persoană care seamănă de Anul 
Nou“): „Se pornesc până la ziuă căte doi sau mai mulţi semănători [...] pe 
la casele oamenilor, cu semănatul“ (S.Fl. Marian, Sărbătorile, I, p. 150). 
Dicţionarele mai recente nici nu mai indică acest sens, deşi pe teren popu- 
lar el este încă utilizat, este adevărat, destul de rar (v. DEX, p.972). Ca şi 
multe alte substantive ce denumesc actanţi magici, termenul în discuţie 
este format de la verbul ce indică acţiunea (a semăna), cu sufixul de agent 
-tor (v. Colindător; v. Urător). La fel ca a semăna, semănător este înregistrat 
încă din secolul al XVI-lea, în Psaltirea Hurmuzachi, partea a II-a, p. 665). 
Asupra faptului că semănătorul este privit ca actant magic, în contextul 
ritual al sărbătorilor de iarnă, ne atrage atenţia şi un exemplu selectat de 
autorii dicționarului academic: „Colaci pentru colindători, plugari, semă- 
nători“ (ldem), în care apar trei categorii de actanţi specifici manifestărilor 
tradiţionale de iarnă, între care şi semănătorii. 


Semena vb. v. Semăna 
Seminats.n. v. Semănat 


Sgrăbunţass.m.  v.Zgrăbunţaş 

Sgriminteşs.m.  V.Zgriminţieş 


Sicret-eată adj. v. Secret-ă 

Sincă s.f. v. Samcă 

Slăi s.f. v. Slei 

Slâi vb. v. Slei 

Slei vb. Operaţiunea de topire şi turnare a cositorului, cerii 


sau plumbului a avut în perioada medievală o certă semnificaţie magică. 
Sensul de bază al termenului discutat este „a turna“, ceea ce face ca el să 
fie sinonim cu a vărsa, a turna, verbe care, alături de a topi, puteau indica 
acţiuni cu caracter magic, în contextul cărora se utilizau, după cum am 
menţionat, diverse metale, substanţe supuse unei acţiuni de schimbare a 
stării de agregare. Un text de la 1645 ne atrage atenţia asupra unui tip 
aparte de actant: „Cela ce sleieşte ceară sau aruncă cu plumbi“ (GCR, 1, 116). 
În multe cazuri, în literatura medievală actanţii erau denumiți cu ajutorul 
unor perifraze, pentru că lipseau termenii specifici (sau nu erau cunoscuţi 
de cei ce redactau diversele lucrări cu caracter religios sau juridic); mai 
este posibil ca în astfel de situaţii să avem de a face cu calchierea unor 
structuri din alte limbi. Verbul a slei provine din v. sl. sulijati (DLR, tom X, 
partea a 4-a, p. 1064); are variantele a slăi, a zlei, a slii, a slâi, a sclei, a zglei, 
a zlăi (DLR, tom X, partea a 4-a, p. 1064) şi este atestat pentru prima oară 
în secolul al XVI-lea (14emn). 


Sodomonars.m.  v.Solomonar 


Solemonar s.m. v. Solomonar 


Soloman s.m. v. Solomon 
Solomăn s.m. v. Solomon 
Solomon s.m. Termenul menţionat are sensul „solomonar“ şi a 


fost înregistrat în zonele Hunedoara, Braşov, Bihor, Bacău (ALIL, 

XXV /1976, p. 48), ceea ce înseamnă că este cel mai răspândit dintre 
termenii ce denumesc actantul obţinuţi prin conversiune. Gh. Pavelescu 
înregistrează, în Munţii Apuseni, îndemnurile unei bătrâne, adresate către 
solomonar (numit solomon), pentru a abate ploaia, grindina în altă parte: 
„Nu lăsa buholtu (puhoiu — n.n.) pe ţărânile noastre, sus, solomoane, de 
frâu“... (Gh. Pavelescu, Cercetări, p. 63). Putem menţiona şi două variante 
ale cuvântului discutat: soloman (ALIL, XXV /1976, p. 48) şi şolomăn 
(TDRG, fasc. 16, p. 456). Această din urmă variantă se poate datora influ- 
enţei cuvântului şolomonar, şi el o variantă a lui solomonar (v. Solomonar). 
Forma de plural a termenului este solomoni (ALIL, XXV / 1976, p.48). După 
cum deja am menţionat, termenul solomon a intrat în cadrul terminologiei 
actanţilor pe baza unui fenomen de conversiune: trecerea numelui propriu 
Solomon (rege biblic, protector şi al practicilor magice) în categoria substan- 
tivelor comune. Ca o sugestie: s-ar putea ca termenul solomonar să nu fie 
format direct de la numele propriu Solomon, ci de la termenul solomon 
(discutat de noi), cu sufixul -ar; este posibil ca acest cuvânt să explice mai 
bine şi unele elemente de terminologie magică: a solomoni, solomonie etc. 


Solomonars.m. „Magician care, după credinţele populare, are puterea 
dea provoca sau stăpâni anumite fenomene naturale (ploaia, grindina etc.): 
prin generalizare, vrăjitor“ (DLR, tom X, partea a IV-a, p. 1121). Definiţia 
de mai sus nu acoperă, de fapt, întreaga paletă semantică a termenului 
discutat. Alte lucrări lexicografice aduc în discuţie elemente suplimentare, 
care ne sugerează faptul că solomonarul este un actant cu mult mai com- 
plex: „Persoană care are noţiuni de astronomie, ştie să facă (sic !) calendare, 
prevesteşte vremea; vrăjitor care citeşte în stele şi căruia i se atribuie puterea 
de a stăpâni ploile, furtunile, grindina“ (DLRM, p. 783); „Solomonar nu 
indică însă numai fiinţa demonică de care ne ocupăm aici, ci are şi alte şi 
alte înţelesuri: el mai înseamnă vrăjitor, magician, înţelept, astronom, 
astrolog“ (ALIL, XXV /1976,p. 48). Termenul discutat apare pentru prima 
oară în textele româneşti la sfârşitul secolului al XVIII-lea, în prima 
versiune a țiganiadei: „Cum că sânt şolomonariu, mi-ar zice / Oamenii 
având teamă de mine / Şi m-ar cinsti, ca să nu strice / Grindina hotarele 
cu pâne...“ (apud A. Oişteanu, op. cit., p. 208). În acea primă versiune a 
țiganiadei, rămasă în manuscris, |. Budai-Deleanu oferea şi explicaţiile 
necesare pentru înţelegerea termenului: „Şolomonariu sau Solomonariu — 
iarăşi un cuvânt cu care se chiamă în Ardeal ceia care călăresc pe balauri 

şi poartă grindina (basme ţărăneşti) şi învăţătura lor o zic solomonie“ 
(bid., p. 209). Explicaţiile lui Budai-Deleanu semnalează zona de răspân- 
dire a termenului, o variantă a acestuia (şolomonar) apărută sub influența 
foneticii maghiare şi apartenenţa acestui cuvânt la lexicul popular, la 
terminologia aferentă magiei meteorologice. Evoluţia ulterioară a ter- 
menului, după cum am văzut, a dus la constituirea unei palete semantice 
mult mai bogate. Ar mai fi de observat că puţini termeni populari au avut 
parte de o primă atestare atât de bogată, din perspectivă informaţională, 
ca substantivul amintit! lată acum şi variantele acestui substantiv: 
solomânar, (ALRT II, p. 115), şolomar (TDRG, fasc. 6, p. 465), şolomonar 
(DLR, tom X, partea a IV-a, p. 124), solemonar, sodomonar (A. Oişteanu, 
op. cit., p. 224). Solomonar provine de la numele regelui biblic Solomon, cu 
sufixul de agent -ar (ALIL, XXV /1976, p. 48); după cum ne arată textele 
medievale româneşti, Solomon era privit nu numai ca autoritate religioasă, 
ci şi ca patron al diverselor tipuri de practici magice: „ştia şi cum va lega 
pre diavoli [...] şi toate vrăjile“ (DULR, 848). După opinia lui A. Oişteanu, 
magicienii populari, supuşi unor puternice persecuții, au simţit nevoia 
de a se plasa sub protecţia spirituală a regelui biblic, fapt ce îi apăra de 
primejdia de a fi socotiți eretici. Pe teren lingvistic românesc, solomonar 
a generat şi alţi termeni specifici ai lexicului magic: solomonărie, solomonăriță. 
Primul dintre aceştia denumeşte o practică magică, celălalt un actant 
magic de sex feminin. 


Solomonărie s.n. Este unalt substantiv în sufixul -e, cu sensul „vrajă“: 
„Femeile care ştiu solomonării iau câteva ouă clocite, un sul [...] şi mergând 
pe câmp îngroapă ouăle în capătul locului“ (T. Pamfile, Agricultura, p. 110). 
După cum se observă din exemplul menţionat, acest termen are forma 
de plural solomonării; etimologia substantivului analizat nu ridică pro- 
bleme, el fiind format de la cuvântul solomonar, cu sufixul -ie (DLR, tom X, 
partea a IV-a, p. 1211). Credem, ca şi în cazul altor substantive ce denumesc 
practici magice, că forma de plural s-a specializat în direcţia respectivă (a 
numirii de practici magice), în timp ce forma de singular nu mai este 
utilizată cu această valoare. Astăzi este foarte greu de făcut vreo diferen- 
ţiere între termenii înrudiţi solomonărie, solomonie, solomoneală, toţi 
denumind practici magice şi având sensul „farmec, vrajă“; doar deosebirile 
de ordin etimologic şi cele ce ţin de evoluţia semantică ulterioară mai 

permit o minimă diferenţiere între ei. Termenul discutat, solomonărie, 
este înregistrat pentru prima oară la sfârşitul secolului al XIX-lea, în DDRF. 


Solomonăriţă s.f. Cuvântul denumeşte „un solomonar de sex feminin“; 
solomonăriţa este iniţiată, după cum arată credinţele populare, de către 
„solomonarul din pustie“ şi reuşeşte, ascultând sfaturile acestuia, să 
stăpânească dezlănţuirile meteorologice („balaurul“): „Bala vine ca mielul 
şi fata-i pune căpăstrul şi deodată-i sare în spinare. Atuncea fata i-a dat 
pinteni balaurului şi sorbul furtunii i-a luat pe sus şi i-a suit până în 
nouri. Ca prin farmec, ploaia a încetat şi nourii cei negri s-au îndreptat, 
buluc, spre miazănoapte“ (P. Rezuş, Dochița împărătița. Basme şi poezii 
populare din Ţara de Sus, Bucureşti, 1972, p. 179); şi acest termen este înre- 
gistrat cu sensul „vrăjitoare“ (v. Şolomăriţă). Este format de la cuvântul 
solomonar, cu ajutorul sufixului -iță. Nu este înregistrat în TDRG, SCRIBAN, 
DULR, CADE, nici în atlasele lingvistice; nici măcar autorii DLR nu 
menţionează acest termen; totuşi I. Taloş (v. ALIL XXV /1976, p. 48), pe 
baza informaţiilor de teren, menţionează prezenţa acestui termen în mai 
multe zone din ţară (Botoşani, Făgăraş, Suceava), ceea ce ne sugerează că 
acest substantiv are o arie de circulaţie mai extinsă decât solomoniţă şi 
şolomăriță. 


Solomoneală s.f. Unalt termen cu sufixul -eală, înregistrat în Argeş, cu 
sensul „solomonie, vrăjitorie, farmece“; după cum se poate constata, acest 
substantiv este format de la verbul a solomoni, care este, în general, răspândit 
mai ales în Ardeal (cu varianta a şolomoni), dar a pătruns şi în zonele 
apropiate din nord-vestul Munteniei. Termenul solomoneală are forma de 
plural solomoneli (D. Udrescu, op. cit., p. 244) şi a fost înregistrat şi cu alte 
sensuri: „acţiunea de a solomoni“; „vicleşug, şiretlic“ (dem). Primul sens 
ne atrage atenţia asupra unei alte valori a termenului pe terenul magiei 
populare, şi anume aceea de „tip de activitate magică“, pe când cel de-al 
doilea face dovada deprecierii sensului magic al termenului în discuţie. 


Solomonesc-ească adj. Apare în sintagma şcoala solomonească (|. Muşlea, 
Ov. Bârlea, op. cit., p. 187) şi denumeşte o caracteristică de tip magic: 
„de solomonar, aparţinând solomonarilor“; conform credințelor populare, 
iniţierea actanţilor numiţi solomonari (şolomonari) se realiza într-o „şcoală“ 
despre care se crede că nu poate fi descoperită decât de unii oameni: 


243 Solomoni 


„cine dă de ea şi învaţă, se face şolomonariu, adecă măiestru peste toate 
speciile de tâlhari, sau se face greminţieş şi poartă grindina, încât, numai 
unde vrea el, bate gheaţa“ (A. Fochi, op. cit., p. 329). Tot pe teren tradiţional 
sunt înregistrate şi sintagmele echivalente şcoală solomonărească, şcoală de 
solomonărie („Cercetări folclorice“, 1, 1947, p. 105-106), care au ca element 
determinant cuvinte provenite de la numele actantului magic solomonar, 
în varianta şolomonar. Cu privire la originea termenului în discuţie se pot 
emite două ipoteze: este posibil ca el să provină de la numele propriu 
Solomon, numele regelui biblic, patron al practicilor magice, dar există şi 
posibilitatea ca acest cuvânt să provină de la termenul solomon „solomo- 
nar“ (v. Solomon). Dată fiind vechimea termenului în limbă, înclinăm să 
credem în valabilitatea primei soluţii etimologice. De reţinut că termenul 
solomonesc -ească nu este înregistrat în dicționarele limbii române. 


Solomoni vb. Verbul menţionat este format, după părerea noastră, 
de la cuvântul solomon, ce denumeşte, în Ardeal, un actant magic 
(v. Solomon). A. Scriban consideră totuşi că verbul analizat provine de la 
numele împăratului Solomon (SCRIBAN, p. 1221). Termenul referitor la 
actant a fost obţinut prin conversiunea numelui propriu Solomon în nume 
comun. Nu credem că a solomoni este format de la termenul solomonar. 
Resmeriţă oferă o soluţie etimologică fantezistă, după părerea noastră, 
considerând că acest verb provine din (lat.) Sollus maneo „tot prorocesc, 
prevestesc“ (DESLR, p. 769). Verbul menţionat prezintă şi o variantă, 
a şolomoni, care a putut apărea sub influenţa unei variante a termenului 
solomonar, şi anume şolomonar (DLR, tom XI, p. 146). Verbul analizat are 
sensul „a vrăji, a fermeca“ (DULR, p. 602); „vrăjesc, farmec, descânt, 
ca să nu se prindă farmecele sau relele de el“ (SCRIBAN, p. 1221); 
„a supune puterii vrăjilor, a vrăji, a fermeca“ (DLRLC, IV, p.171). Am 
putut înregistra forma de indicativ, prezent, pers. a III-a, sg.: (Solomo- 
narul — n.n.) „îl solomoneşte“ (pe balaur — n.n.) (|. Muşlea, Ov. Bârlea, 
op. cit., p. 188). Forma participială a verbului apare şi în opera lui I. Creangă: 
„Dar nu se poate apropie nimene de cerb, căci este solomonit...“ (1. Creangă, 
op. cit., p. 120). Cuvântul înşolomonit „fermecat“ (de solomonari — n.n.) ne 
sugerează existenţa unui derivat a înşolomoni: „participiul unui verb 
(neatestat), înşolomoni, derivat de la Solomon, cu prefixul în-“ (DA, tom II, 
partea I, p. 750); deoarece nu am înregistrat în nici un material derivatul 
pomenit, nu putem considera pe a înşolomoni element sigur de terminologie 

magică. Verbul 4 solomoni lipseşte din TDRG, care înregistrează însă 
termenii inrudiţi: solomonar (fasc. 16, p. 465), solomonie, solomonit (ldem). 


Solomonie s.f. Al. Resmeriţă înregistrează substantivul cu sensul 
„Ştiinţă drăcească“ (DESLR, p. 769), atrăgând astfel atenţia asupra faptului 
că acest termen denumeşte, ca şi vrăjitorie, fermecătorie, descântătorie, un 
anumit sector al practicilor vrăjitoreşti. Astfel de termeni sunt formaţi de 
la substantive nume de agent, ceea ce ne face să credem că solomonie poate 
proveni de la termenul solomon „vrăjitor“ (termen apărut, prin conversiune, 
din numele propriu Solomon) şi nu direct de la acest nume propriu, după 
cum indică unele lucrări (DLRM, p. 783). A. Scriban înregistrează şi 
el termenul respectiv, cu sensul „vrajă, farmec“ (SCRIBAN, p. 1221), dar 
şi cu acela de „carte de farmece atribuită lui Solomon“. Şăineanu 
reţine sensurile „vrajă“ şi „carte de farmece atribuită lui Solomon“, dar 
adaugă şi un sens nou, neînregistrat de noi pe terenul magiei populare: 
„Şcoală diabolică sub pământ unde se învaţă toate tainele naturei şi toate 
fermecele şi vrăjile“ (DULR, p. 602). Forma de plural a acestui substantiv 
este solomonii: „a umbla cu solomonii“ (SCRIBAN, p. 1221). Am înregistrat 
şi variantele termenului în discuţie: solomie, şolomonie (DLR, tom X, 
partea a IV-a, p. 1211); G.]. Pitiş indică şi o altă variantă, frecventă, în zona 
Braşovului (solomnie): „Şiştele sunt de alea de ştiu solomnii şi poate ca 
sunt ursite ele aşa“ (G.I. Pitiş, op. cit., p. 391). Asupra degradării sensului 
magic atrag atenţia unele sensuri, mai târzii, ale cuvântului analizat: 
„vicleşug“ (DLR, tom X, partea a IV-a, p. 1211); „vicleşug, şiretlic“ 
(DLRM, p. 783); „glumă“ (Lexic regional, Il, p. 84), în zona Crişana. Terme- 
nul este atestat încă din 1799 (v. TDRG, fasc. 16, p. 465) şi a suferit o 
serie de evoluţii sematice, dintre care una interesează în mod deosebit; 
iniţial, acest termen a denumit un sector al practicilor magice (acelea 
realizate de actantul numit solomon), ca şi fermecătorie (< fermecător), 
vrăjitorie (< vrăjitor), şişcărie (< şişcă), băbărie (< babă), descântătorie 
(< descântător), ghicitorie (< ghicitor), pentru ca, ulterior, prin restrângerea 
semantică produsă, acest termen să denumească doar un element al 
sectorului respectiv (o singură practică magică) şi având, în acest caz, 
sensul „farmec, vrajă“. Se poate vorbi, în această situaţie, şi de o trecere de 
la general la particular în cadrul terminologiei magice, tendinţă ceva mai 
slab manifestată însă, date fiind mult mai numeroasele exemple de trecere 
de la particular la general în cadrul sferei terminologiei studiate de noi. 

Solomonit-ă adj. Se consideră că acest termen are sensul „vrăjit, 
fermecat“ (DESLR, p. 769); „vrăjit“ (DLR, tom X, partea a IV-a, p.1211). 
Este ştiut faptul că adjectivul în discuţie provine din forma participială a 
verbului 4 solomoni, care are sensul „a vrăji“ şi prezintă varianta a şolomoni, 
de unde şi şolomonit, ca variantă pentru solomonit. Pe baza celor menţionate 
se poate observa că termenul nostru denumeşte o caracteristică de tip 
magic. Cei „solomoniţi“, conform credințelor, posedă capacităţi deosebite, 
fiind un fel de oameni însemnați: „de cei ce sunt solomoniţi nici tunetul 
nu se prinde“ (Elena Niculiţă-Voronca, Datinile,, |, p. 383); „Dar nu se 
poate apropia nime de cerb, căci este solomonit şi nici un fel de armă nu-l 
prinde“ (|. Creangă, op. cit., p. 120); .... se vede că este solomonit, întors 
de la ţâţă sau dracul ştie ce mai are, de-i aşa de primejdios“ (Ibid., p. 121). 
În timp s-a produs degradarea sensului magic şi termenul în discuţie 
a căpătat sensul „ţicnit; cu comportăment bizar”: „Boierul se purta ca un 
solomonit“ (v. DLR, tom X, partea a IV-a, p. 1211). 


Solomoniţă s.f. Acest termen are acelaşi sens ca şi solomonăriță. Ceea 
ce poate aduce el în plus este aspectul etimologic deosebit: este format de 
la cuvântul solomon „solomonar“, cuvânt ce are la bază numele propriu 
Solomon, al cunoscutului rege biblic. S-a produs un fenomen de conver- 
siune, ce a dus la trecerea substantivului propriu în substantiv comun 
(v. Solomon). Credem că termenul solomoniță, ca şi termenii şolomăriţă, 
solomonăriță, este o apariţie mai târzie în contextul terminologiei magice 
româneşti, ca urmare a presiunii exercitate pe plan lingvistic de modelul 
actanţilor de tip descântător — descântătoare, vrăjitor — vrăjitoare. Şi termenul 
solomoniță este înregistrat în ALIL, cu sensul, secundar, „vrăjitoare“ (ldem). 


Sorcovă s.f. „Beţişor sau rămurică împodobită cu flori artificiale 
de diferite culori cu care umblă copiii în dimineaţa zilei de An Nou, urând, 
în versuri speciale, mulţi ani, sănătate şi noroc, rudelor şi cunoscuţilor“ 
(DLR, tom X, partea a IV-a, p. 1246). Termenul discutat a intrat într-o serie 
de expresii: a face sorcova (I. Muşlea, Ov. Bârlea, op. cit., p. 328), a umbla 
cu sorcova (Idemi), ca o sorcovă (IL. Zanne, op. cit., IV, p.615), a merge (a se duce) 
cu sorcova (DLR, tom X, partea a IV-a, p. 1246). Obiceiul sorcovitului este 
cunoscut mai ales în sudul ţării, totuşi, el s-a dezvoltat şi în zonele nordice, 
chiar în Bucovina: „Obiceiul acesta nu e tipic pentru Bucovina. S-a răspân- 
dit într-o măsură mică pe calea cărţii, televizorului ş.a.“ (Ţara Fagilor, p. 89). 

Sorcovitul presupune două tipuri de acţiuni, lovirea rituală cu sorcova şi 
rostirea unei urări: „îi bat (actanţii-— n.n.) cu sorcova [...] rostind cuvintele: 
Sorcova, vesela, / Ca un măr, ca un păr, /Ca un fir de trandafir, / Tare ca 
piatra, / lute ca săgeata, / Tare ca fierul, / lute ca oţelul, / Să trăiţi / 
Să-nfloriţi...“ (1. Muşlea, Ov. Bârlea, op. cit., p. 329). De altfel, Ov. Bârlea 
face următoarea remarcă: „Eficienţa urării este dublată de atingerea cu 
această nuia încărcată cu virtuţi germinative, împrumutând prin această 
magie de contact puterea ei de înverzire, prosperitate şi vigoare deplină“ 
(Ov. Bârlea, op. cit., I, p. 281). Termenul provine de la cuvântul de origine 
bulgară surova (< surov „verde, fraged“; v. DMDMR, p. 434), deşi autorii 
DEX au dubii în această privinţă, dar nu oferă o opinie fermă, „probabil 
dina sorcovi (derivat regresiv)“ (DEX, p.1004). O serie de expresii, din cele 
menţionate (sau nu) ne atrag atenţia asupra degradării sensului magic 
al cuvântului discutat: e dus cu sorcova (informaţie de teren: Maltezi, 
jud. lalomiţa) „e nebun, e într-o ureche“; ca o sorcovă „care este împopoţonat“ 
(|. Zanne, op. cit, IV, p.615);a merge (a se duce) cu sorcova „a merge la sorcovit'“; 
„a umbla fără rost, a hoinări“ (DLR, tom X, partea a IV-a, p. 1246). Primele 
înregistrări ale termenului datează din secolul al XIX-lea (v. DLR), iar 
dintre derivatele sale putem menţiona pe sorcovar „copil care umblă cu 
sorcova“, 4 sorcovăi, sorcovăiță, socovişoară; este menţionat şi în ALRM II/I, 
h. 257; ALR I1/I, h 898. Deşi s-a considerat că „datina dea ura prin atin- 
gerea cu mlădiţe verzi are o răspândire mai largă în Europa“ (Ov. Bârlea, 
op. cit, |, p. 281), ceea ce constituie un argument în favoarea faptului că 
românii au putut împrumuta doar termenul de la slavi, manifestarea, 
ca atare, având o vechime mult mai mare. Variantele reţinute de dicţionare, 
pentru sorcovă, sunt sorcuvă şi sorocovă (v. DLR), ultima, probabil, prin 
contaminare cu soroc. 


Sorcovăi vb. Spre deosebire de a sorcovi, acest termen este format de 
la cuvântul sorcovă, dar cu alt sufix, -ăi (DLR, tom X, partea a IV-a, p. 1246). 
Sensul verbului este „a sorcovi“: „Rostind cuvintele [...] şi lovind încetişor 
cu sorcova pe cei din casă zic că sorcovesc sau sorcovăiesc“ (S.Fl. Marian, 
Sărbătorile, |, p. 157); „copiii [...] sorcovăiesc pe toţi cei câţi sânt în casă“ 
(DLR, tom X, partea a IV-a, p. 1246). Termenul în discuţie este înregistrat şi 
în ALR II/I, MN 109, prezintă varianta a sorocovăi şi are răspândire regio- 
nală, cuprinzând o arie ce acoperă sudul jud. Brăila şi Buzău, jud. Prahova 
şi nordul jud. Ialomiţa, unde, de fapt, este cunoscut şi verbul a sorcovi 

(exemplul oferit de S.Fl. Marian este edificator). Actanţii „sorcovăiesc 
neamurile“, „umblă din casă în casă sorcovăind pe toţi, chiar vitele“, 
„sorcovăiesc pe toţi din casă“ (1. Muşlea, Ov. Bârlea, op. cit, p. 329); credem 
că nu este vorba de oaltă acţiune magică, decât de cea denumită cu verbul 
a sorcovi, ci doar de o altă denumire a acestei acţiuni. 


Sorcovăit s.n. Spre deosebire de sorcovit, acest termen are o răspân- 
dire mai limitată, în general, pe aceeaşi zonă cu verbul 4 sorcovăi (v. Sorcovăi), 
de la care, de altfel, provine, în urma conversiunii formei de supin, fără 
prepoziţie: „Astfel umblă copiii cu sorcova de cum se zăreşte de ziuă şi 
până cam către amiază când încetează apoi cu sorcovăitul“ (S.Fl. Marian, 
Sărbătorile, |, p.160). Alte informaţii precizează timpul realizării acestei 
practici magice: „Copiii [...] au umblat în noaptea Anului Nou cu 
sorcovăitul“ (DLR, tom X, partea a IV-a, p.1247). Ca şi termenul corelat 
(sorcovit), substantivul discutat este utilizat în contexte lingvistice limitate 
(cu verbele 2 umbla, a merge, a se duce etc.; prima atestare a acestui termen 
datează din 1883 (v. DLR). 


Sorcovi vb. Denumeşte o acţiune magică integrată obiceiurilor de 
iarnă: „A ura cu sorcova“ (DLR, tom X, partea a 4-a, p. 1247). Actanţii 
sunt, în principal, copiii: „Umblă copiii cai mici [...] pe la casele oamenilor 
ca să-i sorcovească“ (S.Fl. Marian, Sărbătorile, |, p. 156). Informaţiile cu 
caracter etnologic rețin faptul că totuşi această acţiune copiii nu o efec- 
tuează la modul general: „Cu sorcova copiii intră în casă încep a sorcovi 
pe fiecare din ai casei“ („I. Creangă“, II, p. 9). Pierderea semnificaţiilor 
magice a făcut ca acest termen să însemne a bate cu băţul (v. DLR), 
pornindu-se probabil de la gestul de lovire simbolică pe care îl practică 
actanţii. Verbul a sorcovi provine, după părerea noastră, de la cuvântul 
sorcovă şi nu este împrumutat din bulgară cum sugerează autorii DLR: 
„din bg. survacan (DLR, tom X, partea a 4-a, p. 1247). 


Sorcovit s.n. Dintre dicționarele consacrate ale limbii române doar 
CADE şi DLR menţionează acest substantiv: „faptul de a soroci“; „urare 
cu sorcova“ (CADE, p. 1178); „faptul de a sorcovi“; „sorcoveală, sorcovire, 
sorcovăială, sorcovăit“ (DLR, tom X, partea a IV-a, p. 1247). Termenul 
amintit poate denumi, după cum se observă, atât un tip de activitate magică, 
precum şi o practică integrată în contextul ritual al sărbătorilor de iarnă. 

Ca practică de tip magic, sorcovitul presupune un gest (lovirea simbolică 
a cuiva cu sorcova) şi un text cu caracter augural. Uneori textele utilizate 
devin asemănătoare, mai ales în ceea ce priveşte partea finală, cu textele 
actualizate în cazul descolindelor, ceea ce trădează o mutație produsă la 
nivelul unui text magic sub presiunea unui alt tip de text magico-ritual: 
„Dă paraua gata, / De nu-mi dai paraua, / Eu îţi fur căţeaua“ (Fochi, 
op. cit, p.325). Substantivul în discuţie, provenit de la verbul a sorcovi, este 
sinonim cu sorcoveală, sorcovire, sorcovăială, sorcovăit, dar are o extensie 
spaţială mai mare decât aceşti termeni. 


Sorcuvă s.f. v. Sorcovă 


Soroci vb. „A ursi, a sorti; a descânta, a meni“ (DEX, p. 1004). 
Putem observa o oarecare imprecizie în definirea acţiunii denumite de 
acest verb, poate şi datorită faptului că ea implică atât elemente de ordin 
vrăjitoresc, cât şi de ordin divinator. Astfel, pe teren am primit şi unele 
explicaţii referitoare la verbul în discuţie: „sorocesc, însemnează că menesc 
ceva să fie aşa cum vreau eu, menesc cu un descântec pe care-l spun 
atunci“ (informaţie de teren: Borduşani, jud. Ialomiţa). În realitate, este 
vorba de o acţiune de predestinare, pe cale magică, pe care autorii DEX nu 
o reflectă în dicţionar, dar care este semnalată de alte lucrări lexicografice: 
„a fi ursit“ (DULR, p. 605); „a fi predestinat“ (DESLR, p. 772); „a sorti“ 
(DLR, tom X, partea a 4-a, p. 1252). Autorii DLR menţionează, în cazul 
sensului menţionat, două tipuri de subiect: „subiectul este de obicei 
divinitatea sau o forţă naturală“; „subiectul este omul sau o anumită 
cauză obiectivă” (1dem). În primul caz, avem de a face cu o acţiune ceţine de 
sfera predestinării, în cel de-al doilea, cu o acţiune magică, dat fiind faptul 
că ea este realizată de un actant uman, prin intermediul unei practici 
vrăjitoreşti, pe care informatorii utilizaţi o denumesc în general „descântec“. 
Pe planul divinaţiei populare, a soroci mai prezintă cel puţin două implicaţii; 
el mai poate avea sensul „a cobi“ (DLR, tom X, partea a 4-a, p. 1252), 
cu răspândire regională însă, şi, în plus, apare şi în componenţa expresiei 
a soroci boabele (ldem), cu sensul „a da în bobi“. Verbulanalizat este format 
de la cuvântul soroc (v. DLR); este atestat în secolul al XVI-lea (DERS) şi 
a generat un alt termen al lexicului magic, a însoroci. 


249 Spor 


Spiriduş s.m. Autorii DLR indică două soluţii etimologice diferite: 
spirit, cu sufixul -uş sau lat. spiritus (DLR, tom X, partea a IV-a, p. 1378); 
credem că soluţia corectă este cea care indică etimonul latin, mai ales 
dacă avem în vedere existenţa şi în alte limbi a reflexelor termenului latin: 
spirytusek (pol.) (v. DEX, p. 1010). lermenul analizat denumeşte „o fiinţă 
supranaturală închipuită sub forma unui drac mic (vioi şi poznaş), despre 
care se spune că ar fi în slujba vrăjitorilor şi a diavolului“ (dem); „Spiriduşul 
sau spirituşul este un drăcuşor [...] sau întruchiparea acestuia într-o vietate 
văzută sau nevăzută“ (T. Pamfile, Duşmani, p. 81). Acest termen are şi un 
alt sens pe teren magic, şi anume acela de „element magic“: „amuletă care 
reprezintă un spiriduş“ (v. DLR). Desacralizarea sensului principal a dus 
la dezvoltarea altor sensuri, dintre care remarcăm în mod deosebit unul: 
„epitet pentru un copil vioi, inteligent şi foarte zburdalnic sau pentru o 
persoană sprintenă şi foarte isteaţă“ (DLR, tom X, partea a IV-a, p. 1378). 
Se poate remarca, în general, un anumit model de evoluţie semantică, am 
zice, comun, în cazul unor cuvinte ca spiriduş, potcă, fapt. Termenul este 
atestat pentru prima oară în secolul al XIX-lea, apare şi în ALR [1/I, MN 17, 
ALRMII/I, h 76 (cu sensul „omuşor'). Un singur derivat ar fi de remarcat, 
spiriduşă, dar acesta nu este utilizat pe teren popular, fiind o creaţie cultă 
(Idem). Din punct de vedere lingvistic interesează şi faptul că acest termen 
are numeroase variante: spirituş, spirtuş, spărătuş, schiliduş, schiriduş, 
spirituş. Din perspectivă etnologică, mitologică spiriduşul prezintă 
numeroase implicaţii, dintre care menţionăm câteva: „Spiriduşul are, 
de obicei, o înfăţişare antropomorfă“ (DMDMR, p. 435), fapt ce i-a determi- 
nat pe unii etnologi să vadă „în acest mitologem reflexele homunculului 
alchimiştilor medievali“ (1dem). Spiriduşul este întrebuințat, după credin- 
ţele populare, de către vrăjitoarele şi ţigăncile care se ocupă cu ghicitul 
(v. Superstițiile, p. 227). Interesant este şi faptul că, în cazul căluşarilor, 
„vătaful se spune că are spiriduş, încât nu-l poate întrece nimeni” (A. Fochi, 
op. cit., p.39). 


Spirituş s.m. v. Spiriduş 


Spor s.n. Sinonim cu mană, bun, rod, apare în expresia a lua sporul 
„a lua mana“, care are, după cum uşor se observă, implicaţii pe teren 
magic. Autorii DEX indică pentru acest cuvânt şi sensul „abundență, 
belşug, prosperitate“ (DEX, p. 1011), care poate ajuta la clarificarea 

prezenţei substantivului spor în cadrul terminologiei magice. Ca şi mana, 
sporul se poate lua prin diverse practici malefice: „Pentru a lua sporul 
actanţii se duc prin grâne, adună în mâna stângă picături de rouă şi 
rostesc următoarea formulă: Nu strâng roua, ci sporul sau laptele de 
la vita cutăruia“ (A. Fochi, op. cif., p. 296). Există şi o serie de practici 
magice de stimulare a sporului, după cum atestă credinţele populare: 
„De Sf. Gheorghe se pun brazde verzi în care se înfig crengi de salcie pe 
casă, pe pragul uşii, pe stâlpul porţii, după uşă pentru belşug în fânețe şi 
sporul laptelui la vaci“ (Ibid., p. 290). Şăineanu menţionează expresia a lua 
sporul cu sensul „a paraliza cuiva acţiunea, a-l reduce la neputinţă“ 
(DULR, p. 610); lingvistul bucureştean adaugă „aluziune la babele vrăji- 
toare, care iau mana vitelor“ (demn). Se poate observa trecerea, în cazul 
expresiei menţionate, de la particular la genera; explicaţia lui Şăineanu 
nu face altceva decât să consemneze o situaţie de fapt, o evoluţie petrecută 
peterenul limbii populare. Termenul spor denumeşte, după cum am văzut, 
un element cu valoare magică şi provine din vsl. sporu (DULR, p. 610). 
Derivatele acestui cuvânt, a spori, sporiş, spornic nu au, în general, implicaţii 
pe teren magic, cu posibila excepţie a lui sporiş, despre care Şăineanu 
menţionează: „planta e cu spor la anumite boale“ (Idem), iar Valer Butură 
consemnează: „în sudul Transilvaniei, bătrânii o puneau în fundul carului, 
când cărau grâul; se punea în stoguri ca să fie grâul cu spor“ (V. Butură, 
op. cit., p.223). 


Stânge vb. v. Stinge 


Stinge vb. Acest verb provine din (lat.) stinguere (TDRG, fasc. 16, 
p.508; SCRIBAN, p. 1243; DLRM, p. 802); atlasele lingvistice înregistreză 
verbul amintit, fără însă a pune în valoare întotdeauna semnificaţiile 
lui pe teren magic: ALR [1/I, h. 244, h. 282, MN 6895, 12, MN 3880, 132; 
ALR SN, III, h. 807. Tiktin menţionează şi o variantă a acestui termen 
(a stânge), răspândită în Moldova şi Banat (TDRG, fasc. 16, p. 508). Verbul 
analizat este atestat pentru prima oară într-o tipăritură de la 1551, fără 
semnificaţie pe teren magic (dem). 

Am înregistrat două expresii cu verbul menţionat (a stinge cărbuni, a stinge 
frigarea), expresii ce interesează magia populară românească: a stinge 
cărbunii „a descânta de deochi“ (DULR, p. 105): „Baba i-a stâns cărbunii ca 
sî-i treaci diochiu“ (Cuca, jud. Galaţi; anchetă proprie). DLR înregistrează 

expresia a stinge cărbuni cu sensul „a arunca în apă cărbuni aprinşi rostind 
anumite cuvinte care se consideră că alungă deochiul“ (DLR, tom X, 
partea a V-a, p. 1599). Operaţiunea magică de stingere a cărbunilor este 
răspândită pe întreg teritoriul românesc şi este înregistrată de noi pe 
teren în zonele Piscu, Cuca, Viile (jud. Galaţi). De asemenea, în zona Corod- 
Matca din jud. Galaţi expresia a stinge cărbunii este cunoscută cu sensul 
„a descânta de deochi“ (v. Monografia comunei Matca, p. 95). E. Petrovici 
înregistrează expresia şi la românii din Serbia, zona Jdrela (ALRT II, p. 6), 
precum şi în zona Sibiu (Ibid., p. 71). Dacă L. Şăineanu aprecia că stingerea 
cărbunilor este îndreptată contra deochiului (fapt confirmat, în general, 
de materialele de teren), Hasdeu crede că „stingerea cărbunilor fiind, după 
credinţa poporului, vindecătoare de orişice boală grabnică, mai fiecare 
româncă de la ţară o ştie şi se foloseşte de dânsa“ (B.P. Hasdeu, 
Etymologicum,, |, p. 373). Hasdeu a intuit faptul că stingerea cărbunilor 
a devenit cu timpul sinonimă cu operaţiunea de descântare, pentru di- 
verse afecţiuni; aceasta poate şi explică marea răspândire a expresiei men- 
ţionate şi în alte zone decât cele amintite: în nordul Moldovei (A. Gorovei, 
op. cit., IL, p.293), la românii din Moravia (lbid., p. 250), în Muntenia 
(C. Rădulescu-Codin, Literatură, p. 552), în Vâlcea (Gr. Tocilescu, Chr. N. Ţapu, 
op. cit., IUL, p. 166), în Teleorman (Ibid., p. 268), în Maramureş (V. Stețko, 
op. cit., p.62). 

Expresia a stinge frigarea este mai puţin răspândită; a stinge frigarea 
„a pune frigarea“: „(Vrăjitorii — n.n.) se ocupă cu ursitele, sting frigarea, 
fac pe ursită cuiva ca să-şi viseze perechea şi o aduc călare pe prăjină“ 
(A. Fochi, op. cit., p. 6). Materialele studiate ne-au permis să o localizăm 
în câteva zone: jud. Vaslui (PPR, II, p. 402), Dobrogea, Ilfov (A. Fochi, 
op. cit., p. 6). Se pare că aria de răspândire a acestei expresii este limitată la 
estul şi sudul Moldovei, Dobrogea şi o parte a Munteniei. 


Strădomaş s.n. v. Surdumaş 
Strâcă vb. v. Strica 
Strâcat-ă adj. v. Stricat-ă 


Strâgare s.f. v. Strigare 

Strâgă s.f. v. Strigă 
Strâgoi s.m. v. Strigoi 
Strica vb. Prezintă şi varianta a strâca (ALRT II, p. 43) şi provine 


din (lat.) extricare (TDRG, fasc. 17, p. 528; SCRIBAN, p. 1261; DLRM, 
p.808). Scriban notează şi zona de circulaţie pentru varianta menţionată: 
„în Nord, strâc «vatăm, fac rău» (SCRIBAN, p. 1251). Termenul este 
răspândit pe întreg teritoriul românesc, după cum atestă şi numeroasele 
înregistrări din atlasele lingvistice: ALR 1/[, h. 142; ALR I1/I, h. 274; 
MN 2216,40; ALR SN, I, h. 215, h. 230, h. 244; ALR SN, II, h. 426; ALR SN, 
III, h. 674; ALR SN, IV, h. 992, h. 1188; ALR SN, V, h. 1341, h. 1458. Prima 
atestare a termenului discutat datează din secolul al XVI-lea, din anul 
1551 (v. TDRG, fasc. 17, p. 527-528), dar ea nu se referă la sensul pe teren 
magic, care, după cum am văzut, este cunoscut în Muntenia şi Transilvania. 
Verbul menţionat a fost înregistrat cu următoarele sensuri, pe teren magic: 
„a produce pagube“ (prin vrăji, farmece): „Mana îi bunu din lapte, moroan- 
cele, strâgile numa vede cu ochii de departe şi strică vitele“ (Gh. Pavelescu, 
Cercetări, p. 107); „a dezlega, a desface farmece, blesteme“ (DLRM, p. 808): 
„Strică, mândro, ce-ai făcut, / Nu mă ţinea om pierdut“ (PP, p. 63). Termenul 
este cunoscut în Muntenia şi în Transilvania (v. ALRT II, p. 39, p. 43, 
p. 242; D. Udrescu, op. cit., p. 250). A strica are, după cum am văzut, două 
sensuri care interesează cercetarea noastră, sensuri opuse: pe de o parte 
se indică o acţiune de rupere magică a echilibrului natural (sensul 1); pe 
de altă parte, este indicată o acţiune cu sens reparator, de înlăturare a 
efectelor unei acţiuni cu caracter malefic (sensul 2). Credem că la baza 
existenţei celor două sensuri se află un element ce ţine de mentalitatea 
populară: a strica indică, indiferent de situaţie, o acţiune de dezechilibrare, 
de rupere a echilibrului existent la un moment dat; dacă echilibrul natu- 
ral era deja perturbat de o acţiune cu caracter malefic, a strica poate căpăta 
în acest context valenţe reparatorii. Dintre derivatele termenului discutat 
merită atenţie cuvântul stricător, „persoană care pune la cale răul cuiva 
prin descântece sau vrăji“ (dem), deoarece indică un actant magic uman, 
înregistrat doar în zona Argeş; să adăugăm că Gh. Pavelescu (Mana, p. 80) 
menţionează un cuvânt stricător, care însă denumeşte o fiinţă mito- 
folclorică. 

Stricat-ă adj. În general, dicționarele mai cunoscute nu menţionează 
valoarea magică a acestui cuvânt, astfel încât înregistrările pe teren 
mitofolcloric se dovedesc de maximă importanţă. În zona Argeş, Udrescu 
menţionează acest termen cu sensul „vătămat sau îmbolnăvit prin vrăji şi 
descântece“ (D. Udrescu, op. cit, p. 250), ceea ce înseamnă că adjectivul 
stricat denumeşte o caracteristică de tip magic: „Am fost de mi-a descântat 
pentru întorsura vitelor stricate“ (Idem). De remarcat prezenţa termenului 
întorsură, în acest context, care denumeşte o contraacţiune magică de 
refacere a unui echilibru perturbat de o acţiune cu caracter malefic. Pentru 
a înţelege evoluţia semantică a acestui cuvânt, este util un exemplu din 
zona Bălţi (Basarabia), înregistrat de E. Petrovici: „Cel giebos se numeşte 
strâca di same“ (ALRT, II, p.181). Expresia menţionată (stricat de samcă), 
îl denumeşte pe cel care a căpătat infirmitatea menţionată în urma (crede 
poporul!) acţiunii malefice a demonului numit samcă (v. Samcă). Asupra 
pierderii treptate a semnificaţiilor magice ale cuvântului discutat ne atrag 
atenţia şi textele medievale româneşti, în care stricat apare cu sensul 
„infirm, cu un defect corporal“, fără a se mai indica posibilul actant, ca în 
expresia înregistrată de Petrovici: „Nu pot certa [...] stricații şi betegii“ 
(Pravila Moldovenească, apud DA, tom I, partea 1, p. 584). Termenul are 
varianta strâcat (în Moldova), provine de la forma participială a verbului 
a strica şi este atestat prima oară în secolul al XVII-lea (v. DA). 


Stricător s.m. Acest termen denumeşte un actant magic malefic (sen- 
sul iniţial este, de fapt, „cel care strică“; v. DLR, tom X, partea a V-a, p. 1732): 
„persoană care pune la cale răul cuiva prin descântece sau vrăji, aducând 
boală în vite ori în casă, unelteşte moartea ori paguba cuiva“ (D. Udrescu, 
op. cit., p. 250); „Am fost să-mi descânte pe întorsură asupra stricătorului, 
care mi-a luat mana vacilor“ (Idem). Substantivul stricător este cunoscut, 
ca denumire de actant magic, doar în zona Argeş. Gh. Pavelescu înregis- 
trează un plural, stricători (în Ardeal), dar în acest caz avem de a face cu 
fiinţe mitofolclorice, nu cu actanţi magici umani; de altfel, C. Tudose 
clarifică lucrurile mentionând existenţa, în nordul Transilvaniei, 
a cuvântului stricători (un plural) „fiinţe rele care strică“ (C. Tudose, 
op. cit., p. 303). Forma de plural este stricători, ca şi în cazul fiinţelor 
mitofolclorice. Substantivul stricător este format de la verbul a strica, 
cu sufixul -tor; nu are derivate pe teren magic şi este consemnat pentru 
prima oară în Pravila de la Govora (1642), dar fără sens magic (v. TDRG, 
fasc. 17, p. 528). 

Stricătură s.f. Substantivul stricătură este înregistrat în zona Ciume- 
ghiu-Salonta (ALR 1, h. 1398, 315), cu sensul „vrajă“ (făcută cuiva); este 
format de la verbul 4 strica, cu sufixul -(ă)tură, şi are forma de plural stricături 
(DLR, tom X, partea a V-a, p. 1732); prima atestare datează din 1642 
(v. TDRG, fasc. 17, p.528). După cum se ştie, verbul a strica prezintă o serie 
de implicaţii interesante pe terenul magiei populare, unele dintre 
substantivele formate de la rădăcina sa fiind, la rândul lor, elemente de 
terminologie magică: stricător „fiinţă care pricinuieşte rău cuiva prin 
descântece sau vrăji“ (dem); stricat (despre oameni şi animale) „vătămat 
sau îmbolnăvit prin vrăji şi decântece“ (D. Udrescu, op. cit., p. 249). 
Substantivul analizat, stricătură, nu este înregistrat şi cu sensul „boală“, 
aşa cum apar stricat şi stricare (v. DLR). În Argeş substantivul stricare este 
definit ca „vătămare, boală trimisă cuiva prin descântece“ (D. Udrescu, 
op. cit., p. 249). Este posibil ca şi stricătură să fi avut implicaţii pe terenul 
medicinei populare, cunoscut fiind procedeul de a denumi, cu acelaşi 
cuvânt, şi practica magică şi boala provocată, conform credinţei populare, 
deea (v. Făcut; Făcătură; Fapt; Dătătură etc.), dar materialele cercetate nu 
ne-au oferit dovezi clare. 


Strigare s.f. După autorii DEX, acest substantiv denumeşte 
„acţiunea de a striga şi rezultatul ei“ (DEX, p.1028); pe teren mitofolcloric, 
cuvântul strigare denumeşte un tip de practică magică, de obicei cu caracter 
malefic. Strigarea poate fi cauza mai ales a deochiului, care poate fi indus 
şi pe cale verbală, după cum menţionează credinţele: „Deochiul se poate 
provoca prin simpla uitătură sau cu vorba“ (L.A. Candrea, Folclorul, p. 185). 
Descântecele menţionează adesea strigarea printre posibilele cauze ale 
îmbolnăvirii: „Deochi de vânt [...], / Deochi de multe / Şi mărunte, / De 
strigare, / Restrigare“ (S.Fl. Marian, Naşterea, p. 39). În unele descântece 
se acţionează special contra strigării; descântătoarea, în timpul actului 
magic de stingere a cărbunilor (v. Stinge), are în vedere mai multe posibile 
cauze. Aruncând primul cărbune aprins în apă ea zice „asta-i de potcă“ 
(L.A. Candrea, Folclorul, p. 196), la al doilea „ăsta-i de deochi“ (Idem), 
iar la al treilea „ăsta-i de mirare, de strigare, de căscare (dem). Alteori 
practica stingerii cărbunilor vizează direct strigarea, ca principală cauză 
a bolii: Strâng toate strigările, / Toate deocherile“ (Nicoleta Coatu, Structuri 
magice tradiționale, Ed. All, Bucureşti, 1997, p. 261). Strigarea figurează şi 
printre cauzele ipotetice ale afecțiunii numite popular băşică, astfel încât 

şi în descântecele de băşică apare termenul amintit: „Beşică din căscare / 
Beşică din strigare / Beşică din deochiere“ (bid., p. 264). Cuvântul strigare 
prezintă în Ardeal şi Moldova varianta strâgare, provine de la verbul 
a striga (prin conversiunea formei de infinitiv lung) şi constituie o prețioasă 
mărturie asupra valenţelor magice ale vorbirii, aşa cum apar ele în credin- 
ţele populare. 


Strigă s.f. Termen înregistrat cu sensul „strigoaie“ („vrăji- 
toare“ — n.n.) (DLR, tom X, partea a V-a, p. 1741) şi care are forma de 
plural strige (Gh. Pavelescu, Cercetări folclorice, p. 122 ) sau strigi (AAF, 
VII, p. 107). Tiktin menţionează şi varianta moldovenească strâgă (TDRG, 
fasc. 17, p. 529), dar, după cum observă Gh. Pavelescu în materialele 
citate, această variantă este răspândită şi în Ardeal. Faptul că acest termen 
denumeşte un actant magic uman este confirmat de diverse contexte: „Strigele 
şi strigoii sunt oamenii ca toţi oamenii“ (|. G. Sbiera, Poveşti, p. 316); 
„Sunt strige din sat...“ (AAF, VII, p. 107). Cuvântul strigă apare, ca denumire 
pentru un actant magic, şi în Descriptio Moldaviae a lui Cantemir: „O vră- 
jitoare bătrână care prin puterea ei drăcească omoară [...] pe copiii 
nou-născuţi“ (D. Cantemir, Descriptio Moldaviae, Ed. Academiei, Bucureşti, 
1973, p. 343). Termenul în discuţie este înregistrat pentru prima oară în 
1586 (DERS), dar cu sensul „fiinţă mitofolclorică“; cu acelaşi sens, apare 
şi în ALR [1/I, h. 213 şi ALR SN, III, h. 744; h. 751, precum şi în textele 
vechi româneşti (Crestomaţie de literatură română veche, |, Ed. Dacia, 
Cluj-Napoca, p. 225; text de la 1636). În textele culese pe teren popular 
vom regăsi, de asemenea, acest sens: „un fel de demon care deoache“ 
(AAF, VII, p. 174) Credem că se poate vorbi de un transfer terminologic 
prin care terminologia actanţilor magici a contribuit la îmbogățirea 
lexicului referitor la fiinţele mitofolclorice. Termenul discutat prezintă 
două derivate ce interesează cercetarea noastră: strigoi, strigoaie. Deşi 
Cantemir indică un etimon grecesc pentru strigă, considerăm că el provine 
din (lat.) striga (v. TDRG, fasc. 17, p. 529). 


Strigoaică s.f. Referindu-se la unele aspecte ale mentalităţii populare, 
Coşbuc atrage atenţia asupra unei confuzii terminologice (la prima 
vedere), utilizarea de termeni comuni pentru a denumi unele fiinţe 
mitofolclorice şi o serie de actanţi umani: „ţăranii cam amestecă lucrurile, 
numindu-i strigoi şi pe unul şi pe altul, ba numeşte strigoi — şi mai ales 

strigoaice — şi pe vrăjitorii cei ce se îndeletnicesc numai cu chiţibuşuri, cu 
luarea manei, cu furatul somnului copiilor, cu descântece şi alte 
solomonării mai lesne de făcut“ (G. Coşbuc, Elementele, p. 329). DLR îl 
înregistreză cu sensul „strigoaie“ („vrăjitoare“ — n.n.): „Ploile lungi [...] 
se întâmplă [...] când moare vreo strigoaică, adică o femeie vrăjitoare“ 
(T. Pamfile, Văzduhul, p. 108). Tiktin înregistreză acest cuvânt doar cu 
sensul „fiinţă imaginară“ (TDRG, fasc. 17, p.530). Ar mai trebui menţionată, 
în cazul acestui cuvânt, o evoluţie semantică normală, produsă la nivelul 
termenilor ce denumesc actanţi magici de sex feminin: strigoaică, prin 
degradarea sensului magic, mai poate însemna şi „femeie urâtă şi rea“ 
(DLR ms). Termenul este înregistrat la, singular, în DLRLC, cu sensul 
„vrăjitoare“ (DLRLC, IV, p. 264). Forma de plural este, după cum s-a 
remarcat, strigoaice. Nu am găsit vreun derivat al acestui cuvânt pe terenul 
magiei populare. Credinţele populare menţionează ca principală 
activitate a acestor actanţi „luatul manei“: de Sf. Gheorghe se pun brazde 
verzi, „ca să nu ia strigoaicele mana de la vite (A. Fochi, op. cit., p. 291). 
Termenul este folosit în Transilvania, după cum subliniază Coşbuc şi 
Gh. Pavelescu. Analiza etimologică ne arată că termenul discutat este 
format de la strigoi „vrăjitor“, cu sufixul -că. 


Strigoaie s.f. Gh. Pavelescu atrage atenţia că, în Ardeal, „vrăjitorii 
de mană sunt cunoscuţi, în general, sub numele de strigoi sau strigoaie“ 
(Gh. Pavelescu, Mana, p. 79). O observaţie asemănătoare făcea şi Coşbuc 
(v. Strigoi). Termenul strigoaie nu denumeşte, în acest caz, o fiinţă mito- 
folclorică, ci un actant magic uman, după cum ne confirmă şi următorul text: 
„Ştii ce? zise Cristea, la noi este o ţigancă strigoaie“ (|. Pop-Reteganul, 
op. cit., p. 486). Şi autorii DLR atrag atenţia asupra acestui sens: 
„Judecându-le pe unele biete femei bătrâne [...], anume că sunt strigoaie 
şi fermecătoare, le ardea de vii“ (text de la 1841; v. DLR, tom X, partea 
a V-a,p. 1744). Prezenţa acestui substantiv ce denumeşte o fiinţă imaginară, 
în cadrul terminologiei actanţilor, ne indică una dintre cele mai interesante 
surse de îmbogăţire a terminologiei magice populare româneşti, şi anume 
terminologia fiinţelor mitofolclorice; amintim că şi terminologia magică 
va contribui la apariţia unor termeni din domeniul fiinţelor imaginare. 
Termenul este format de la strigă „vrăjitoare“, cu sufixul -oaie şi mai 
are sensul „om rău, ursuz“, „bătrân cu apucături ciudate“: „Chiriţoaie, 
ră (rea — n.n.), strigoaie“ (V. Alecsandri, Teatru, apud DLR, tom X, 

partea a V-a, p. 1744). În textele vechi, de factură religioasă, cuvântul 
strigoaie avea şi sensul livresc „zeitate“ (Idem). 


Strigoi s.m. G. Coşbuc atrăgea atenţia asupra utilizării unor sub- 
stantive ce denumesc fiinţe mitofolclorice pentru a denumi actanţi magici 
(G. Coşbuc, Elementele, p. 329). Se poate remarca uşor că, la data menţionării 
de către Coşbuc a confuziei terminologice amintite, termenul strigoi avea 
două sensuri: „fiinţă mitofolclorică“, „actant magic“. Şi unele lucrări 
lexicografice sugerează că strigoi poate denumi un actant magic uman: 
strigoi „vrăjitor“ (SCRIBAN, p. 1252); „om născut sub zodii rele, care este 
în legătură cu diavolul şi se ocupă cu vrăji şi farmece“ (DLRLC, IV, p. 264). 
Gh. Pavelescu menţionează şi sensul „vrăjitor de mană“: „vrăjitorii 
de mană sunt cunoscuţi, în general, sub numele de strigoi sau strigoaie“ 
(Gh. Pavelescu, Mana, p. 79). Tiktin indică prima atestare a termenului 
într-un text de la 1652 (Îndreptarea legii) cu sensul „fiinţă mitofolclorică“ 
şi înregistrează o variantă a substantivului analizat, strâgoi (TDRG, 
fasc. 17, p. 530). Forma de plural este strigoi (Idem); putem menţiona, de 
asemenea, o serie de derivate pe terenul magiei populare: a strigoia 
„a vrăji“, strigoaie şi strigonică, ambele cu sensul „vrăjitoare“. Termenul 
strigoi provine de la substantivul strigă „fiinţă imaginară care torturează 
copii mici noaptea, ia laptele de la vaci“ (Anca Irina Ionescu, Lingvistică şi 
mitologie, Ed. Litera, Bucureşti, 1978, p. 131). Nu trebuie să trecem cu vederea 
nici participarea acestui termen la constituirea unor compuse sau con- 
strucţii perifrastice, cu sensul „solomonar“: strigoi de ploaie, strigoi care poartă 
ploile (A. Oişteanu, op. cit., p. 224). Nu este lipsită de interes o însemnare a 
lui T. Pamfile: „ţiganii care deoache se numesc strigoi“ (T. Pamfile, 
Duşmanii, p. 133); în acest caz, termenul strigoi are sensul „deochetor”“ 
şi se apropie, în plan semantic, de termenul moroi; ambii termeni sunt 
preluaţi de terminologia magică populară din cadrul terminologiei fiinţelor 
mitofolclorice. Substantivul strigoi este răspândit pe întreg, teritoriul 
românesc cu sensul „ființă mitofolclorică“ (v. ALR, I1/I, h. 213, MN, 2712; 
89; ALR SN, II, h. 300; ALR SN, III, h. 744; ALR SN, V, h. 1289), cu valoare 
pe teren magic, este utilizat doar în anumite zone: strigoi „deochetor“, 
în sudul Moldovei, strigoi de ploaie „solomonar“, în zona Drăguş (Ştefania 
Cristescu-Golopenţia, Gospodăria, p. 93); strigoi „vrăjitor“, în Ardeal 
(v. G. Coşbuc, Elemente, p. 329). 

Strigoi de ploaie s.comp. Ştefania Cristescu-Golopenţia înregis- 
trează acest termen în Drăguş (Făgăraş), cu sensul „solomonar“ (Ştefania 
Cristescu-Golopenţia, Gospodăria, p. 93). În legătură cu acest termen putem 
menţiona şi forma de plural, strigoi de ploi: „în Drăguş cred (oamenii n.n.) 
în strigoi de ploi. Aceştia sunt născuţi ca să oprească sau să pornească 
ploile“ (Idem). Putem remarca faptul că autoarea amintită a depistat, 
pentru acest termen, şi o construcţie perifrastică echivalentă: strigoi care 
poartă ploile (bid., p. 94). Ca şi în cazul substantivului moroi, putem atrage 
atenţia asupra deosebitei implicări a cuvântului strigoi (care, iniţial, denu- 
mea o fiinţă imaginară) în domeniul magicului, el având sensurile 
„deochetor“, „vrăjitor“, cât şi „solomonar“ (v. Strigoi de ploaie). 


Strigoia vb. Termenul respectiv este înregistrat de Ov. Densusianu, 
cu sensul „a vrăji“: „Pe cutare / L-a strigoiat“ (Ov. Densusianu, op. cit., p. 292). 
Lingvistul bucureştean nu menţionează şi etimologia termenului respectiv; 
credem că a strigoia provine de la cuvântul strigoi „vrăjitor“, deci actant 
magic, aşa cum ne indică şi opiniile lui Coşbuc (v. Strigoi). În acest fel se 
elimină o confuzie etimologică, a strigoia nefiind format de la termenul ce 
denumeşte o fiinţă mitofolclorică; verbul discutat denumeşte acţiunea 
magică realizată de un actant uman denumit strigoi (în urma unui trans- 
fer terminologic). A strigoia este înregistrat în Ardeal) în lucrările lexico- 
grafice consacrate nu apare, deşi termenul de la care provine (strigoi) este 
înregistrat în toate dicționarele importante. Explicaţia ar putea ţine şi de 
faptul că, în foarte puţine lucrări, strigoi apare şi cu sens magic („vrăjitor“), 
a strigoia valorificând tocmai acest sens al termenului strigoi. 


Supuss.n. Termenul este înregistrat cu sensul „farmec ce se pune 
în calea cuiva ca să calce pe el“ (Ov. Densusianu, op. cit., p. 261): „Fapt în 
cale, / Fapt aruncat în cărare, / Fapt supus“ (S.FL. Marian, Vrăji,, p. 219). 
După cum se poate observa contextul de mai sus ne indică sintagma din 
care făcea parte, iniţial, supus; de altfel, Densusianu discută atât despre 
supus, cât şi despre fapt supus. Lingvistul bucureştean atrage atenţia şi asupra 
verbului a supune „a pune sub“; în acest fel se poate mai uşor explica 
sintagma fapt supus, care, prin eliziunea termenului regent, va duce la 
utilizarea pe teren magic a termenului supus. Forma de plural a acestui 
termen este supusuri (CADE, p. 1236) sau supuse (TDRG, fasc. 17, p. 556). 
Ca şi alţi termeni ce denumesc practici magice, supus prezintă 

disponibilităţi şi pentru terenul medicinei populare. Candrea înregis- 
trează forma de plural supusuri, cu sensul „boale provenite din farmece“ 
(CADE, p. 1236): „Bine spălat-o de adusuri şi de supusuri“. Nu numai 
forma de plural are sensul „boală“, ci şi cea de singular, după cum atestă 
un descântec de supus înregistrat de Gorovei (A. Gorovei, op. cit., Il, p. 190). 
Substantivul supus este atestat încă din 1660 (TDRG, fasc. 17, p. 556), ceea 
ce probează şi vechimea procedeului utilizat de terminologia magică, 
de a obţine noi elemente din sintagme; supus provine, prin conversiune, 
din forma de participiu a verbului a supune. 


Surdumacis.m.  v.Surdumaş 


Surdumaş s.m. Lazăr Şăineanu defineşte acest substantiv cu sensu- 
rile „sfaiog“; „erupţiune la cap la copiii de ţâţă“ (DULR, p. 630); în DLRM, 
surdumaş este dat cu sensul „larva gândacului numit sfaiog“ (DLRM, p. 824). 
Al Rosetti defineşte substantivul analizat astfel: „Un fel de vierme miriapod 
care trăieşte în umezeală“ (Al. Rosetti, op. cit, p. 71). În fapt, credinţele 
populare consideră că acest vierme este cel care provoacă boala numită 
surdumaş(i). Apartenența acestui cuvânt la lexicul magic este dată de 
existenţa sensului „plantă de leac“ pentru boala cu acelaşi nume 
(SMPTRE, p. 68). Nici Butură, nici Borza nu oferă informaţii în această 
direcţie. Termenul discutat prezintă câteva variante: strădomaş, surdumaşi 
(A. Gorovei, op. cit., Il, p.488), surdumaci (AL. Rosetti, op. cit., p. 71), surdomaş 
(DLRLC, IV, p. 317), surtumaşi (DLRM, p. 821); Şăineanu consideră acest 
termen cu etimologie necunoscută (v. DULR), în timp ce alte lucrări lexi- 
cografice indică, după părerea noastră, corect, un etimon slav: sb. srdomaşi 
(DLRM, 824). L.A. Candrea menţionează, pentru vindecarea bolnavului 
de surdumaş, un tratament bazat pe ceea ce numeşte „misticismul 
numerelor“; în acest caz este vorba de simbolistica cifrei 9: „De surdumaşi 
se descântă în judeţul Gorj cu şase linguri, un pieptene, un făcăleţ şi un 
cuţit (= nouă bucăţi)“ (L.A. Candrea, Folclorul, p. 432). 


Surdumaşi s.m.  v.Surdumaş 
Studeniţă s.f. Şi în cazul acestui substantiv avem de a face cu 


denumirea unei plante de leac folosită ca tratament în boala cu acelaşi 
nume: „boală de gingii“; „plantă cu flori albe“ (DULR, p. 622). Şăineanu, 


Studiniţă 260 


după cum se observă, indică cele două sensuri fundamentale pentru 
cercetarea noastră, dar nu explică legătura dintre ele. În schimb Valer 
Butură indică în mod clar întrebuinţările plantei numită popular studeniță 
şi legătura strânsă dintre cele două sensuri: „plantă mică din familia 
corvophyllaceae, cu tulpina repentă şi flori verzui; creşte prin locurile pie- 
troase din zonele înalte“. După cum arată şi numele, se întrebuinţează 
la studeniţă, „boală de gură când se umflă gingiile, se albesc şi miros 
greu. Se fierbea cu apă neîncepută şi zeama se ţinea în gură“ (V. Butură, 
op. cit., p. 225). Termenul este de origine slavă, Şăineanu indicând ca bază 
cuvântul slav studeni „frig“ (DULR, p. 622) şi prezintă varianta studiniță 
(A. Gorovei, op. cit., II, p. 488); denumirea ştiinţifică a plantei respective 
este Scleranthus uncinatus (v. Butură, op. cit, p. 225). 


Studiniţă s.f. v. Studeniţă 
Sugei s.n. v. Sugel 
Sugel s.n. Şi substantivul sugel are o dublă semnificaţie: „boală“; 


„plantă de leac“ pentru boala cu acelaşi nume (v. SMPTRE, p. 68). 
Dicţionarele, lucrările de etnobotanică menţionează în general două 
sensuri, fără a indica şi legătura dintre ele „panariţiu“; „mică plantă 
erbacee cu miros neplăcut, cu flori purpurii, trandafirii sau albe, creşte 
pe lângă garduri, pe lângă drumuri“ (DLRLC, IV, p. 299); „inflamație 
în jurul unghiei unui deget care produce dureri foarte mari, panaris“ 
(CADE, p. 1229); „umflătură dureroasă la buricul unui deget“; „panaris“; 
„un fel urzică — Lamium purpureum“ (DESLR, p. 805) „panariţiu“; „mică 
plantă erbacee cu miros neplăcut, cu flori purpurii, trandafirii sau albe“ 
(DEX, p. 1039); „panariţiu“; „plantă de leac — Lamium purpureum (V. Butură, 
op. cit., p.226).I.A. Candrea menţionează un întreg set de interdicții „spre 
a fi ferit cineva de sugel: să nu bage în foc fus, fluier sau lingură; să nu 
cârpească rufe murdare; femeia să nu coasă şi să nu toarcă vinerea; să nu 
ia cu mâna gunoiul din vârful măturii (L.A. Candrea, Folclorul, p. 258). 
Substantivul sugel prezintă variantele sugei (DLRLC, IV, p. 299), sugiu, 
sugine, sulgiu (L.A. Candrea, Folclorul, p. 240) şi provine de la lat. sigi]lum 
„influenţat în fonetism de a suge“ (CADE, p. 1229). Sintag.mele sugel alb şi 
sugel galben denumesc varietăţi ale plantei amintite (v. DLRLC). 

Sugime s.n. v. Sugel 
Sugiu s.n. v. Sugel 


Sulgiu s.n. v. Sugel 


Ş 


Şancă s.f. v. Samcă 


Şercan s.m Substantivul amintit este înregistrat în zonele Gorj, 
Romanați, Bihor (ALIL, XXV /1976, p. 48), ceea ce ne indică faptul că 
termenul este cunoscut şi în alte părţi ale ţării, nu numai în Transilvania. 
Tr. Gherman înregistrează acest termen şi oferă explicaţia etimologică: 
„de la ungurescul sarkany“ (Tr. Gherman, Meteorologie populară, Blaj, 
1928, p. 139). A. Oişteanu glosează cuvântul şercan cu sensul „solomonar“: 
„În unele zone din Transilvania, solomonarul este numit şercan“ 
(A. Oişteanu, op. cit., p. 187). 1. Taloş crede că pentru noţiunea „solomonar“, 
prin confuzie cu alte ființe demonice, se mai utilizează denumirile moroi 
de ploaie, vârcolac care trage apele, şercan (ALIL, XXV /1976, p.48). De fapt, 
este vorba nu atât de o confuzie terminologică, ci mai ales de un transfer 
dinspre terminologia fiinţelor mitofolclorice spre cea a actanţilor, căci 
termenul şercan avea sensul iniţial „balaur“(A. Oişteanu, op. cit., p. 187): 
„Vitându-să în sus, numa vede on cap de şercan, cât on cap de mniel gros“ 
(Maria Ioniţă, Cartea vâlvelor, Ed. Dacia, Cluj-Napoca, 1982, p. 154). Credem 
că acest substantiv (şercan) a mai beneficiat de un transfer terminologic, 
şi anume în domeniul meteorologiei populare; edificator în acest sens 
este cuvântul şarcanu „vreme neguroasă, rea“ (FD, VI, p. 210). N-ar fi exclus 
ca sensul pe terenul meteorologiei populare să fie mediat de relaţia 
şercan — solomonar, după cum sugerează unele texte: „Şi-o trecut solomo- 
narul, / Care umblă cu şercanu, / Din zbici o pocnit,/ Pe iel s-o suit“ 
(lon Iliescu, Ana Şoit, Cântece populare minereşti, Ed. pentru Literatură, 
Bucureşti, 1969, p. 84) Se ştie că, după credinţele populare, solomonarul 
controlează starea vremii şi n-ar fi exclus ca acţiunea sa asupra fiinţei 

mitofolclorice menţionate să fie în măsură să explice evoluţia semantică 
amintită. Termenul şercan nu are derivate. 


Şişcă s.f. Substantivul şişcă are sensul „vrăjitoare“ (DLR, tom XI, 
partea I, p. 111; SCRIBAN, p. 1281; DLRM, p. 833) şi este atestat pentru 
prima oară în 1825 în Lexiconul de la Buda (v. TDRG, fasc. 17, p. 578): 
„Şiştele sunt de alea de ştiu solomnii şi poate că sunt ursite ele aşa...“ 
(G. I. Pitiş, Şişte pricolici, necuratu (Credinţe populare din Schei), în „Revista 
nouă“, IIl/1890,p. 391). Şi autorii DLRLC atrag atenţia asupra valorii de 
actant magic a acestui substantiv: „femeie care face vrăji, vrăjitoare, 
năzdrăvană“ (DLRLC, IV, p. 346). L. Şăineanu defineşte termenul res- 
pectiv cu sensul „vrăjitoare bătrână“ (DULR, p. 595). Forma de plural 
a substantivului analizat este şişte (G. I. Pitiş, op. cit., p. 391) sau şişti 
(TDRG, fasc. 17, p. 578). În ceea ce priveşte etimologia acestui termen, s-au 
propus mai multe soluţii: Şăineanu consideră termenul „abstras din rus. 
şişkati „a şopti“; apoi, ca o explicaţie, adăuga: „babele şoptesc farmecele 
(căci, rostite pe înţeles, ele şi-ar pierde eficacitatea)“ (DULR, p. 595). 
Cunoscutul lingvist a intuit o posibilă cale de apariţie a acestui termen, 
căci, pe teren slav, cuvântul din care provine românescul şișcă, este format 
de la un verb purtător al sensului „a vorbi“ (în şoaptă). Astfel de verbe au 
dat, pe terenul magiei populare slave, numeroase derivate ce denumesc 
actanţi, fenomen studiat de (Anca Irina Ionescu, Lingvistică şi mitologie, 
Ed. Litera, Bucureşti, 1978, p. 55-65). DLRM consideră că acest termen 
ar putea proveni din cuvântul de origine sârbă şişcă „hârcă“ (DLRM, p. 833). 
Autorii DLR înregistrează acest substantiv în Transilvania şi propun două 
posibile soluţii etimologice: din cuvântul maghiar dialectal (şişka) sau 
din cuvântul de origine sârbă şişca (DLR, tom XI, partea I, p. 111). Se pare 
că substantivul şişcă ar putea prezenta etimologie multiplă, fiind printre 
puţinii termeni magici cu o astfel de particularitate. Am mai reţinut, pentru 
acest termen, şi două sintagme populare: şişcă bătrână şi ochi de şişcă 
(I.C. Chiţimia, Folclorişti şi folcloristică românească, Ed. Academiei, Bucureşti, 
1968, p. 361). Substantivul discutat prezintă şi două derivate pe terenul 
magiei populare; este vorba de substantivul şişcoi, ce denumeşte un actant 
magic de sex masculin, şi şişcărie, ce denumeşte o practică magică. 


Şişcărie s.f. Este format de la şişcă „vrăjitoare“, cu sufixul -ărie 
(SCRIBAN, p. 1281) şi are sensul „vrăjitorie, farmec“ (DLRLC, IV, p. 346). 
Forma de plural este şişcării: „L-au mutat prin şişcăriile ei într-un vițel“ 

(apud TDRG, fasc. 17, p. 578). Termenul a fost înregistrat în zona Braşovului 
unde, de altfel, este întrebuințat şi substantivul de la care s-a format, şişcă. 
Aria de răspândire a acestui din urmă termen este mai extinsă, şi anume 
în Transilvania (SCRIBAN, p. 1281). Iniţial şişcărie a denumit, probabil, 
practica magică realizată de un astfel de actant, dar, cu timpul, s-a trecut 
de la acest sens particular la unul mai general, pe care l-am menţionat 
mai sus; este o evoluţie pe care am întâlnit-o şi în cazul altor termeni ai 
magiei populare româneşti. Termenul discutat este atestat prima oară 
în secolul trecut, în anul 1836 (v. TDRG, fasc. 17, p. 578). 


Şişcoi s.m. Substantivul menţionat este format de la cuvântul şişcă 
„vrăjitoare“ şi a fost înregistrat în Transilvania (DULR, p. 595). Şăineanu 
notează atât pe şişcă „vrăjitoare bătrână“, cât şi pe şişcoi, cu sensul „strigoi“; 
cunoscutul lingvist va menţiona însă şi sensul „vrăjitor ce poate lua forma 
animalieră“ (Idem). Se pare că L. Şăineanu a reuşit să surprindă transferul 
terminologic produs, fără însă a-l explica în vreun fel. Lucrările lexico- 
grafice mai noi restabilesc ordinea firească a sensurilor: astfel, în DLR, 
şişcoi va apare cu sensurile „vrăjitor“ şi „strigoi“, în această ordine (DLR, 
tom XI, partea I, p. 111). Substantivul analizat nu prezintă derivate pe 
terenul magiei populare. Ca şi autorii DLR, Tiktin derivă acest cuvânt de 
la şişcă, cu sensul „vrăjitoare“, substantiv atestat pentru prima oară în 1825 
(v. TDRG, fasc. 17, p. 578). 


Şoaldă s.f. Petru Caraman atrage atenţia asupra apartenenţei 
acestui cuvânt la lexicul magic românesc: „Nu e lipsit de interes să 
menţionăm că practicile de ordin negativ ale colindătorilor sînt numite 
prin judeţul Ialomiţa pozne. În acelaşi judeţ ele mai sunt designate şi prin 
apelativul şoalde...“ (P. Caraman, Descolindatul, p. 327). După cum se ştie, 
cuvântul şoaldă, care apare în expresia a umbla cu şoalda (DLR, tom XI, 
partea 1, p. 130) are sensul „vicleşug, minciună, subterfugiu'“; de remarcat 
şi sensul acestui substantiv în domeniul piscicol: „momeală artificială 
folosită de pescari în apele repezi“ (1dem). Faptul că un astfel de substantiv 
a ajuns să aibă sensul „descolindă“ este „un indiciu al transformărilor 
(descolindelor - n.n.) din rituri serioase, cum au fost la origine — în acte 
care au ca ţel principal de a-şi bate joc de gazde, de a-şi râde de ele, de 
a le face ridicole în faţa comunităţii rurale. De unde reiese, fireşte, că 
din punct de vedere magic, ele marchează decadenţa“ (P. Caraman, 

Descolindatul, p. 327). Evoluţia semantică subliniată de Caraman este, de 
altfel, specifică majorităţii termenilor din aria descolindatului. Termenul 
şoaldă prezintă varianta învechită şoldă (DLR, tom II, partea , p. 130), este 
atestat în secolul al XIX-lea pentru prima oară şi este unul dintre termenii 
cu etimologie necunoscută (din lexicul magic); sugestia autorilor DLR 
nefiind, după părerea noastră, convingătoare: din săsescul şolt, şult 


34. 


„datorie bănească“; „vină“ (Idem). 


Şolomăriţă s.f. Acest substantiv denumeşte un „solomonar de sex 
feminin“ (dem), ca şi termenii solomonăriță şi solomoniţă, termeni înregistraţi 
în Ardeal, iar în cazul termenului solomonăriță şi în zonele Botoşani, 
Suceava (dem). Conform unei evoluţii specifice la nivelul terminologiei 
magice şi acest termen va dezvolta ulterior sensul „vrăjitoare“, sens mai 
general. Termenul este format de la substantivul şolomar „vrăjitor despre 
care se crede că ar stăpâni norii“ (DLR, tom XI, p. 146), care este o variantă 
contrasă din şolomonar. 


Şolomăţs.m. Cuvântul este înregistrat în zona Scărişoara, cu sensul 
„solomonar“: „Şolomăţul e solomonarul din alte părţi“ (AAF, V, 122). 
În Ţara Moților termenul denumeşte o fiinţă mitofolclorică: „Cei doi 
demoni caracteristici pentru regiunea moţilor sunt vâlva sau vâlfa şi 
şolomățul“ (Idem). La stabilirea sensului magic al acestui cuvânt ne-au 
ajutat şi unele sugestii oferite de autorii materialelor cercetate. Astfel, 
în contextul: „laşte om de-l duce de căpăstru (pe balaur - n.n.). Omul acela 
se cheamă şolomățu, şolomariu“ (AAF, V, p. 164), plasarea cuvintelor şolomăţ 
şi şolomar într-o relaţie de sinonimie ne confirmă sensul de bază al terme- 
nului studiat, „solomonar“. Să nu uităm că şolomar este o variantă contrasă 
a termenului şolomonar, ceea ce ne-ar putea sugera că şi şolomăț poate 
proveni de la această formă contrasă, cu utilizarea unui sufix de tipul -eţ 
(-ăț). Termenul şolomăţ a fost înregistrat de 1. Taloş şi în judeţul Alba (ALIL, 
XXV /1976, p. 48); de remarcat ar fi o evoluţie semantică înregistrată în 
judeţul Bihor: şolomeţ „glumeţ“ (CV,3-4/1951, p.46), evoluţie care confirmă 
o tendinţă specifică domeniului terminologiei actanţilor, desacralizarea 
treptată a acestor termeni. 


Şolomeţs.m. v. Şolomăţ 

Şolomonars.m.  v.Solomonar 


Şolomonivb. v. Solomoni 
Şopărlaiţă s.f. v. Şopârlaiţă 
Şopârlaiţă s.f. Pe teren medical, acest substantiv denumeşte mai 


multe boli: „anghină difterică (la om)“; „scarlatină“; „boală a animalelor, 
mai ales a cornutelor, nedefinită mai îndeaproape; probabil difterie“ 
(DLR, tom XI, partea 1, p. 153). Mai importante pentru noi sunt elementele 
legate de un alt sens al cuvântului în discuţie: „plantă de leac“; autorii 
DLR înregistrează cel puţin şapte plante, popular numite şopârlaiță, şi 
care sunt utilizate ca remediu în cazul diferitelor boli ce poartă denumirea 
şopârlaiță, ceea ce semnifică faptul că substantivul de mai sus denumeşte 
un element cu valoare magică“ (sensul „plantă de leac“): „(Planta) se 
fierbe cu apă, se bea şi se oblojeşte la gât (bolnavul n.n.) pentru şopârlaiță“ 
(N. Leon, op. cit., p. 67); „Fierbi buruiana ce se chiamă şopârlaiță [...] şi 
zama ei o ţii în gură, iar tujlenaşii îi pui pe-o petică, şi-i legi în jurul 
gâtului“ (Şez., III, p. 12). Substantivul şopârlaiță are varianta şopărlaiță 
(DLR, tom XI, partea 1, p.153), provine de la cuvântul şopârlă, cu sufixul 
-aiță (v. DLR), este înregistrat şi în ALR [I/I, h 119; ALRT II, şi este atestat 
prima oară în secolul al XIX-lea (v. DLR). 


Ştiutoare s.f. În studiul iniţial al cercetării noastre, pe baza unor 
informaţii incomplete, am crezut că acest termen are valoare locală sau 
zonală (ca şi a înnoda, lecuitoare, întors, bozgoneală, a turna bozgoane etc.); 
s-a dovedit ulterior că unii dintre aceşti termeni sunt cunoscuţi în mai 
multe zone ale ţării, dar lipsa unor atestări sigure ne-a privat de posibilita- 
tea de a menţiona adevărata lor extensie spaţială. Ştiutoare apare des pe 
teren popular, ca determinant în sintagma babă ştiutoare (v. S.Fl. Marian, 
Naşterea, p. 21). Folcloristul At. Marienescu a înregistrat aceste termen cu 
sensul „femeie care farmecă şi descântă“ (Arghir şi Ileana Cosânzeana, p. 82). 
Cercetătorul amintit semnalează prezenţa substantivului în discuţie atât 
în sintagma babă ştiutoare, cât şi ca termen independent: „şi pentru aceasta 
a trimise o babă ştiutoare; (dem); „„Fata-i cumpără de la o ştiutoare şi un brâu 
fermecat“ (Ibid., p. 162). A. Scriban glosează cuvântul ştiutor-oare cu sensu- 
rile: „care ştie“; „învăţat“ (SCRIBAN, 1289). Credem că în timp s-a produs 

o restrângere de sens: de la „sensul mai general (înregistrat mai sus), la 
acela de „învăţat“ (priceput) la vrăji, descântece“. Această evoluţie, cât şi 
menţiunea făcută de Marienescu („femeie care farmecă şi descântă) ne 
determină să credem că un astfel de actant era privit ca un iniţiat; de altfel, 
remarca lui Marienescu ne atrage atenţia asupra faptului că avem de a 
face cu o persoană cunoscătoare, a practicilor magice malefice cât şi a 
celor de tip benefic. Prima atestare a termenului datează de la începutul 
secolului al XVI-lea (TDRG, fasc. 17, p. 596). 


T 


Tăia vb. Provine din (lat.) taliare (DLR, tom XI, partea a II-a, 
p. 89; TDRG, fasc. 17, p. 621; SCRIBAN, p. 1294; DLRM, p. 849) şi este 
înregistrat pe terenul magiei populare româneşti în expresia a tăia de 
fălcariță, sinonimă cu expresia a da de fălcariţă, ambele având sensul „a descânta 
de fălcariţă“ (DA, tom II, partea I, p. 37). Nu am găsit vreo menţiune cu 
privire la aria de răspândire a expresiei amintite. Pe teren magic, verbul 
a tăia mai este utilizat şi pentru a indica o acţiune de eliminare a efectelor 
unei practici magice: „a distruge, a şterge efectele“: „Să-ţi dea mămulica 
leacuri care să-i taie farmecele (1. Pop-Reteganul, op. cit., p. 54). În ambele 
situaţii, verbul menţionat implică o acţiune cu caracter benefic. În zona 
Maltezi, jud. Ialomiţa (anchetă proprie), verbul respectiv apare şi în 
terminologia medicală, de unde a şi fost preluat, în expresia a tăia de 
gălbinare. Operația de „tăiere“ implica şi o formulă verbală; cu timpul 
a rămas doar respectiva formulă verbală, care era însoţită de o acţiune de 
tăiere simbolică: „Tăietura se făcea la frunte sau la limbă şi te faceai bine“ 
menţionează subiectul anchetat. În zona Pietroşiţa, jud. Dâmboviţa, când 
o vită este operată de armurariţă („o boală de vite“ — v. DA, tom], 
partea I, p. 265), se spune: „îi taie de armurariţă“ (ldem). Prima atestare a 
termenului dateaza din secolul al XVI-lea (v. TDRG, fasc. 17, p. 62), cu 
sensul „a separa (un obiect solid) în bucăţi“. Verbul a tăia este înregistrat, 
fără valoare magică, în ALR [1/I, MN 2225, 41; ALR SN, I, h. 238; ALR SN, 
II, h. 612; ALR SN, V, h. 1444; ALR SN, VII, h. 1878. 


Târtă s.f. Termenul are un caracter regional şi a fost înregistrat 
în Munţii Apuseni, cu sensul „babă vrăjitoare“ (T. Frâncu, Gh. Candrea, 
Românii din Munţii Apuseni, Tipografia Gr. Luis, Bucureşti, 1888, p. 106). 

După cum se poate observa, el denumeşte un actant cu caracter general şi 
poate fi considerat sinonim cu termenul babă „vrăjitoare“ (în acest caz, 
determinantul „vrăjitoare“ nemaifiind necesar). Autorii DLR preiau terme- 
nul în discuţie din lucrarea citată şi consideră că el provine din bg. tărta 
(DLR, tom XI, partea a II-a, p. 356). Noi am acceptat această soluţie etimo- 
logică, dar trebuie să menţionăm şi alte încercări de explicare a originii 
acestui termen: astfel, Scriban, care înregistreză şi cuvântul târtancă, 
sugerează legătura cu substantivul târtan: „epitet plin de dispreţ la 
adresa jidanului“ (SCRIBAN, p. 1326). Tiktin oferă şi prima atestare a 
cuvântului târtan şi consideră că acesta provine din germ. untertan (TDRG, 
fasc. 18, p. 672); în acest caz, târtă şi târtancă ar putea fi corespondenţi 
feminini ai lui târtan. L. Şăineanu atrage şi el atenţia asupra substantivului 
târtan (fără a-l menţiona însă şi pe târtă), considerat „nume dat în batjocură 
ovreilor“ (DULR, p. 643). 


Tremes s.n. v. Trimis 
Trimes s.n. v. Trimis 
Trimis s.n. Termenul este încă insuficient explicat în plan etimologic, 


având sensul „fapt, vrajă, farmec“ (DLR, tom XI, partea a III-a, p. 614-615). 
Substantivul menţionat prezintă şi câteva variante: trimes, tremes, tremis; 
forma de plural prezintă şi ea variante: trimisuri, tremese, trimesuri (după 
DLR). Varianta cea mai cunoscută, pentru plural, este trimisuri: „Unde 
este găina neagră în casă nu se apropie făcăturile de casă, nu vin nici 
trimisurile“ (G. Grigoriu-Rigo, op. cit., |, p. 177). Substantivul analizat are 
şi sensul „boală“: „Bolnavul de trimes are dureri mari în stomac, îl doare 
capul“ (DLR, tom XI, partea a III-a, p. 614-615). Pentru explicarea originii 
acestui termen, DLR indică verbul a trimite, fără însă a sugera şi 
modalitatea prin care s-a ajuns la apariţia, pe teren magic a substantivului 
trimis. Credem că, de fapt, termenul respectiv provine dintr-o sintagmă 
constituită cu cuvântul fapt, ca element regent, după cum atestă o infor- 
maţie din Maltezi, jud. Ialomiţa (anchetă proprie): „A fost fapt trimis dei- 
a făcut aşa rău“ (informaţie de teren). Se pare că sintagma fapt trimis, prin 
eliziunea termenului regent, poate explica în mod corect apariţia substan- 
tivului trimis ca element de terminologie magică. Un exemplu asemănător 
am întâlnit într-un descântec: „Fapt trimes cu unghii în unghii de mort, / 

Fapt trimes cu păr de mort...“ (Elena Sevastos, Literatură, p. 167). În zona 
Gropniţa, jud. laşi, cuvântul trimis mai are şi sensul „obiect vrăjit“ care se 
dă cuiva pentru a-i provoca răul; în acest caz termenul discutat denumeşte 
şi un element cu valoare magică, ceea ce face ca importanţa sa pentru 
cunoaşterea unor aspecte ale magiei populare să fie destul de semnifi- 
cativă. Termenul este cunoscut şi în Muntenia (A. Gorovei, op. cit., Il, p. 339) 
şi provine, prin conversiune, din forma de participiu a verbului a trimite. 


Trimisătură s.f. Ov. Densusianu consideră că acest substantiv are 
sensul „făcătură“ (Ov. Densusianu, op. cit., p. 222); în zona Gropeni, 
jud. Brăila (anchetă proprie) trimisătură, are sensul „farmec“, dar şi pe 
acela de „obiect vrăjit, trimis cuiva“ cu scopuri malefice, ceea ce înseamnă 
că acest substantiv denumeşte şi un element cu valoare magică. Termenul 
prezentat este format de la verbul a trimite, care, după cum se ştie, a mai 
permis apariţia unui substantiv ce denumeşte o practică magică, şi anume 
trimis (v. Trimis). Verbul a trimite, atestat încă din secolul al XVI-lea (v. DLR, 
tom XI, partea a III-a, p. 616), nu este înregistrat în dicţionare cu valoare 
magică, dar acţiunea denumită de el are implicaţii pe teren magic, dat 
fiind faptul că, trimis, trimisătură (neînregistrat în DLR!) denumesc şi 
obiecte prelucrate magic, trimise (sublinierea ne aparţine — n.n.), prin 
cineva, pentru a face rău cuiva; de aici şi termenii mai sus amintiţi. 


Triţă s.f. Este unul dintre cuvintele care sugerează interesante 
conexiuni între domeniul religios şi cel magic. El denumeşte „lumânarea 
rămasă de la Bobotează“ (DLR, tom XI, partea a III-a, p. 626) şi care, în 
popor, se bucură o serie întreagă de „calităţi“ ce o fac aptă să apere pe 
oameni de diverse pericole: „crede poporul că dacă pârleşte cineva 
părul capului cu triță, apoi nu se va speria de lupi“ (S.Fl. Marian, 
Sărbătorile, I, p. 206). Trița este întrebuințată şi într-o altă operaţiune cu 
caracter apotropaic, de data aceasta nu la nivelul individului, ci al gospo- 
dăriei: „Se crede că, arzând vreo casă şi fiind pericol să se lăţească focul, 
este bine a încungiura casele cu trița“ (Credinţi,, apud ALR, tom XI, partea 
a III-a, p. 626). Se observă, în acest caz, şi prezenţa cercului magic (înconju- 
rarea casei cu înconjurarea casei cu trifa, care are semnificaţie de element 
cu valoare magică), dotat cu simbolistică aparte în plan apotropaic. 
Cuvântul friță este de origine ucraineană (< triița; v. DLR) şi este înregistrat 
în texte începând din a doua jumătate a secolului al XIX-lea. 

Turna vb. Verbul este înregistrat pentru prima oară în secolul 
al XVI-lea (v. CILRV, p. 234) în Psaltirea Scheiană, dar în textul menţionat 
nu este valorificat sensul magic. Ca şi alte verbe, a turna, provenit din 
(lat.) tornare (DLRM, p. 889), apare cu semnificaţie magică în structura 
unor expresii: a turna bozgoane „a fermeca“ (material de teren din Dobrina, 
jud. Vaslui), a turna cositor „a descânta de sperietură“ (material de teren 
din Viile, jud. Galaţi). În legătură cu prima expresie putem menţiona faptul 
că termenul bozgoane, variantă de plural a cuvântului boscoană, este 
întrebuințat cu sensul „element cu valoare magică: „Fermecătoarea îi turna 
bozgoanele pe la uşă“ (material din zona Dobrina, jud. Vaslui). Infor- 
matoarea Vâlciu Maria înţelegea prin bozgoane „lumânări stinse, cenuşă 
descântată“, pe care actanţii le plasau în diverse locuri, pentru ca anumite 
persoane să le atingă. De remarcat ar mai fi şi faptul că în zona menţionată 
cuvântul bozgoană este întrebuințat şi într-o altă expresie, a face bozgoane 
„a face farmece“; în acestă expresie bozgoană denumeşte un tip de practică 
magică şi nu un element cu valoare magică. Cea de a doua expresie, 
a turna cositor, are sensurile „a descânta“ (Cuca, jud. Galaţi; anchetă 
proprie) şi „a descânta de sperietură“ (Viile, jud. Galaţi; anchetă proprie): 
„Daci unuia îi toarni cositor sî zâci câ-i discânti“ (Viile, jud. Galaţi). 
De altfel, în acest caz se vorbeşte despre descântecul cositorului (DA, tom |, 
partea a II-a, p. 821). Expresia este atestată în Moldova şi Muntenia 
(Gr. Tocilescu şi Chr. N. Ţapu, op. cit., II, p. 295, p. 296). Putem semnala un 
fapt interesant la românii de peste Nistru: prezenţa unei expresii specifice 
zonei, a turna ceara „a descântă de sperietură“. În zona Subaţi, jud. Znamenka, 
Anton Raţiu semnalează următoarea procedură magică: „Peste această 
apă care s-a turnat pe piept şi pe spate, toarnă ceara topită, care, în con- 
tact cu apa, se transformă în diferite figuri. În aceste figuri descântătoarea 
poate vedea (i se arata) cine este cel care l-a speriat sau ce anume l-a 
speriat“ (A. Raţiu, op. cit., p. 109). Acest procedeu seamănă foarte mult cu 
turnatul cositorului, operaţie magică având răspândire pe întreg teritoriul 
românesc, în timp ce turnatul cerii, mai sus amintit, nu mai este practicat 
la noi; totuşi unele secvenţe din textele vechi ne sugerează că o astfel de 
operaţie magică a fost cunoscută şi pe teritoriul actual al României. 
A. Gorovei, bazându-se pe un text din 1652, pomeneşte despre un tip de 
actant specific perioadei medievale, „cel care varsă ceară sau plumb, 
cositor“ (A. Gorovei, op. cit., IL, p.55); considerăm că expresia a turna ceară, 
înregistrată de Raţiu, în zona Nistrului, reflectă păstrarea, peste timp, 

în acea zonă, a unei proceduri magice cu o mare vechime, dar ieşită din 
uz pe teritoriul nostru. Pentru termenul în discuţie mai interesează şi 
cuvântul turnătură, element de terminologie medicală („boală“), ca urmare 
„a turnării unei ape vrăjite“ (DLR, tom XI, partea a III-a, p. 742); acelaşi 
derivat, turnătură, mai are şi sensul „obiect descântat cu putere de vrajă, 
de farmec“ (Idem). Verbul a turna, ca şi verbele a da, a pune, se poate folosi 
atât în componenţa unor expresii, cât şi singur pentru a reprezenta o 
acţiune magică malefică: (Cutăruia — n.n.) „i-o turnat“ se spunea în 
Dobrina, jud. Vaslui, până acum 20-30 ani, în cazul cuiva care se îmbol- 
năvea brusc şi fără motiv; în astfel de situaţii se putea spune, la fel de bine 
„i-o dat“, „i-o pus“, subînţelegându-se că acţiunea era efectuată de un 
actant magic neprecizat, eventual un duşman. A turna este înregistrat în 
ALRMI/I, h.204; ALR I1/1, h. 38; ALR SN, III, h. 787, h. 854. 


Turnătură s.f. Aşa cum am menţionat în cadrul discuţiilor referitoare 
la verbul a turna, substantivul turnătură denumeşte un element cu valoare 
magică (v. DLR, tom XI, partea a III-a, p. 742): „Dacă află cineva vreo 
turnătură, dacă vreun fapt în cărare, apoi e bine să ia foc viu [...] şi să iaun 
hârleţ şi să răstoarne acea turnătură“ (Credinţi,, apud DLR). În afară de 
sensul menţionat cuvântul turnătură mai poate denumi, pe teren magic, 
un tip de activitate magică „faptul de a turna“, dar în mediul folcloric 
acest din urmă sens nu este viabil. Prezintă interes şi implicaţiile 
magico-medicale ale substantivului discutat, dat fiind faptul că turnătură 
poate denumi şi „o boală caracterizată prin umflarea şi înroşirea pielii 
(atribuită de superstiţioşi turnării unei ape vrăjite sau lăsării unui obiect 
vrăjit în calea cuiva“ (DLR, tom XI, partea a III-a, p. 732): „„Turnătura vine 
din blestem, bule, zăcare, troahnă, pielea se umflă şi înroşeşte“ (N. Leon, 
op. cit., p. 150). Cel mai frecvent însă boala respectivă este atribuită călcării 
de către cineva într-o turnătură lăsată de duşmani“ (informaţie de teren; 
Dobrina-Huşi, jud. Vaslui). Termenul discutat este atestat în secolul al 
XIX-lea şi provine de la verbul a turna, cu sufixul -(ă)tură (v. DLR). 


Ţâne vb. v. Ţine 

Ţâpa vb. v. Ţipa 

Ţâpats.n. v. Țipat 

Ţâpătură s.f. v. Ţipătură 

Ţine vb. Pe terenul culturii populare acest verb are numeroase 


implicaţii, dovedite şi de unele expresii: a ține (cuiva) cununa „a-i fi naş la 
cununie“ (DLR, tom XII, partea I, p. 103); a ține (cuiva) ursita „a fi stăpân pe 
viaţa cuiva şi a dispune de ea după bunul plac“ (Idem); a ține cuiva foc 
la spate „a-i fi cuiva naş la cununie (dem); a-i ține cuiva lumânarea „a-i fi 
naş (cuiva) la cununie; a veghea pe cineva în ultimele clipe ale vieţii cu o 
lumânare aprinsă în mână (dupa un vechi obicei creştin)“ (dem); a ţine 
iertăciune „a rosti o cuvântare prin care se amintesc faptele bune ale 
decedatului“ (dem). Pe lângă implicaţiile amintite, care ţin mai ales de 
domeniul riturilor de trecere, am reţinut şi valoarea pe teren magic a acestui 
verb, în expresia a ține vrăji „a face vraji“ (bid., p. 131), expresie ieşită 
astăzi din uz şi înregistrată pentru prima oară într-un text de la 1675 
(v. GCR, 1, p. 218). Verbula ține provine din (lat.) tenere şi prezintă variantele 
a ținea şi a țenea (DLR, tom XII, partea I, p.134) şi este atestat pentru prima 
oară în secolul al XVI-lea (v. TDRG, fasc. 18, p. 754). 


Ţinea vb. v. Ţinea 

Ţipavb. Verbul a țipa este atestat penru prima oară în anul 
1680 (DLRLV) şi apare în ALR SN, III, h. 855 fără valoare magică. Prezintă 
varianta 4 țâpa şi este înregistrat în expresia a țâpa cu cărțile, cu sensul 
„a ghici“ (v. ALR SN, V, H, h. 1569), în zona Pelceşti (Cluj). Pentru analiza 
verbului menţionat avem în vedere şi expresiile: țipă-n vânt şi a țipa fapt. 
Prima expresie are sensul „vrăjeşte-n vânt, aruncă farmecele în vânt“ 
(AAF, V, p. 175), iar cea de a doua are sensul „a fermeca, a face farmece“ 
(DLR, tom XII, partea I, p. 153). Verbul a țipa, după cum se poate vedea şi 
din expresiile menţionate, are sensul originar „a arunca, a azvârli“, sens 
care este cunoscut în Banat, Maramureş. În Maramureş, verbul a tipa 
poate înlocui în descântece verbul a face, după cum se poate observa: 
„Cine mi-o țipat cu una, / Eu îi țip cu două, / Cine mi-o țipat cu două, / Eu 
îi țip cu trei...“ (Calendarul Maramureşului, p. 122); acest text aminteşte 
izbitor de formula de descântec cu verbul a face, răspândită pe întreg 
teritoriul românesc: „Cine mi-o făcut cu una, / Eu îi desfac cu două, / Cine 
mi-o făcut cu două, / Eu îi desfac cu trei...“. Putem aduce în discuţie şi 
derivatul țipătură, precum şi termenul provenit din forma de supin fără 
prepoziţie (fipat). Am considerat termenul în discuţie cu etimologie 
necunoscută, deşi Scriban propune o soluţie etimologică: „din dialectalul 
tip «şipot»; «apă țâşnitoare» (SCRIBAN, p. 1367). 


Ţipats.n. Acest substantiv denumeşte o practică magică ce 
constă în „aruncatul în calea cuiva a unui obiect vrăjit, socotit ca aducător 
de rele celui care îl ridică“ (DLR, tom XII, partea I, p. 155): „Să se limpadă 
[...], / Detoate aruncăturile, / De toate făcăturile, / De tot faptul, / De tot 
tipatul“. Termenul este sinonim cu țipătură şi apare în zonele în care 
a țipa are sensul „a arunca“. Autorii DLR consideră că țipatul poate fi 
definit şi ca „efectul acestei practici“ (de aruncare — n.n.), ceea ce ar putea 
reprezenţa şi o sugestie pentru înțelegerea acestui termen ca desemnând 
o afecţiune, o boală provocată de practica respectivă. Termenul este atestat 
pentru prima oară, destul de târziu în 1893 (S.Fl. Marian, Vrăji, p. 154), 
dar considerăm că este mult mai vechi pe terenul magiei populare; această 
atestare târzie a substantivului discutat ne indică, printre altele, şi unele 
din limitele pe care, inevitabil, le impune activitatea de înregistrare a 
primei atestări a cuvintelor, obligându-ne să privim cu prudenţă şi doar 
ca orientative datele fixate în diverse lucrări lexicografice (TDRG, CILRV, 
DA, DLR, DLRLV etc.), în ceea ce priveşte primele atestări. În continuare 


275 Ţipătură 


vom analiza termeni ce denumesc practica magică, termeni proveniţi din 
infinitive lungi: aruncare, cotare, dare, desfacere, dezlegare, facere, întoarcere, 
mirare, obrocire, vrăjire. 


Ţipătură s.f. Este un termen cu caracter regional, ce apare în zonele 
în care a țipa are sensul „a arunca“ şi denumeşte o practică magică, ce 
constă în „aruncatul în calea cuiva a unui obiect vrăjit, socotit ca aducător 
de rele celui care-l ridică“ (DLR, tom XII, partea I, p. 155). Se dovedeşte că, 
de fapt, termenul țipătură poate fi considerat sinonim cu aruncătură, 
înregistrat de Scriban cu sensul „farmece aruncate în care a călcat unu şi 
s-a îmbolnăvit“ (SCRIBAN, p. 126). Caracterul malefic al practicii magice 
denumite cu termenul țipătură se poate constata şi din asocierea lui cu 
alte denumiri de practici cu caracter malefic (legătură, spre exemplu): 
„lonu dezleg vita [...], / Că dezleg legătura, fâpătura...“ (Antologie, p. 231). 
Forma de plural a termenului analizat este fipături (TDRG, fasc. 18, p.759), 
iar în secvenţa de descântec de mai sus, înregistrată în Maramureş, apare 
şi o varianta a substantivului țipătură, şi anume fâpătură. Substantivul 
analizat mai este înregistrat şi cu alt sens: „lucru fără valoare“ (v. DLR). 
Credem că acest din urmă sens ne sugerează faptul că, la un moment dat, 
obiectul vrăjit ce se arunca în calea cuiva se numea tot țipătură, ceea ce s-ar 
explica destul de clar, conform mentalităţii populare; o dată cu deprecierea 
valorii actului magic s-a putut ajunge şi la evoluţia semantică sugerată de 
sensul „lucru fără valoare“. 


U _ 


Ura vb. Sensul pe care, astăzi, dicționarele îl trec pe primul 
loc, în paleta semantică a acestui verb este: „A adresa cuiva o dorinţă 
de bine (cu prilejul unei aniversări, al unui început de acţiune etc.“ 
(DEX, 1137); „a dori cuiva noroc“ (DULR, p. 680); „a formula o dorinţă de 
bine la adresa cuiva“ (DLRLC, IV, p.588) este, din punct de vedere istoric, 
derivat din sensul pe teren magic, pe care de obicei dicționarele îl menţio- 
nează pe locul al doilea în cadrul articolelor dedicate verbului a ura: 
„a ura de Anul Nou“ (DULR, p. 680); „a recita pluguşorul sau alte 
colinde de Anul Nou, umblând (în grup cu alţii) de la casă la casă“ 
(DLRLC, IV, p. 588); „A recita versuri populare care conţin urări, când se 
umblă cu colindul“ (DEX, p. 1137). De altfel, lon Ghinoiu atrage atenţia 
că, pe teren popular, verbul analizat mai apare şi astăzi „cu înţelesul 
arhaic «a ursi» sau «a prevesti» roade bogate şi sănătate pentru noul an“ 
(I. Ghinoiu, Obiceiuri populare de peste an. Dicţionar, Ed. Fundaţiei Culturale 
Române, Bucureşti, 1997, p. 209): „în dimineaţa ajunului Sf. Vasile un 
număr oarecare de flăcăi se înhamă la un plug, alţii cu clopote în mână, 
alţii cu biciuri, şi merg din casă în casă cu plugul după dânşii, sună din 
clopote, trosnesc din bici şi urează an îmbelşugat“ (B.P. Hasdeu, 
Etymologicum,, I, p. 341). De cele mai multe ori verbul a ura apare fără 
compliniri, în valoare absolută: „Cinsteşte (gospodarul-— n.n.) pe plugarii 
ce ură mai frumos (Şez., III, p. 180): „Ură tu, măi Chiriece...“ (I. Creangă, 
op. cit., p. 223). La cele menţionate trebuie să adăugăm un sens atestat pe 
teren popular: „a blestema“, înregistrat în Maramureş, mai precis în zona 
Oaşului (Compendiu, p. 396); şi acest sens ne arată că termenul discutat 
este puternic implicat pe terenul magic românesc, având o paletă semantică 
destul de bogată. A ura provine din lat. orari (DEX, p. 1137), prezintă 

variante pentru formele de indicativ prezent (ur, uri, ură etc. — urez, urezi, 
urează etc.) şi a dat naştere la o serie de derivate şi cuvinte provenite din 
conversiunea unor forme ale sale, cum sunt urare, urat, urător, urătură, care 
la rândul lor intră în cadrul lexicului magic. 


Urare s.f. Denumeşte o practică magică integrată contextului 
ritual al sărbătorilor de iarnă şi provine, prin conversiune, de la forma de 
infinitiv a verbului a ura: „faptul de a recita colinde de Anul Nou; urătură“ 
(DLRLC, IV, p. 588); „acţiunea de a ura“ (DULR, p. 680). Termenul prezen- 
tat este mai frecvent pe teren popular decât cel de urătură, dar apare mai 
ales cu sens concret, legat de un anumit moment al acţiunii rituale: „aruncă 
(urătorii — n.n.) grăunţe de popoşoi, grâu, orez şi fac o urare de sănătate“ 
(A. Fochi, op. cit., p. 276). Prin pierderea, mai ales în mediul urban, a sensului 
magic acest substantiv a ajuns să însemne, pur şi simplu, „conţinutul 
unei urări“ (DEX, p. 1138), care nu e neapărat legată de perioada sărbă- 
torilor de iarnă. 


Urat s.n. În contextul sărbătorilor de iarnă, acest cuvânt denu- 
meşte principala activitate rituală cu caracter verbal, iar, prin extensie de 
sens, activitatea rituală specifică acelei perioade, devenind sinonim cu 
colindat: „colindatul pe la case în seara de Anul Nou, cu recitarea plugu- 
şorului“ (DLRLC, IV, p. 588): „Să deie colac (gospodarul- n.n.) flăcăilor 
[...] când vin cu uratul“ (Şez., III, p. 109). Din investigaţiile noastre pe teren 
a rezultat că acest cuvânt se utilizează în combinaţie cu verbe ce indică 
deplasarea (4 merge, a umbla, a se duce etc.) şi apare, mai ales, la forma 
articulată deşi în mai multe zone am întâlnit construcţii echivalente 
conţinând atât forma articulată cât şi cea nearticulată (a merge la urat; 
a merge cu uratul; informaţie de teren; Umbrăreşti, jud. Galaţi). Ca activitate 
rituală, uratul implică şi o serie de interdicții, prescripţii specifice: 
„De Anul Nou se îmblă cu uratul, că atunci se împlineşte anul şi e păcat 
să dormi“ (Elena Niculiţă-Voronca, Datinile,, I, p. 94): „Pentru zâua 
când sî umbli cu uratu oamini-şi gătesc casâli“ (informaţie de teren: Ciurea, 
jud. Neamţ). Urat denumeşte o practică magică şi face parte din aceeaşi 
categorie terminologică cu substantive ca semănat, colindat, descolindat, 
sorcovit etc.; provine, prin conversiune, de la forma de supin, fără prepo- 
ziţie, a verbului a ura. 

Urător s.m. Actantul denumit cu termenul de mai sus indică pe 
„cel care colindă (în grup cu alţii) de la casă la casă în ajunul Anului Nou 
şi recită pluguşorul“ (DLRLC, IV, p.588); autorii DEX identifică pe urători 
cu colindătorii, trăgând totuşi atenţia asupra unei note de diferenţiere: 
„colindători (care urează)“ (DEX, p. 1138); în realitate, diferenţa dintre cei 
doi termeni nu există decât în plan pur simbolic, depinzând de perspectiva 
din care sunt priviţi actanţii: atunci când accentul cade pe acţiunea de 
deplasare, de transmitere a mesajului magic, din perspectivă spaţială, 
actanţii răspund mai corect la termenul colindător, în schimb, atunci când 
accentul cade pe transmiterea mesajului magic din perspectivă pur 
verbală, mai potrivit este termenul urător. Alta este situaţia substantivului 
semănător (v. Semănător), care este supus unor prescripţii rituale ceva mai 
limitative şi nu poate fi identificat total cu colindătorul sau cu urătorul 
(termeni, de altfel, sinonimi, astăzi, pe teren popular). În zona Argeş, 
D. Udrescu înregistrează, sub termenul urător, un tip aparte de actant: 
„Cel care zice oraţiile de nuntă sau care zice urările naşilor, mirilor, socri- 
lor etc. (D. Udrescu, op. cit., p. 283). Şi acest sens atrage atenţia asupra 
valenţelor magice ale termenului urător, care se verifică şi în afara con- 
textului ritual de iarnă. Interesant este şi faptul că de la urător s-a format 
un derivat cu implicaţii magice, atestat tot în zona Argeş, urătoreasă 
„Femeie care zice oraţiile de nuntă sau care face urările naşilor, mirilor, 
socrilor etc.“ (dem). 


Urătură s.f. Ca şi urare, urătură denumeşte strict practica magică 
realizată de urători, cu deosebirea că este un termen mai frecvent pe teren 
popular: „text recitat de colindători când umblă cu pluguşorul“ (DLRLC, 
IV, p. 588). Un exemplu, pe teren popular: „Căci eu ştiu o urătură 
(Şez., XVIII, p. 26). I. Ghinoiu denumeşte cu termenul urătură un „obicei 
agrar, structurat după modelul colindelor, practicat la Anul Nou, sinonim 
cu pluguşorul“ (I. Ghinoiu, op. cit., p. 209). Totuşi pe teren mitofolcloric, 
obiceiul ca atare este numit mai ales, urat, în timp ce pentru urătură 
este atestat sensul de „text magic“ (v. DLRLC); spre exemplu, Elena 
Niculiţă-Voronca aminteşte de o „urătură spre Anul Nou în Voloca“ 
(ea are în vedere un text) şi nu obiceiul, ca atare (Elena Niculiţă- Voronca, 
Datinile,, p. 93), în timp ce înregistrări mai noi din Bucovina amintesc de 
„urătură cântată“, iar textele rituale locale încep de multe ori cât se poate 

de sugestiv: „Aho, aho, copii şi fraţi, / La fereastră vă-aşezaţi, / Să vă 
spun o urătură (Ţara Fagilor, p. 86). Substantivul urătură denumeşte, în 
concluzie, atât o practică magică, precum şi un text magic, şi provine de la 
verbul a ura, cu sufixul -tură. 


Urbalţ s.n. v. Orbalţ 


V 


Vărsat s.n. Dicţionarele atrag atenţia, de obicei, asupra valorilor 
pe teren medical ale acestui cuvânt: „numele popular al variolei; erup- 
ţiune de bubuliţe“ (DULR, p. 689); „variolă“ (DEX, p. 1150). O singură 
lucrare evidenţiază implicarea pe teren magic a termenului citat, prin 
indicarea existenţei şi a sensului „plantă de leac“ pentru boala cu nume 
identic (SMPTRE, p. 68). Planta numită popular vărsat (Malva silvestris) 
are numeroase utilizări medicale: „Plantă veche medicinală. Frunzele şi 
florile sunt folosite în medicina populară la bube, umflături, abcese, apoi 
ca emolient şi expectorant contra tusei, a durerilor de piept şi în afecțiunile 
ochilor“ (Al. Borza, op. cit., p. 107). Prin prezenţa în paleta sa semantică 
a sensului „plantă de leac“ (contra bolii cu acelaşi nume), vărsat intră şi 
el, în componenţa lexicului magic românesc. Pentru cercetarea noastră 
interesante sunt şi câteva sintagme în care apare cuvântul discutat: vărsat 
de vânt, vărsat în cruce (L.A. Candrea, Folclorul,, p. 437), vărsat mare, vărsat 
mic (DEX, p. 1150), care denumesc diverse boli. Fiind o boală cu nume- 
roase complicaţii, vărsatul a impus o serie întreagă de restricţii comporta- 
mentale preventive, care, după credinţele populare, ar putea fi utile: 
„în zilele Filipilor să nu coşi, să nu ţeşi, să nu împleteşti cu igliţa, căci înţepi 
bubatul (te umpli de vărsat)“; „de Sfânta Barbura, care e patroana bubatului, 
nu se dă copiilor să mănânce fasole, linte, mazăre, boabe coapte, ca să nu 
capete bubatul“ (vărsatul — n.n.) (|.A. Candrea, Folclorul, p. 259, p. 311). 
Termenul vărsat provine de la forma participială a verbului a vărsa şi are 
încă un sens ce interesează spiritualitatea populară, şi anume „fiinţă 
mitofolclorică“ (fiind o denumire a bolii personificate): „Se spune că 
Vărsatul când trece pe lângă casă, se abate mănâncă din turtă, bea apă şi 
apoi pleacă înainte la altă casă“ (Ibi4., p. 170). 

Vătămătură s.f. Ca şi în cazul substantivului vărsat, vătămătură apare 
în aproape toate sursele ca denumire a unor maladii: „nume dat mai 
multor boli interne care provoacă crize viscerale acute“ (DEX, p. 1150); 
„hernie“ (on Căliman, Cornel Veselău, Poezii populare româneşti din Banat, 
Ed. Grai şi Suflet - Cultura Naţională, Bucureşti, 1996, p. 582); „hernie“; 
„afecţiuni interne cu crize acute“ (V. Butură, op. cit., p. 258). Maria Sitaru 
menţionează însă pentru cuvântul discutat şi sensul „plantă de leac“ 
pentru boala cu nume identic (SMPTRE, p. 68), ceea ce face ca vătămătură 
să denumească, în consecinţă, un element cu valoare magică; şi V. Butură 
atrage atenţia asupra valorii terapeutice a plantei numită popular 
vătămătură (sau vătămătoare): „în Maramureş, la Borşa, se fiebea şi se folosea 
contra vătămăturii. Decoctul se bea dimineaţa, câte un păhărel, iar cu 
plantele se lega. Se punea fiartă şi la umflătură“ (V. Butură, op. cit., p.247); 
o plantă cu numele popular numele popular vătămătură (Anthyllis 
vulneraria) este menţionată şi de Borza, dar fără nici o altă observaţie care 
să indice boala contra căreia era utilizată (Al. Borza, op. cit., p. 21). 
Menţionăm şi alte câteva remedii, proceduri mai curioase, utilizate pentru 
vindecarea de vătămătură: „racii, pisaţi de vii, se aplică şi pe buric şi la 
şale, unde stau 24 de ceasuri ca să tragă vătămătura“ (L.A. Candrea, 
Folclorul,, p. 64); Se măsoară cu o trestie lungimea bolnavului şi se rupe în 
trei bucăţi. Apoi se descântă în rachiu de drojdie, care se amestecă cu 
bucăţile de trestie“ (Ibi4., p. 403). Observăm că la baza acestor proceduri 
stau aceleaşi mecanisme de tip mitico-magic, ceea ce a determinat şi 
apariţia, în plan semantic, la multe substantive ce denumesc boli, a unui 
sens denumind remediul vegetal corespunzător. Vătămătură provine de 
la verbul a vătăma, cu sufixul -ătură, şi prezintă varianta vătămătoare 
(AL. Borza, op. cit.,p.21). 


Vâlfă s.f. v. Vâlvă 


Vâlvaş s.m. Lucian Costin înregistrează acest termen în Banat, 
cu sensul „solomonar“: „Eu mi-s vâlvaş pot aduce ploaie şi o pot opri“ 
(L. Costin, Graiul, Il, p. 205). I. Taloş înregistrează, în zona Caraş-Severin, 
o variantă a acestui termen, vâlhaş (ALIL, XXV /1976, p. 48), făcând 
presupunerea că acest cuvânt este „probabil derivat de la vâlvă“ (Idem). 
Scriban nu înregistrează termenul în discuţie, dar îl menţionează pe vâlvă, 


= 


cu sensurile „vrăjitor“, „geniu“, „spirit“, „monstru“, „arătare“, „ştimă“, 

„zână“ (SCRIBAN, p. 1413) Nici Tiktin nu menţioneză termenul vâlvaş, 
indicându-l doar pe vâlvă, termen atestat încă de la 1561, cu sens pe 
terenul magic (v. TDRG, fasc. 18, p. 862). Legătura dintre termenii vâlhaş 
şi vâlvă pare să o sugereze şi o altă înregistrare, din zona Banat: vâlvaş 
„om care poate provoca, cum cred unii, apariţia unei năluci, a unei vâlve“; 
„vrăjitor“ (Lexic regional, Il, p. 75). Pentru acest termen am putut înregistra 
şi forma de plural a variantei vâlhaş, şi anume vâlhaşi: „ploaia o leagă 
vâlhaşii care au darul acesta sau aşa sunt ursiţi“ (1. Muşlea, Ov. Bârlea, 
op. cit., p. 479). Din materialele cercetate a rezultat că vâlvaşul (vâlhaşul) 
este, în primul rând, actant în domeniul magiei meteorologice. Am observat 
însă că, pe lângă acest sens, a fost înregistrat şi acela de „vrăjitor“, pe care 
îl menţionează şi Rosetti (Al. Rosetti, op. cif., p. 90); aceasta ne arată că 
actantul respectiv nu era privit doar ca ocupându-se de practicile magice 
în domeniul meteorologic, ci îşi extinsese aria de acţiune. Este o evoluţie 
pe care o vom întâlni şi în cazul solomonarului. Rosetti înregistrează 
în dicţionarul său şi un alt sens al termenului vâlvaş, şi anume „duh rău“ 
(p. 119). Credem că şi în acest caz se poate vorbi de un transfer terminologic 
dinspre terminologia magică spre cea a fiinţelor mitofolclorice. În ceea ce 
priveşte etimologia acestui termen, credem că deja s-a desprins, din 
exemplele menţionate, legătura cu termenul vâlvă; vâlvaş este format de la 
vâlvă, cu sufixul -aş (v. DLR ms, SCRIBAN, DULR, TDRG). 


Vâlvă s.m. Este un alt termen cu răspândire regională, şi anume 
pe teritoriul Transilvaniei. Substantivul vâlvă denumeşte un actant ce 
acţionează în domeniul magiei meteorologice: „vrăjitor care stăpâneşte 
furtunile şi grindina“ (AAF, III, p. 156) şi este atestat pentru prima oară în 
1561 (v. TDRG, fasc. 18, p. 862); termenul este înregistrat în diverse puncte 
din Transilvania, fiind deosebit de răspândit în zona Munţilor Apuseni: 
„Cei doi demoni caracteristici pentru regiunea moţilor sunt vâlva sau 
vâlfa şi şolomăţul“ (AAF, V, p. 122). Dificultăţile pe care le ridică acest 
termen provin mai ales de la faptul că substantivul respectiv este cunoscut 
îndeosebi ca numind o fiinţă mitofolclorică şi mult mai puţin ca denumind 
un actant magic: Şăineanu, spre exemplu, consideră vâlva „zână rea care 
locuieşte în coprinsurile înalte ale atmosferei, pricinuitoare de uragane“ 
şi crede că termenul poate fi localizat în Banat (DULR, p. 686). Acelaşi 
autor atrage atenţia asupra compusului Vâlva băii „zâna minelor de aur 
din munţii Ardealului“ (ldem). Autorii DLRM nu menţionează sensul 

„vrăjitor“ pentru substantivul discutat, făcând de asemenea trimiteri la 
mitologia populară: „duh, zână, ştimă“. Vâlva băii „zâna despre care se 
crede că stăpâneşte, supraveghează şi distribuie comorile dintr-o mină 
de aur“ (DLRM, p.935), M. Homorodean notează, pentru zona Petroşani, 
cuvântul vâlvă, cu sensul „arătare, stafie“ („Am văzut vâlva vecinului 
care a murit acum o săptămână“ — M. Homorodean, Glosar dialectal din 
mai multe regiuni ale Transilvaniei, în MD, IL, 1960, p. 272). Şi E. Petrovici 
menţionează termenul vâlvă, cu sensul „fiinţă imaginară”, în diverse 
puncte din Ardeal, precum şi la populaţia de origine românească din 
zona Jdrela (Iugoslavia): „Tuată casa are vâlva iei“ (ALRT II, p. 11; pentru 
zona Jdrela). „Ca să nu se facă mortul vâlfă“... (Ibid., p. 139; pentru zona 
Roşia, jud. Bihor). Cu toate acestea, considerăm că Şăineanu are dreptate 
atunci când atrage atenţia asupra faptului că în limba româna veche a 
existat un cuvânt „vlâhvă“, cu sensul „vrăjitor“, ce provine din (v. sl.) 
vlăhvă „mag (DULR, p.686). Asupra existenţei, în limba română veche, 
a unui cuvânt vÂlfă, cu sensul „mag, vrăjitor“, atrage atenţia şi Candrea, 
care citează un exemplu din Coresi: „vâlfele de la răsărit“ (CADE, p. 1340; 
vâlfe „magi“ — n.n.) Credem că, iniţial, termenul vâlvă a avut sensul 
„vrăjitor, mag; şi, mai târziu, în urma unui transfer terminologic, a fost 
preluat şi de terminologia fiinţelor mitofolclorice, încât astăzi doar în 
Ţara Moților se mai păstrează sensul iniţial, în restul teritoriului transilvan 
vâlvă fiind cunoscut doar ca fiinţă mitofolclorică. Termenul vâlvă are 
varianta vâlfă (AAF, V, 122) şi forma de plural vâlve: „Se bat vâlvele, se zice, 
când se văd în serile de vară fulgere neurmate de tunete“ (M. Homorodean, 
op. cit., p. 272). Mai putem menţiona două variante ale formei de plural, 
înregistrate în perioada veche, vâlhve şi vâlsfi: „Atunci Irod furiş chema 
vâlhoele şi ispiti d'înşii den ce vreame se ivi steaoa“ (apud DA, tom II, 
partea I, p. 198). „Întâi vâlsfii (= magii) vineră la închinarea lui“ (Ibid., p.768). 
Pe terenul limbii române vâlvă a dat un derivat, cu valoare în domeniul 
magiei populare, vâlvaş (vâlhaş). S-ar putea ca apariţia acestui derivat să 
fi fost determinată de faptul că vâlvă era receptat ca termen de gen feminin 
şi s-a simţit nevoia creării unui termen corelat, de gen masculin, poate şi 
sub influenţa unor perechi de tipul vrăjitor — vrăjitoare, descântător — 
descântătoare etc. 


Vidmă s.f. Este înregistrat în Moldova (DULR, p. 696), cu sensul 
„vrăjitoare“; DLR ms. indică, pentru vidmă, sensurile: „vrăjitoare“; 
„arătare, fantomă, nălucă, stafie“; în zona Dăneşti (jud. Vaslui), vidma 

este considerată „vrăjitoare nemiloasă“ (Eugenia şi Costache Buraga, 
Dăinuiri dăneştene, Ed. Junimea, laşi, 1977, p. 224). Pe lângă sensul menţio- 
nat putem consemna şi alte sensuri ale cuvântului analizat: „femeie rea“, 
„moarte“ („femeie rea, vrăjitoare nemiloasă, dar tot vidmă înseamnă şi 
moarte“; dem); A. Scriban înregistrează termenul discutat cu sensurile 
„nălucă, vedenie“, „fărmăcătoare, vrăjitoare“ (SCRIBAN, p. 1405). DLRM 
reţine sensul „arătare, nălucă, fantomă, stafie“ (DLRM, p. 928). Forma de 
plural a termenului este vidme, cu varianta vidmi, înregistrată la românii 
de pe Bug (A. Raţiu, Românii de la est de Bug, Ed. Fundaţiei Culturale 
Române, Bucureşti, 1994, p. 113, p. 116): „Pe vidme le cunosc numai copiii 
de gemene pân la 7 ani.“ (Elena Niculiţă-Voronca, op. cît., p. 865). Vidma 
este uneori identificată cu Muma-Pădurii: „Mama-Pădurii şi vidma sunt 
tot una: ea ia mana de la vaci“ (bid., p. 867), ba mai mult, Muma-Pădurii 
se numeşte şi Vidma-Pădurii (DLRLC, IV, p. 657). Soluţiile etimologice 
propuse au în vedere, toate, un etimon slav pentru termenul discutat: 
„viedma slavă este vidma noastră românească“ (A. Gorovei, op. cit., IL, p. 49); 
L. Şăineanu indică drept sursă pentru cuvântul românesc substantivul 
polonez widma, cu sensurile „vrăjitoare“ şi „vedenie“ (DULR, p. 696); 
autorii DLRM consideră că termenul este de origine ucraineană şi provine 
din vidma „vrăjitoare“ (DLRM, p. 929) Credem că termenul vidmă are 
etimologie multiplă (fapt sugerat în TDRG), ceea ce explică mai uşor şi 
sensurile „vrăjitoare“ şi „fiinţă mitofolclorică“ (v. SCRIBAN). S-ar putea 
ca sensurile „femeie rea“, „moarte“ să se fi dezvoltat pe terenul limbii 
române, ele nefiind proprii etimoanelor indicate. Termenul este înregistrat 
pentru prima oară în 1840 (v. TDRG, fasc. 18, p. 845) şi nu prezintă derivate 
cu implicaţii pe terenul magiei populare; stârneşte interes un cuvânt întâlnit 
în descântecele româneşti din Ucraina, vidmitoare (A. Raţiu, op. cit., p. 78), 
care presupune, ca etimon, un verb a vidmi (?), neînregistrat în nici o 
lucrare lexicografică. 


Vlăhvă s.f. v. Vâlvă 


Vraci s.m. Ca şi alţi termeni din stratul elementelor vechi, vraci 
este înregistrat prima oară încă din secolul al XVI-lea (1541; v. BGL); este 
un substantiv cu răspândire pe întreg teritoriul românesc: în Moldova 
(A. Fochi, op. cit., p. 68), în Muntenia (A. Gorovei, op. cit., Il, p. 401), 
în Oltenia (Gr. Tocilescu, Chr. N. Ţapu, op. cit., III, p. 244), în Ardeal 

(A. Gorovei op. cit., Il, p. 241), în Basarabia (P. V. Ştefănucă, op. cit., 
II, p. 33) etc. Termenul este glosat, în general, cu două sensuri: „vrăjitor“; 
„doctor“ (DLRM, p. 941); legătura dintre cele două sensuri este explicată 
de L. Şăineanu, prin relaţia existentă între magie şi medicină („insepa- 
rabile în trecut şi azi încă la ţară“) (v. DULR, p. 703): „Când era bolnav 
copkilu, mergeai la vraci“ (Griviţa, jud. Galaţi - anchetă proprie). „A îmblat 
pe la vraci şi filozofi ca să le caute la stele şi să le ghicească dacă or să facă 
copii“ (P. Ispirescu, Legende, p. 11). Ca actant magic, vraciul se bucură de 
o consideraţie deosebită în cadrul comunităţii, el putând realiza operaţiuni 
magice dintre cele mai diverse: „Vracii cunosc crângul cerului“ (A. Fochi, 
op. cit., p. 68). Punerea cuţitului, o operaţiune magică de o periculozitate 
deosebită, „se face de fermecători sau fermecătoare [...] de vraci“ (I. Muşlea, 
Ov. Bârlea, op. cit., p. 491); de asemenea, „argintul-viu îl pot da vracii sau 
vrăjitoarele, aceştia cu ajutorul dracului“ (Ibid., p.493). Cuvântul vraci 
apare şi în textele juridice vechi; putem menţiona, ca un singur exemplu, 
un fragment din Pravila moldovenească: „Când se va afla că vraciul iaste 
dascăl, atunce să crede şi mai bine decât are fi altul mai prost, bărbiiariu 
sau descântătoriu“ (apud DA, tom I, partea I, p. 495). Menţionam la început 
că substantivul vraci are şi sensul „doctor“; acest sens este reţinut de 
T. Pamfile şi pentru zona Ţepu (Galaţi): „doctor de oameni“ (T. Pamfile, 
Sărbătorile, p. 82; v. şi SCRIBAN, p. 1421). Gh. Brătescu atrage atenţia 
asupra faptului că, deja în unele texte vechi, termenul vraci nu mai era 
utilizat doar cu sensul „vrăjitor“, ci cu sensul „doctor“: „Cela ce se va 
face şi se va arăta cum ca iaste nebun [...] trebuie să-l întrebe giudeţul 
multe întrebări [...] şi să întrebe şi pe vraci, care foarte lesne vor cunoaşte 
deva fi nebun cu adevărat.“ (text de la 1646); autorul menţionat chiar ţine 
să precizeze: „vraciul invocat aci nu este nicidecum descântătorul magic 
şi nici măcar tămăduitorul empiric din medicina populară, ci doctorul 
care a devenit om de meştesug trecând prin şcoli înalte“ (Gh. Brătescu, 
Grija, p. 197). Pe baza celor menţionate, se poate constata că termenul 
magic a fost preluat de terminologia medicală încă din secolul al XVII-lea. 
Etimologia cuvântului nu ridică probleme, termenul românesc provenind 
din (v.sl.) vrac (TDRG, fasc. 18, p. 887; SCRIBAN, p. 1421; DLRM, p. 841). 
Pe terenul limbii române termenul vraci a dat o serie de derivate: vrăcesc, 
a vrăciui, cu semnificaţie în domeniul magic. 

Vrăciui vb. Este un alt verb ce are ca bază derivativă un termen ce 
denumeşte un actant magic (vraci) şi are sensul „a vrăji, a fermeca“. Autorii 
FC menţionează acest cuvânt la categoria verbelor în -ui (-01), cu valoarea 
„a-şi exercita ocupaţia sau atribuţia denumită, a executa acţiunea 
caracteristică agentului denumit“ (EC, III, p. 119). În acest fel, se confirmă 
faptul că există, în terminologia românească, o serie de verbe formate de 
la denumiri de actanţi. Gh. Brătescu înregistrează, în textele vechi 
româneşti, 4 vrăciui cu sensul „a da îngrijiri medicale“, iar cuvântul 
vrăciuire, cu sensul „tratament medical“ (Gh. Brătescu, Grija, p. 403), ceea 
ce ne sugerează un transfer terminologic dinspre terminologia magică 
spre cea medicală. 


Vrajă s.f. Este un termen cu răspândire generală pe teritoriul 
românesc, provenit din (v. sl.) vraza (DLRM, p. 941). Tiktin indică drept 
etimon verbul slav vrajiti (TDRG, fasc. 18, p. 887); noi considerăm că acest 
termen (a vrăji) s-a format pe teren românesc de la vrajă, fiind cunoscută 
predilecţia terminologiei magice populare pentru formarea de verbe ce 
indică acţiuni cu caracter magic de la substantive ce denumesc practici 
magice. Cu sensul „farmec, vrăjitorie, descântec“ (DLRM, p. 941), acest 
cuvânt este de multe ori întrebuințat pentru a denumi practica magică, în 
general. În acest sens, A. Gorovei defineşte vraja ca reprezentând 
„totalitatea formelor ceremonialului întrebuințat de vrăjitoare pentru a 
ajunge la un rezultat ce-l urmăreşte (A. Gorovei, op. cit., Il, p.76).Scriban 
menţionează următorul sens „farmece, magie, uneltire făcută cu descân- 
tece“ (SCRIBAN, p. 1421). După autorii DLR ms. vraja este „ansamblu de 
procedee, formule, gesturi etc. prin care sunt invocate anumite spirite rele, 
pentru a produce miracole“; „folosire, utilizare a acestor procedee, 
formule, gesturi, fenomen magic“; „transformarea miraculoasă a cuiva 
sau a ceva în urma unui astfel de fenomen“. Se oferă şi o serie de sinonime: 
vrăjitorie, vrăjit, vrăjie, fermecătorie, vrăjitură, năprătitură, vrăjeală. Este de 
remarcat în DLR ms. şi prezenţa unui sens învechit şi livresc, neîntâlnit, 
evident, de noi pe teren: „răspuns profetic pe care, potrivit credinţei 
vechilor greci şi romani, zeii îl dădeau celor veniţi să-i consulte: prezicere, 
profeție“. Acest sens, ieşit din uz, ne indică o modalitate de răspuns a 
mecanimelor lingvistice româneşti pentru a denumi elemente de spiritua- 
litate greco-latină. Neavând un suport în realitatea folclorică românească, 
sensul respectiv a ieşit din uz. Forma de plural a termenului este vrăji 

(DLRM, p. 941); P. Bilţiu notează, pentru Maramureş, o formă de plu- 
ral specifică acelei zone, vrăjuri (P. Bilţiu, op. cit., p. 782). Interesante, 
pentru cercetarea noastră, sunt şi sintagmele vraja bobilor (Gr. Tocilescu, 
Chr. N. Ţapu, op. cit., III, p. 347) şi vraja cărților (bid., p. 352) care atrag 
atenţia asupra unei practici de prelucrare magică prealabilă a instrumen- 
telor divinatorii menţionate, în vederea realizării unei ghiciri cât mai 
corecte. Considerăm că, în unele contexte, termenul vrajă poate avea şi 
sensul „element cu valoare magică“. În noaptea spre Sf. Gheorghe vrăjitorii 
de mană acţionează pentru a lua mana vitelor: „Acela (vrăjitorul n.n.) 
e cu pielea goală şi de picioare are o traistă cu tot felul de vrăji“ (A. Fochi, 
op. cit., p. 297). Prin vrăji, în această situaţie, credem că se pot înţelege 
diverse obiecte, materiale prelucrate magic în vederea luării manei de la 
vite. Termenul vrajă este uneori întrebuințat cu sensul „descântec“, ceea 
ce este o dovadă a confuziei terminologiei produse în mentalitatea 
populară; astfel, în Teleorman (localitatea Gresia) Gr. Tocilescu a înregistrat 
o informaţie în acest sens: „Vraja (descântecul) nu se face decât noaptea 
târziu într-un loc unde se adună gunoiul...“ (Gr. Tocilescu, Chr. N. Ţapu, 
op. cit., p. 350). Autorii DLR ms. notează de asemenea faptul că vrajă poate 
deveni sinonim cu termenul descântec: „formulă magică (în versuri) însoţită 
de gesturi, care se rosteşte cu ocazia unei vrăji“. Exemplificarea se face 
pe baza unui text din studiile lui S.Fl. Marian: „În vrăjile ce le rostesc 
(actanţii — n.n.) [...] îşi iau, de cele mai multe ori, refugiul la spiritele cele 
necurate“ (S.Fl. Marian, Vrăji, p. 4). Termenul vrajă cunoaşte şi o altă 
evoluţie în plan semantic, evoluţie remarcată de noi şi în cazul termenului 
farmec: extinderea şi ameliorarea de sens: „ansamblu de însuşiri (deo- 
sebite) ale unei fiinţe, ale unui fenomen etc., care incită, captivează, fasci- 
nează pe cineva“ (v. DLR ms.). Substantivul vrajă a dat un derivat în 
domeniul acţiunilor cu caracter magic: 4 vrăji, cu varianta a vrăjui 
(C. Tudose, op. cit., p. 194); el mai apare şi în unele expresii, cum ar fi: 
a face vrăji sau a ține vrăji. Substantivul menţionat cunoaşte o variantă 
ieşită din uz, vraj (DLR ms.); cea mai veche atestare a sa o vom găsi în 
1563 (v. TDRG, fasc. 18, p. 887). Termenul discutat apare şi în ALR SN, 
V, H, h. 1567, h. 1570. 


Vrajbă s.f. v. Vrajă 


Vrajmă s.f. v. Vrajă 

Vrăjărie s.f. Este un termen cu caracter regional, ca de altfel 
majoritatea termenilor ce denumesc practici magice; ALR înregistreaza 
acest substantiv, în zona Piatra Neamţ, cu sensul „vrajă“ (ALR I, h. 1398; 
556). Autorii DLR ms. menţionează forma de plural a acestui cuvânt, 
vrăjării, cât şi faptul că el este format de la substantivul vrajă cu sufixul 
-ărie (v. DLR ms.). Substantivul analizat se integrează unei serii de termeni 
ce denumesc practica magică, termeni formaţi de la verbul a vrăji sau de la 
substantivul vrajă (orăjie, vrăjire, vrăjitură, vrăjeală). Dintre aceşti termeni 
doarvrăjitură este utilizat mai intens pe teren popular, vrăjeală şi-a pierdut 
semnificaţia magică, iar termenul discut mai sus, vrăjărie, este cunosut şi 
întrebuințat pe o arie restrânsă. 


Vrăjală s.f. v. Vrăjeală 

Vrăjât-ă adj. v. Vrăjit-ă 

Vrăjâts.n. v. Vrăjit 

Vrăjâtoare s.f. v. Vrăjitoare 

Vrăjâtor s.m. v. Vrăjitor 

Vrăjeală s.f. Este un termen care a suferit un puternic proces de 


desacralizare, ajungând să mai aibă semnificaţie pe teren magic doar în 
unele zone extrem de restrânse din ţară (v. ALR SN, V, H, h. 1567; 848; 
833). Forma de plural a substantivului în discuţie este vrăjeli (dem) şi a 
fost înregistrată de noi pe teren (Griviţa, jud. Galaţi) în expresia 2 umbla cu 
vrăjeli „a păcăli, a induce în eroare“. D. Udrescu semnalează, în Argeş, 
substantivul discutat, cu sensul „vorbă multă, fără rost şi seamă; trăncă- 
neală, sporojeală“ (D. Udrescu, op. cit., p. 292). Din materialele consultate 
se desprinde ideea ca acest substantiv a fost răspândit pe o arie mai extinsă, 
în Moldova şi Muntenia, dar şi-a păstrat valoarea magică doar în zonele 
indicate de ALR SN. Vrăjeală este format de la verbul a vrăji, cu sufixul 
-eală (v. DLR ms.) 


Vrăji vb. „A spune în şoaptă cuvinte prin cari vrăjitoarea sau 
vrăjitorul meneşte sau invocă puteri, duhuri nevăzute pentru a scăpa sau 

a apăra pe cineva de un rău sau de o boală...“; „a descânta cu anumite 
vorbe spre a da cuiva sau unui lucru proprietăţi supranaturale“; 
„a fermeca, a încânta“ (DESLR, p. 910). Se pare că a vrăji este verbul 
generic pentru a denumi acţiunea magică, după cum ne indică unele 
observaţii mai vechi: ,... din vremile cele de demult s-au obicinuit românii 
cu descântece şi vrăji şi până în ziua de azi le ţin (însă prostimea), aşa 
încât, când se nasc, vrăjesc, când se botează, vrăjesc, când se însoară 
sau mărită, vrăjesc, când intră în bisserică, când stau în biserică sau 
când iasă din biserică, tot vrăjesc, la sărbători mari vrăjesc, când cumpără, 
când vând, când merg, să fure, când merg la judecată, vrăjesc, şi toată 
întâmplarea şi tot beteşugul lor au a lor osibite descântece şi farmece“ 
(D. Țichindeal, însemnare la versiunea românească a lucrării lui Dositei 
Obradovici, Sfaturile a înțeleagerii cei sănătoase, text din 1802, apud 
A. Oiştenu, op. cit., p. 214-215). A vrăji este răspândit pe întreg teritoriul 
românesc, fiind, în plus, utilizat intens şi de populaţiile de origine etnică 
română de dincolo de graniţele ţării, face parte dintre termenii fundamentali 
ai lexicului magic românesc (v. V. Băltenu, op. cit., p. 170) şi provine de la 
denumirea unei practici magice, vrajă. Al. Resmeriţă a încercat să ofere o 
altă soluţie etimologică, de la gr. vrajo „a murmura“ (DESLR, p. 909), 
ipoteză nevalidată de cercetarea ştiinţifică. Autorii DLR ms. atrag atenţia 
şi asupra altor valenţe pe teren mitico-magic ale verbului în discuţie: 
„a ghici (în cărţi, în cafea, în palmă, într-un horoscop“; „a vorbi mult şi 
fără rost (a flecări, a pălăvragi, a trăncăni); „a cicăli, a pisa“. Aceste sensuri 
ne sugerează, pe de o parte, implicarea verbului amintit şi pe terenul 
divinaţiei populare, după cum atestă şi expresia a vrăji cu bobii (ALR SN, 
V, H, h. 1569), având sensul „a ghici“, iar, pe de altă parte, pierderea 
semnificaţiilor magice, acest cuvânt ajungând să denumească acte de 
vorbire, cu conotaţii negative, în genere (a cicăli, a pălăvrăgi). A vrăji prezintă 
varianta a vrăjui (C. Tudose, op. cit., p. 194), a fost atestat pentru prima 
oară în textele vechi româneşti, în anul 1563 (TDRG, fasc. 18, p. 888) şi 
prezintă câteva derivate importante pe teren magic românesc: vrăjitor, 
vrăjitoare, vrăjitură; la acestea putem adăuga şi cuvintele provenite, prin 
conversiune, din formele de practicipiu şi supin (vrăjit -ă, vrăjire) şi vom 
avea o imagine mai clară asupra locului deosebit al acestui verb în lexicul 
magic românesc. 


Vrăjie s.f. Autorii DLR ms. consideră acest termen învechit şi 
menţionează ca dată a primei sale atestări anul 1559 (v. SCL, 1974, p. 155). 

Substantivul vrăjie este înregistrat cu sensul „vrajă“: „Ne va pedepsi pre 
amândoi, căci i-am stricat vrăjia“ (v. DLR ms.; text de la 1783). Putem 
menţiona şi existenţa unui sens figurat „fascinaţie, încântare“: „Să sfarm 
pentru eternitate acest lanţ de vrăjie. De dânsa ce mă leagă“ (I. Negruzzi, 
„Convorbiri literare“, III, p. 357, apud DLR ms.). Acest al doilea sens 
este înregistrat, după cum se observă, în literatura cultă, el nefiind atestat 
şi pe teren popular. Substantivul discutat are forma de plural vrăjii 
(v. TDRG, fasc. 18, p. 888) şi este format de la termenul vrajă cu sufixul -ie 
(v. DLR ms.). Cuvântul vrăjie apare în textele vechi, mai ales în cele cu 
caracter religios şi juridic: „Canonul 65 al Marelui Vasilie porunceşte ca 
vrăjitorul şi cel ce varsă ceară sau plumb [...] sau va face altfel de vrăjie, 
acela ani 20 să nu se cuminece“ (text de la 1652, apud A. Gorovei, op. cit., 
Ilp.55). 


Vrăjire s.f. Substantivul menţionat provine de la verbul a vrăji, 
are sensul „vrajă, farmec“ (DLRLC, IV, p. 705) şi forma de plural vrăjiri 
(TDRG, fasc. 18, p. 888): „Au adus laptele vacii înapoi printr-o vrăjire“ 
(Maltezi, jud. Ialomiţa; anchetă proprie). Termenul vrăjire apare şi în textele 
vechi româneşti: „Goneşte de la robul tău, toată lucrarea diavolului, toată 
vrajba, toată fermecătura, slujirea idolească, vrăjirea cu stele, căutarea în 
stele, vraja cu mort, vraja cu pasăre“ (text din 1794, reprodus în revista 
„Şezătoarea“, IX, p. 86). Credem că în textele de acest tip, vrăjire are mai 
mult implicaţii pe teren divinator, putând însemna „prezicere, ghicire“, 
sens care s-a pierdut ulterior. Autorii DLRLC rețin şi un altsens (pe lângă 
acela de „vrajă, farmec“), şi anume „acţiunea de a vrăji şi rezultatul ei“, 
ceea ce înseamnă că, de fapt, termenul vrăjire denumeşte şi un tip de 
activitate magică: „Femeia care descântă trebuie să fie bătrână [...] şi la 
vrăjire să fie cu stomacul gol“ (P. Papahagi, Megleno-românii, Studiu 
etnografico-filologic, 1, Bucureşti, 1902, p. 104). DLRM consideră că vrăjire 
denumeşte doar un tip de activitate magică şi îl menţionează ca „rar“; 
în general, termenii ce denumesc tipuri de activitate magică (fermecare, 
facere etc.) sunt rar folosiţi pe teren popular; nu suntem de acord cu autorii 
DLRM că termenul vrăjire nu are şi sensul de „vrajă“. Este adevărat că 
unele contexte permit mai greu disocierea celor două sensuri: ,... stro- 
peşte (actantul - n.n.) cu un busuioc peste tot corpul pe cel ce vrea să fie 
vrăjit, care, dealtminteri, în tot timpul vrăjirii trebuie să stea dezbrăcat“ 
(Gr. Tocilescu, Chr. N. Ţapu, op. cit., II, p. 316). În contextul menţionat 

secvenţa „în timpul vrăjirii“ ar putea fi interpretată cu sensul „în timpul 
acţiunii de a vrăji“, cât şi cu sensul „în timpul vrăjii“. Înclinăm să consi- 
derăm că sensul valorificat de acest context este acela de „vrajă“. Pe lângă 
sensurile amintite mai putem adăuga încă unul, depistat în sintagma 
vama vrăjirii CA. Fochi, op. cit., p. 250) care este sinonimă cu sintagma vama 
vrăjitoriei ce apare în majoritatea textelor vechi româneşti (v. N. Cartojan, 
op. cit., IL, p. 207). În acest caz vrăjire este sinonim cu vrăjitorie şi se 
integrează seriei de termeni ce denumesc un anumit domeniu al practicilor 
magice, alături de descântătorie, fermecătorie, ghicitorie. După cum am 
menţionat forma de plural a termenului este vrăjiri; ea este utilizată însă 
numai când substantivul vrăjire are sensul „vrajă“, nu pe acela de „tip de 
activitate magică“. Cea mai veche atestare a termenului datează din 1649 
(v. TDRG, fasc. 18, p. 888). 


Vrăjit-ă ad). Spre deosebire de omonimul său care denumeşte o 
practică magică, vrăjit, ca denumire a unei caracteristici de tip magic, 
provine de la forma participială a verbului a vrăji, prin conversiune. 
Dicţionarele definesc, în general, corect acest termen: „aflat sub puterea 
unei vrăji, fermecat“ (DEX, p. 1171); „fermecat, magic“ (DULR, p. 703). 
Conform credințelor populare pot fi supuse acţiunii de vrăjire („vrăjit”) 
atât fiinţele, cât şi obiectele, numai că efectele sunt, de cele mai multe ori 
diferite: „... copilul vrăjit de cătră o atare femeie fără de inimă, îndată 
capătă plânsori“ şi atâta ce plânge, până ce se bolnăveşte“ (S.Fl. Marian, 
Naşterea, p. 228); „Dacă cineva [...] a călcat într-o urmă rea, peste nişte 
aruncături sau făcături vrăjite, şi din cauza aceasta au început să-l doară 
picioarele, aşa de tare, că abia se poate urni dintr-un loc în altul [...], 
cu nimic nu se poate aşa de iute şi de uşor vindeca“ (S.Fl. Marian, 
Vrăji,, p. 55). „Cine e vrăjit se face din om neom şi atunci pleacă şi el pe la 
vrăjitori, ca să-l întoarcă şi face masluri pe la biserică“ (L.A. Candrea, 
Folclorul, p. 173). După cum se observă persoana supusă acţiunii magice 
(„vrăjită“) apare în postură de victimă, predispusă la numeroase 
îmbolnăviri, în timp ce obiectul asupra căruia a-a acţionat magic („vrăjit“) 
devine un element cu valoare magică ce acţionează malefic asupra omului. 
Astfel de diferențieri scapă în general, chiar şi cercetării minuţioase din 
perspectivă lingvistică, dar pe teren popular ele sunt destul de clare. 
Termenul discutat are varianta vrăjât (în Moldova) şi a cunoscut o specta- 
culoasă ameliorare de sens, însemnând astăzi şi „plin de farmec, încântă- 
tor, fermecător, atrăgător“ (DEX, p. 1171). 

Vrăjitoare s.f. „Femeie ce ştie să vrăjească, să facă vrăji“ (DESLR, 
p. 910). Al. Resmeriţă încearcă să ofere o imagine sintetică a activităţilor 
magice ale actantului menţionat: ,.... după credinţa superstiţioasă a 
poporului, vrăjitoarele stau în legătură cu diavolul sau cu alte duhuri şi 
au puterea de a închega apele, a lega ploile, ghicesc viitorul, vindecă 
boale şi fac de dragoste; cele mai multe vrăjitori sunt ţigănci, care înşeală 
bunăvoința femeilor, spre a le lua bani, haine etc. Mai ales ele fac să fiarbă 
apa rece, punând în ea o substanţă într-o ghioace de ou — probabil pun 
praf de var — şi este de reţinut că în greceşte vrazo înseamnă şi «a clocoti» 
(Idem). Se conturează un tablou cu adevărat impresionant al activităţilor 
actantului amintit pe teren magic. În mod eronat, Resmeriţă face o legătură 
între cuvântul discutat şi un presupus cuvânt grecesc (vrazo), de la care 
ar proveni termenul românesc; în realitate, vrăjitoare provine provine de 
la verbul a vrăji, cu sufixul de agent -toare, după un model extrem de 
productiv: descântătoare, ghicitoare, deochetoare, fermecătoare, ştiutoare etc. 
Câteva cuvinte despre evoluţiile semantice mai importante ale acestui 
cuvânt: „un sens figurat al termenului discutat („persoană care încântă, 
care fascinează“; v. DLR ms.) ne sugerează o generalizare şi chiar o amelio- 
rare semantică, în timp ce un alt sens figurat („bătrână, babă“; Idem.) 
ne indică degradarea produsă la nivel semantic, vrăjitoare însemnând, 
în această situaţie, nu numai o femeie bătrână, ci şi o femeie rea (informaţie 
de teren: Măcişeni, jud. Galaţi) (V. Bălteanu, op. cit., p. 171). Am înregistrat 
două fenomene de transfer terminologic cu implicarea substantivului 
discutat: vrăjitoare ca denumire populară pentru o plantă des utilizată 
în practicile magice, Circaea lutetiana (Al. Borza, Dicţionar etnobotanic, 
Ed. Academiei 1968, p. 48) şi vrăjitoare ca denumire populară pentru 
buburuză, poate din cauza implicării acestei insecte în actele divinatorii 
(S.FI. Marian, Insectele, p. 106-107). Termenul discutat prezintă şi o serie 
de variante: vrăjâtoare, vrâjâtoare, vrăjitoară, vrăjmătoare (v. DLR ms.); dintre 
acestea, cel mai interesant este vrăjmătoare, care a fost obţinut prin conta- 
minarea cuvântului vrăjitoare cu vrajmă „vrajbă“ (V. Bălteanu, op. cit., p. 172). 


Vrăjitor s.m. Este un termen cu răspândire generală pe teritoriul 
românesc, după cum dovedesc materialele cercetate de A. Fochi (A. Fochi, 
op. cit., p.5-6). Vrăjitorul este o „persoană care face vrăji“ (DLRM, p. 942); 
„Persoană care vrăjeşte, care face vrăji, persoană care prin diferite mijloace 

magice poate determina transformarea miraculoasă a cuiva sau a ceva; 
persoană care pretinde că ar avea darul de a ghici viitorul şi care practică 
(pentru bani) divinaţia“ (DLR ms.). Termenul este înregistrat pentru prima 
oară într-o lucrare tipărită de Coresi în anul 1563 (v. DLR ms.) şi apare, de 
asemenea, în multe alte tipărituri medievale. Cităm un singur exemplu 
din Îndreptarea legii (1652): „... şi celora ce spun neamul omului şi carii 
cred vrăjitorilor, fărmăcătorilor [...] poruncit-au de aceştia sfântul săbor 
şase ani să cază“ (apud A. Oişteanu, op. cit., p. 221). Substantivul vrăjitor 
este format de la verbul 4 vrăji, cu sufixul -tor şi are forma de plural vrăjitori 
(TDRG, fasc. 18, p. 889; SCRIBAN, p. 1422): „fermecătorii şi vrăjitorii umblă 
cu diavol“ (A. Fochi, op. cit., p. 5). Este, de asemenea, de reţinut existenţa 
derivatelor: vrăjitoreasă, vrăjitorie. O altă particularitate a acestui termen 
este aceea că el poate fi utilizat în combinaţie cu alţi termeni ce denumesc 
actanţi: vrăjitor meşter (P. Ispirescu, Basme, p. 99), sugerându-ne un model 
bimembru de folosire a termenilor care se referă la actanţi magici. Credinţele 
populare le atribuie vrăjitorilor o serie întreagă de acţiuni cu caracter 
magic: ghicesc în ghioc, cărţi, bobi, palmă, zodie; vrăjesc la Sf. Vasile; 
dezleagă sau desfac răul pe care l-au făcut fermecătorii; sting frigarea; fac 
de dragoste, fac pe ursită etc. Aceste credinţe sunt importante şi prin 
aceea că sugerează o posibilă confuzie terminologică: „(vrăjitorul — n.n.) 
e descântător şi ghicitor“ (A. Fochi, op. cit., p. 6). A. Fochi considera că 
„noţiunile sunt cât se poate de neclare în mintea oamenilor, datorită 
ezoterismului ce stă la baza practicilor acestor agenţi“ (Idem). Credem 
însă că poate fi şi o altă explicaţie, şi anume aceea care ţine de o evoluţie 
semantică petrecută la nivelul termenilor ce denumesc actanţi: mulţi dintre 
aceştia vor evolua spre sensul, mai general, „vrăjitor“, astfel încât termenul 
vrăjitor a ajuns să denumească actantul magic în general. O informaţie 
înregistrată în chestionarele lui N. Densusianu, în zona Argeş, pare a 
sugera evoluţia de care aminteam: „(vrăjitorii — n.n.) cumulează ambele 
atribute şi ale descântătorilor şi ale fermecătorilor“ (Idem). Confuzia termino- 
logică de care pomeneam, petrecută la nivelul mentalităţii populare, a 
fost preluată şi de unele lucrări lexicografice: L. Şăineanu glosează 
termenul vrăjitor cu sensul „fermecător“ (DULR, p. 703). O astfel de 
confuzie terminologică pare să marcheze şi articolul din dicţionarul lui 
Scriban, unde vrăjitor apare cu sensurile „fermecător“, „care face farmece“ 
(SCRIBAN, p. 1422). 

Vrăjitoreasă s.f. N. Păsculescu înregistrează acest termen cu sensul 
„femeie care prin puterea descântecelor încheagă apele“ (N. Păsculescu, 
op.cit., p. 368). Termenul mai apare şi în lucrarea citată a lui G. Pascu 
(p.25); DLR ms. înregistrează termenul cu sensul „vrăjitoare“: „Dracii ăi 
din ape sunt ăi de-i scoate muierile vrăjitorese de-i trimete în cutare loc“ 
(Şez., III, p. 79). Materialele culese în zona Dobrina-Huşi, jud. Vaslui 
(anchetă proprie) ne indică prezenţa, în memoria celor vârstnici, a terme- 
nului menţionat, cu sensul „vrăjitoare, persoană care face vrăji“. Astăzi 
termenul nu mai este utilizat nici în zona Dobrina. Substantivul vrăjitoreasă 
este format de la termenul vrăjitor, cu sufixul -easă. Este greu de precizat 
dacă astăzi termenul mai este utilizat în vreo zonă din ţară: un alt termen, 
şi anume vrăjitoare, s-a impus în aproape toate zonele ţării, înlocuindu-l 
pevrăjitoreasă, care şi aşa era folosit, după informaţiile noastre, pe o arie 
restrânsă din estul Moldovei. Prima atestare a termenului datează din 
1783 (v. DLR ms.). 


Vrăjitorie s.f. L.A. Candrea glosează acest substantiv cu sensurile: 

„meseria vrăjitorului“; „operaţiune a unui vrăjitor, fermecătorie“ 
(CADE, p. 1446). După cum se observă, termenul în discuţie denumeşte, 
în principal, un domeniu al practicilor magice, ca şi descântătorie, 
fermecătorie, ghicitoare. Scriban înregistrează în 1939 substantivul 
menţionat cu sensul „magie“ (SCRIBAN, p. 1422), ceea ce ne sugerează 
că, în acea perioadă, substantivul vrăjitorie era utilizat şi ca termen 
generic pentru întreg domeniul practicilor malefice. În acest fel, vrăjitorie 
(< vrăjitor) „acoperă întregul spectru al acţiunilor realizate nu numai 
de vrăjitor, ci şi de fermecător (de unde termenul fermecătorie), precum 
şi de descântător (de unde termenul descântătorie). Pe baza unei menţiuni 
a lui G. Alexici, se poate susţine că acest substantiv are şi sensul „vrajă“: 
„Ţigăncile sunt foarte ghibace în tot de vrăjitorii şi de descântece“ 
(G. Alexici, Texte, p. 67, apud DLR ms.). Atunci când este utilizat cu acest 
din urmă sens, vrăjitorie poate avea, după cum se observă, şi formă de 
plural, ceea ce nu este valabil pentru cazul când acest substantiv este 
utilizat cu sensul prim. Termenul în discuţie este format de la cuvântul 
vrăjitor, cu sufixul -ie (DLRM, p. 942) şi este atestat pentru prima oară în 
Biblia de la Bucureşti, în 1688 (v. TDRG, fasc. 18, p. 889). 


Vrăjitură s.f. Acest substantiv este înregistrat cu sensul „vrăjitorie, 
vrajă“ şi are forma de plural vrăjituri (DLRM, p. 942). Autorii DLR 

ms. menţionează sensul „vrajă“ al acestui termen ca fiind „învechit şi 
regional“. Este format de la verbul a vrăji, cu sufixul -(î)tură. C. Tudose 
glosează acest cuvânt cu sensul „farmece“ (se referă la forma de plural 
vrăjituri — n.n.) şi arată faptul că termenul, utilizat mai ales la plural, 
este cunoscut în vestul şi nordul Transilvaniei, precum şi în Oltenia de 
nord (C. Tudose, op. cit., p. 190). Substantivul amintit este atestat pentru 
prima oară în anul 1800 (v. DLR ms.) şi prezintă varianta frăgitură (ALR, 
h. 1398, 98). 


Vrâjâtoare s.f. v. Vrăjitoare 
Vrăjmătoare s.f.  v. Vrăjitoare 


Vrăjui vb. v. Vrăji 


/ 


Zârnoaică s.f. Şăineanu glosează termenul menţionat cu sensul 
„vrăjitoare“ (DULR, p. 707), iar V. Ioniţă îl înregistrează, în Banat, cu 
acelaşi sens (V. Ioniţă, op. cit., p. 62). Termenul mai apare în DAS (p. 272) şi 
DLRC (IV, p. 758) care sugerează că acest termen este cunoscut şi în 
Moldova. O variantă a acestui cuvânt este zernoaică, iar forma de plural 
este zârnoaice (Idem). În ceea ce priveşte etimologia termenului, putem 
menţiona că acesta este format de la cuvântul zârnă (< v. sl. zerno), cu 
sufixul -oaică. Substantivul zârnă denumeşte o „plantă veninoasă cu 
aplicaţiuni medicale şi magice“ (DULR, p. 707); zârna (Solanum nigrum) se 
folosea „la lingoare, de splină, ori la vătămătură [...]. Cu zârnă uscată şi 
pisată, amestecată cu făină de păpuşoi şi chişleag se făcea legătură bună 
de pus pe buricul bolnavului de holeră“ (V. Butură, Enciclopedie de 
etnobotanică românească, Ed. Stiinţifică şi Enciclopedică, Bucureşti, 1979, 
p. 254). Termenul analizat denumea, iniţial, un actant specializat în 
practicile medicinei magice, practici în care erau intens utilizate plantele 
medicinale; ulterior, prin extensie, termenul a ajuns să treacă de la sensul 
specializat, strict legat de medicina empirică, la acela, mai general, de 
„vrăjitoare“. 


Zbenchi s.n. v. Benchi 
Zernoaică s.f. v. Zârnoaică 
Zgrăbunţaşs.m. Substantivul are sensul „solomonar”. Chiar definirea 


solomonarului este realizată de Gh. Pavelescu prin intermediul terme- 
nului zgrăbunțaş: Solomonarul este „zgrăbuntaş care poartă gheaţa“ 

(Gh. Pavelescu, Cercetări, p. 29). Termenul este înregistrat în Munţii 
Apuseni, dar A. Oişteanu atrage atenţia asupra faptului că aria de 
răspândire a termenului zgrăbunțaş este mai extinsă, cuprinzând zona 
judeţelor Sălaj, Cluj, Alba, Bihor (A. Oişteanu, op. cit., p. 224). Ca variante 
pentru acest termen, putem menţiona sgrăbunțaş şi grăbunțaş (dem); 
se pare că în zonele menţionate termenul respectiv este folosit atât cu 
fonemul iniţial z(s), cât şi fără el, fără a se produce neînţelegeri. Am reţinut 
şi forma de plural a acestui termen zgrăbunțaşi: „Solomonarilor li se mai 
spune şi zgrăbunţaşi“ (S.FL. Marian, Vrăji,, p. 29). Termenul este format de 
la substantivul zgrăbunță cu sufixul -aş, zgrăbunță, fiind „un regionalism 
pentru grăunţă“ (A. Oişteanu, op. cit., p. 225). Oişteanu, de altfel, identifică 
zgrăbunţe cu grăunţe de gheaţă, ceea ce ne sugerează că acest actant este 
de acelaşi tip cu cei denumiți prin termenii ghețar, pietrar, grindinar. Tiktin 
înregistrează doar cuvintele zgrăbunță şi zgrăbunțică (TDRG, fasc. 18, 
p. 934), în timp ce Scriban menţionează doar substantivul zgrăbunță 
(SCRIBAN, p. 1439). 


Zglei vb. v. Slei 
Zlăi vb. v. Slei 
Zlei vb. v. Slei 


Zgrimincea s.m.  v.Zgriminţeş 


Zgriminţeşs.m. Un termen opac, din punctul de vedere al cercetării 
etimologice, şi care este înregistrat în diverse materiale, cu sensul 
„solomonar“ (A. Fochi, op. cit., p. 329; ALRT II, p. 135). Acest substantiv 
prezintă câteva variante: gremințieş (P. Coman, Glosar dialectal, Bucureşti, 
1939, p. 37), griminţieş (A. Fochi, op. cit., p. 329), în zona Ilfov, zgrimințieş şi 
zerimincea (ALIL, XXV /1976, p.48), în zonele Alba, Cluj, Sălaj. După 
observaţiile lui A.Oişteanu, în zonele Alba, Cluj, Sălaj, termenul se poate 
folosi cu sau fără fonemul incipient „z“ (A. Oişteanu, op. cit., p. 224). 
Câteva contexte pentru forma de singular: ,.... el fiind grimințieş s-a răzbunat 
aducând grindina“ (A. Fochi, op. cit., p. 329). „Şi s-o rădicat zgrimințeşu 
ş-o făcut sămn cu bâta şi s-o împrăştiet norii“ (M. Ioniţă, op. cit., p. 164). 
„Zagrimințeşul s-a prezentat la judecată şi a zis că potopul a fost trimis de 

Dumnezeu, pentru că oamenii din sat au fost răi“ (ALRT II, p. 135). Forma 
de plurala termenului este zgrimințeşi: „„Aşe mai nainte erau oamenii care 
purtau vremălile, la care le zice zgrimințeşi“ (M. Ioniţă, op. cit., p. 169). 
„Zgriminţeşii au mare putere“ (bid., p. 170). Credinţele populare îl caracte- 
rizează astfel pe zgriminţeş: „îi on om care are putere mare. El umblă numai 
pă streşină şi doarme în şură. Da'n casă la om nu se bagă. Ala poartă 
vremălile şi să suie pă balaur. Îi poate porunci la balaur“ (Ibid., p. 165). 
Interesant ni se pare şi faptul că acest termen a fost preluat şi de meteoro- 
logia populară, după cum atestă cuvântul gremințieş, glosat în felul 
următor: „nume de nor care poartă grindină“ (P. Coman, op. cit., p. 37). 
Etimologia termenului este încă neclară: A. Oişteanu, pornind de la o 
sugestie a lui V. Jagit, consideră că termenul gramanzia (din it. negromanzia) 
„este, din punct de vedere fonetic, mai apropiat de rom. grimințieş şi 
grimincea, atestate în Ardeal ca sinonime pentru grăbunțas“ (A. Oişteanu, 
op. cit., p. 227); nu credem însă că această soluţie etimologică este corectă. 

